
SIGIZMUNDAS, princas 
AsTOLFAS, Moskovijos kunigaikštis 
KLOTALDAS, senis 

ESTRELJA, infantė 

PALYDA 


PIRMAS VEIKSMAS 


Kalno viršūnėje pasirodo apsirengusi kelioniniais 
vyro drabužiais Rosaura, leidžiasi žemyn, tardama 
pirmuosius sakinius 


ROosAURA 
Ištikimasai hipogrife, 
Kuris su vėjais lenktyniauji, 
Kurs tarsi spindulys išblyškęs, 
Lyg paukštis vienišas iš saujos 
Ištrūkt pakilęs, lyg lydys 
Gelmėn paniręs, lyg pašėlęs 
Ir besiblaškantis žvėris 
Tu kelio nerandi, todėlei 
Krenti nuo šių uolų nuogų, 
Paslydęs krūpčioji ir ieškai, 
Kur įsispirt. Ir man baugu. 
Tad pasilik. Mane jau kviečia 
Likimas nusileist žemyn, 
Ir nėr iš ko man pasirinkti, 
Tiktai nusivylimo pinklės 
Lydės mane tolyn, tolyn, 
Klaidžiu taku, kalnų pašlaitėm, 
Jau saulė merkias, takas raitos. 
Tu nesvetingai sutinki, 
O Lenkija, klajoklį vargšą — 

Vos jis atvyksta, palinki 

Jam skausmo ir kančios ne lašą, 
O visą jūrą, bet išties, 

Kur pagailos jis rast galės? 


Iš tos pačios pusės leidžiasi Klarinas 


KLARINAS 


Mes esam dviese, nepamirški, 
Tuomet, kai skundies, paminėk, 
Tėvynę savo juk palikti 

Abu pakilom, tad tikėk, 

Kad verta už abu užtarti, 

Jei iškentėjom šitiek vargo, 

Ne ką geriau ir aš jaučiuosi, 
Norėčiau būti suskaičiuotas. 


ROSAURA 


Nenoriu už tave dejuoti, 
Klarinai, nes tu pats gali 

Savo nelaimes apraudoti 

Ir pasiguost su savimi. 

O mėgsti tu, matyt, vaitoti, 

Ir net, kaip toks išminčius sakė, 
Galėtum sau vargų surasti, 

Kad tik galėtum pasiguosti. 


KLARINAS 


Išminčius buvo tas greičiausiai 
Tiesiog girtuoklis prasigėręs. 
Jam antausį reikėtų skelti — 
Galėtų džiaugtis jį ištvėręs. 
Bet ką dabar darysim, ponia, 
Paklydę šioj kalnų dykynėj. 


Kai saulės spindulių malonė 
Apleidžia mus, pradingsta tyliai. 


ROSAURA 
Aš nežinau, ar neapgauna 
Manęs pavargęs mano žvilgis, 
Bet blausioje šviesoj išdygęs 
Ten pastatas į dangų šauna. 


KLARINAS 
Dažnai mes matome tatai, 
Ką norime labai matyti. 


ROsAURA 
Bet pažiūrėk — tenai, antai 
Tarp tų uolų visai mažytis. 
Jis saulėn niekad nežiūrės, 
Ir taip prastai jis pastatytas, 
Kad uolą primena išties, 
Tarsi akmuo, bedugnėn kritęs. 


KLARINAS 
Prieikime arčiau, o ponia, 
Geriau juk matos iš tikrųjų, 
Koks kūrinys architektūros, 
Kai žmonės priima maloniai. 


ROSAURA 
Štai durys — panašiau į gerklę, 
Kuri pagimdo tamsią naktį. 
Žiūrėk, jos truputį pravertos 
Ir bando mus vidun pašaukti. 


Už scenos girdisi grandinių žvangesys 

KLARINAS 
Ką aš girdžiu, dangau! Kas daros! 


ROSAURA 
Iš baimės aš degu, drebu sušalus. 


KLARINAS 
Atrodo, tarsi ten grandinės skamba, 
Ar tik nebus žudikams skirtas kampas? 


SIGIZMUNDAS 
Už scenos 
Kiek vargšas aš galiu kentėti! 


ROSAURA 
Kiek liūdesio balse girdėti. 
Jaučiu siaubingą čia nelaimę. 


KLARINAS 
O man tai kelia baimę. 


ROSAURA 
Klarinai! 


KLARINAS 
Ponia? 


ROSAURA 
Tęskime kelionę. 
Toliau nuo bokšto eikime, kur ėję. 


KLARINAS 
Aš jau negaliu 
Toliau keliauti, šičia atskubėjęs. 


ROosAURA 
Bet kas gi tai - menka švieselė žėri, 
Ji skleidžia kuklią šilumą ir šviesą, 
Ji merdi, bunda, alpėja ir vėlei 
Sužibusi juoda paverčia tamsią vėsą. 
Aš jos atspindžiuose galiu regėti — 
Nors iš toli - tamsybių kapą, 
Kur lyg lavonas įmestas kalėti 
Žmogus, kuris beveik lavonu tapo. 
Jo visą kūną dengia kailiai, 
Rankas grandinės sunkios kausto. 
Tai ten giliai švieselė spingsi skurdžiai. 
Pabūkime dar čia, paklausom, 
Kuo šis nelaimėlis čia skundžiasi. 


Pasirodo Sigizmundas, apsigobęs kailiais, sukaus- 
tytas grandinėmis, nešasi švieselę 


SIGIZMUNDAS 
Vien vargas ir nelaimės — mano kelias. 
Dangau, aš noriu pagaliau suprast, 
Kas man paskyrė tokią baisią dalią, 
Kad nuo gimimo tai turiu aš kęst? 
Bet jei gimiau, gerai aš suprantu — 
Savaime buvo tai nusikaltimas. 
Ir abejot bausme neketinu — 
Vertas bausmės žmogaus gimimas. 
Bet vis dėlto žinoti aš norėčiau, 
Norėtųsi suprast galų gale, 
Kuo dar galėjau nusidėti, 
Kad baudžia taip mane tavo galia? 
Juk ir kiti kadaise gimę buvo, 
Bet jei ir jų toksai nusikaltimas, 
Kodėl malones žeria jiems likimas, 

O mano visos viltys žuvo? 
Štai paukštis gimsta — lyg puošni strėlė, 
Tarytum šventė, žėrinti svajonė, 
Lyg būtų jis plunksnuotoji gėlė, 
tarsi sparnuota puokštė, lyg vilionė. 
Jis perkerta begalines erdves, 
Užmiršta greitai savo lizdą šiltą. 

O aš krūtinėj gniaužiu tik galias, 
Nes laisvę man pažint užginta? 

Štai iš tankmės žvėris laukinis žvelgia, 
Jo kūną margos dėmės dengia, 
Panašios į žvaigždes dangaus 

(Tai kūrinys tapytojo kilnaus). 

Štai jis ryžtingas ir žiaurus, 
Žmogus išmokė jį žiaurumo, 
Savuosius tikrina takus 

Ir ieško grobio, tik ne iš godumo. 
Bet aš turiu žabot instinktus, 

Nes laisvę man pažint užginta? 

Štai nekvėpuojanti žuvis 

Iš tiršto dumblo tyliai gimsta. 

Ir va — jau niekas nepavys, 

Ji skrydy virš bangų sustingsta, 
Matuodama didybę šaltą 

Ir erdvę begalinės terpės. 

Bet man, valia nors leistų viltis, 
Pažinti laisvę vėl užginta? 

O štai upelis — lyg žaltys 

Jis tarp žiedų sau ieško kelio, 
Sidabro gijomis išpins 

Kiekvieną paupio žiedelį. 

Ir jo linksma giesmelė skamba, 
Kaip padėka už tai, kad leidžia 
Surasti gėlės erdvų kampą, 


O gėlės jam dėkoja - skleidžias. 
O man, nors gyvastis ir tvinksta, 
Pažinti laisvę bus užginta? 
Tokia ugnis krūtinėj kaista, 
Kad lyg ugnikalnis aš aistrą 
Norėčiau iš krūtinės plėšti 

Ir gabalais aplinkui tėkšti. 

Nes kas galėjo sugalvoti, 

Kur teisingumas, teisė, protas, 
Atimti iš žmogaus, kas duota 
Net akmeniui ar žuviai, 
Žvėriui, paukščiui, upei. 


ROsAURA 
Man gaila jo ir man kartu baisu, 
Kai skundžias šitaip jis balsu. 


SIGIZMUNDAS 
Kas klausėsi manęs slapčia? 
Ar tai Klotaldas? 


KLARINAS 
Į šalį 
Sakyk: aš čia. 


ROSAURA 
O ne, tik pakeleivis liūdnas, 
Kuriam skaudu girdėti tavo skundą. 
Kančia man buvo jo klausyti. 


SIGIZMUNDAS 
Užtai dabar turėsi mirti. 
Tu nežinai, kodėl aš šičia raudu, 
Bet jau matai, kad silpnas aš, man skauda. 

Tiktai dėl to, kad išdrįsai klausytis, 
Tave turėsiu rankom sudraskyti. 


KLARINAS 
O aš tai kurčias visiškai ir negalėjau 
Tavęs klausytis. 


RosAURA 
Jei esi Kūrėjo 
Tu atvaizdas, užteks man paprašyti 
Prie tavo kojų, ir nuskriausti neišdrįsi. 


SIGIZMUNDAS 
Pritemdo tavo balsas mano aistrą, 
Kai tu šalia, mane sustabdo keistas 
Dvelkimas pagarbos. Kas būsi tu? 
Aš šičia uždarytas ne viską suprantu. 
Nes man lopšys ir kapas buvo 
Lediniai skliautai šito aukšto rūmo. 
Nuo pat gimimo savo tepažįstu 
(Jei tai gimimas) šitą štai dykynę, 
Kur bėgo mano ir vaikystė, ir jaunystė, 
Kur ir dabar esu, nors gyvas, miręs. 
Netenka nieko man matyti. Gal išskyrus 
Tik vieną seną, tvirtą vyrą — 
Jis žino manąjį likimą 
Ir kantriai vargšą vis mokina, 
Ką praneša ženklai dangaus ir žemės, 
Mane čia sergsti šitas senis. 
O tu iš karto nustembi 
Mane pabaisa vadini — 
Taip, aš žmogus pabaisų tarpe, 
Žvėris aš, žmogumi patapęs; 
Baigiu urve nusikamuoti, 


O mandagumo mane mokė 

Tiktai laukiniai žvėrys Žiaurūs 

Ir paukščiai, kur padangėj siaudžia, 
Iš jų pažint save norėjau. 

Tu vienas mano aistrą sugebėjai 
Sutramdyti. Ir patikėjai. 

Matyt tave — paguoda man akims, 
Girdėti balsą — atgaiva ausims. 
Žvelgiu aš į tave ir džiaugias 

Širdis, mano džiaugsmas auga, 
Žiūrėti į tave norėčiau 

Lig mirties. Gal ir tada žiūrėčiau. 
Kamuoja žvilgsnį šitoks troškulys, 
Kad gerčiau sielvartą užmiršęs. 
Kaip tas, kurs geria, kiek tik tilps, 
Nors žino — gerti reiškia mirti, 

Aš noriu savo sielą nuraminti — 
Matydamas tave išnykt galėčiau. 
Tiktai aršesnis nei mirtis žiaurioji 
Yra šis sielvartas ir skausmas, ir aistra, 
Todėl sau pratariu: gana, gana, 

Ir savo įsiūtį sutramdyti valioju. 
Gyvybę dovanoti vargetai pritinka, 
O tai tas pats, kaip mirt pasmerkt mirtingą. 


ROSsAURA 
Man nuostabu tave matyti, 
Ir keista man tave girdėti, 
Aš nežinau, ką pasakyti — 
Ar ko paklausti, ar tylėti. 
Tačiau atrodo, kad dangus 
Čionai mane bus palydėjęs — 
Paguodos trokštantis žmogus 
Neliauja niekada tikėjęs. 

Jei tik paguoda būti gali 
Vargai didesnio dar bedalio. 
Prisimenu aš sakmę vieną 
Apie išminčių, tokį skurdžių, 
Kad teko jam kiekvieną dieną 
Žolelių pievoj rinkti grūdus. 
Ar dar yra - jis sau kalbėjo — 
Toksai nuskurėlis, varguolis? 
Bet atsigręžęs pastebėjo, 

Kad kitas renka šiukšles uoliai. 
Aš visą laiką sau kartojau: 

Ar gali būti dar bent vienas, 
Kam laimė taip nusišypsojo? 
Atsakymą matau šiandieną. 
Štai šičia aš regiu, kad pančiai, 
Kuriuos velku, nėra sunkiausi. 
Tu pasiimki mano kančią, 

Gal mano skausmas — tavo džiaugsmas? 
Esu... 


KLOTALDAS 
Už scenos 
"Turėjot saugoti takus. 
Bet jūs užmigot, gal pabūgot. 
Kaip čia prasmuko šitie du, 
Į slaptąjį kalnų kalėjimą?.. 


RosAURA 
Štai dar viena bėda užklupo. 


SIGIZMUNDAS 
Tai mano sargas, tai Klotaldas. 
Nelaimės mano nesibaigia. 


KLOTALDAS 

Už scenos 
Pakluskite, skubėkite mikliai, 
Užpulkit, jie negali gintis. 
Suimkit, o jei priešinsis — žudykit. 


VISI 
Už scenos 
Tai išdavystė. 


KLARINAS 
Gerbiamieji! 
Jei kartą leidot čia prasmukti, 
Tai leiskite dabar patarti: 
Suimti mus kur kas lengviau. 


Įeina Klotaldas su pistoletu, jį lydi kareiviai, jų 
veidai uždengti 


KLOTALDAS 
Skubiai visi paslėpkit veidus, 
Slaptumas čia labai svarbus, 
Labai svarbu, kad svetimieji 
Nepamatytų, kas mes esam. 


KLARINAS 
Gal kaukių šventė prasidėjo? 


KLOTALDAS 
O jūs, kurie nejučiomis 
Prasiskverbėt į slaptą vietą 
Ir šitaip pažeidėt dekretą 
Karaliaus, skelbiantį, kad čia 
Negali nė dvasia įžengti, 


D 


seudes 1e} — sEUJĮUSA4O 


X 


skuju e Aueig 


Ką jau kalbėti apie kūnus. 
Ginklus skubiai man atiduokit, 
Kitaip iššaus šis pistoletas, 

Ir jo sunkus švininis nuodas 

Į jūsų kūnus prasiskverbs 

Ir jus pasiųs mirties glėbin. 


SIGIZMUNDAS 
Prieš puldamas svečius, tirone, 
Prieš trypdamas ateivių garbę, 
Stebėk, kaip aš nusižudysiu, 
Šiom pasismaugdamas grandinėm. 
Jomis į gabalus draskysiu 
Aš savo kūną, mato Dievas, 
Aš persiplėšiu rankom gerklę, 
Ir uolos virs krauju anksčiau, 
Nei tu prieš juos pakelsi ranką, 
Nei tu nuskriausti juos suspėsi. 


KLOTALDAS 
Žinai puikiausiai, Sigizmundai, 
Kad tavo kaltės tokios baisios, 
Jog dar prieš gimdamas mirei. 
Juk tu žinai, kad nėra būdų 
Kitaip sutramdyt tavo pyktį, 
Ir įsiūtį bent apmarinti 
Kaip tik įmetus į šį urvą. 
Tad kam tas teatras? 
Kareiviams 
Jūs duris 
Šio ankšto urvo uždarykit, 
Kad liktų amžiams jis jame. 


Uždaro duris 


SIGIZMUNDAS 

Už scenos 
Dangau didingas, kaip gerai, 
Kad atėmei kadais man laisvę. 
Dabar pakilčiau kaip gigantas, 
Sutraiškyčiau uolas ir kalnus, 
Sulydyčiau į stiklą saulėj, 
Ant pamato didingo, kieto, 
Aš pastatyčiau jaspio bokštą. 


KLOTALDAS 
Gal kad tu to nepadarytum, 
Kenti šiandien čia uždarytas. 


RosAURA 
Mačiau, kad paikas išdidumas 
Tave suerzina, todėl ašai 
Krentu prie tavo kojų menkas 
Ir nuolankiai prašau: atleisk. 
Surask užuojautos bent lašą, 
Tu būtum iš tikrųjų griežtas, 
Jei neatleistum nuolankiajam, 
Kaip neatleidai išdidžiam. 


KLARINAS 
Beje, tiesa, jei tau netinka 
Nei nuolankus, nei išdidus — 
Tie personažai, kur jau amžius 
Daugybėj dramų vis sukiojas. 
Gal aš - toks tikras aukso vidurys, 
Neišdidus, bet ir kuklumo nekankintas. 
Gal jeigu aš gražiai prašyčiau, 
Tu imtum ir paleistum mus? 

KLOTALDAS 
Ei! 


KAREIVIAI 
Pone? 


KLOTALDAS 
Šiedviem. 
Ginklus atimkite, akis 
Užriškite ir palydėkit, 
Kad kelio nematytų. 


ROSAURA 
Aš savo špagą tau vienam 
Galiu tiktai įteikti, 
Nes pats vyriausias čia esi, 
O man tikrai negalima 
Prastam kareiviui perduot ją. 


KLARINAS 
Maniškė ne tokia puiki, 
Aš ją galiu kareiviui duoti. 


ROSAURA 
Ir jei jau mirti lemta man, 
Tuomet turiu aš pasakyti, 
Tikėdama tavuoju kilnumu, 
Kad slypi šičia paslaptis. 
Dėl to žmogaus, kurs kitados 
Segėjo ją, prašau išsaugot 
Šį taurų ginklą — juk ir aš 
Net nežinau, ką ginklas slepia, 
Tačiau žinau, kad žėrinti špaga 
Yra kartu didžiulė paslaptis. 


Aš pasiklioviau vien tik šiuo ginklu, 
Kai atvykau į Lenkiją atkeršyt 
Už skriaudą. 


KLOTALDAS 


Į šalį 


O dangau, 

Kas tai? Koks sielvartas 
Užgriuvo, kaip baugu, 

Kaip neramu, koks siaubas — 
Iš ko tu ją gavai? 


ROSAURA 


Iš moters. 


KLOTALDAS 


Kuo buvo ji vardu? 


ROSAURA 


Tylėsiu. 
Lai lieka vardas paslaptis. 


KLOTALDAS 


Kaip tu atspėjai, gal žinai, 
Kad ši špaga — tai paslaptis? 


ROSAURA 


Ją duodama man tarė ji: keliauk 

Į Lenkiją ir pasistenk, 

Kaip nors gudriai taip sutvarkyti, 
Kad šitą špagą pamatytų 

Didikai ir bajorai tos šalies. 
Žinau, kad bus tarp jų tasai, 
Kuris tave globos ir gins. 

Bet vardo jo tau neišduosiu, 
Nes miręs gali būti jis. 


KLOTALDAS 


Į šalį 


Apsaugok, o dangau, ką išgirdau. 
Man net nelengva susivokti, 

Ar tai, ką aš dabar matau, 

Yra akių apgaulė ar tiesa. 

Juk tai tikrai špaga, kurią aš pats 
Anuomet palikau gražuolei Violantei, 
Kaip ženklą tam, kuris vėliau ateis — 
Nors metų daug prabėgtų — 

Ir kad galėčiau jį priimti 

Kaip mylintis ir supratingas tėvas. 
Bet ką dabar daryt turiu, 

Kai viskas tapo taip painu? 

Tikėjos jis, kad tai — gyvybės laidas, 
O tapo ginklas priežastim mirties, 
Nes suimtas jisai ir privalės 

Vis viena mirti. Tai baisu, 

Likimas lyg žiaurus žudikas, 
Prisėlino, alsuodamas mirtim. 
Sūnus manasis prieš mane. 

Aš tai matau, ir dar daugiau — 

Man apie tai širdis byloja. 

Kai jį matau, man suplazda širdis, 

Ji veržiasi ištrūkti iš krūtinės, 

Ji stengias užtvaras sugriaut, 

Kaip tas pavargėlis, kuris 

Palėpėj uždarytas vos užgirdęs, 

Kad triukšmas gatvėj kilo, 

Prie lango puola, taip ir ji 
Nesusivokdama, kas daros 


Ir kas nutiko, tiktai garsą girdi — 

Ji žvelgia ilgesingai pro akis, 

Nes akys juk langai širdies, 

Ir ašaros juose dažnai suspindi. 

Ką man daryti? Dieve, pagailėk. 

Ką man daryt? Nuvesti pas karalių — 
Vadinasi, iš karto jį pasmerkt. 
Tačiau paslėpt aš na niekaip negaliu, 
Juk ištikimas likti privalau. 

Tad, viena vertus, meilė mane kviečia, 
O kita vertus — paklūstu karaliui. 
Bet ko aš abejonėms atsiduodu? 
Ištikimybė Viešpačiui svarbiau 

Negu gyvybė, net negu garbė. 
Ištikimybė turi nugalėt, 

O šis jaunuolis mirti privalės. 

Kiek supratau iš to, ką sakė man, 
Atvykėlis atkako čia atkeršyt, 

Nes nuplėšta kadaise jo garbė. 

Jei jis garbės neturi, tai, vadinas, 
Negali mano būti jis sūnus, 

Ir kraujo mano gyslose neturi. 

Bet jeigu jis pakliuvo į nelaimę, 

Kuri kiekvieną gali greit užklupti? 
Garbė yra toksai trapus dalykas, 

Ji skeldėja, padarius neatsargų žingsnį, 
Nuo vėjo dvelksmo trupa ji. 

Tai ką tuomet daryti gali tas, 

Kuris už skriaudą negalėdamas atleisti 
Pavojų kupinu keliu žygiuoja, 

Kad rastų savo įžeidėją? 

Jis mano vaikas, kraujas mano jis, 
Nes ryžto iš tikrųjų jam užtenka, 
Aš, abejonių nukamuotas, pagaliau 

Nuspręsiu, rodos, šitaip pasielgti — 
Aš eisiu pas karalių, pasakysiu, 

Kad mano tai sūnus, kad nusikalto. 
Gal jei paliudysiu aš taip ištikimybę, 
Tada jis pasijus įpareigotas. 

Ir jeigu liktų mano vaikas gyvas, 

Aš jam tikrai atkeršyti padėsiu 

Už įžeidimą. Jei karalius 

Būtų nepalenkiamas ir jį 

Nubaustų mirtimi, tuomet lai miršta 
Net nežinodamas, kad aš esu jo tėvas. 
Žygiuokime kartu, jūs svetimšaliai, 
Ir nebijokite, užklupo ir mane 
Nelaimė, aš taip pat kenčiu, 

Aš lygiai nežinau, kas būt geriau — 
Gyvent ar mirtį pasirinkti. 


Visi išeina 


Iš vienos pusės įeina Astolfas ir kareiviai, iš kitos — 
infantė Estrelja ir damos. Skamba muzika 


ASTOLFAS 
Pasaulis regi spindulius skaisčiausius, 
Šiandieną mus aplankiusios kometos, 
Ir sveikina ant kelių atsiklaupęs. 
Štai būgnai ir trimitai skamba, 
Ir muzika į skaistų dangų kyla. 
Kai regi žengiančią tave, po kojų 
Tau gaudžia plunksnuotieji ragai, 
Ir paukščiai metaliniai tau dainuoja, 
Ir jų giesmė, atrodo, truks ilgai. 
Jus sveikina pasaulis visas, ponia, 
Visi paklūsta tarsi karalienei 


Ir lyg aušrinei lenkiasi jums kloniai, 
O gėlės skleidžias, lyg atėjus dienai. 
Nes šviesą jūs atstojate, gražioji, 
Kurią jau paslėpė naktis žiaurioji, 

Jūs lyg aušrinė, tarsi Flora, lyg Paladė, 
Kuri seniai jau mano sielą valdo. 


ESTRELJA 


Turėtų žodžiai atitikti tai, ką darom, 


Žmogus privalo būt teisingas ir tiesus. 


Tačiau ar mes jumis tikėti galim, 
Girdėdami vingrius komplimentus. 
Juos paneigia iš karto, kaip atrodo, 
Paradas šitas, man jis nepatinka, 
Todėl turiu ištarti - nusibodo, 
Nes jūsų kalbos visiškai neatitinka 
Veiksmų, kuriuos seniai stebiu. 
Tiktai žvėris, laukinis ir nuožmus, 
Galėtų būti šitoksai dviveidis, 

Tik jam vienam gamta atleidžia, 
Jei ima jis saldžiai sau suokti, 

Kai rengiasi ką nors nudobti. 


ASTOLFAS 


Ne viską žinote šį sykį, 
Estrelja, jeigu abejojat 

Tuo, ką aš iš širdies byloju. 
Todėl turiu jums pasakyti, 

Kad viską aš dabar atskleisiu 

Ir jums įvertinti tai leisiu. 

Kai mirė Lenkijos karalius, 
Estorchijas Trečiasis, paveldėjo 
Bazilijas, tą teisę dar turėjo 
Dvi dukros, Dievo valioj, 

Kad buvo mūs gimdyvės jos. 
Ne viską čia dabar byloju, 
Užteks pratart, kad Klorilenė, 
Kuri pagimdė jus, gražioji, 
Dabar jau tapo karaliene 


Kitoj erdvėj, kur skamba giesmės. 


Ji buvo iš dviejų vyresnė. 

Ir apie antrą pakalbėsim — 

Ji dar gyva ir vis guvesnė. 

Tai Resisunda stotingoji, 

Kuri Maskvoj surado dalią, 
Jai už gyvybę aš dėkoju, 

Betgi sugrįžkime į kelią 

Šitos sakmės. Toliau bylokim. 
Bazilijas, kuriam skubėjo 
Dienas likimas greit skaičiuoti, 
Surasti laimę malonėjo 

Vien mokslo knygų gilumoj. 
Jam moterys menkai rūpėjo, 
Todėl vaikų jis neturėjo, 

Ir sostą teks jam atiduot 
Jums arba man galų gale. 

Jūs sakot, kad vyresnė sesė 
Pagimdė jus, todėl valia 
Aukščiausio sosto teisė 

Jums klius. Bet vyras aš 

Ir nors jaunesnė mane gimdė, 
Be abejonės, dera rinktis 
Mane, nes reikia tautą vest. 
Mes visa tai andai išdėstėm 
Tikrajam dėdei, ir tuojau 

Jisai atsakė, kad norėtų 
Išspręsti viską kuo geriau. 
Parinko vietą, taipgi dieną, 


Taigi atvykome čionai 

Iš savo tolimų tėvynių, 

Kad ginčą spręstume dorai. 
Aš jums nenoriu karo skelbti, 
Ir jūs nekilkite į karą. 

O kad Amūro spręstų lankas, 
Kad išmintis tautų, kaip dera, 
Budėtų šalia mūsų kelio. 

Aš noriu — būkite valdovė, 
Bet tapkit ja iš mano valios, 
Tegul karūną atiduoda 

Jums mūsų dėdė, na, o aš 
Pasiūlysiu jums tapt žmona. 


ESTRELJA 
Jūs rodot tokią širdį šviesią, 
Kad nedera man likt šešėliuos. 
Aš sosto tik todėl norėjau, 
Kad jums įteikti jį galėčiau. 
Aš to tiktai ir tenorėjau, 
Tačiau dabar aš abejoju, 
Nes jūs mane apgaudinėjat, 
Ir tai portretas šis išduoda, 
Kurį jūs slepiat prie krūtinės, 
Kaip viltį meilės paskutinę. 


ASTOLFAS 
Tuoj pasakysiu, žodį tarsiu, 
Bet nėr kada, jau skamba garsiai 
Aidieji būgnai, žinią skelbia, 
Kad čia karalius atkeliauja. 


Skamba muzika, įeina senasis karalius Bazilijas ir 
palyda 

ESTRELJA 
Išminčius Talis... 


ASTOLFAS 
Dieviškasis Euklidas... 


ESTRELJA 
Va tarp žvaigždžių... 


ASTOLFAS 
Ženklai palydi... 


ESTRELJA 
Todėl valdai... 


ASTOLFAS 
Tu viešpatauji... 


ESTRELJA 
Savais keliais... 


ASTOLFAS 
Eini iš naujo... 
ESTRELJA 


Tu pakartoji... 


ASTOLFAS 
Įvertini, žymi... 


ESTRELJA 
Leisk, kad kukliai... 


ASTOLFAS 
Karštam glėby... 


ESTRELJA 
Aš apsivysiu kaip gebenė... 


ASTOLFAS 
O aš prie tavo kojų —- žemėj. 


BAZILIJAS 
Man duokite rankas, vaikaičiai, 
Ir likimu vėl pasikliaukit. 
Jums teko šičia atkeliauti. 
Kvietimas mano buvo aiškus, 
Į jį atsiliepėt su meile 
Ir pasiliksit man mieli. 
Turiu kai ką jums išpažinti, 
Numesti kraupų, sunkų svorį, 
Tik vieno aš todėl prašau — 
Tylos, išgirsite tuojau 
Nuostabią, negirdėtą sakmę. 
Bajorai Lenkijos, žiūrėkit, 
Pažįstat mylimus vaikaičius, 
Jiems pagarbos aš reikalauju. 
Vasalai mano ir draugai, 
Jau žinote, kad aš pasauly 
Garsėju kaip žmogus mokslingas, 
Gyvenimą paskyriau mokslui, 
Nes laiką žiaurųjį įveikia, 
Pašlovintas menų didingų, 
Tasai, kurs tobulina protą. 
Todėl didžiuoju mane šaukia. 
Jūs puikiai žinote, kad mokslas, 
Kurį labiausiai aš gerbiu — 
Tai matematika kilnioji. 
Jai visą laiką skyriau aš, 
Dėl jos garbės atsisakiau 

Ir daugel pareigų apleidau — 

Kad tik galėčiau dar išmokti. 

Kai aš žvelgiu į lenteles, 

Jose matau, kas mums nutiks, 

Ką žada būsimieji amžiai. 

Ir laiką įveikiu tuomet, 

Todėl galiu jums tai sakyti. 
Regėjau sferoje skaidrioje, 
Stiklinio šilko patale, 

Kurį rausvai nudažo saulė, 

Kur blausią šviesą mėnuo žeria, 
Orbitoj deimanto skaidrumo 

Ir krištoliniame gaubly, 

Taškais žvaigždelių nužymėtam, 
Kur klaidžioja žvaigždynų žvėrys, 
Aš didį meną, kilnų mokslą. 

Ten — mano metai, mano knygos, 
Ten deimantiniam audiny, 

Safyro lakštuose žydruose 
Auksinės linijos dėliojas 

Į pranašingąsias raides, 

Kurios likimą mūsų skelbia — 

Gal laimę, o gal ir kančias: 

Aš greitai jas skaityt išmokau, 
Galiu nekliudomas stebėt 
Menkiausią slinktį, greitą bėgsmą, 
Kelius ir kryptis aš regiu. 

Žinau, kad taip dangus man liepė — 
Rašyti pastabas jo darbo, 
Likimo painų komentarą, 
Skaičiuoti ateities lapus. 

O kadgi būtų dangaus pykčio 
Būtis mana auka pirmoji, 
Norėčiau, kad mane nubaustų. 


Paguoda nelaimingo - durklas, 
Nes jei jau leista tau žinoti, 

Tai tarsi miręs tu esi. 

Kalbu aš jums, tačiau žinau, 
Kad daugiau sakmė sakytų, 

Aš tuoj pratęsiu ir todėl 

Ir vėl tylos labai prašau. 
Žmona manoji, Klorilenė, 
Pagimdė nelaimingą vaiką. 
Jam gimstant danguje ir žemėj 
Stebuklų rodėsi be skaičiaus. 
Dar kol baikštusis spindulys 

Iš nebūties jo neviliojo, 

Iš įsčių nešaukė - juk mirt 

Yra visai tas pats kaip gimti, — 
Jo motina daugybę kartų 
Nakties sapnuose ir vaizdiniuose 
Regėjo, kaip jos įsčias drasko 
Ir žiauriai vidurius suplėšo 
Įgijęs žmogaus kūną monstras, 
Paplūdus guli ji krauju. 

Jis ją nužudo, ir tuomet 
Angis-Žmogus išvysta šviesą. 
Diena atėjo jo gimimo, 

Ir išsipildė pranašystės, 

Nes, patikėkit, niekuomet 
Nepameluoja žiaurios žvaigždės. 
Jo buvo šitoks horoskopas, 
Kad Saulė, trykšdama krauju, 

Į kovą stojo prieš Mėnulį. 

Jų įniršis užtemdė dangų, 

O mūšio laukas buvo žemė. 
Dangaus du šviesuliai galingi 
Sukibo rankomis ir žėrė 

Vienas į kitą spinduliais. 
Baisus, didžiulis užtemimas 
Po to tamsoj skandino žemę, 
Baisiau gal buvo tik tuomet, 
Kai saulė verkė mirus Kristui. 
Taip buvo, tamsoje nakties 
Gaisrai aršiausi visa siaubė, 
Pasaulis degdamas pamanė, 
Kad jau atėjo pabaiga: 

Dangus pradingo, griuvo rūmai, 
Ir debesys uolom pravirko, 

O upės plukdė kraują jūron. 
Atrodė saulė lyg pamišus, 
Atrodė, kliedi ji ir rauda — 
Tuomet ir gimė Sigizmundas, 
Pranešdamas, ko reikia laukti. 
Gimdyvę gimdamas nužudė 
Ir tuo žiauriu būdu pasakė: 
Esu žmogus, nes štai dėkoju 
Už visą gėrį vien krauju. 
Buvau paniręs savo moksluos, 
Ir jie padėjo man suprasti, 
Kad Sigizmundas, matyt, būtų 
Smarkaus charakterio žmogus, 
Žiaurus, negailestingas princas, 
Nedoras ir aršus valdovas. 
Tad aišku, jeigu jis valdytų, 
Tiktai sukiršintų, supjautų, 

Ir išdavystė suklestėtų, 

Ir ydos būtų pagarboj. 

Jo įniršis turėjo vesti 

Nuo beprotybės į nusikaltimą, 
Kad pagaliau mane išvystų 
Bejėgį, varganą ir menką 


Parkritusį prie jojo kojų 

(Man gėda apie tai galvoti). 
Turėjo sostą jo papuošti 

Žilų plaukų manųjų sruogos. 
Sunku nelaime netikėti, 

Ir dar tokia, kurią regėjai 
Slapčiausiuos raštuos įrašytą, 
Kurią atskleidžia tavo mokslas. 
Aš patikėjau savo likimu, 

Tuo likimu, kuris išpranašavo 
Man neišvengiamą žlugimą, 
Pavojų skelbė visos pranašystės. 
Todėl nusprendžiau uždaryti 
Aš saugiai žvėrį, kuris gimė, 
Norėdamas taip išsiaiškint, 

Ar gali pergudraut išminčius 
Žvaigždžių žadėtąjį likimą. 
Tad paskelbiau, kad mano vaikas 
Negyvas gimė, įsakiau 

Aš bokštą slaptą pastatyti 
Kalnuos tarp skardžių ir uolų, 
Toli tenai, kur vos ne vos 
Šviesa sau taką susiranda. 
Apsaugoti turėjo kelią 

Aukšti ir rūstūs obeliskai. 

Aš paskelbiau, kad lauks mirtis 
Kiekvieno, kurs tenai įžengtų, 
Iš baimės krūpčioti turėjo 
Kiekvienas, matęs tą ediktą. 
Įstatymai griežti taip skelbė 
Dėl priežasties, kurią minėjau. 
Ten Sigizmundas uždarytas, 
Nelaimėlis, nykus belaisvis, 

Ir tik Klotaldas ten jį lanko, 

Su juo jis kalbasi, prižiūri. 
Klotaldas jį tenai ir mokė, 
Žmonių įstatymus parodė, 
Išmokė Dievui atsiduoti, 

Jis vienas visa tai žinojo. 
Svarbu tris dalykus paaiškint: 
Pirmiausia — Lenkiją gerbiu 

Ir noriu ją aš išvaduoti 

Nuo prievolės kančias kentėti, 
Tarnauti viešpačiui tironui. 
Nebūtų geras tas valdovas, 
Kuris galėtų karalystę 

Tokiam pavojuje palikti. 
Dalykas antras, daug ką lėmęs — 
Jei savo vaikui aš atimsiu 

Tą teisę, kurią gimdams gavo, 
Kuri jam Dievo dovanota, 

Tai būsiu pats aš ne krikščionis. 
Nėra įstatymo pasauly, 

Kad privalai tironu tapti, 

Jei nori tu išvengt tirono. 

Juk jeigu mano vaikas taptų 
Tironu, kad nenusikalstų, 
Turėčiau nusikalst aš pats. 

Ir pagaliau, dalykas trečias. 

O jeigu tai tiktai klaida — 
Lengvai ir greitai patikėti 
Viskuo, ką pasakojau šičia. 
Net jeigu polinkiai bjauriausi 
Jam lieptų nuodėmėm maitintis, 
Gal neįstengtų jo įveikti 
Likimo pikto žiaurios pinklės 
Ir polinkio aistra karščiausia. 
Planetų žaismas apgaulingas 


Ir laisvą valią tiktai lenkia, 

Bet jos nesugeba palaužti. 
Blaškydamasis tarp mįslių, 
Svarstydamas kelius ir būdus, 
Tariuos sprendimą aš suradęs, 
Jis jus visus rytoj nustebins. 
Rytoj aš jį čionai pakviesiu. 

Jis nežinos esąs valdovas, 

Kad jis sūnus man — nesakysiu. 
Įžengti leisiu Sigizmundui 

Į mano menę, mano sostą, 
Užims jis savo tikrą vietą, 
Valdys jus, jums įsakinės, 

O jūs visi paklusit princui 

Ir vykdysit paliepimus. 

Taip aš atlikti pamėginsiu 
Dalykus tris, kurie padės 
Įmint mįsles, kurias minėjau. 
Jei pasirodytų, kad princas 
Teisingas, doras, išmintingas, 
O man žvaigždynai pamelavo, 
Nors tiek ženklų pažėrę buvo, 
Tuomet iškart valdovu taptų, 
Nors jis užaugęs tarp uolų, 

O žvėrys buvo jo kaimynai. 
Tačiau jei kartais pamatyčiau, 
Kad jis žiaurus, aršus, išpuikęs, 
Ir savo būdo nesutramdęs 


Bjauriausioms ydoms atsiduoda — 


Tada aš pareigą įvykdęs, 
Karaliumi galėčiau likti 

Ir pasielgt su juo turėčiau 
Taip, kaip ir pridera karaliui — 
Grąžint atgal į tamsų urvą, 

Kad teisingumas nugalėtų. 
Ir pagaliau, jei pasirodys, 


Kad princas toks, kaip lėmė žvaigždės, 


Mylėdamas jus, mano ponai, 
Karalių rasiu jums vertesnį 
Laikyti karalystės skeptrą. 

Štai regit mano du vaikaičius: 
Aš ketinu juos čia sujungti, 

Ir ryšiais santuokos susieti 

Bei šiai jaunai Žavingai šeimai 
Savąją šalį atiduoti. 

Taip įsakau aš kaip karalius. 
Kaip tėvas aš prašau pagalbos, 
Ir kaip išminčius aš skelbiu 
Senolių išmintį prakilnią. 

Yra Seneka kartą taręs: 
Valstybės savo tikrai vergas 
Privalo būt karalius tikras. 
Todėl kaip vergas aš maldauju. 


ASTOLFAS 


Man dera šičia žodį tarti, 
Nes, man atrodo, iš tikrųjų 
Esu aš suinteresuotas. 
Visų vardu todėl sakau — 
Lai pasirodo Sigizmundas, 
Jis turi sostą paveldėti. 


VISI 
Mums pristatyki mūsų princą — 
Tegul karalium mūsų būna. 
BAZILIJAS 


Už tai, kad jūs mane supratot, 
Aš jums dėkoju nuoširdžiai. 


Prašau dabar jus palydėti 
Į skirtus kambarius vaikaičius. 
Rytoj jums princą pristatysiu. 


VISI 
Tegul Bazilijas gyvuoja. 


Išeina visi, palydėdami Estrelją ir Astolfą. 
Karalius lieka vienas. Įeina Klotaldas su Rosaura 
ir Klarinu 


KLOTALDAS 
Galiu kalbėti? 


BAZILIJAS 
Ak, Klotaldai, 
Man malonu tave matyti. 


KLOTALDAS 
Prie tavo kojų kukliai kritęs 
Įgaudavau jėgų kadaise. 
Tačiau dabar, o mielas pone, 
Likimas nepasigailėjo, 
Ir kristi prie karaliaus kojų 
Kančia tikra, o ne palaima. 


BAZILIJAS 
Kas nutiko? 


KLOTALDAS 
Mano pone, 
Mane bėda baisi užklupo, 
Nors tai tikrai galėjo būti 
Didžiausia laimė iš visų. 

Tęski. 


KLOTALDAS 


Šis gražus jaunuolis, 

Dėl įžūlumo ar neapdairumo 

Į bokštą įžengė, o pone. 

Ten jis pamatė princą uždarytą, 
Taigi... 


BAZILIJAS 


Klotaldai, tu nesisieloki. 

Jei būtų tai anksčiau nutikę, 
Prisipažįstu, kad įnirščiau. 
Bet paslaptis jau atskleista, 

Ir nesvarbu, kad jis ją žino. 
Tad susitikime vėliau, nes aš 
Dar daug ką tau turiu išaiškint, 
O tu turi daug ką nuveikti, 
Nes tu turėsi būt, skelbiu, 
Didžiausių įvykių veikėjas, 
Tokių pasaulis dar nematė. 

O šiuodu, kad nepamanytum, 
Jog bausiu tavo aplaidumą — 
Šiuos kalinius liepiu paleisti. 


42 Išeina 

F KLOTALDAS 

- Gyvenk per amžius, o valdove, 
2 Dangus vėl laimę dovanojo. 

E Į šalį 


Galiu paleisti šiuos keleivius, 
Kad mano jis sūnus, tylėsiu. 


O svetimšaliai piligrimai, 
Nuo šiol jūs esate laisvi. 


RosAURA 
Aš nuolankiausiai tau dėkoju, 
Tūkstantį kartų tau lenkiuosi. 


KLARINAS 
Aš nematau, už ką dėkoti, 
Juk mus per klaidą greitai čiupo, 
Per klaidą gal dabar paleidžia. 


ROosAURA 
Tu man gyvenimą davei, 
Aš gyvas iš tavos malonės, 
Todėl nuo šiolei amžinai 
Aš tavo vergas. 


KLOTALDAS 
Tai nėra 
Gyvenimas, kurį dabar gavai. 
Nes jeigu tu kilnios gimties, 
Kol įžeistas — negyveni. 
Tu atvykai į šiuos kraštus 
Atkeršyti už įžeidimą, 
Juk šitaip man sakei, ar ne? 
Todėl tu negali sakyt: esu, 
Nes gyvas be garbės — negyvas. 
Į šalį 
Gal šitaip aš jį pastūmėsiu. 


ROSAURA 
Prisipažįstu, aš lyg miręs, 
Nors grąžinai tu man gyvybę. 

Bet aš pakilsiu ir kerštu 
Vėl nuvalysiu savo garbę, 
Pavojų begales įveikęs, 

Ir man gyvenimas atrodys 
Tikroji tavo dovana. 


KLOTALDAS 
Paimk šią žėrinčią geležtę, 
Kurią prie juostos tu segėjai, 
Žinau, kad kraujy panardinsi 
Ją savo priešo — štai tuomet 
Bus atpirkta garbė tavoji. 
Juk plienas, kuris buvo mano 
(Dabar aš pratariu tai garsiai, 
Dabar aš tau prisipažįstu), 
Mokės atkeršyt už tave. 


ROosAURA 
Tavo palaimintas skubu 
Iš naujo špagą prisijuosti. 
Aš ja prisiekiu baisiai keršyt, 
Nors mano prakeiktasis priešas 
Labai galingas. 


KLOTALDAS 
Ar tikrai? 


ROosAURA 
Taip, netgi tau aš nesakysiu, 
Kas jis, nors kad kilnus esi, tikiu. 
Bet aš bijau, kad gali virsti 
Pykčiu tavasis palankumas. 
Man neramu. 


KLOTALDAS 
Daugiau galėtum 
Sau padėti man pasakęs. 
Žinodamas aš negalėčiau 
Net ir netyčia jam pagelbėt. 
Į šalį 
O kad žinočiau, kas jis toks. 


RosAURA 
Kad negalvotum, jog menkai 
Aš tavo kilnų žodį vertinu, 
Žinok, kad mano priešas bus 
Patsai Astolfas, kunigaikštis 
Moskovijos. 


KLOTALDAS 

Į šalį 
Sunku pakelti 
Man žinią šią. Nes tai blogiau, 
Nei vaizdavausi ir tikėjaus. 
Tačiau mes išsiaiškinsim dabar — 
Jei gimęs tu Moskovijoj esi, 
Tai tavo tikras Viešpatis ir ponas 
Tavęs įžeisti niekaip negalėjo. 
Todėl greičiau sugrįžki į tėvynę, 
Pamiršk tą kvailą mintį apie kerštą, 
Tave vis genančią. 


ROSAURA 
Žinau, 
Kad jis valdovas mano. Vis dėlto 
Jis įžeidė mane. 

KLOTALDAS 
Tai netiesa. 
Net jeigu būtų smogęs tau, 
Įžeist vis vien valdovas negalėjo. 


ROsAURA 
Mana skriauda didesnė negu ši. 


KLOoTALDAS 
Tai pasakyk, nes man sunku 
Skriaudos didumą šios įsivaizduoti. 


ROSAURA 
Aš pasakyčiau, bet nesugebėsiu. 
Taip pagarbiai aš į tave žvelgiu, 
Krūtinėj mano dega pagarba tau, 
Jausmai man surakina burną, 
Ir niekaip neįstengiu pasakyti, 
Kad šitas štai drabužis — paslaptis, 
Kad aš esu ne tas, kas aš atrodau. 
Štai pasakiau, dabar jau pats tu spręsk — 
Jei aš ne tas, kaip išorėj atrodau, 
Ir jeigu čia Astolfas atkeliavo 
Estreljai pirštis, kaip galėjo 
ĮŽeist mane. Per daug jau pasakiau. 


46 Rosaura ir Klarinas išeina 

F KLOTALDAS 

ž Klausyk — sustok, palauk. 
2 Koksai užkeiktas labirintas 
5 Čia skleidžiasi. Aš negaliu 


Surasti niekur proto siūlo. 
Garbė manoji nuplėšta, 


Skriaudikas tas didžiai galingas, 
Aš - tarnas tik, ji - moteriškė. 
Tegul dangus parodo kelią, 

Aš nežinau, ar menkas protas 
Galės šioj painiavos bedugnėj 
Surasti tikrą tiesų kelią. 
Prašykime dangaus pagalbos. 

Įeina karalius Bazilijas ir Klotaldas 


KLOTALDAS 


Tiksliai kaip tu buvai įsakęs. 
Atlikome. 


BAZILIJAS 


Papasakok, 
Klotaldai, kaip tai buvo. 


KLOTALDAS 


O buvo, mano pone, šit kaip: 
Sumaišėm gėrimą raminantį, kurį 
Tu įsakei mums padaryti, pasitelkus 
Savybes paskirų žolelių, 

Kurių nepaprasta jėga 

Ir paslaptingos keistos galios 

Taip veikia sąmonę Žmogaus, 

Kad ji pritemsta, dingsta ir nutyla, 
Žmogus tarsi lavonas lieka. 

Ir atima žolelės miegančiam tikrai 
Jausmus ir sugebėjimus visus. 

Kad tai įmanoma, mes galim netikėt, 
Mes galim ginčytis, kad taip nebūna, 
Tačiau tiek kartų, mano pone, 

Mums jau bylojo patirtis 

Ir pamokas senas kartojo, 

Kad pilna paslapčių gamtoj, 
Medicina jų žino daugel, ir nėra 
Gyvūno, augalo arba akmens, 

Kurs neturėtų bent kokios savybės, 
Kažkokio slapto poveikio. Juk geba 
Sukurti tūkstančius nuodų 
Žmogaus ydinga prigimtis, 

O jie suteikia mirtį — tai kodėl 
Kitokių negalėtume atrasti? 

Vieni nuodai nužudo, tad tikrai 
Turėtų būti ir užmigdančių nuodų. 
Atmeskime į šalį abejonę, 

Ar įmanu tatai, kas jau nutiko, 

Nes viskas buvo taip, kaip tu sakei, 
Tikrovė tavo teiginius pagrindė. 
Paėmęs taurę gėrimo, kurioj 
Aguonų, opijaus ir drignės būta, 

Jų nuovirai taurėj toj susimaišė, 

Aš nusileidau į tą urvą, kuriame 
Belaisvis kali ir su juo 

Šiek tiek dar pakalbėjau apie mokslą, 
Ir apie tai, ko moko mus gamta, 

Kai nebylia grožybe spindi 

Ji kalnuose — taip spindi ten dangus. 
Toj dieviškoj mokykloj mokės jis 
Dailiosios iškalbos, retorikos menų 
Iš paukščių ulbesio ir niurzgesio žvėrių. 
Norėjau jį šiek tiek įkvėpt, padrąsint 
Prieš tą didingą žygį, į kurį 

Ruošiesi jį pasiųsti, o valdove. 

Tad prabilau apie galingą arą, 

Kuris, paniekinęs žemutines sferas, 


Pakilo virš aukštų kalnų viršūnių, 
Kad ten spindėtų tarsi spindulys, 

Lyg kometa paklydusi žėrėtų. 
Pašlovinau aš jo didingą skrydį 
Sakydamas - štai jis yra karalius 
Paukščių, ir niekas nesiginčys, jis toks 
Dėl to, kad liepia prigimtis pati. 

Ilgai jis negalėjo ištylėti. 

Kai prabilau apie didingus žygius, 
Tuomet prašneko garsiai, išdidžiai, 
Juk tai, be abejonės, jojo kraujas 

Jį degina, kankina ir jam liepia 
Didybės trokšti. Jis pasakė: 

Štai paukščių nerami viešpatija 

Taip pat valdovą turi, jam paklūsta, 
Prieš jį nusilenkia visi, kas mažesni, 
Kai šitaip aš svarstau, kai taip galvoju, 
Nelaimės manosios mane paguodžia, 
Juk aš esu įkalintas jėga, 

Aš pats tikrai nepasiduosiu niekam. 
Aš pamačiau — jį apėmė aistra, 
Turbūt dėl to, kad pokalbis pakrypo 
Prie jo žaizdų. Todėl pasiūliau jam 
Išlenkti taurę gėrimo, vos tik 

Krūtinę pasiekė klastingas skystis, 
Aš pamačiau, kad jo visas jėgas 
Sunaikino jau sapnas, o šaltas 
Prakaitas nubėgo sąnariais. Tuomet, 
Jei būčiau nežinojęs, kad taurėj 

Tik migdomieji, tik mirties ženklai, 
Būčiau dvejojęs, ar beliko gyvas. 
Atėjo žmonės - tie, kuriems tu leidai 
Žinot daugiau, nei žino prašalaičiai. 
Jie perkėlė jį tyliai į karietą 

Ir atgabeno čia, į tavo rūmus, 

Kur jau iš anksto buvome paruošę 
Didingą puošnią aplinką, ji tinka 
Karališkojo kraujo palikuoniui. 
Paguldė jį į tavo puošnią lovą, 

Kur pagaliau, kai miegas jį paleis, 

Jam patarnaus, lyg tau tarnautų uoliai. 
Aš viską, ką liepei, dariau, 

Todėl norėčiau atlygio prašyti. 

Bet aš prašau nedaug ir nemažai 
(Atleisk, valdove, mano nekuklumą) — 
Aš noriu sužinot, ką tu darai, 

Ką ketini pasiekti paslapčiom 

Tu perkėlęs į rūmus Sigizmundą. 


BAZILIJAS 


Klotaldai, aš puikiausiai suprantu 
Abejones, kurios tave kamuoja. Noriu 
Aš tau papasakoti viską pagaliau. 
Kai gimė Sigizmundas, tu žinai, 
Gimimą jo paženklino planetos 
Daugybe katastrofų ir ženklų. 

Tad noriu aš ištirti, ar dangus, 
Kuris tiek kartų mums yra įrodęs, 
Kad niekad nemeluoja, ir parodė, 
Kad sugeba be galo būt žiaurus — 
Ar gali jis pakeist sprendimą savo. 
Gal gali jį įveikt kilni širdis, 

Gal įsiūtį dora jo nuramina — 
Žmogus juk ir stipresnis gali būti 
Ir už žvaigždes, likimą nugalėti. 
Aš visa tai dabar ištirti noriu. 
Todėl aš princą atgabenti įsakiau 
Čionai, kad savo kilmę sužinotų. 


Čia išmėginsiu prigimtį aš jo. 

Jei sugebės įveikt kilni širdis ydas — 
Karalium bus, bet jeigu pasirodys, 
Kad jis yra žiaurus tironas, 


Bus vėl sukaustytas grandinėm geležies. 


Klotaldai, tu gali paklausti, 

Kodėl man buvo taip labai svarbu, 
Kad šiam išbandymui į rūmus 
Užmigęs princas būtų atgabentas, 
Kad jis nustebtų atsibudęs čia? 

Į tavo klausimą galėčiau atsakyti, 
Išaiškinti galėčiau visa tai. 

Jei princas sužinotų savo kilmę, 

Na, o rytoj man tektų vėlei 

Įmesti jį į nykųjį kalėjimą 

Ir vargui bei kentėjimui pasmerkti, 
Žinau tikrai, kad to jis neištvertų, 
Gyvenimu tikriausiai nusiviltų, 
Žinodamas, kad sostas jam priklauso, 
Paguodos nežinioj nebesurastų. 
Todėl aš noriu viską taip parengti, 
Kad dar galėčiau sūnui pasakyti, 
Kad visa tai, kas buvo, jis regėjo 
Sapne. Taip mes įvykdyt sugebėsim 
Du dalykus, kuriuos atlikti verta. 
Pirmiausia pamatysime jo būdą, 
Nes atsibudęs jis tikrai parodys, 

Ką mąsto, žino, apie ką svajoja. 

Be to, lengviau suras jis sau paguodos, 
Jeigu dabar regės, kad jam paklūsta, 
Vėliau jam teks kalėjime nubusti 

Ir vėl siaubingą sielvartą pakelti. 
Galės sau tarti, kad tiktai sapnavo. 
Ir nemeluos taip tardamas nė kiek, 

Nes šiam pasaulyje, Klotaldai, 
Sapnuoja tie visi, kurie gyvena. 


KLOTALDAS 
Norėčiau aš dar daug dalykų klausti, 
Nurimt neleidžia daugel abejonių, 
Bet varginti tavęs nėra prasmės, 
Jaučiu, ateina metas sužinoti 
Mums tiesą. Rodos, jis pabudo, 
Ir greitai jau pas mus turės ateit. 


BAZILIJAS 
Dabar ašai norėčiau pasitraukti, 
O tu kaip auklėtojas jo keliauki, 
Iš sumaišties baisios, kuri jo laukia, 
Iš paslapties ir mįslių pinklių 
Ištrauki jį, sakydamas teisybę. 


KLOoTALDAS 
Vadinasi, tu leidi pagaliau 
Jam pasakyti visą tiesą. 


BAZILIJAS 
Taip, 
Galbūt, jei jis žinos, kas toks yra, 
Žinodamas taip pat, kokie pavojai gresia, 
Jis sugebės lengviau įveikt save. 


Išeina 
Įeina Klarinas 


KLARINAS 

Į šalį 
Nedaug kainavo — keturias lazdas, 
Ir štai aš čia. Tasai kareivis rudas 


Man jas atseikėjo, rudų dosni ranka, 
Ir jo livrėja tokia pat ruda. 

Turiu matyt, kas dedas čia, 

O jeigu nori sužinot tikrai, 

Kas vyksta, pats turi įlįst, 
Neklausinėdamas takelio 

Ir bilieto neprašinėdamas. 

Nes vargšas, liūdnas, nusivylęs 
Tuomet tik šventėj apsilanko, 

Kai būna įžūlus ir laisvas. 


KLOTALDAS 

Į šalį 
Žiū, tai Klarinas, tarnas nuolankus, 
Tos (o dangau), kuri kamuojama vargų 
Į Lenkiją atvyko. Čia mes susitikom. 
Kas naujo, tarne? 


KLARINAS 
Nauja tai, 
Mielasis pone, kad dėkingi esam tau 
Už tai, kad pažadėjai tu atkeršyt 
Už Rosaurą. Ir įkalbėjai ją dėvėt 
Drabužį, tinkantį jaunai gražuolei. 


KLOTALDAS 
Taip turi būt, kad kas nepagalvotų, 
Jog ji vėjavaikė mergiotė. 


KLARINAS 
Ir dar tu patarei, kad vardą pasikeistų, 
Kad ji save vadintų tavo dukterėčia. 
Dabar jau ji nebe nuoga varguolė, 
Ji rūmuose pirma dama ir lydi 

Nuostabiąją Estrelją, kur tik žengia 
Kilmingoji. 


KLOTALDAS 


Manau, kad neblogai, 
Jog garbę savo man ji patikėjo. 


KLARINAS 


Ir dar — ji tikis visą laiką, 
Kad jau ateis ta valanda lauktoji, 
Kada sugrįši jos garbės apginti. 


KLOTALDAS 


Gerai, kad ji išlieka atsargi, 
Nes vienąkart išmuš ta valanda, 
Ir laikas viską sutvarkys savaime. 


KLARINAS 


Taigi, likimo dovanų nestinga poniai, 
Jai patarnauja tarsi karalienei, 

Visi ją laiko tavo dukterėčia. 

O aš, atvykęs iš toli kartu su ja, 
Mažne iš alkio mirštu, man net silpna, 
Ir niekas neprisimena manęs, 
Nemato, kad esu nelyg trimitas, 
Kuris, kai atsibosta jam tylėti, 
Išpasakoti gali viską, ką tik žino, 
Karaliui ir Astolfui, ir Estreljai. 
Klarinas, nors be galo doras tarnas, 
Keistokai sutaria su paslaptim, 

Jos sunkiai jo makaulėj išsilaiko. 

O gali taip nutikti, kad tylėti 

Aš negalėsiu — viską išdainuosiu. 
Tikėk, tuomet atrodys, kad trimitas, 
Kurs skelbia aušrą, — tikras nebylys. 


KLOTALDAS 
Taip, tu teisus, kai šitaip skundies, 
Aš pažadu, kad pasirūpinsiu tavim — 
Tu man kol kas tarnauki uoliai. 


KLARINAS 
Bet štai ateina Sigizmundas. 


Dainuodami įeina muzikantai. Tarnai padeda Sigiz- 
mundui rengtis, jis žingsniuoja tarsi sapnuodamas 


SIGIZMUNDAS 
Ką aš matau? Dangau, pasigailėk. 
Ką aš regiu? Dangau, pasigailėk. 
Baisu man čia dairytis ir žavėtis, 
Aš negaliu tuo, ką matau, tikėti. 
Štai rūmuose didinguose esu, 
Šilkai, brokatai mano kelią kloja, 
Tarnų aplink mane dabar gausu, 
Jie išpuošti, drabužiai žemę šluoja. 
Aš pabudau iš miego ir matau — 
Ilsiuosi tarp šilkų ploniausių, 
Aplink mane žmonių tiek daug, 
Jie pasilenkę mano kojas prausia. 
Sakydamas — sapnuoju, aš meluočiau, 
Esu pabudęs, galvą atiduočiau. 
Gal aš nesu jau Sigizmundas? 
Dangau, padėk suprasti viską, 
Nulemk likimą mano liūdną, 
Kas man bemiegančiam nutiko? 
Kas darosi manai vaizduotei? 
Kas visa tai man čia atskleidžia? 
Tegul bus taip likimo duota, 
Tegul tiesa mane sužeidžia, 

Tegul tie žmonės man tarnauja, 
Aš pasitiksiu būtį naują. 


I TARNAS 
Į šalį kitiems dviem 
Koks susikaupęs jis, koks rimtas. 


II TARNAS“ 
O jeigu taip kitam nutiktų, 
Ar liūdesys neaplankytų? 


KLARINAS 
Manęs tai ne. 


II TARNAS 
Užkalbinkite princą. 


I TARNAS 
Sigizmundui 
Ar įsakysite jau muzikuoti? 


SIGIZMUNDAS 
Ne, nenoriu, kad dainuotų. 


II TARNAS 
Esi toks liūdnas, susikaupęs, 
Norėtume, kad atsigautum. 


SIGIZMUNDAS 
Netinka netikra linksmybė, 
Nereikia dainomis lydėti. 
Karo garsus, karių eitynes 
Patinka man labiau girdėti. 


KLOTALDAS 


Jūsų aukštybe, didis pone, 
Prie kojų leiskite suklupti, 
Pirmasis iš visų aš noriu 
Tarnauti tau ir tau paklusti. 


SIGIZMUNDAS 


Į šalį 


Juk tai Klotaldas, tas žmogus, 
Kuris mane ilgai kamavo. 
Dabar toksai man pagarbus. 
Kas vyksta čia, kas daros? 


KLOTALDAS 


Aš suprantu, kad tu sumišęs, 
Tau keista visa tai matyti, 
Svarstai, gal būsi tu pamišęs, 
Gal protas tavo pasiklydo? 

Iš abejonių išvaduoti 

Tave tikriausiai pravartu, 
Atėjo metas sužinoti, 


Kad princas Lenkijos — tai tu. 


Buvai įkalintas už grotų, 

Nes paskelbė žiaurus dangus, 
Kad tik įžengus tau į sostą 
Nelaimės šalį šią užplūs, 
Šimtus nelaimių pažadėjo, 
Planetos Žemei, jeigu tu 

Į sostą tėvo būtum ėjęs. 
Todėl laikytas tu atstu. 
Tačiau karalius vis tikėjos, 
Kad nugalėt žvaigždes galėsi, 
Nes jas ne kartą nugalėjo 
Tasai, kurs žino savo tiesą. 

Į rūmus atnešė tave 

Iš bokšto, kuriame kalėjai, 

Kol giliame juodam sapne 

Be sąmonės buvai, kliedėjai. 
Tuoj čia karalius pasirodys. 

Jis tau praneš dar daug dalykų, 
Ištaręs savo svarų žodį. 


SIGIZMUNDAS 
Bet, negarbingas išdavike, 
Ką dar turiu aš sužinoti? 
Juk jau žinau, kas aš esu, 
Dabar mokėsiu jau parodyt 
Aš savo galią iš tiesų. 
Bet tu — kaip tu galėjai būti 
Toks menkas, kad nuslėpt tikėjais 
Nuo kalinio jo tikrą būklę. 
Tu protui, teisei nusidėjai. 


KLOoTALDAS 
Ak, aš bedalis. 


SIGIZMUNDAS 
Tu išdavikas. 
Pataikavai piktam karaliui, 
Su manimi buvai netikęs. 
Dabar esi tu mano valioj, 
Todėl atėjo laikas skelbti, 
Kad pagaliau nuo mano rankos 
Tu mirsi. 


II TARNAS 
Pone... 


SIGIZMUNDAS 
Patylėk. 
Užteks kalbų, jau baigta viskas. 
Regiu, kad Dievas man padės, 
Jei man bandysite trukdyti, 
Pro langą jus išmest reikės. 


II TARNAS 
Klotaldai, bėk. 


KLOTALDAS 
Nenusidėk. 
Tave užvaldė tik puikybė, 
Sapne lig šiol tu pasilieki. 


II TARNAS 
Žinokite... 


SIGIZMUNDAS 
Visi išeikit. 


II TARNAS 
Jis vien karaliaus valią vykdė. 


SIGIZMUNDAS 
Jeigu karalius teisę mindo, 
Paklusti jam — menka dorybė. 
Juk aš buvau jo princas tikras. 


II TARNAS 
Kur gėris slypi, kur blogybė, 
Nereikia aiškintis tarnams. 

SIGIZMUNDAS 
Drįsti tu prieštarauti man, 
Gal tau jau bloga pasidarė. 


KLARINAS 
Tikrai netikusiai jūs darot, 
Ir princas čia visai teisus. 


II TARNAS 
Kas leido pastabas man duoti? 


KLARINAS 
Aš pats leidėjas sau esu. 


SIGIZMUNDAS 
O kas gi tu toksai, šmaikštuoli? 


KLARINAS 
Esu smalsiausias iš smalsiausių, 
Ir dar — aš tikras lengvabūdis, 
Visam pasaulyje didžiausias. 


SIGIZMUNDAS 
Kol kas tu mano naują būtį 
Nuskaidrinti tesugebėjai. 


KLARINAS 
Esu aš didis patikėjas 
Visiems pasaulio sigizmundams. 


Įeina Astolfas 


ASTOLFAS 
Tebus pašlovinta diena, 
Kai mums, o prince, pasirodai. 


Štai teka saulė dar viena 

Ir džiaugsmą Žemei atiduoda. 
Užliejo kalnus, miestus, klonius 
Varsos karališkos raudonis, 

Kai pasirodei tarsi saulė 

Iš už paties aukščiausio kalno. 
Dabar tiktai kilnusis lauras 

Tau kaktą vainikavo taurią, 
Tegul jis ir nuvys vėlai. 


SIGIZMUNDAS 
Tesaugoja tave dievai. 


ASTOLFAS 
Aš suprantu, tu nepažįsti 
Manęs, todėl gali ir klysti, 
Kai negerbi manęs, o pone, 
Astolfas aš, Moskovijos valdovas. 
Aš tavo pusbrolis tikrasis. 
Mes lygūs. Lygesnių nerasi. 


SIGIZMUNDAS 
Aš palinkėjau Viešpaties globos, 
Vadinas, pagarbos lyg ir užteks. 
Bet tu daugiau norėtum pagarbos, 
Tu skundiesi ir aiškini, kas toks esąs. 
Kai kitą kartą vėl tave matysiu, 
Kad neglobotų Dievas, pasakysiu. 


II TARNAS 

Astolfui 
Kilnybe, aš maldauju, prisiminkit, 
Kad jis išaugo tarp uolų siaubingų 
Ir jau kitaip bendrauti negalėtų. 
Pone, Astolfas tik norėtų... 

SIGIZMUNDAS 
Jis atsibodo, vos pradėjo 
Kalbėti šitaip pasinešęs. 
Ir skrybėlę dar užsidėjo. 


II TARNAS 


Juk jis didikas. 


SIGIZMUNDAS 
Aš didesnis. 


II TARNAS 
Tačiau juk tarp dviejų didikų 
Didesnė pagarba pritiktų. 


SIGIZMUNDAS 
Kas bando man kažką įteigti? 


Įeina Estrelja 


ESTRELJA 
Jūsų aukštybe, leisk pasveikint 
Tave šitoj didingoj menėj, 
Kuri jus priima nuolankiai. 
Tegul tau ilgą amžių lemia 
Tiesos ir teisingumo rankos. 
Gyvenk ilgai, lai tavo laikas 
Per daugel amžių nesibaigia. 


SIGIZMUNDAS 

Klarinui 
Sakyk man, kas šita gražuolė, 
Kas šita moteris lyg deivė, 
Kuriai po kojom dangūs puola, 
Kuriai po kojų žaros mainos? 


Sakyk man, koks tatai stebuklas, 
Maniau, kad to negali būti. 


KLARINAS 
Estrelja — pusseserė tai tavoji. 


SIGIZMUNDAS 
Niekingasai, tu man meluoji, 
Geriau sakytum, kad tai saulė. 
Estreljai 
Jei tai nėra kokia apgaulė, 
Tuomet džiaugiuos tave pamatęs. 
Štai pagaliau matau aš grožį, 
Kuris patsai švytėti gali, 
Ir jo šiandieną neužgožia 
Net šviesuliai plačios padangės. 
Aš sveikinimą dovanoju 
Skaisčiausiai žvaigždei, kuri kyla 
Spindėdama pro ryto tylą 
Ir pačią saulę ji užstoja. 
Leisk pabučiuoti tavo ranką, 
Kurioj aušra vėsos suranda. 


ESTRELJA 
Jūs, pone, toks galantiškas. 


ASTOLFAS 

Į šalį 
Jei jis paims jos ranką, aš 
Būsiu Žuvęs. 


II TARNAS 
Į šalį 
Man atrodo, 
Kad neramiai Astolfas jaučias. 

Sigizmundui 
Jūsų Aukštybe, reiktų liautis, 
Astolfas šičia, mato viską. 


SIGIZMUNDAS 
Ar nesakiau, kad nesikištum. 


II TARNAS 
Aš tik sakau, kaip elgtis dera. 


SIGIZMUNDAS 
O man nuo šito bloga daros. 
Aš noriu elgtis taip kaip noriu. 


II TARNAS 
Bet aš prisimenu dar, pone, 
Kaip sakėte, kad reik klausytis 
Tiktai įstatymo galybės. 


SIGIZMUNDAS 
Ir dar — esu ne kartą sakęs, 
Kad aš pro langą tą išmesiu, 
Kurs sugebės man taip įgristi. 


II TARNAS 
Taip man negalit padaryti, 
Nes prievartą naudot užginta. 


SIGIZMUNDAS 
Nejaugi. Reikia pamėginti. 


Stveria jį ir išsineša, visi išeina paskui. Greitai 
grįžta 


ESTRELJA 
Skubėkite jam sutrukdyti. 


SIGIZMUNDAS 
Į jūrą krito iš balkono. 


Jei kristi moka — menkas ponas. 


ASTOLFAS 
Turėtumei save valdyti, 
Aistras reikėtų nuraminti, 
Nes ne žvėris yra žmogus, 
O rūmai skirias nuo kalnų. 


SIGIZMUNDAS 
Kiek įžūlios paikos kalbos. 
Ar auklėti mane pradėsi? 
Gali netekti taip galvos — 
Kur skrybėlę tuomet padėsi? 


Astolfas išeina. Įeina karalius 


BAZILIJAS 
Kas čia nutiko? 


SIGIZMUNDAS 
Nieko, pone. 


Tik vieną, kurs man atsibodo, 


Aš švystelėjau pro balkoną. 


KLARINAS 
Sigizmundui 
Turėk galvoj — jisai valdovas. 

BAZILIJAS 
Įstengei žmogų nužudyti, 
Vos pasirodyt rūmuos spėjai. 


SIGIZMUNDAS 
Jis bandė aiškint, kad nedrįsiu. 
Aš pabandžiau — ir nugalėjau. 


BAZILIJAS 
Skaudu šiandieną man regėti, 
Kad toks tavasis sugrįžimas. 
Maniau, kad būsi tu įveikęs 
Siaubingą prakeiksmą žvaigždynų. 
Tačiau matau, kad vien tik siuto 
Aistra tave visur telydi. 
Vos atvykai iškart kaip liūtas 
Tu sudraskei žmogaus gyvybę. 
Norėčiau aš tave apglėbti, 
Ištiesti tau rankas savąsias, 
Bet nežinau, kaip patikėti, 
Ir ar mirties taip nesurasiu. 
Ar kas galėtų nebijoti, 
Pamatęs kruviną geležtę? 
Nejau ranka lengva numotų 
Į kraujo dėmę miesto aikštėj? 
Argi širdis nesuvirpėtų 
Išvydus Žmogžudystės vietą? 
Aš ketinau tave priglausti 
Prie savo mylinčios širdies, 
Bet negaliu dabar išties, 
Nes tavo rankos moka bausti. 


SIGIZMUNDAS 
Apsieisiu ir be tavo glėbio, 
Juk ligi šiol aš taip ir augau. 


Ar tu esi tas mano tėvas, 

Kuris nuo pat gimimo baudė? 

Ar tu buvai žiaurus likimas, 

Kuris man vien tik skausmą lėmė? 
Mane kaip žvėrį užauginęs 

Dabar kalbi man apie gėrį? 

Vos gimus man mirties linkėjai, 
Tad nenustebk dabar, senoli, 

Kad aš tavęs išsižadėjau. 

Į glėbį tavo pult nenoriu. 


BAZILIJAS 
Dangaus, matyt, prašyt turėjau, 
Kad tau nebūtų leidęs gimti. 
Tuomet nebūčiau aš girdėjęs 
To, ką dabar turiu išgirsti. 


SIGIZMUNDAS 
Jei man nebūtų buvę lemta gimti, 
Dabar tikrai aš nedejuočiau. 
Bet jei teikeis gyvybę duoti, 
Kaip išdrįsai vėl ją atimti? 
Kilnu suteikti, aš manau, 
Gyvybę, sielą dovanoti. 
Bet menkas žygis yra duoti, 
Kad vėl atimtum pagaliau. 


BAZILIJAS 
Gerai, matau, tu man dėkojį, 
Kad iš varguolio princu stojai. 


SIGIZMUNDAS 
Ar aš už tai turiu dėkoti, 
Tirone, vergvaldy, skriaudėjau? 

Esi jau senas ir bejėgis. 

Ką mirdamas gali man duoti? 
Ar tai, ką skyrė man lemtis? 
Esi man tėvas ir karalius, 

Tad viską aš esu jau gavęs — 
Taip liepė mano prigimtis. 
Dabar esi susenęs, vienas, 

Ir noriu paprašyt, kad tu 
Prabiltum apie tuos laikus, 
Kai sūnui tu buvai atėmęs 
Gyvybę, laisvę negarbingai. 
Man kažkodėl dabar atrodo, 
Kad aš tau nieko neskolingas. 
Tai tu skolingas man, valdove. 


BAZILIJAS 


Išeina 


Esi tu įžūlus laukinis — 

Tai pildos pažadas žvaigždžių. 
Dabar aš veltui jas šaukiu, 
Toli pradingusių žydrynėj. 
Žinai dabar, kas tu toksai, 

Ir vis dėlto grūmoji dangui, 
Tau vien tik galios neužtenka, 
Pakilsi veikiai per aukštai. 
Klausyk gerai, ką tau skelbiu — 
Turėtum tu romesnis būt, 
Nes gal tu tik regi sapnus, 
Nors ir tiki esąs budrus. 


SIGIZMUNDAS 


Aš, sako jis, regiu sapnus. 
Bet aš pabudęs, juk matau, 


Įeina moters drabužius vilkinti Rosaura 


Liečiu ir suvokiu, žinau, 
Kas aš buvau ir kas esu. 
Dabar jis gailisi, tačiau 

Jau negaliu aš jo užjaust. 
Aš sužinojau savo kilmę, 
Jis negalės, nors kaip norėtų, 
Atimti teisę prigimtinę 
Karūną, sostą paveldėti. 
Anksčiau mane jisai regėjo 
Kalėjimo ankštoj vienutėj. 
Bet visa tai dabar praėjo, 
Žinau, turiu valdovu būti. 
Ir dar žinau, kad aš esu 


Pusiau žvėris, pusiau žmogus. 


ROosAURA 


Į šalį 


Estrelją čia aš palydėjau, 
Astolfą tik bijau sutikti. 
Klotaldas juk patsai norėjo, 
Kad mano paslaptis išliktų. 
Jis sako — taip atgausiu garbę, 
O aš tikiu žodžiu Klotaldo, 
Tik jam aš privalau dėkoti, 
Kad ėmėsi mane globoti. 


KLARINAS 
Sigizmundui 


Iš to, ką šičia tu regėjai, 
Kas tavo žvilgsnį pakerėjo? 

SIGIZMUNDAS 
Aš viską jau sapnuos regėjau, 
Ir nieks manęs nesužavėjo. 
Bet jei žavėtis kuo turėčiau, 
Tai grožį moters paminėčiau. 
Esu aš skaitęs, kad Kūrėjas 
Sutvėrė vyrą kaip pasaulį. 
Paskui tikrai jisai turėjo 
Sukurti moterį kaip saulę. 
Tik su žvaigždėm gali palygint 
Tu moters žavesį, žmogau, 
Kai jos dangaus skliautu pakyla. 
O ypač šios, kurią matau. 


ROosAURA 
Į šalį 
Tai princas. Metas pasitraukti. 


SIGIZMUNDAS 
Sustoki, moterie, palauki. 
Pakilus saulė skuba dingti? 
Prašvitus nusileidžia vėlei? 
Ar vakaru paversi rytą? 
Ar taps šviesa tamsiu šešėliu? 
Tu lyg daina dienos šviesi. 
Bet ką matau? Kas tu esi? 


ROsAURA 
Matau, tačiau kankina abejonės. 


SIGIZMUNDAS 
Aš šitą veidą jau regėjau, ponia. 


ROsAURA 
Aš šią prakilnią, taurią sielą 
Andai mačiau belangėj celėj. 


SIGIZMUNDAS 
Aš atradau, dėl ko gyventi, 
O moterie, gal šitaip lemta, 
Kad būtum ir viltis, ir tikslas. 
Tavęs dar nebuvau sutikęs, 
Bet dievinau. Ir atiduoda 
Likimas man tave, o protas 
Šnabžda — jau tave mačiau. 
Kas tu esi, sakyk greičiau? 


ROSAURA 

Į šalį 
Kas aš esu —- neišsiduosiu. 
Dama Estreljos aš kilniosios. 


SIGIZMUNDAS 
Ką tu sakai? Sakyk, kad saulė, 
Kuri žvaigždėms švytėti leidžia, 
Kur šilumą ir šviesą skleidžia 
Ir mūsų džiugint nepaliauja. 
Aš aromatų karalijoj, 
Tenai, kur rožės ir lelijos, 
Regėjau rožę karalienę, 
Ji valdė visą platų slėnį. 
Tarp akmenų mačiau brangiausių, 
Šaltoj tamsos ir ledo menėj, 
Aš deimantą visų skaisčiausią — 
Kitų jisai likimą lemia. 
Dangaus erdviam žydrajam rūme, 
Tenai, kur šviesios žvaigždės sklendžia 
Regėjau žėrintį skaistumą 
Ir kaip liepsnos vainikas sklendžia. 
Tai saulė — spindulių valdovė, 
Planetoms ji gyvybę duoda. 

Įeina Klotaldas, lieka pasislėpęs už užuolaidos 


Bet jeigu saulė, jeigu rožė, 

Ir deimantas, kurs skaisčiai spindi, 
Kitur pasauly viešpatauja, 

Ko tavo dangiškasis grožis, 
Kuriam sunku taip atsispirti, 
Kitai, daug menkesnei, tarnauja? 


KLOTALDAS 


Į šalį 


Aš noriu Sigizmundą sustabdyt. 
Aš jį sukūriau. Ką tenka man matyt? 


ROSAURA 


Gerbiu aš tavo palankumą, 
Todėl tyla tau, pone, atsakysiu. 
Kai protas renkas nebylumą, 
Geriausiai kalba tas, kurs tyli. 


SIGIZMUNDAS 


Tu neišeik, pabūk, palauki. 
Kodėl skubi mane apleisti 
Paniekindama karštą jausmą. 


ROSAURA 


Prašau jus, pone, man atleisti. 


SIGIZMUNDAS 


Jei tu dabar štai taip išeisi, 
Vadinas, ne prašai, o reikalauji. 


ROSAURA 


Išeisiu, nors man ir neleisi. 


SIGIZMUNDAS 
Kodėl dabar man priešgyniauji, 
Žiūrėk, kantrybę aš prarasiu 
Ir iš žmogaus žvėrim vėl tapsiu. 


ROSAURA 
Tačiau net jeigu juo ir tapsi, 
Jei įniršio banga užplūdus 
Pakeis tau širdį, tavo būdą — 
Aš ir tuomet tave vis gerbsiu. 


SIGIZMUNDAS 
Bet aš geidžiu tave regėti, 
Tavim grožėtis šiandien noriu. 
Aš mėgstu kliūtis nugalėti, 
Štai išmečiau iš šio balkono 
Įžūlų ir įkyrų Žmogų — 
Jis sakė, taip daryt nedora. 
Turiu įveikti aš šį kartą 
Tą menką kliūtį — tavo garbę. 


KLOTALDAS 

Į šalį 
Kaip bjauriai įvykiai pakrypo, 
Ką man daryt, kai princo geismas, 
Laukinės nežabotos aistros 
Grasina garbę man sutrypti. 


ROSAURA 
O juk teisybė pasakyta, 
Kad tu esi žiaurus tironas, 
Kad tavo kelias — išdavystės, 
Mirtis ir kraujas, ir lavonai. 
Bet ar gali kitoks tu būti, 

Tu - ne žmogus, tiktai bjaurus, 
Žiaurus, išpuikęs, pasipūtęs, 
Žvėris, išaugęs tarp žvėrių. 


SIGIZMUNDAS 
Kol man tu šitaip nekalbėjai, 
Galėjau aš tavim žavėtis, 
Ir nuolankus tau būt galėjau. 
Bet jei pradėjai taip čiulbėti — 
Užteks, duris greit uždarykit 
Ir vienus mus čionai palikit. 


Klarinas išeina 


ROSAURA 
Aš žuvusi. Prašau... 


SIGIZMUNDAS 
O aš tironas. 
Ir man nesvarbūs tavo norai. 


KLOTALDAS 
Į šalį 
O koks baisus likimo smūgis — 
Aš sustabdysiu jį. Lai žudo. 
Įeina 
Pone, paklausyk, sustoki! 


SIGIZMUNDAS 
Tu antrąkart jau išsišoki. 
Sukriošęs pusgalvi, kvaily, 
Tu rūstį užsitraukt gali. 
Sakyk, kaip čia atsiradai? 


KLOTALDAS 
Čia kvietė jųdviejų balsai. 
Leisk man tau šit ką pasakyti: 
Valdykis, jei esi valdovas, 
Ir jei tikrai ruošies valdyti, 
Nes gal dabar tiktai sapnuoji. 


SIGIZMUNDAS 
Tu mano pyktį provokuoji, 
Kai giesmę šią ir vėl kartoji. 
Tave nužudęs sužinosiu — 
Tai sapnas buvo ar tikrovė. 


Sigizmundas traukia špagą, Klotaldas pulda- 
mas ant kelių jį sulaiko 


KLoTALDAS 
Galbūt aš dar apgint galėsiu 
Gyvybę savąją nuo priešo. 


SIGIZMUNDAS 
Paleiski greitai mano ranką. 


KLOTALDAS 
Tegul greičiau čionai atkanka 
Tie, kur įstengs tave įveikti. 
Tavęs tikrai aš nepaleisiu. 


ROsAURA 
O dangau! 


SIGIZMUNDAS 
Paleisk, sakau, 
Kvaily, paleisk, beproti, prieše. 

Kovoja su Klotaldu 
Paleisk, sakau, kitaip tave nudėsiu. 


ROSAURA 
Klotaldą žudo - gelbėkit, padėkit! 


Išbėga 
Įeina Astolfas, Klotaldas krenta prie jo kojų. 
Astolfas atsiduria tarp besigrumiančių 


ASTOLFAS 
Bet kas gi čia, garbusis pone? 
Ar dera kraujyje senolio 
Mirkyti šitą kilnų ginklą? 
Jūs špagą į makštis grąžinkit. 


SIGIZMUNDAS 
Tiktai tuomet, kai ją nuspalvins 
Šio seno sukto niekšo kraujas. 


ASsTOLFAS 
Aš stosiu jo gyvybę ginti, 
Ir tavo įniršį raminti. 


SIGIZMUNDAS 
Ir tau aš bausmę skirsiu —- mirti, 
tau įžūlumą taip priminsiu. 


ASTOLFAS 
Ginu aš savąją gyvybę —- 
Tai neįžeis jo didenybės. 


Astolfas išsitraukia špagą, jie kaunasi. Įeina kara- 
lius Bazilijas ir Estrelja 


KLOTALDAS 
Valdove, jo prašau nebausti. 


BAZILIJAS 


Kodėl švytruoja šičia ginklas? 


ESTREL/JA 
Astolfas kaunasi, o siaube. 


BAZILIJAS 
Bet kas, sakykit, atsitiko? 


ASTOLFAS 
Jei atėjai, valdove, nieko. 


Abu slepia špagas į makštis 


SIGIZMUNDAS 
Daug, pone, nors ir atėjai. 
Aš senį šį bandžiau nudėti. 


BAZILIJAS 
Nejau tu niekad nejutai 
Žilai senatvei pagarbos? 


KLOTALDAS 
Neteikite tam tiek svarbos. 


SIGIZMUNDAS 
Be reikalo tu, tėve, trokšti, 
Kad gerbčiau aš senatvę žilą, 
Dar gali mano sostą puošti 
Tavoji sruogą sidabrinė — 
Juk aš dar neatsiteisėjau 
Už tai, kad taip ilgai kalėjau. 

BAZILIJAS 
Nespėsi net apsidairyti, 
O grįši tu globon Morfėjo. 
Tuomet ir vėlei tu manysi, 
Kad sapnavai tai, ką regėjai. 


Karalius ir Klotaldas išeina, pasilieka Estrelja ir 
Astolfas 


ASTOLFAS 
Ak, kaip retai likimas sumeluoja, 
Kai mums nelaimes pranašauja. 
Neklysta žvaigždės, skelbdamos nelaimę, 
Bet neskuba jos džiaugsmo pranašauti. 
Taip, lengva būt geru astrologu — 
Tereikia tik nelaimes pranašauti 
Ir niekada netektų abejoti, 
Kad visos pranašystės išsipildys. 
Likimo skirto niekaip neišvengsi. 
Ir aš, ir Sigizmundas — pavyzdžiai, 
Tačiau, Estrelja, mudviejų keliai 
Įkūnija visai skirtingą lemtį. 
Jam lemta būt žvėrim, 
Visur nelaimes, mirtį sėti, 


80 Mes matome, kad skirta taip, 
Kad viskas vyksta, kaip turėtų vykti. 
F Lemtis manoji visiškai kitokia, 
Z Man kelią kloja saulės spinduliai, 
2 Tamsioj kertėj pasislepia šešėliai, 


Dangus, atrodo, saujoj man sutilps. 
Skirti man nuotykiai ir pergalės, 
Šlovė, gerovė, dėmesys visų. 


Štai lemtys dvi — geroji ir bloga, 
O iš tikrųjų tai viena dalia, 

Ji kartais pavilioja nejučia 

Ir nubaudžia iškart negailestingai. 


ESTRELJA 


Esu tikra, kad tavo komplimentai — 
Gryna tiesa, jų malonu klausyti. 

Bet jie skirti tikriausiai kitai damai, 
Kurios portretą ant krūtinės tau mačiau 
Tuomet, kai susitikom pirmą kartą. 

Ji tik viena tų komplimentų nusipelno, 
Tegul jai tenka tavo palankumas, 

Ir pasirūpink, kad jį tau grąžintų. 
Netinka meilės reikaluos tuščiai plepėti, 
Kilniai netinka damai pažadėti 
Jausmus, kurie skirti ne jai. 


Įeina Rosaura, lieka pasislėpusi 


ROSAURA 


Į šalį 


Atrodo, dėkui Dievui, pagaliau 
Nelaimių mano pabaiga artėja. 
Kada žmogus likimą savo mato, 
Daugiau dėl nieko gali nesibaimint. 


ASTOLFAS 


Aš pažadu, kad nuo krūtinės dings 
Portretas, kad širdy valdytų 

Tik tavo grožio nuostabus paveikslas. 
Kur šviečia žvaigždės, slepiasi šešėliai, 
Kur spindi saulė, nematyt žvaigždžių. 
Tuojau atnešiu. 

I šali 
Atleiski man, Rosaura. 
Jei mes ko nors nematome, tuomet 
Nejaučiame, kada įžeidžiam. 


Jis išeina. Įeina Rosaura 


ROSAURA 
Į šalį 
Aš nieko negirdėjau, nes slėpiaus. 


ESTRELJA 
Astrėja! 


RosAURA 
Mano ponia! 


ESTRELJA 
Man malonu, kad šičia atėjai. 
Aš paslaptį tik tau vienai atskleisiu. 


ROSAURA 
Man garbė paklusti, ponia, tau. 


ESTRELJA 
Nedaug dar laiko aš tave pažįstu, 
Tačiau tavim pasitikiu tikrai. 
Žinau, galiu Astrėja pasikliauti, 
Todėl dabar drįstu tau patikėti 
Tai, ką pati net nuo savęs slėpiau. 


RosAURA 
Esu aš tavo vergė nuolanki. 


ESTRELjA 


Išeina 


Klausykis tad manosios paslapties. 
Žinai turbūt, kad pusbrolis Astolfas 


Atvyko pirštis man, jei to likimas nori. 


Piršlybomis galėtume iškart 

Be galo daug nelaimių atitolint. 
Tačiau nuliūdau pusbrolį išvydus, 
Nes ant krūtinės jo aš pastebėjau 
Portretą damos, jįjį slėpė uoliai. 

Aš mandagiai paklausiau jo, kas tai. 
Ir jis kaip tikras riteris išėjo 
Atnešti man nešiotąjį portretą. 

Bet man atrodo kiek nepatogu, 

Jei atiduoti jį Astolfas man turėtų. 
Tad liki čia, Astrėja, jis sugrįš, 
Tuomet jam pasakysi, kad portretą 
Tau atiduotų. Aš dabar išeisiu. 

Esi graži, kukli ir santūri, 

Suprast turi, ką reiškia meilė. 


ROSAURA 


Ak, jeigu būčiau aš žinojusi anksčiau. 
Padėk, dangau! Kur gauti patarimą? 
Kas sugebėtų man paaiškint, ką daryt 
Dabar, kai šitaip pakliuvau į pinkles? 
Nejau įmanoma surasti būtų 

Pasauly žmogų šitaip nukamuotą, 
Kuriam dangus žiaurus nepagailėjo 
Baisių nelaimių ir sunkių vargų, 

O ką dabar galėčiau aš daryti, 

Kai neįmanoma išsaugoti atrodo 
Krislą proto, kai nėra sprendimų, 

Negali niekas nei padėti, nei paguosti? 
Seniai nelaimės mano prasidėjo, 
Seniai žengiu vargų baisių keliu, 
Kuriam likimas liūdesio nešykšti — 
Nelaimės nuolat veja viena kitą, 
Viena bemat sudygsta iš kitos, 

Lyg feniksai ugningi jos atgimsta, 
Jos tęsiasi virtinėm begalinėm, 

Iš to, kad miršta, ima sau gyvybės, 
Ir amžinai atvertas vargo kapas, 

Vis pelenais karštais apibarstytas. 
Nelaimės bailios, sakė kitados 
Išminčius vienas, anuomet pamatęs, 
Kad jos po vieną niekad nekeliauja. 
O man atrodo, jos yra narsuolės, 
Nes visąlaik tiktai pirmyn žygiuoja, 
Nesigręžioja niekad atgalios. 

Jei ką nelaimės baisios nuolat lydi, 
Tas gali drąsiai žvelgti ateitin — 
Ramus jis gali būti, nes tikrai 
Nelaimės jo jau niekad nepaliks. 
Štai, tarkim, aš su jom nuo kūdikystės, 
Lydėjo jos jaunystėje mane, 

Aš moterim tapau - jos vėlei šičia, 
Ir taip, matyt, bus ligi pat mirties — 
Jos nepavargdamos žygiuos su manimi. 
O varge. Ką dabar daryt, 

Kaip elgtis sumaišty šitoj? 

Jei išsiduočiau, kas esu, Klotaldas, 
Kuriam turiu dėkoti už gyvybę, 

Už rūpestį ir globą, šitą garbę, 

Bus įžeistas kartu su manimi. 

O kaip galiu nuslėpti, kas esu, 

Kai tik Astolfas pamatys mane, 


Apgauti jo tikrai nesugebėsiu. 

Net jei meluoti pamėgintų mano 
Kalba ir balsas, akys ir liežuvis — 
Iškart išduos jam viską mano siela. 
Tad ką daryt? Bet ko čia aš spėlioju, 
Ką daryt? Vis vien juk suprantu, 

Kad nors ir kiek aš būčiau įžvalgi, 
Svarstyčiau ir mąstyčiau, ką daryti, 
Vis vien aš pasielgsiu taip, kaip lieps 
Man mano skausmas. Jo valdyti 

Nė vienas dar Žmogus nesugebėjo. 
Todėl vis abejoja mano protas, 

Ir blaškosi, nerimsta mano siela. 
Tačiau žinau, išaiškins viską skausmas 
Ir neviltis tikrai suras sprendimą 

Ir išsisklaidys miglos abejonių, 

Tačiau kol taip nutiks — padėk, dangau. 


Įeina Astolfas, jo rankose portretas 


ASsTOLFAS 
Štai čia portretas, ponia. Dieve, ką matau! 


ROSAURA 
Kas atsitiko, ko nusistebėjot? 


ASTOLFAS 
Tave matau, Rosaura, ir girdžiu. 


ROosAURA 
Rosaura? Jūs apsirikote turbūt, 
Mane palaikėte kita, nes aš 
Esu Astrėja ir nenusipelno 
Mano kuklus asmuo tiek dėmesio, 
Kiek skirti jūs man teikėtės kilniai. 

ASTOLFAS 
Užteks, Rosaura, mudviem veidmainiauti, 
Širdies apmulkint niekam nepavyko. 
Gal akys patikėtų — tu Astrėja, 
Bet sako man širdis - matau Rosaurą. 


ROSAURA 
Nesuprantu, ką kalbate jūs, pone, 
Todėl nesugebėsiu atsakyti. 
Galiu tik pasakyti, kad Estrelja, 
Veneros vardas jai labiau pritiktų, 
Įsakė šičia jūsų man sulaukti, 
Pridurdama, kad aš turiu paimti 
Portretą, kurį atnešate jūs. 
Pasitiki Estrelja manimi, 
Ji tikisi, kad visa tai atliksiu. 
Jos valiai negaliu aš nepaklusti, 
Nes jai turiu tarnaut ištikimai 
Ir vykdyt tai, ką man jinai paliepia. 


ASTOLFAS 
Tu stengiesi, Rosaura, apsimest, 
Bet menas veidmainiaut tau nepaklūsta, 
Savęs pačios apmulkint negali. 
Tu įsakyk akims, kad jų byla 
Labiau su balso muzika derėtų. 
Nes rėžia akį ir užgauna klausą, 
Kai nedera orkestro instrumentai — 
Neverta stengtis derinti ir jungti 
Tos netiesos, kurią bandai sakyti, 
Ir tos teisybės, slypinčios širdy. 


ROSAURA 
Aš jau sakiau, kad laukiu tik portreto. 


ASTOLFAS 
Tu nori tęst apgaulę iki galo. 
Tuomet aš pasistengsiu tau padėti. 
Tu perduoki infantei, o Astrėja, 
Kad noriai pageidavimą jos vykdau — 
Ji prašė atiduoti jai portretą, 
Neverta man atrodo jai nusiųsti 
Tik menką kopiją. Siunčiu originalą. 
Jį nesunku Estreljai bus nunešti, 
Juk visuomet turi jį su savim, 
Kadangi ir pati save turi. 


ROosAURA 
Jei imasi žmogus atlikti darbą, 
Jis nori padaryt jį kuo geriau, 
Kad skųstis juo nedrįstų niekas. 
Ir jeigu kartais ką ne taip nuveiktų, 
Kitaip darytų, negu buvo lieptas, 
Tuomet daugiau juo niekas netikėtų. 
Estrelja pasiuntė mane portreto, 
Ir nors, sakai, turiu originalą, 
Kurs vertas daug daugiau, aš negaliu 
Savo valdovės valios neįvykdyt. 
Tad duokite greičiau man tą portretą, 
Be jo aš niekur eiti negaliu. 


ASTOLFAS 
O jeigu aš tau jo neatiduosiu, 
Kaip ketini Estreljai jį nunešti? 


ROSAURA 
Aš jį atimsiu. Atiduok greičiau. 

ASTOLFAS 
Ir nesistenki. 


ROosAURA 
Jo nepamatys 
Jau niekada jokia kita dama. 


ATOLFAS 
Esi baisi. 


ROSAURA 
O tu, Astolfai — niekšas. 


ATOLFAS 
Pakaks, Rosaura mano. 


ROsAURA 
Aš tavo? Tu bjaurus melagi. 


Abu įsikibę laiko portretą. Įeina Estrelja 


ESTRELJA 
Astrėja? Kas gi čia? Astolfai? 


ASTOLFAS 
Štai ir Estrelja. 


ROSAURA 
Į šalį 
Duok jį man. 
Turiu pačiupti šį portretą. Greitai. 
Estreljai 
Aš jums tuojau paaiškinsiu, o ponia, 
Kas vyksta čia, kas čia nutiko. 


ASTOLFAS 
Rosaurai 
Ką tu darai? Tuojau pat liaukis. 


RosAURA 
Jūs man įsakėte, kad čia palaukčiau 
Astolfo, ir kai jis ateis, iš jo paimčiau 
Portretą, kurį jums atnešt žadėjo. 
Aš čia likau viena, įsisvajojau, 
Ir mintys lengvos vijos viena kitą, 
Galvojau apie daugelį dalykų. 
Kadangi jūs minėjote portretą, 
Staiga prisiminiau, kad savąjį turiu, 
Aš jį nešiojausi štai čia, rankovėj. 
Tuomet panorau darkart pažiūrėti 
Į jį. Juk žinote gerai, kad vienumoj 
Žmogus palikęs pramogauja įvairiai. 
Iš mano rankų ant grindų nukrito 
Portretas šis. Astolfas čia atėjo, 
Kaip buvo jums žadėjęs, ir tuomet 
Pakėlęs nuo grindų portretą laikė 
Įsikibęs. Jam šitaip nesinori 
Jums atiduot, kas buvo pažadėta, 
Tad mano jis portretą nori pasiimti. 
Aš niekaip negaliu jį išprašyti, 
Nors maldavau, reikalavau, verkiau. 
Tuomet aš, ponia, praradau kantrybę 
Ir iš jo rankų jį atimt norėjau. 
Jis rankoj laiko manąjį portretą, 
Tik pažiūrėkite, Estrelja, atidžiai, 
Sakykite, ar aš čia pavaizduota. 


ESTRELJA 
Ima portretą iš Astolfo rankos 
Astolfai, duokite portretą! 


Q 
NO 


seudes e} —- seurusaAkO 


NO 
O 


sÁuryun ñwerqd 


ASTOLFAS 


Ponia... 


ESTRELJA 


Dėl panašumo niekas nesiginčys. 


ROSAURA 


Argi jis ne mano? 


ESTRELJA 


Kas suabejotų? 


ROSAURA 


Dabar tegul jums atiduoda kitą. 


ESTRELJA 


O tu paimki savąjį ir eiki. 


ROSAURA 


Į šalį 


Išeina 


Aš atgavau portretą savo pagaliau, 
Tebūna tai dabar, kas turi būti. 


ESTRELJA 


Dabar man atiduokite portretą, 
Kurio prašiau; nors ir nenoriu 
Matyti jūsų, nekalbėsiu su jumis, 
Tačiau taip pat nenoriu, kad jis liktų 
Jūsų valioj vien todėl, kad negalvojus 
Prašiau jį atiduoti. 


ASTOLFAS 


Į šalį 


Ar pavyks 
Man išsisukt iš šių klastingų spąstų? 


Estreljai 
Aš noriu nuoširdžiai, gražioji ponia, 
Tarnauti jums, paklusti nuolankiai, 
Tačiau aš negaliu portreto atiduoti, 
Kurio paprašėte, kadangi... 


ESTRELJA 
Jūs, 
Pone, esate niekingas ir šiurkštus, 
Iš jūsų nieko aš nenoriu imti, 
Nes jeigu ką paimčiau, jūs tuomet 
Vis prisimintumėt, kad paprašiau. 


Išeina 


ASTOLFAS 
Sustokite, palaukit, paklausykit... 
Tegul tave, Rosaura, saugo Dievas. 
Kodėl, iš kur, kokiais klaidžiais keliais 
Į Lenkiją tave likimas atviliojo, 
Kad čia tu pražudytum mus abu. 


Išeina 


Ant grindų miega Sigizmundas, kaip ir pradžioje 
sukaustytas grandinėmis, kailiais apsigobęs. Įeina 
Klotaldas, du tarnai ir Klarinas 


KLOTALDAS 
Šitam ankštam urve jį vėl palikit, 
Čia baigtis turi jo puikybė — 
Kur prasidėjo. 

TARNAS 
Kaip anksčiau 
Jį vėl turiu grandinėm surakinti. 


KLARINAS 
Vos atsibusi, Sigizmundai, o regėsi, 
Kad viską praradai ir viskas dingo, 
Garbė tavoji buvo apgaulinga, 
Gyvenimo šešėlis ir mirties pavėsis. 


KLOTALDAS 
O tam, kurs mėgsta pakalbėti, 
Surast turėsime patogią vietą. 
Lai vienas uždarytas jis klejoja, 
Su savimi ramiai sau diskutuoja. 
Tarnams 
Skubiai Klariną sulaikykit 
Ir šioje celėj uždarykit. 


KLARINAS 
Kodėl mane? 


KLOTALDAS 
Nes saugot reikia 
Gerai uždarius tą, kurs žino 
Ir gali paslaptis atskleisti. 
Mes uždarysime Klariną. 


KLARINAS 
Nejau rengiausi tėvą nužudyti? 
Tikrai tu taip nepasakysi. 
Nejau tai aš išmokiau skristi 
Pro langą bambantį vyriškį? 
Aš gal sapnuoju? Kuriam galui, 
Sakykite, mane uždaro? 


KLOTALDAS 
Šauki tu garsiai lyg trimitas. 


KLARINAS 
Tikėkit — aš ne tas, aš kitas. 
Galiu tylėti aš išmokti 
Ir tarsi senos dumplės švokšti. 


Jį išveda. Pasilieka vienas Klotaldas. Įeina karalius 


Bazilijas, apsigobęs apsiaustu 


BAZILIJAS 
Klotaldai? 


KLOTALDAS 
Mano pone? 
Jūs pats atvykote į bokštą? 


BAZILIJAS 
Smalsumas vijo į kelionę. 
Aš pats Žinoti viską trokštu, 
Kas atsitiko Sigizmundui 
Suprast smalsumas mane gundo. 


KLOTALDAS 
Pažvelkite — štai ten jis guli, 
Kentėt ir vėl vargšelis turi. 


BAZILIJAS 
Ak, mano vaike, mano varge, 
Žvaigždžių prakeiksmo palydėtas, 
Pažadinkite jį atsargiai, 
Jis opijaus jau nugalėtas. 

KLOTALDAS 
Jis neramus, sapne klejoja. 


BAZILIJAS 
Ką mes išgirsim? Eikime prie jojo. 


Sigizmundas kalba pro miegus 


SIGIZMUNDAS 
Tas princas būna tiktai doras, 
Kuris sukyla prieš tironą. 
Klotaldas greit negyvas kris, 
Ir tėvui bus skirta mirtis. 


KLOTALDAS 
Mane jis nori nužudyti. 


BAZILIJAS 
Ir man jis žada žiaurią mirtį. 


KLOTALDAS 
Jis graso man atimt gyvybę. 


BAZILIJAS 
Jis rengiasi mane sutrypti. 


Sigizmundas ir toliau kalba pro miegus 


SIGIZMUNDAS 
Tegul pasaulio aikštės mato, 
Kad skirta man valdyti šalį. 
Pats pasiimsiu savo dalį, 
Pakilęs keršysiu iš karto, 
Ranka manoji nedrebės, 


Ir savo tėvą nugalės 

Įniršęs princas iš tiesų... 
Pabunda 

Bet vargas man. Kur aš esu? 


BAZILIJAS 

Klotaldui 
Nereikia, kad mane matytų. 
Žinai, ką dėra tau daryti, 
O aš klausysiuosi čionai. 


Pasišalina 


SIGIZMUNDAS 
Kas atsitiko? O dievai. 
Esu sukaustytas vienutėj 
Ar vėl grįžau į seną būtį? 
Aš savo bokšte — kaip kape. 
Ar buvo viskas tik sapne? 


KLOTALDAS 
Į šalį 

Dabar turėčiau aš įeiti 

Ir šydą paslapties praskleisti. 
Sigizmundui 


Jau busti, mano drauge, metas. 


SIGIZMUNDAS 
Taip, iš tikrųjų, reikia keltis. 


KLOTALDAS 
O juk dabar tu išmiegojai 
Veik visą dieną — ar žinai? 
Aš apie arą tau bylojau, 

Didingą jo padangių skrydį, 
Paskui užsnūdai kaip negyvas. 
Ar tu nėkart nepabudai? 


SIGIZMUNDAS 
Aš ir dabar nepabudau, 
Tikrai, Klotaldai, suprantu, 
Kad sapną vis tebematau, 
Nors man kitaip sakytum tu. 
Ir buvo tikra, tau sakau, 
Tai, ką sapnuodamas regėjau. 
Vadinas, tai, ką čia matau, 
Yra tik sapnas, tiktai vėjai. 
Matyt, aš gyvas, kai sapnuoju, 
Pabudęs aš gyvent nustoju. 


KLOTALDAS 
Man apsakyk, ką sapnavai. 


SIGIZMUNDAS 
Gal iš tikrųjų sapnas tai. 
Tačiau manau, kad iš tikrųjų 
Nutiko tai, ką aš regėjau. 
Aš pabudau - tuomet gulėjau 
Pataluose šilkų brangiųjų, 
Kuris atrodė toks spalvingas — 
Lyg iš gyvų gėlių nupintas 
Pavasario lengvųjų rankų. 
O man į kojas žmonės lenkės. 
Princu mane visi vadino, 
Man patarnavo ir vaišino, 
Didžiūnai uoliai pataikavo, 
Aplinkui šoko ir dainavo. 
O tu, Klotaldai, pasakei, 


Koksai likimas man bus skirtas 
Ir kad atėjo tie laikai, 
Kad jau esu šalies šios princas. 


KLOTALDAS 
Turėjai tad apdovanoti? 


SIGIZMUNDAS 
Na, ne. Tave kaip išdaviką 
Norėjau aš labai supykęs 
Bent porąkart tikrai nudobti. 


KLOTALDAS 
Ar man buvai toksai žiaurus? 


SIGIZMUNDAS 
Buvau valdovas aš visų 
Ir keršyti visiems norėjau, 
Tik vieną moterį mylėjau. 
Manau, kad buvo tai tikrovė — 
Širdis mylėti nesiliovė. 


Karalius išeina 


KLOTALDAS 
Į šalį 
Karalius neramus išėjo, 
Išklausęs princo šiuos žodžius. 
Sigizmundui 
Tu pameni, juk mes kalbėjom 
Apie erelio išdidžius 
Padangių žygius. Tau užmigus 
Sapnai aplankė apie galią. 
Bet ir sapnuojantis juk gali 

Pagerbti tą, kurs jį augino. 
Juk atlygis vis vien suranda 
Net už sapnuotą gerą darbą. 


Išeina 


SIGIZMUNDAS 
Tikra tiesa, tad nuraminkim 
Pabaisą tą laukinę plėšrią. 
Juk gal mes esame užmigę 
Ir gal sapne tik matom tiesą. 
Pasaulis šitaip sutvarkytas, 
Kad mes sapnuojam, jog gyvenam, 
Kol vienąkart ateina rytas, 
Kuris mums pabudimą lemia. 
Valdovas susapnuoja sostą 
Ir pats save apgaudinėja, 
Kai valdiniams nurodinėja 
Didingais ir valdingais mostais. 
Visa garbė, kuri jam tenka, 
Pavirsta plėnim vėjo rankoj, 
Štai prislenka niūri lemtis, 
Ir jį pažadina mirtis. 
Ar kas norėtų būt karalium, 
Jeigu mirties atmintų galią? 
Sapnuoja turčius, kad turtingas, 
Turtai jį verčia būt baimingu. 
Sapnuoja vargeta, kad vargsta, 
Kad šąla, skursta, rauda, alksta. 
Sapnuoja tas, kuriam jau sekas, 
Ir tas, kuris to dar tik siekia. 
Sapnuoja ir auka, ir įžeidėjas. 
Aplink visur, kur pažiūrėjus, 
Visi, kas gyvas, vien sapnuoja, 


Nors apie tai nė negalvoja. 

Ir aš sapnuoju, kad mane 
Uždarę laiko šiam urve. 
Prieš tai aš kitką sapnavau — 
Valdovu Lenkijos buvau. 

Juk kas — gyvenimas? Šešėlis, 
Iliuzija, apgaulė, šmėkla. 
Sapne net iš didžiausio gėrio 
Tik trupiniai menki palieka. 
Gyvenimas — sapnai spalvoti, 


Užmigus mums jie išsapnuoti. 

TREČIAS VEIKSMAS 
Įeina Klarinas 


KLARINAS 
Į bokštą įmestas ir uždarytas 
Aš vien už tai, kad kažin ką žinau. 
Tad kaip nubaus už tai, ko nežinau, 
Jei už žinojimą beveik nužudė. 
Tiktai žudikai alkstantį Klariną 
Uždarę gali taip badu marinti. 
Man net pačiam savęs pagailo, 
Tikrai kiekvienas vargšo pagailėtų. 
Tuo įsitikinęs tvirtai esu. 
Šita tyla man nedera prie būdo, 
Tylėti negaliu, nes aš Klarinas. 
Gal jums smalsu, su kuo bendrauju šičia? 
Vorai ir žiurkės — draugija manoji. 
Pernakt mane sapnai kamavo slogūs, 
Todėl dar ir dabar man gaudžia galvoje 
Trimitai, dūdos, tūkstančiai ragelių, 
Procesijas ir kryžius aš regėjau 
Ir tuos, kurie kankina savo kūną. 
Štai vienas stiebias, kitas griūva, 
Kiti nualpsta, kraujui pasipylus, 
O dar kitus banga nuplauna kraujo. 
O man, teisybę sakant, noris valgyt, 

Jei aš nualpsiu — tai tiktai iš alkio. 

Kur atsidūriau vargšas aš bedalis, 

Šioj celėj per dienas skaityt vis tenka 
Filosofą vardu Ašnepavalgiau 

Ir guostis naktimis Bevakarienei. 

Tyla kitų vadinama šventa, 

Matyt, reiks pataisyti kalendorių, 

Ir Šventas Slėptis mano bus globėjas — 
Per jį esu aš šičia atsidūręs. 

Nors jei kaip reikiant viską apmąstysim — 
Esu aš vertas šitokios bausmės, 

Nes būdamas tarnu tylėjau užsisiuvęs. 
Labiau tikrai negali tarnas nusidėt. 


Skamba būgnai ir dūdos. Girdisi pokalbis už scenos 


I KAREIVIS 
Štai bokštas, kur jis uždarytas. 
Sukibkit ir išlaužkite duris. 
Pirmyn, narsuoliai! 


KLARINAS 
Ačiū Dievui! 
Atrodo, ieško jie manęs — o kaipgi? 
Girdėjau pats, kaip sakė: „Šičia jis“ 
Tiktai ko nori? 


I KAREIVIS 
Zenkime vidun. 


Įeina kalbėję kareiviai 


II KAREIVIS 
Mes radom jį. 


KLARINAS 
Ne, jis visai kitur. 


VISI 
Pone. 
KLARINAS 
Į šalį 
Jie mirtinai girti? 
I KAREIVIS 
Esi valdovas mūsų, mūsų princas. 
Nenorime paklusti svetimšaliui. 
Prisieksime tarnauti tau, valdove, 
Mes krentame prie tavo kojų. 
VISI 
Lai mūsų princas amžinai mus valdo. 
KLARINAS 
Į šalį 
Apsaugok, Dieve. Tai, atrodo, rimta. 
Gal karalystėj šioj toks paprotys 
Kiekvieną dieną išsirinkti žmogų, 
Paskelbti jį princu ir pasidžiaugus 
Į bokštą vėl įkišt. Ko gero, 
Kiekvieną dieną aš tatai matau, 
Ir panašu, kad imtis teks vaidmens. 
VISI 
Valdove, tavo kojų... 
KLARINAS 


Neskubėkit. 

Man kojos mano gali dar praverst. 
Be to, be kojų princas - invalidas. 


II KAREIVIS 
Mes tavo tėvui pranešėm, kad norim 
Tik tau vienam tarnaut, kad tu esi 
Valdovas mūsų, tau mes nusilenksim, 
Ne tam, kurs iš Moskovijos atvyko. 


KLARINAS 
Jūs mano tėvui nepaklust išdrįsot? 
Kokie įžūlūs tapo valdiniai. 


I KAREIVIS 
Sirdis ištikima tarnaut tau liepė. 


KLARINAS 
Na, jei ištikima, tuomet atleidžiu. 


II KAREIVIS 
Išeik į laisvę ir valdyki šalį. 
Šlovė valdovui Sigizmundui! 


VISI 
Jam šlovė! 


KLARINAS 

Į šalį 
Jie šaukia „Sigizmundui“. Bet tiek to, 
Gal princai netikri čia taip vadinas. 


Įeina Sigizmundas 


SIGIZMUNDAS 
Kas čia minėjo Sigizmundo vardą? 


KLARINAS 
Į šalį 
Na va, ir baigės princo karjera. 


I KAREIVIS 
Kas Sigizmundas čia? 


SIGIZMUNDAS 
Tai aš. 


II KAREIVIS 
O kaipgi tu — akiplėša, kvaily, 
Drįsai pasivadinti Sigizmundu? 


KLARINAS 
Aš - Sigizmundas? Na, jau niekada! 
Tai jūs, šaunuoliai, prisiminkit, 
Įsigizmundinot mane. Vadinas — 
Jūs patys esate įžūlūs bukagalviai. 


I KAREIVIS 
Didysis prince Sigizmundai, 
Nulinksta vėliavos prie tavo kojų, 
Mes tikime tavim ir šiandien skelbiam — 
Mes norime, kad būtum mums valdovas. 
Bazilijas, karalius, tavo tėvas, 
Bijojo kitados, kad žvaigždės lėmė 
Jam būti tavo, prince, nugalėtam. 
Todėl įkalino tave, kalėjime uždarė —- 
Ir sostą, tau priklausantį, jis nori 
Astolfui atiduoti, Moskovijos 
Valdovui. Štai dėl to karalius 
Dvariškius sukvietė visus, o liaudis, 
Pažinusi karalių tikrąjį, nenori, 

Kad svetimšalis ją dabar valdytų, 
Kad įsikurtų tavo soste svetimasis. 
Paniekinę likimo pirštą žmonės, 
Ištroškę laisvės lyg gaivaus šaltinio, 
Tavęs įkalinto visur ieškojo, 

Tave iš urvo troško išvaduoti, 

Kad tu paliktum savo niūrią celę, 
Kad atsiimtum skeptrą ir karūną 

Iš per ilgai mus valdžiusio tirono. 
Išeiki, prince, už šio bokšto sienų 
Tavęs gausi kariuomenė jau laukia, 
Joje yra plėšikų ir varguolių, 

Jie šaukia: „Laisvės mes visi ištroškom“, 
Tavęs jie laukia, tu girdi tą šauksmą. 


Už scenos girdisi balsai: „Tegyvuoja Sigizmundas, 
tegyvuoja!“ 


SIGIZMUNDAS 
Dangau, kas vyksta čia, kas man nutiko, 
Tu nori vėl, kad aš sapnuočiau šlovę, 
Kurią užmuš negailestingas laikas? 
Tu, Dieve, nori, kad ir vėl matyčiau 
Šešėlių apgobtą ir šmėklų užžavėtą 
Didybės spindesį, garbės vilionę, 
Kurią ryt išblaškys laukinis vėjas? 
Nejau tu nori, kad ir vėl aš liesčiau 
Šešėlių šydą, eičiau į pavojų, 
Kurio Žmogaus galia įveikti neįstengia, 
Nors nuolat stengiasi pakilti ir įveikti? 
Bet taip negali būti, taip nebus, 
Aš nepaklusiu vėl savam likimui. 
Juk spėjau per tą laiką sužinoti, 
Kad šis gyvenimas yra tik sapnas. 


Tad dinkite, šešėliai, pasitraukit, 
Tiktai jausmai apmirę jus bemato 
Kaip kūnus ir balsus, o juk iš tikro 
Neturite nei kūnų, nei balsų. 
Nereikia man didybės apgaulingos, 
Nenoriu ir šlovės, kurios nevertas, 
Nereikia man iliuzijų, apgaulės, 
Kuri net nuo švelniausio vėjo dvelksmo 
Ištirpsta, tarsi rūkas išsisklaido — 
Taip, kaip migdolas, žydintis vėlai, 
Pažadina rausvuosius savo žiedus, 
Nelyg nerūpestingas paauglys, 

Štai vėjui vos padvelkus jie užgęsta, 
Nudžiūsta, byra žemėn, krinta 
Rausvi jų vaiskūs drabužėliai, 
Pradingsta jų skaistumas ir spalva. 
Aš jus pažįstu, jus gerai pažįstu, 
Žinau gerai, kad visa tai, kas vyksta, 
Yra lyg sapnas, mano jau regėtas. 
Apgaut manęs jau nebegali niekas, 
Žinau gerai, gyvenimas — tai sapnas. 


II KAREIVIS 
Jei tu manai, kad mes tiktai apgaulė, 
Pakilk greičiau į šitą aukštą kalną, 
Atmerk akis, dairykis ir matyki — 
Štai žmonės, jie tavęs išeinant laukia, 107 
Jie nori tau vienam tiktai paklusti. 


SIGIZMUNDAS 
Aš vienąkart jau visa tai regėjau. 
Taip aiškiai kaip dabar kad tai regiu, 
Ir nors mačiau tuomet aš viską skaidriai, 

II KAREIVIS 


Dangus mus perspėja, kad laukia žygiai 
Didingi, pone, štai todėl, matyt, 

Jūs ateitį tuomet sapne regėjot 

Ir buvot perspėtas, kad šitaip bus. 


SIGIZMUNDAS 


Neklysti tu, tai buvo pranašystė, 
Sakykim, jog tikiu, kad tai tiesa. 
Gyvenimas atrodo šitoks trumpas, 
Sapnuokime tad, siela, susapnuokim 
Iš naujo viską. Betgi turime sapnuot 
Be galo atsargiai ir išmoningai, 

Kad kitąkart mums tektų atsibusti 
Kitu, daug kartų geresniu metu. 
Mes pasistenkim būti išmintingi, 

Ir niekada neteks mums nusivilti, 
Juk gali iš nelaimės juoktis tas, 

Kuris išklausė gero patarimo. 
Apdairūs būkim, numatykim viską, 
Žinokime, kad valdžią gaunam 

Tik laikinai, tik skolinamės ją, 

Tad drąsiai galim ją susigrąžinti. 
Kariai, už viską jums dabar dėkoju, 
Jūs buvot man ištikimi ir tikit, 

Kad išvaduoti jus visus galėsiu 

Iš priespaudos, iš svetimų vergijos. 
Tad griebkite ginklus, tuojau regėsit, 
Kaip jus, kariai, į nuožmią kovą vesiu. 
Aš ketinu sukilt prieš savo tėvą, 
Ginklu susigrąžint, kas man priklauso, 
Dangus padės man šitai padaryti — 
Prie savo kojų tėvą aš regėsiu. 


Į šalį 
Jei tik anksčiau neteks man atsibusti. 
Bet išmintingas nekalba žmogus 
Apie kol kas nepadarytus darbus. 


VISI 
Tegul gyvuoja Sigizmundas, tegyvuoja. 


Įeina Klotaldas 


KLOTALDAS 
Kas daros čia, koks triukšmas, o dangau? 


SIGIZMUNDAS 
Klotaldai? 


KLOTALDAS 
Pone? 
Į šalį 
Rodos, man 
Teks šiuokart princo įniršį pakelti. 


KLARINAS 
Į šalį 
Ko gero, nulėks Klotaldas nuo uolos. 


KLOTALDAS 
Krentu, valdove, aš prie tavo kojų, 
Žinau, kad teks numirti man dabar. 


SIGIZMUNDAS 
Pakilk, pakilk, senoli, nuo grindų, 
Nes tu esi žvaigždė, mane tu veski, 
Kad aš tikrai žinočiau, kur einu. 

Juk suprantu — mane tu auginai, 
Tad tau esu skolingas amžinai, 
Klotaldai, ranką duok. 


KLOTALDAS 


Ką tu sakai? 


SIGIZMUNDAS 


Juk aš sapnuoju, ir todėl aš noriu 
Sapne daryti gera, nes pritinka 
Daryti gera, netgi sapnuose. 


KLOTALDAS 


Bet jei dabar tu ketini daryti gera, 
Jei ryžtas tavo tikras, tai tikiu, 
Kad tu neįsižeisi, jeigu aš 

Tą patį ką ir tu šiandien darysiu. 
Prieš savo tėvą tu ruošies kariauti? 
Šiam žygy negaliu aš tau padėti, 
Aš negaliu sukilti prieš valdovą. 
Regi dabar mane prie savo kojų, 
Tad paskubėk mane užmušti. 


SIGIZMUNDAS 


Į šalį 

Niekše. 
Tu nedėkingas išdavike. Bet, dangau, 


Padėk man nuraminti savo aistrą, 
Juk aš net nežinau, ar nesapnuoju — 
Klotaldai, tavo kilnumu 

Galiu tiktai žavėtis, pavydėti. 
Keliauk, senoli, tu tarnaut karaliui. 
Gal teks mums susitikt kovos lauke — 
O jūs, kareiviai, čiupkite ginklus. 


KLOTALDAS 
Tau nusilenkdamas žemai dėkoju. 


Išeina 


SIGIZMUNDAS 
Fortūna šaukia: „Prince, eik valdyti“ 
Nežadinkit manęs, jei aš sapnuoju. 
O jei tikrovė tai, neužmigdykit, 
Bet nesvarbu - tiesa tai bus ar sapnas, 
Žinau tik viena: aš darysiu gera. 
Jei tai tikrovė — kad taip pasiliktų, 
Jei sapnas, kad neliktume vieni, 
Kada lemtis pažadins, lieps mums keltis. 


Išeina. Skamba ginklai 
Įeina karalius Bazilijas ir Astolfas 


BAZILIJAS 
Astolfai, ar pajėgs kas sulaikyti 
Laukinį žirgą, lekiantį pirmyn? 
Ir upės srovę aukštupin varyti, 
Kada į jūrą skuba ji srauni? 
Kas gali sunkų luitą sustabdyti, 
Kada jis į bedugnę lekia gilią? 
Bet visa tai dar lengva padaryti, 
Atrodo, matant liaudį kylant. 
Kad minios telkias, skelbia gandas toliuos, 
O aidas kalnuose jį pakartoja. 
Vieni Astolfo, o kiti tik princo nori, 
Ir teisingumas būt svarbus nustoja. 
Ir tampa siaubas grynas čia svarbesnis — 
Teatre tame kartojas vienas veiksmas. 

ASTOLFAS 


Išeina 


Valdove, nevalia mums džiaugtis, 
Plojimai aidūs turi greit nutilti. 

Iš tavo rankų Lenkiją aš gausiu 

Ir karalystę šią tikiuos valdyti. 

Kol kas ji atsisako man paklusti, 
Turiu nusipelnyti šios garbės. 

Man metas jau į nuožmią kovą pulti. 
Atveskit žirgą, reikia man skubėt. 


BAZILIJAS 


Nuo neišvengiamo pabėgti nepavyksta, 
Ir pildosi blogiausios pranašystės, 

Jei tai lemtis, nuo jos jau nepabėgsi, 
Ir jeigu vengsi, tik arčiau pakviesi. 
Tokia tvarka. Taip reikia. Tai baisu. 
Kai bėgi nuo lemties, baisus finalas, 
Aš saugojaus, tačiau dabar man galas. 
Aš viską pats sugrioviau iš tiesų. 


Įeina Estrelja 


ESTRELJA 


Tik tu gali, valdove, sustabdyti. 
Minias, kurios visur į gatvę plūsta, 
Tu privalai dabar tai padaryti, 

Kol dar yra viltis, kad jos paklus tau. 
Kitaip regėsi — viskas kraujy skęsta, 
Ir tvinsta iš visur raudonos bangos, 
Nelaimėse nugrimzdęs tavo kraštas, 
Jau Lenkijoj košmarai baisūs tvenkias. 
Taip, žvelk, pražūna tavo karalystė, 


Taip viską siaubia įniršis nuožmusis. 
Matyti tai sunku man pasiryžti — 
Štai saulė merdi, alpsta vėjo gūsis. 
Akmuo kiekvienas antkapiu pavirsta, 
Ir kiekviena gėlė — nelyg paminklas, 
Kiekvienas namas kapas man atrodo, 
Karys kiekvienas jau seniai lavonas. 


Įeina Klotaldas 


KLOTALDAS 
Aš pas karalių. Taip džiaugiuos atvykęs. 


BAZILIJAS 
Sakyk, kas Sigizmundui atsitiko? 


KLOTALDAS 
Sukilo žmonės — monstras šimtarankis — 
Iš bokšto princą savąjį ištraukė, 
O jis tuomet matydamas, kad sostas 
Jam vėl teisėtai gali atitekti, 
Į kovą minią paskubėjo telkti 
Karališkai didingais savo mostais. 


BAZILIJAS 
Man žirgą duokite, nes privalau 
Aš nugalėti sūnų nedėkingą. 
Jei mokslas klydo, teprabyla ginklas. 
Karūną reiks apginti pagaliau. 


Išeina 
ESTRELjA 


O aš su tavimi į kovą stosiu 
Ir būsiu lyg Belona, karo deivė. 

Jai mūšyje prilygti aš tikiuosi — 
Matysi, kad galiu aš būt kareivis. 


Išeina, skamba ginklai. Įeina Rosaura, sulaiko 
Klotaldą 


RosAURA 
Tave į kovą tavo ryžtas šaukia, 
Nerimsta tau karšta širdis krūtinėj, 
Ir išsiilgęs mūšio laukas laukia 
Tavęs — tai mūšis paskutinis. 
Tu juk žinai, kad šičia atvykau 
Varge, paklydusi, nuliūdus. 
Tik tavyje paguodos aš radau, 
Apsaugojo mane tavo kilnumas. 
Tuomet man įsakei, kad apsirengčiau 
Aš moterim ir rūmuose gyvenčiau, 
Tenai turėjau skausmą slėpdama 
Astolfo saugotis ir būti tik dama. 
Bet jis pamatė vis dėlto mane, 
Man tąkart dar pavyko išsisukti, 
Tačiau aš negaliu toliau taip būti — 
Estrelją šiąnakt jis matys sode. 
Nuo jo turiu paslėpusi aš raktą 
Ir to turėtų mums visai pakakti — 
Maldauju, tamsoje tenai nueiki, 
Ir tai, ką reikia baigti, šiąnakt baiki. 
Tenai atkeršysi, ir tau padės dangus, 
Už mano garbę, mano baisią skriaudą — 
Bajorui nedera pamiršti, kad jam skauda, 
Tad paskubėk, šis metas palankus. 


KLOTALDAS 
Taip, tai tiesa, aš su tavim, Rosaura, 
Vos pamačiau, ėmiau tave globoti, 


Matydamas, kaip nuskriausta tu raudi, 
Norėjau tau aš viską atiduoti. 
Norėjau, kad tu moterim atvirstum, 
Nes jei Astolfas kartais pamatytų, 
Kad jam mintis nekiltų, jog tuomet 
Bausmės už savo poelgius jisai išvengs. 
Tuomet gerai aš apgalvojau, 

Kaip reiks Astolfui spąstus spęsti, 
Kad būtų nubaustas nusikaltimas jojo, 
Kilnus negali įžeidimų kęsti. 

Kad teks jį nužudyti, aš žinojau, 

Tai kas — ne mano jis valdovas. 

Aš šitaip sau vienatvėje klejojau, 
Tikėdamas pakviesti jį į kovą. 

Jau ketinau Astolfą nužudyti, 

Bet pasirodė tuosyk Sigizmundas, 

Ir būtų buvęs mano galas liūdnas, 
Jeigu ne tavo įžeidėjo ryžtas — 

Mane jisai iš nebūties vadavo, 
Sutikdamas žiauresnio pono rūstį. 
Aš jam dėkingas už gyvybę savo, 
Tad kaip galiu kerštingas būti. 

Taip aš blaškausi, kelio nesuradęs — 
Tau gyvastį, sakai, ašai daviau, 

Iš jo aš pats esu gyvybę gavęs, 

Tad keršyt jam nebegaliu daugiau. 
Aš nežinau, ką man dabar galvoti, 
Ką gelbėti ir kam padėti reikia, 

Tave apsaugojęs, dabar turiu globoti, 
O jis gyvybę man suteikia. 

Aš negaliu nuspręsti, ką daryti, 
Mano širdis nesugeba matyti. 

Nes aš veikiu, tačiau galiu ir jausti, 
O kai jaučiu, ranka nekyla bausti. 

ROSAURA 
Dabar jau aš paaiškint privalau, 
Kaip tau, bajore, elgtis dera — 
Juk menka mums atrodo gaut, 
O duoti mums atrodo gera. 
Jei tu tikrai šią tiesą supranti, 
Jam neturėtum būt dėkingas, 
Tu būtumei išties niekingas, 
Jei imtum tai, ką duoda tau kiti. 
Jis sugebėjo viską taip pakeisti, 
Kad tau dabar derėtų įsižeisti, 
Gal man davei tik tai, ką jis tau davė, 
Tačiau esu globotinė aš tavo, 
Todėl tu privalai mane apginti — 
Suteikti garbingiau nei pasiimti. 


KLOTALDAS 
Kilnus yra tasai, kurs atiduoda, 
Bet imantis privalo būt dėkingas — 
Mokėjau tau suteikti aš paguodą, 
Bet už gyvybę tebesu skolingas. 
Aš noriu ir dosnus būt, ir dėkoti, 
Garbinga gauti juk tiek pat kiek duoti. 


ROSAURA 
Iš tavo rankų aš gavau gyvybę, 
Ir tu patsai tuomet man pasakei, 
Kad ne gyvenimas yra tatai, 
Jeigu jame skriauda vis slypi. 
Matai, iš tavo rankų negavau 
Aš nieko. Taigi negaliu 
Dabar dėkinga būti tau — 

"Nors ir atrodo, kad dėkot turiu. 

Tu nori būt dosnus, sakei, 


Tad man gyvybę pagaliau suteik. 
Tu privalai atkeršyt už mane, 
Tuomet tik būsiu vėlei aš gyva. 


KLOTALDAS 
Įtikinai mane, aš viską padarysiu — 
Tave aš vienuolyne išlaikysiu. 
Juk tai galbūt geriausia išeitis, 
Atpirks skriaudas šventa nauja viltis. 
Tiek daug nelaimių aš aplink matau, 
Netrokštu, kad jų būtų dar daugiau. 
Priimtinas sprendimas šis atrodo, 
Tave apsaugau, skolą atiduodu. 
Tu pasirink šį kelią, mato Dievas, 
Daugiau nepadarytų tavo tėvas. 


ROsAURA 
Jei tėvas būtum, dar galbūt kentėčiau. 
Bet tu nesi. 


KLOTALDAS 
Ką tu daryt ruošiesi? 


ROosAURA 
Astolfą nužudysiu. 


KLOTALDAS 
Esi bedalė — neišdrįsi. 


ROSAURA 
Drįsiu. 


KLOTALDAS 
Kas įkvepia'tave? 

ROSAURA 
Garbė. 


KLOTALDAS 
Astolfas tau yra... 


ROSAURA 
Garbė svarbiau vis tiek. 


KLOTALDAS 
Karalius tavo ir Estreljos vyras. 


ROsAURA 
Jis juo nebus, kol mano kerštas gyvas. 


KLOTALDAS 
Tai beprotybė. 


ROSAURA 
Aš pati Žinau. 
KLOTALDAS 


Įveiki ją. 


ROosAURA 
Ne kartą mėginau. 


KLOTALDAS 
Bet tu prarasi... 


ROSsAURA 
Tai žinau taip pat. 


KLOTALDAS 
Gyvenimą ir garbę. 


ROSAURA 
Na tai kas? 


KLOTALDAS 
Ko nori tu? 


ROSAURA 
Mirties. 


KLOTALDAS 
Tai beprotybė... 


ROSAURA 
Man vis tiek. 


KLOTALDAS 
Tai pamišimas. 


ROSAURA 
Man jau nesvarbu. 


KLOTALDAS 
Tai kliedesys. 


ROSAURA 
Atkeršyti turiu. 


KLOTALDAS 
Tu aistrą savo nuramink išties, 
Užgniaužki pyktį. 


ROSAURA 
Ne. 

KLOTALDAS 
Kas tau padės? 


ROSAURA 
Viena aš visa tai nuveiksiu. 


KLOTALDAS 
Nėra kitokio vaisto? 


ROSAURA 
Nėra vaistų. 


KLOTALDAS 
Tu pagalvok, dar pasistenk nurimti. 


ROSAURA 
Nedaug yra kelių, jei nori mirti. 


Išeina 


KLOTALDAS 
Palauki, dukra, jei rengiesi mirti, 
Mane kartu turėsi pasiimti. 


Išeina 
Skamba būgnai, įžygiuoja kareiviai, Klarinas ir 
Sigizmundas, apsigobęs žvėrių kailiais 


SIGIZMUNDAS 
Triumfas Romos žygdarbiams prilygsta, 
Ji džiaugtųsi, regėdama, kas vyksta — 
Žvėris kariuomenę didžiulę štai rikiuoja, 
Pasaulį visą jis sumindo kojom. 
Bet skrydį sulaikykime, sustokim, 


Ir spindesiui šlovės nepasiduokim. 

Kas bus po to, kai nugalėjęs būsiu, 

Ar kristi vėl turėsiu, kai pabusiu? 

Aš lig žvaigždžių siekiu, skaudu bus kristi, 
Mažiau jei trokščiau, gal iškęsčiau viską. 


Gaudžia trimitas 


KLARINAS 
Toli matau aš žirgą, o jisai 
(Atleiski man, kad pasakoju tai) 
Taip primena žemėlapį spalvingą, 
Jo kūnas — žemė, siela jo ugninga, 
Jį putos tarsi jūros bangą puošia 
Ir šnervės pučia orą, ošia. 
Taip kūnas, putos, siela, kvapas 
Savy sujungia keturis elementus. 
Obuolmušis štai skrieja linkui mūs — 
Juo moteris čionai dabar atkako. 


SIGIZMUNDAS 
Nuo jos šviesos man akys jau apako. 


KLARINAS 
Matau, Rosaura atkeliavo čia. 


Išeina 


SIGIZMUNDAS 
Dangus ją man ir vėl grąžina. 


Įeina Rosaura, apsigobusi apsiaustu, su špaga ir 
durklu 

ROSAURA 


Kilnusis Sigizmundai, tu matai, 
Kaip sklaidosi aplink šešėliai, 

Ir pasirodo švytinti gėlėm antai — 

ta planeta įrieda į aušrinės glėbį. 
Aukštai pakyla virš kalnų ir jūrų 

Ir karūnuota kelia savo galvą. 

Ji žeria šviesą. Spindulingom burėm 
Šviesieji spinduliai apšviečia kalvą. 
Tu šitaip štai pasauliui pasirodai, 
Skaisčioji saule Lenkijos visos. 

Tikiu aš, moters nelaimingos, 
Parpuolusios prie tavo kojų, pagailėsi. 
Negali vyras juk kilnus atstumti 
Pakliuvusios nelaimėn moteriškės. 
Tau tris kartus mane matyti teko, 

Ir tris kartus manęs nepažinai, 

Nes vis kitaip kas kartą aš atrodžiau. 
Pirmiausia tu manei, kad aš esu 
Jaunuolis, kai ankštam urve 

Mes susitikome ir vienas kitą guodėm. 
Tu antrąkart kaip moterį matei mane, 
Kada šlovė tau kelią nušvietė, 

Kai sapnavai, klejojai, šėlai. 

Dabar tu trečiąkart mane regi — 

Aš moteris, ginkluota tarsi vyras. 
Prašyti noriu tavo užtarimo, 

Todėl apie save tau viską pasakysiu. 
Mane pagimdė moteris kilni 
Moskovijos dvare kadais. 

Ji buvo iš tikrųjų nelaiminga, 

Tačiau turėjo būt labai graži. 

Ji vieną kartą krito į akis 

Išdidėliui, kurio aš nepažįstu. 


Bet apie kilmę aukštą jo byloja 
Man mano kraujas. Juo tikėjo 
Manoji motina, lyg būtų dievas, 
Lietus auksinis, gulbinas ar jautis, 
Danają suviliojęs, Ledą ir Europą. 
Kol kas nedaug dar tau tepasakiau, 
Istorijas senąsias prisiminus — 
Kaip reta buvo motina graži 

Ir nelaiminga buvo kaip ir visos. 

Ji patikėjo išdaviko pažadais 

Ir šiandien dar viena vargus apverkia. 
O jis nelyg Enėjas, lyg herojus, 
Prieš dingdamas paliko savo špagą, 
Jos ašmenis apnuoginsiu vėliau. 

Jis suviliojo ją ir iškeliavo — 

O santuoka, esi nusikaltimas. 

Į ją gimiau aš panaši visai, 

Tiesiog portretas motinos savos, 
Gal grožiu ne, bet likimu tikrai. 
Paveldėjau aš savo motinos nelaimes, 
Ėjau tokiu pačiu keliu kaip ji. 

Galiu išduoti vardą to žmogaus, 
Kuris man garbę nuplėšė — 
Astolfas tai, bet tariant vardą, 
Širdis krauju man apsilieja. 
Astolfas buvo nedėkingas tiek — 
Kai meilė baigias, dingsta atminimai, — 
Kad štai dabar į Lenkiją atvyko, 
Tikėdamasis vest Estrelją. 

Galėjo būti ji sutaikanti žvaigždė, 
Bet lemta buvo jai kitus išskirti. 
Likau aš įžeista ir išjuokta, 
Pamišusi, liūdna, sutrikus, 
Paklydusi skausmų Babilone. 

Lyg nebylė slėpiau aš savo skausmą, 
Kol vieną kartą motina mane 
Prakalbino vienumoje, iškart 
Tuomet aš jai visus jausmus išliejau. 
Nesidrovėjau nieko jai sakyt — 

Taip nusidėjėlis, suradęs pašnekovą 
Padaro savo bendrininku jį, 

Iškart lengviau kentėti pasidaro. 

Ir motina, išgirdus mano skundą, 
Paguost norėjo sielvartu savu — 
Teisėjas, kuris buvo nusikaltęs, 
Kaltes kitiems dažnai lengviau atleidžia — 
O mano motinai tuomet atrodė, 
Kad bus geriausia, jei aš sekčiau jį, 
Priversčiau garbės skolą apmokėti. 
Bet patogiau keliauti tapus vyru — 
Aš persirengus, špagą prisijuosus 
Kelionėn leidaus. Jau dabar galiu 
Atskleist šio ginklo paslaptį. 

Man motina lydėdama pasakė: 
Pasitikėk šių ašmenų ženklais, 

Į Lenkiją keliauk ir pasistenki, 

Kad pamatytų ją kilniausi žmonės, 
Tarp jų tikrai tas vienas atsiras, 
Kuris tave paguos, tave globos. 

Į Lenkiją atkeliavau galiausiai, 

Ir žirgas pasibaidė kalnuose, 
Tuomet prie tavo urvo nusileidau, 
Ir ten mane išvydęs nustebai. 
Turėjau mirti, bet išgelbėjo Klotaldas, 
Karalius man gyvybę dovanojo. 
Klotaldas, sužinojęs, kas esu, 

Mane įtikino, kad apsirengčiau 
Pritinkantį drabužį ir tarnaučiau 


Estreljai, o kartu kad pasistengčiau 
Jos ryšį su Astolfu suardyti. 

Tuomet ir vėl tu sutikai mane 
Sumišusią, atrodžiau tau matyta. 
Klotaldas, įsitikinęs, kad dera 
Astolfui ir Estreljai susituokti, 
Pamiršęs garbę, pataria jis man, 
Kad keršto aš visai atsisakyčiau. 
Matydama, kad tu, narsusis prince, 
Į kovą nuožmią šiandien pakilai 
Išgriauti šio kalėjimo sienas, 
Matydama, kad, Sigizmundai, 

Esi nelyg žvėris ir kaip uola, 

Prieš tėvą pakilai ir prieš tėvynę. 
Padėti tau, o prince, atskubėjau, 
Suderinusi puošmenas ir šarvą, 
Sujungdama su šaltu plienu šilką. 
Pirmyn į kovą, turime abu 

Šią santuoką skubiausiai suardyti, 
Negali vesti tas, kurs buvo mano vyru, 
O tau taip pat du sostai svetimi, 

Jei bus kartu, galės rimtai pakenkti. 
Kaip moteris prašau apginti garbę, 
O kaip karys padėti noriu tau. 

Ir jei manim kaip moterim žavėtums, 
Apginti garbę savąją mokėsiu, 
Kovodama viena dėl savo meilės 

Aš sugebėsiu būt tvirta, kartu švelni. 


SIGIZMUNDAS 

Į šalį 
Dangau, nejau aš vis sapnuoju? 
Kas daros atminčiai manai? 
Negali būti, kad sapne sutilptų 

Tiek daug dalykų įvairiausių. 

Padėk man, Dieve, visa tai suprasti, 
Pagelbėk negalvoti apie nieką. 

Už ką nusipelniau tokios bausmės? 

Jei sapnavau anksčiau, kad aš valdovas, 
Iš kur ji žino, ką aš sapnavau? 
Vadinasi, tikrovė buvo tai, ne sapnas. 
O jeigu tai tiesa, tai vėl nesuprantu, 
Kuo nuo tikrovės skirias mano sapnas. 
Šlovė karalių panaši išties 

Į sapną, tiesą laikome melu 

Ir patikim klaidinančia apgaule. 

Ir melo, ir tiesos atskirt neįmanu, 

Ir nežinai, ar tikra, ką lieti, 

Ir kopija tokia begal tiksli, 

Kad nežinai — gal tai originalas? 
Didybė dingsta tarp pilkų šešėlių, 
Mokėkim tad akimirkos laikytis, 
Galbūt jinai — vienintelė tikrovė, 

Kuri skirta mums, kai nebesapnuojam. 
Rosaura mano valioj atsidūrė, 

Jos grožis lyg pagundos apžavai, 

Tad gal naudotis dera tokia proga. 
Sugriauna meilė užtvaras, kurias 
Garbė pastato — štai jinai prie kojų. 
Tai sapnas, tad sapnuokime, ką norim, 
Vis vien pabudus viskas subyrės. 

Bet jeigu sapnas tai, tuomet — tuštybė. 
O dėl tuštybės nedera prarast garbės. 
O jeigu buvo tai visai ne sapnas? 
Didingus žygius piešia atmintis, 

Bet viską greit sugriaus nusivylimas, 
Ir vėjo dvelksmas plėnis išblaškys. 
Galvokim apie tai, kas nesibaigia, 


Nes amžinybėje šlovė tikroji laukia. 

Rosaura įžeista atėjo pas mane, 

Tad garbę jai turiu aš sugrąžinti, 

O sau turiu grąžinti aš karūną. 
Kariams 

Tad prie ginklų, į mūšį stosim šiandien, 

Nespės šviesa auksinė dingti bangose. 


ROosAURA 
Jau, Sigizmundai, išeini? Nerūpi 
Tau mano skausmas nė trupučio. 
Nejau manęs tu taip ir neužstosi, 
Nejau net nepažvelgsi į mane? 


SIGIZMUNDAS 
Rosaura, būna gailestis žiaurus, 
Todėl su tavimi aš nekalbėsiu, 
Tegul nutyla žodžiai, o darbai 
Tegul dabar prabyla iškalbingi. 
Aš stengsiuos nežiūrėti į tave, 
Nes grožis užgožia įsakymą garbės. 


ROsAURA 
Ką tu sakai? Kaip man suprasti tai? 
Tiek paslapčių painoj tavo kalboj. 


Įeina Klarinas 


KLARINAS 
Ar, ponia, aš galiu tave matyti? 


ROSAURA 
Klarinai, kurgi tu buvai? 

KLARINAS 
Buvau tamsiam aš bokšte uždarytas, 
Aplošti mirtį vis bandžiau tenai. 
Ir jos eilė kortas buvo dalyti. 
Ji išmetė figūrą ir maniau, 
Kad pralošiau aš savąją gyvybę, 
Bet švietalą tuomet staiga radau. 


ROSAURA 
Kodėl? 


KLARINAS 

Aš paslaptį žinau, 

Kas tu esi. Klotaldas pagaliau... 
Dunda būgnai 


Iš kur tas garsas? Kas gi tai? 


ROSAURA 
Aš nežinau. Klarinai, ką matai? 


KLARINAS 
Štai iš karališkos įtvirtintos pilies 
Kariai žygiuoja Sigizmundą nugalėt. 


ROsAURA 
Manęs nėra greta, aš čia esu. 
Koksai žiaurus pasaulis ir baisus. 


Išeina. Už scenos girdėti šūksniai 


VIENI 
Karalius amžinai tegul gyvuoja! 


KITI 
Už savo laisvę mūšyje kovojam! 


KLARINAS 
Tegul gyvuoja laisvė ir karalius, 
Lai jie abu gyvena amžinai. 
O man jau metas paėjėt į šalį, 
Man nepatinka kruvini karai. 
Aš tyliai gal geriau pradingsiu, 
Ir nuošaliam kamputy atsisėdęs 
Nerono vaidmenį vaidinsiu — 
Jam niekas iš tikrųjų nerūpėjo. 
Kodėl gi aš turiu kažko kankintis, 
Ten pasislėpsiu, kur gerai matyti. 
Saugu čia, nieks manęs neras. 
Ir mirčiai aš atkišiu dvi špygas. 


Slepiasi 
Dunda būgnai, girdisi ginklų žvangesys, įeina kara- 
lius Bazilijas, Klotaldas ir Astolfas. Jie bėga 


BAZILIJAS 
Karalius žlugęs, nugalėtas tėvas. 


KLOTALDAS 
Kariuomenė pakrikusi, ji bėga. 


ASTOLFAS 
Taip, išdavikai, rodos, nugalėjo. 


BAZILIJAS 
Tokiam kare teisus yra laimėjęs, 
O išdavikais tampa nugalėti. 
Žiaurus sūnus, klastingasis tironas, 

Dabar bus šios šalies valdovas. 
Tad bėkime, Klotaldai, bėkim. 


Už scenos girdisi šūvis, Klarinas krenta sužeistas 


KLARINAS 
Padėk man, Dieve. 


ASTOLFAS 
Kas nutiko? 
Žiūrėkit — nelamingas štai karys, 
Prie mūsų kojų lyg negyvas krito, 
Krauju pasruvęs visas jis. 


KLARINAS 
Aš vargšas nelaimingas tenorėjau, 
Pabėgti nuo mirties, bet ją radau. 
Mirtis visas slaptavietes apėjus 
Surado tą, kurioj slėpiaus. 
Nuo jos pabėgti niekam nepavyksta, 
O tas, kurs bėga, pirmas ją sutinka. 
Skubėkit tad atgal į mūšio lauką, 
Tenai, kur kraujas liejas, ginklai žvanga, 
Matyt, saugiau nei slėptis kalnuose. 
Likimo neišvengsi — tai tiesa. 
Mirties išvengti stengtis — jūsų valioj, 
Bet valandą mirties tik Viešpats lemia. 


Dingsta už scenos 


BAZILIJAS 
Žinokime, kad mirsim. Tai — iš Dievo. 
Kokie akli mes buvome anksčiau. 
Štai šis lavonas moko ir byloja, 


Jo žaizdos šaukia kruvina kalba, 

Kad viliasi tuščiai žmogus apgauti lemtį. 
Aš stengiausi apsaugoti tėvynę 

Ir pats nuskandinau ją kraujo jūroj. 


KLOTALDAS 
Likimas, pone, žino, tai tiesa, 
Kiekvieną taką tarp aukštų uolų, 
Tačiau krikščionims nedera sakyti, 
Kad nuosprendis likimo galutinis. 
Likimą sugebės įveikti išmintingas, 
Kentėti teks, bet jį įveikti stenkis. 


ASTOLFAS 
Klotaldas, pone, kalba kaip išminčius, 
O manyje prabyla karštas kraujas, 
Štai žirgas, greitas tarsi vėjo dvelksmas, 
Skubėk, o aš juos šičia sulaikysiu. 


BAZILIJAS 
Jei Dievas lėmė mirtį pasitikti, 
Ją pasitiksiu atvirom akim. 


Skamba ginklai. Įeina Sigizmundas ir jo kariai 


KARIAI 
Karalius slapstos čia kažkur, kalnuos. 


SIGIZMUNDAS 
Suraskit jį. Kiekvieną apžiūrėkit 
Medį, patikrinkit kiekvieną krūmą. 


KLOTALDAS 
Skubėkit, pone. 

BAZILIJAS 
Kur dabar skubėt? 


ASTOLFAS 
Ko tikitės? 


BAZILIJAS 
Astolfai, pasitrauki. 


KLOTALDAS 
Ką darote? 


BAZILIJAS 
Klotaldai, trokštu 
Baigti. 

Sigizmundui 
Jei tu manęs ieškojai, 

Klaupiasi 
Esu prie tavo kojų, Sigizmundai, 
Lai sidabrinės garbanos papuošia 
Papėdę tavo sosto, prince. 
Sumindyki mane ir sunaikink, 
Sutrypki mano garbę, nužudyk, 
Atkeršyk man, įkalink, uždaryki. 
Aš šitaip stengiaus bėgti nuo likimo, 
Bet metas jam atėjo pasiduot. 

SIGIZMUNDAS 
S Jūs matėt daugel, Lenkijos didikai, 
ž Dabar klausykit, kalba jūsų princas. 
z Dangaus lemtis žydrajame skliaute 


Raidėm auksinėm esti paskelbta — 
Dangus mums nemeluoja, neapgauna, 
Meluoja tas, kurs jį apgauti bando, 


Žvaigždynų raštą blogiui panaudoja. 
Apgauti bandė lemtį mano tėvas 

Ir pavertė mane tikru žvėrim. 

Jei aš — kilmingas — būčiau gimęs silpnas, 
Užtekę būt vien auklėjimo tokio, 
Kad tapčiau žvėrimi, pamiršęs kilmę. 
Jei žmogui pasakytų — šis žvėris 
Atėjus metui nužudys tave, 

Nejau tuomet skubėtų jį pažadint? 
Jei tartų kas — šita špaga, 

Kurią dabar turi tu prie juosmens, 
Mirties tavosios taps priežastimi, 
Tu ją vargu ar iš makštų ištrauktum. 
Jei pranašautų — mirsi vandeny 

Ir tavo kapas bus banga sidabro, 
Kažin ar plauktų tas žmogus į jūrą, 
Kur vėjas griauna krištolo uolas. 

O mano tėvui būtent taip nutiko — 
Kaip tam, kuris pažadina pabaisą, 

Ir išsitraukia mirtinąją špagą, 

Ir jūron plaukia, nors ir mirs joje. 
Miegojo mano įniršio žvėris, 

Ir šėlsmo plienas makštyje ilsėjos, 
Nešėlo ir aistrų gūsingi vėjai. 
Likimo neapgausi netiesa, 

Jinai tik dar labiau pakursto liepsną. 
Ir jeigu kas sukyla prieš likimą, 
Turėtų būti ypač apdairus, 

Jis saugosi nelaimei neatėjus, 

Iš anksto bėdą stengias numatyt. 
Bet tik tuomet gali įveikti lemtį, 

Kai Dievas leidžia žmogui ją įveikti. 
Tegul pamokys mus šis pavyzdys, 

Šį siaubą visada mes prisiminkim. 

Likimas šitaip lėmė, kad matyčiau 

Prie savo kojų kritusį karalių, 

Toks buvo skelbtas nuosprendis dangaus, 
Ir mano tėvas jo įveikti negalėjo. 

Ar aš, kurio nepuošia žilas plaukas, 
Galėsiu jį įveikt? 


Karaliui 


Pakilk, karaliau, 

Ištieski savo ranką, nes dangus 

Jau tau parodė, kad siaubingai klydai, 
Kai nuosprendį tikėjaisi pakeist. 

Aš savo galvą prieš tave lenkiu, 
Sprendimo laukiu aš prie tavo kojų. 


BAZILIJAS 


VISI 


Sūnau, elgiesi tu kilniai išties, 

Aš antrąkart tampu tavuoju tėvu, 
Tu tikras princas, tau visa šlovė 
Priklauso. Sigizmundai, nugalėjai. 
Telydi visuomet šlovė tave. 


Tegul gyvuoja princas, tegyvuoja! 


SIGIZMUNDAS 


Tikiuos, kad laukia pergalės manęs, 
Pati iš jų didžiausia — nugalėt save. 
Tegul Astolfas ranką duos Rosaurai. 
Jis žino, kad pridera skolas grąžint. 


ASTOLFAS 


Tiesa, aš jai esu skolingas, 

Bet ji kilmės nežino savo. 

Man būtų negarbinga iš tiesų 
Su moterim bekilme susituokti. 


KLOTALDAS 


Sustok, Astolfai, nebetark nė žodžio. 


Kilme Rosaura tau nenusileidžia, 
Aš ginsiu garbę jos špaga — 
Dukra ji mano, turi to pakakti. 


ATOLFAS 
Ką tu? 


KLOTALDAS 
Atskleisti nenorėjau, 
Aš paslapties, kol jos nepamatysiu 
Garbingai ištekėjusios už vyro. 
Istorija ilga, bet mano ji dukra. 


ASTOLFAS 
Jei taip, aš išlaikysiu žodį. 


SIGIZMUNDAS 
Estreljos nepalikime liūdėti. 
Prarado ji garbingą, garsų princą. 
Bet aš patsai už vyro ją išleisiu, 
Jaunikis neturėtų būt prastesnis — 


Aš prie visų prašau Estreljos rankos. 


ESTRELJA 
Ir man galiausiai laimė šypsos. 


SIGIZMUNDAS 
Klotaldas mano tėvui visada 
Ištikimai tarnavo. Jam dėkoju. 
Gali prašyt, Klotaldai, ko tik nori. 


Oi 
Nu? 

I KAREIVIS 
Apdovanoji tuos, kurie ne tau tarnavo, 
Už tai, kad aš tave iš bokšto vadavau, 
Tu man turėtum dosniai atsilygint. 


SIGIZMUNDAS 
Taip ir bus. Keliauk į bokštą. 
Iš jo nebeišeisi niekada, 
Sargai tave ten užrakintą saugos, 
Nereikia karalystei išdavikų. 


BAZILIJAS 
Sprendimai tavo stebina visus. 


ASTOLFAS 
Visai kitoks atrodo šiandien princas. 


ROsAURA 
Valdovas išmintingas ir teisingas. 


SIGIZMUNDAS 
Kam stebitės? Kodėl jūs nerimaujat? 
Mane gyventi mokė sapnas, 
Ir aš dar ir dabar bijau pabusti, 
Ir vėl save urve ankštam regėti. 
Kad taip nebūtų — aš ramiai sapnuosiu. 
Nes sužinojau tiesą pagaliau — 
Žmogaus visi darbai tėra tik sapnas, 
Ir taip kaip sapnas jie pradingsta, 
Todėl aš noriu visą išnaudot 
Tą laiką, kurs sapne man skirtas. 
Atleisti meldžiam, jeigu kur suklydom, 
Kilnus žmogus tikrai atleisti moka. 


DIDYSIS PASAULIO 
TEATRAS 


Alegorinė misterija 


Iš ispanų kalbos vertė Aurelijus Katkevičius 


VEIKĖJAI 


KŪRĖJAS 
PASAULIS 
KARALIUS 
VIENUOLĖ 
MALONĖ 
GRAŽUOLĖ 
TURTUOLIS 
ARTOJAS 
VARGUOLIS 
KŪDIKIS 
BALSAS 


AKOMPANIMENTAS 

Įeina Kūrėjas žvaigždėtu apsiaustu ir spindulinga 
aureole 


KŪRĖJAS 
Gražusis kūriny, 
Žemiškosios įvairovės deriny, 
Šešėliai toliuos liejas, 
Dangaus tu grožį paveldėjai, 
Čia tiek žiedų skaisčių, 
Kiek danguje žvaigždžių, 
Ir gėlės miršta, krinta, 
Dangus tik žmogui spindi. 
Tu visuma dalių, 
Kalnų, šviesų ir vėjų bei kelių, 
Vėjuotoje padangėj siaučia 
Lyg jūroje laivai sparnuoti paukščiai, 
Patvinusiose jūrose skrajoja 
Žuvų būriai ir nieks nesikartoja, 
Kada pikta gelmių liepsna 
Tave nutvieskia spindinčia šviesa, 
Į tavo kalnus kopia žmonės, 
Kalnų ir lygumų valdovai, 
Prieš juos be atvangos kovoja 
Pabaisos žemės ir ugnies, vandens ir oro. 
Nepastovusis kūriny, 
Žavus Visatos audiny, 
Stebukle pirmutinis ir didžiausias, 
Pasaulis — tavo vardas nuostabiausias. 
Tu tarsi Feniksas, lyg aukso paukštis, 
Iš pelenų atgimsti. 


Pro kitas duris įeina Pasaulis 


PASAULIS 
Kas mane šaukė? 
Regėjau savo viduje, 
Slaptingoj gaublio gelmėje — 
Sparnai greitieji. 
Kas žadina mane? Kam ko reikėjo? 


KŪRĖJAS 
Aš tavo Viešpats ir Kūrėjas, 
Iš mano balso gimsta vėjas, 
Iš mano rankos — tavo veidas, 
Tamsiai materijai pabusti leidžiu. 


PASAULIS 
Ko reikalausi? Ko gi tu norėjai? 


KūŪRĖJAS 
Esi tik kūrinys, o aš — Kūrėjas, 
Ir šiandien sumaniau 
Sukurti šventę sau — 
Didžiulę, kad galop galėčiau 
Atskleisti savo galią šviesią, 
Didybei mano tinka didžios šventės, 
Jos atitinka prigimtį ir gamtą. 
O šventei juk pritinka, 
Kad būtų ir džiugu, ir linksma, 
Taigi vaidinimą parinksim, 
Žmogaus gyvenimą vaidinsim. 
Komedija tebus 


Tai, ką šiandien pasaulyje regės dangus. 


Esu Kūrėjas, mano šita šventė, 

Todėl surinkt man savo trupę tenka. 
Taigi pirmuosius žmones aš renkuosi, 
Jie suvaidins tą pjesę, kurią duosiu. 


2 


se1}ea) Orįnesed sis4pig 


I 
N 


skuryuia huelg 


Šiam teatre pasaulio, 

Kur keturias šalis apšviečia saulė, 
Mums dailiai suvaidins. 

Aš ketinu visiems jiems padalinti 

Po vaidmenį, kurį turės vaidinti, 
Tačiau ir aplinka svarbi, kur šventė vyksta, 
Scena, papuošalai ir rūbai — viskas. 
Todėl aš šiandien noriu, 

Kad linksmas ir dosnus, ir geranoris 
Sukurtum visa tai, 

Kad tikra būtų viskas, kurk gerai. 
Nes aš esu Kūrėjas, na, o tu 

Esi Pasaulis ir vaidintojas kartu. 


PASAULIS 


Mano dosnus valdove, 

Galingas tu esi begal, 

Ir visa noriai tau paklūsta. 

Esu pasaulio teatras, 

Ir manyje tuojau vaidins 

Įvairūs žmonės, kiekvienam 

Esu aš pasiryžęs duoti 

Viską, ko gali vaidmeniui prireikt, 
Taip turi būt, 

Aš tiktai vykdau 

Įsakymus, nes mano darbas — vykdyt, 
O tavo — kurti stebuklus. 
Pirmiausia tenka pasakyti, 

Kad reikalaujama teisingai 


Nerodyt scenos, kol joje nepasirodo personažai. 


Todėl tegul ją uždanga 

Juoda paslėps nuo jūsų žvilgsnių. 
Juk būtų chaosas, jei elementai 
Susimaišytų iš pat karto. 


Tegul pradingsta šitas rūkas, 
Šita tamsi migla, tegul 

Bus teatras apšviestas 

(Nes jei nebus šviesos, nebus ir šventės). 
Šviesą duos 

Du šviesuliai, dienos 

Žibintas dieviškasis 

Ir nakties blyškusis šviesulys. 

Su juo žėrės kartu 

Šimtai skaisčių brangiųjų akmenų, 
Kurie nakties glūdnybėj padalins 
Gyvenantiems skirtingus likimus. 
Štai pačią pirmą dieną 

Naivus ir nuogas, paprastas, 
Kaip reikalauja prigimtis, 
Pirmasis Viešpats atspindys, 
Ten pasirodė sodas, 

Vaizdų gražiausių pilnas, 

Kad net suabejotum, ar galėjo 
Gamta sukurti 

Tokį didį grožį 

Be mokslo paramos. 

Štai skleidžias gėlės, 

Palieka lopšį pumpuro 

Ir drovios stiebias 

Išvysti aušrą pirmąkart. 

Štai medžiai kupini 

Nokiausių vaisių, 

Jei tiktai iš pavydo 

Kurio nors neapnuodys šliužas. 
Sudūžta tūkstančiai kristalų 

Į šukeles ir švyti 

Tarsi mažytės ašaros aušros, 

Lyg skaistūs perlai. 

Kad šitas žemiškas dangus 
Jaukesnis būtų, aš nusprendžiau, 
Jog būtų neblogai jį aptaisyti 

Kur ne kur dirvonuojančiais laukais. 
Kur trūko dar kažko, 

Aš rastis įsakiau 

Kalnams aukštiems, platiesiems slėniams 
Ir upės vingrios, sraunios, 

Vis raižančios dar jauną žemės veidą, 
Jos neša vandenis į žiotis, 

Kur jūra juos priglaudžia, 

O tada palydi į kitus kraštus. 
Taip buvo iš pradžių. 

Nėra dar pastatų, 

Bet jau netrukus regim, 

Kaip gimsta miestai, 

Kaip valstybės kurias, 

Ir pilys atsiranda. 

Galop, kai žemė jau pavargo, 

Nes slegia ją kalnai didingi 

Ir vėjams užtveria kelius, 
Nusprendžiau sceną keist, 

Ir visa, kas sukurta, 

Jau apsemia juodi 

Pasaulio tvano vandenai. 

Bet ramiame užuteky toli 
Patvinstant ir atslūgstant 
Vandeniui ir debesims, sustos 
Ilgai bangas vagojęs 

Didis laivas — 

Jis saugiai atgabeno iki galo 

Savo tamsiam triume 

Gyvūnus ir paukščius, ir žmones. 
Štai ženklas danguje, 


Taikos šviesusis lankas. 
Trispalvis jis — geltonas, 
Violetinis, raudonas. 

Ir visos bangos potvynio 

Pakluso savo prigimčiai, 

Jos atsitraukė, kaip joms ir derėjo, 
Užleisdamos tą vietą 

Žemei nukamuotai, 

Ir ji iš vandenų išniro, 
Parodydama savo veidą, 
Išvargintą ir blausų. 

Taip baigės pirmas veiksmas. 
Tuoj prasidės antrasis, 

Įstatymo rašyto, kur galėsim 
Istorijas parodyt. 

Juk kad jįjį gautų 

Tauta keliavo iš Egipto, 

Ir Raudonosios jūros sausą dugną 
Jai teko pereiti, ir traukės vandenys, 
Skaisčiajai saulei rodė 
Paslaptingiausią gelmę, 


Atsiskleidžiančią veidrodžių šimtuos. 


Štai du liepsnos stulpai 
Apšviečia, rodos, dykumą, 

Kai išmuša ta valanda, jie žengia 
Į žemę pažadėtą, 

Kad gautų amžiną įstatymą. 

Štai Mozė kopia į aukščiausią kalną, 
Kur apsupa jį netikėtai 
Audringas juodas debesis. 
Tuomet diena antroji 

Baigias, nes baisiausias 

Pasaulį gaubia saulės užtemimas, 
Ir saulė, regis, žūsta amžinai. 

Ir paskutinėj katastrofoj 

Regėti galime, kaip spindi kamuolys, 
Siūbuoja, ir pradingsta visos 
Lygiagretės ir spalvos. 

Ir sudreba kalnai, 

Sugriūva mūrai, 

Ir blyškiuose griuvėsiuose palieka 
Tik nuodėmės ir kaltės. 

Prasideda trečia diena, 

Kai skelbiama gera naujiena, 

Kuri tikrus nuveikia stebuklus, 
Kuriai geresnis nulemtas likimas, 
Nes viešpataus joje malonė, apie ją 
Aš nedrįstu daugiau byloti. 

Štai į šias tris dienas, 

Ir tris įstatymus, bet vieną dėsnį, 
Dalinti bando žmonės 

Pasaulio amžius tris. 

Reiks žengti paskutinį žingsnį, ir 
Scenoje, taip puikiai įrengtoj, 

Taip neprilygstamai ir puošniai padabintoj, 
Žėrės liepsna, tyriausias spindulys, 
Kad niekad nepritrūktų 

Šventėje ugnies. Kas būt, 

Jei aš murmėdamas sau tyliai 
Palikčiau nebylus ir kurčias? 

Vien pagalvojęs aš suvirpu visas, 
Įsivaizduodamas darausi neramus, 
Kai aš kartoju, visos šviesos temsta, 
O kai bandau suderint, baigias viskas. 
Tačiau tegul vėl plečias ši scena, 

Tas takas — toks klaikus ir pavojingas, 
Toksai, kad lai geriau nemato 

Jo kartos ateities. 


Parodysim žiūrovams stebuklus, 
Bus trys veiksmai ir nieko, 

Kad juos parodytume, 

Šičia nepritrūks. 

Dabar jau viską numačiau, 

Ko reikia teatrui, manau, 

Kad jau dabar gana, tačiau, 

Kaip rengsis jie? Neabejoju, 

Kad tu tai apgalvojai, 

Nes tavo sąmonėj visi 

Prieš gimdami dar žmonės 
Sulaukia savo dovanų. 

Kadangi iš tavęs 

Vaidinti į pasaulį 

Išeina jie ir vėl sugrįžta atgalios, 
Dabar esu sukūręs 

Dvejus vartus: su lopšio ženklu 
Ir kuriuos pažymi kapas. 

Kad jiems netrūktų 

Dailių papuošalų, puošniųjų rūbų, 


Kad rengtųsi, kaip paliepia vaidmuo, 


Aš numačiau iš karto 

Tam, kuris vaidins karalių, 
Apsiaustą purpuro ir lauro šaką. 
Narsiam kariūnui 

Ginklus ir pergales paskirsiu, 
Tam, kurs ruošis būti ministru, 
Teks knygos, mokslas ir mokyklos. 
Vienuolei — paklusnumas, 
Karštuoliui — įžeidimai, 

Kilniam suteiksiu pagarbą žmonių, 
O tautai — laisves... 

Artojas čia turės 

Savo triūsu paverst vaisingą žemę 

Išeina 


Dėl to, kad buvo toks naivus. 

Jam duosiu darbo įnagius grubius, 
O tai, kuri turės vaidint 

Gražuolę, duosiu aš 

Skaistumą tobuliausią, 

Kuris kitiems nuodais pavirsta. 
Neduosiu nieko tik varguoliui, 
Nes vaidmenį šį teks nuogam vaidinti, 
Tad niekas skųstis negalės 

Ir negalės graudentis tyliai, 
Nesugebėjęs dailiai suvaidinti, 
Nes neturėjęs kaip čia pasipuošt; 
Tad jei gerai kas nors nesuvaidins, 
Pats kaltas bus dėl to, ne aš. 
Dabar jau turime sukūrę 

Viską, ko mums prireikti gali. 
Ateikit, mirtingieji, pagaliau 

Ir pasiruoškite kiekvienas 

Vaidinti taip kaip galite gerai 
Šiame teatre pasaulio. 


KŪRĖJAS 


Jūs šia žeme dar nesat ėję, 

Ateikit, mirtingieji, jus šaukiu, 

Juk mano žvilgsnis mato jus lygius, 
Aš jums šį teatrą pažadėjau, 

Kai mano balso jūs dar negirdėjot. 
Ateikit čia, kur žvaigždės spindi, 
Kur palmės, laurai susodinti, 

Kur kedrų šakos skrodžia orą, 
Dabar atėjo laikas, noriu 

Jums vaidmenis jau išdalinti. 


Įeina Turtuolis, Karalius, Artojas, Varguolis, 
Gražuolė ir Kūdikis 


KARALIUS 
Paklusti tau visi čionai atėjom, 
Nebuvome nė vienas gimęs, 
Tačiau, kad tu esi, tikrai mes žinom. 
Dabar tau lenkiamės, Kūrėjau, 
Lig šiol mes sielos neturėjom, 
Nei jausmo, proto, nei gyvybės, 
Beformės esame būtybės — 
Tau po kojom dulkės, 
Tad į jas papūski, 
Tuomet ir prasidės vaidyba. 


GRAŽUOLĖ 
Mes tavo esam sukurti, 
Ir mūsų be tavęs nebūtų, 
Tai, ką dar gausime, pražūtų, 
Gėrio ir blogio neverti, 
Bet jei jau esam pakviesti 
Į šį pasaulį suvaidinti, 
Gali mums vaidmenis dalinti, 
Juk esame čia tau paklusti, 
Tik tavo balsas verčia mus pabusti — 
Negalim nieko pasirinkti. 


149 
ARTOJAS 
Mano aukščiausiasis Kūrėjau, 5 
Dabar tave galiu regėti, s. 
Tau viską noriu pažadėti, : 
Aš į tave viltis sudėjau. = 
Jau greitai viską sužinosiu, 2 


Tu vaidmenį tuojau man duosi, 

Jei jį vaidindamas suklysiu, 
Tai priekaištus tik sau sakysiu 
Ir niekam negalėsiu guostis. 


KŪRĖJAS 
Jei tik žmogus, aš taip jaučiu, 
Galėtų vaidmenį sau rinktis, 
Tai nesiimtų suvaidinti 
Nė vienas skausmo nė kančių, 
Bet būtų daugel norinčių 
Vaidint valdovą ir karalių, 
Bet tai tikrai ne jūsų valioj, 
Ir mūsų šitame spektakly 
Ne tik vaidinti gali tekti, 
Bet ir gyventi tekti gali. 
Nes aš, aukščiausiasis Kūrėjas, 
Žinau, kas gali kaip vaidinti, 
Jau laikas vaidmenis dalinti, 
Priimkit juos, mano veikėjai. 
Tu būk karalius. 


Kiekvienam duoda vaidmenį 


KARALIUS 
Garbė Kūrėjui. 


KŪRĖJAS 
Poniai šiai vaidinti tinka 
Gražuolę. 


GRAŽUOLĖ 
Aš laiminga! 


KŪRĖJAS 
Va — tau turtuolį teks vaidinti. 


TURTUOLIS 
Geriau ir negalėjau viltis, 


Gimiau pasauly šiam turtingas. 


KŪRĖJAS 
O tu artoją čia vaidinsi. 


ARTOJAS 
Palaima tai ar juodas vargas? 


KŪRĖJAS 


Tai darbas, tai kasdienis darbas. 


ARTOJAS 
Aš būsiu blogas darbininkas, 
Dėl Dievo, Viešpatie galingas, 
Nors ir esu Adomo vaikas, 
Man vargo šito nesuteiki, 
Nors ir žadi man duoti žemės, 
Bet vis dėlto likimas lemia, 
Kad nieko nepajėgsiu veikti. 
Tokia jau mano prigimtis, 
Žinai tikriausiai, mano pone, 
Kad būsiu blogas aš artojas 
Ir dar blogesnis vyndarys, 
Jei tik galėčiau pasakyt: 
„Nesutinku“, bet atsistojęs 
Prieš Kūrėją net nenoriu 
Sakyti taip, nes nepadės tai, 
Todėl tegu! nebūna keista, 


Kad bus vaidmuo manasis blogas. 

Esi galingas ir todėl man liepsi 
Atlikti pareigą. Čia talento nereikia, 
Ir mano kuklią nuomonę priveikia 
Tavo valia. Nepasislėpsi — 

Štai vietoj vilnos sniego man pridrėbsi — 
Teisus Valdove, neturiu kuo skųstis, 
Kad tik Kūrėjas nepradėtų rūstaut, 
Jo meilės čia esu aš pavadintas. 

Aš, Viešpatie, šį vaidmenį vaidinsiu 
Iš lėto, kad galėčiau atsipūsti. 


KŪRĖJAS 
Tau tenka suvaidint vienuolę. 


VIENUOLĖ 
Iš džiaugsmo siela alpsta. 


KŪRĖJAS 
O tu vaidinsi skurdžių, vargšą. 


VARGUOLIS 
Tai tokį vaidmenį man duodi? 


KūŪRĖjJAS 
Tu dar negimęs jau pažinsi karstą. 


KŪDIKIS 
Vaidmuo man teko labai menkas. 


KŪRĖJAS 
Man vaidmenis jums duoti tenka, 
Tarsi gyventumėt, vaidinkit, 
Galiu jums likimus dalinti, 
Nes aš žinau, kam ko pakanka. 


VARGUOLIS 


Aš noriu tik atsiprašyti, 

Turėsiu vaidmenį gyventi 
Varguolio, bet man taip jau lemta, 
Turiu už tai tau ačiū pasakyti 

Ir nieko negaliu čia padaryti. 

Aš to vaidmens nenoriu, 

Bet paimsiu. Tiktai, pone, 

Jeigu jau vargšą vaidinu — 

Ne, Viešpatie, ne taip kalbu - 
Priimti jį turiu tarsi malonę. 

Bet vis dėlto — kodėl man toks likimas: 
Vaidinti elgetą gražiojoj šventėj, 
Kitiems džiaugsmai, man vien tik kančios, 
Lyg būčiau aš skirtingas gimęs. 
Matau, šį vaidmenį štai ima 

Mano ranka. Bet nėr jame 

Tos dvasios, kaip buvo kitame — 
Karaliaus vaidmeny. Vienodi jie? 

Ir lygūs mes? 

Betgi kodėl 

Jaučiuos kitoks aš savo likime. 

Jei nudrėbti mes iš skirtingo molio, 
Jei siela kitokia varguolio, 

Galbūt trumpiau gyvent man liepsi, 
Mažiau jausmų širdy įžiebsi. 

Bet ar tikrai tu šito nori? 

Taip griežta tai atrodo, 

Žiauru net, kad skirtingus duodi 
Tu vaidmenis lygiems žmonėms. 
Sakyk, kuo skirias jie? 

Nejau tikrai mes esam nevienodi? 

KūŪRĖJAS 
Ši šventė bus didinga, 
Kiekvienas čia vaidmuo svarbus, 
Ir jeigu suvaidinsi tu vargus 
Prakilniai, jautriai ir jausmingai, 
Tai būsi ne mažiau garbingas 
Nei karalius. Jūs būsit lygūs, 
Kai užverstos bus šitos knygos. 
Dorai vaidink, ir aš manau, 
Kad tinkamas bus atlygis ir tau, 
Tu pabaigoj suprasi tai iš sykio. 
Nenoriu, kad kentėtum 
Būdamas vargšu. Tačiau 
Tiesiog, kad būt skirtingi, nematau, 
Karalius ir varguolis. Tavim dėtas, 
Aš atlygio svarbiausio palūkėčiau. 
Visi tikrai sulauksit iš manęs, 
Ko buvot nusipelnę. Nes 
Ką bevaidintum šitoj scenoj, 
Visas gyvenimas - spektaklis vienas, 
Kurį dar daugeliui vaidinti teks. 
Kai baigsis šita šventė, 
Prie savo stalo tuosius aš pakviesiu, 
Kurie vaidino ir dorai, ir tiesiai 
Tą vaidmenį, kuris jiems tenka, 
Tuomet ištiesiu savo ranką, 
Ir jųdviejų likimai susilygins. 


GRAŽUOLĖ 
Bet rūpi vienas dar dalykas. 
Kaip šį vaidinimą vadina žmonės, 
Gal galite mums pasakyti, pone? 


KŪRĖJAS 
Darbuokitės gerai, nes Dievas yra didis. 


KARALIUS 
Kad nesuklystumėm, labai svarbu, 
Vaidinimas atrodo sudėtingas. 


TURTUOLIS 
Tad pamėginti būtų reikalinga, 
Nors ir atrodytų baugu. 


VIENUOLĖ 
Gal pasiruošti būtų ir smagu, 
Bet juk kol kas dar nėra mūsų 
Nei sielos, nei šviesos, nebus jų, 
Kol nepradėsime vaidinti. 


VARGUOLIS 
Bet nepabandę net mėginti, 
Prasti mes aktoriai tebūsim. 


ARTOJAS 
Paremsiu skundą aš varguolio, 
Tą patį juk ir aš jaučiu 
(Į porą tinka iš tiesų 
Bėdžius benamis ir artojas). 
Nes juk tegul ir stengies uoliai 
Parodyt pjesę jau vaidintą, 
Jeigu netenka pamėginti, 
Vaidindams klysti nesiliauji, 
O čia reikės vaidinti naują — 
Kaip nuo klaidų mes apsiginsim? 


KŪRĖJAS 
Dabar, tebus dangus teisėjas, 
Paskelbti garsiai ketinu, 
Kad sugebėsite pajust, 
Kai mirt ir gimti laikas bus atėjęs. 

GRAŽUOLĖ 
Bet — kas bus patarėjas, 
Kada į sceną mums jeit, 
Kiek pasilikt, kada išeit? 


KŪRĖJAS 
Šito nereikia jums žinoti, 
Svarbu tiktai laiku suvokti, 
Kada jums gimt ir mirti reiks. 
Tad visad pasiruošę būkit, 
Kad baigsis jau tuojau vaidmuo, 
Aš jus pašauksiu pabaigoj. 


VARGUOLIS 
O jeigu bus jausmai atbukę, 
Jei neatspėsime, kaip būti? 


KŪRĖJAS 
Sakai teisybę tu, varguoli, 
Todėl jums duosiu aš vadovą, 
Kad jei kas klystų, pataisytų, 
Jei nežinotų — pasakytų. 
Vadovu bus mano malonė. 
Ji pasakys, ką turit veikti, 
Tad negalėsit manim skųstis, 
Nes viską sužinoję būsit. 
O dar jūs gaunat valios laisvę, 


156 Jau teatras paruoštas seniausiai, 
Tad ženkit į jo didžią rimtį, 
ž Savo gyvenimo vaidinti, 
S Kaip ir dera. 

Tad nesidrovėkim, 
Eikime į teatrą. 


VISI 
Paskubėkim, 


Dirbti gerai, nes Dievas yra didis! 
Jiems pasukus eiti, ateina Pasaulis ir juos sulaiko 


PASAULIS 
Viskas ten jau laukia jūsų, 
Paruošta scena ir šviesos, 
Suvaidinkit visą tiesą 
Šiam bendram spektakly mūsų. 


KARALIUS 
Greitai karūnuotas būsiu. 


PASAULIS 
Tau karūną duot turiu? 


KARALIUS 
Aš karalių vaidinu. 


Rodo jam vaidmenį, paima karūną ir purpuro ap- 
siaustą ir eina 


PASAULIS 
Matot, viskas numatyta. 


GRAŽUOLĖ 
Duok spalvas dar nematytas, 
Tūkstančius keistų gėlių. 
Iš kiekvieno jųjų žiedo 
Sklinda spinduliai gražiausi, 
Skleidžiasi, padangėj siaučia, 
Budina visus iš miego, 

Net ir saulė vos nebėga 

Iš pavydo pasislėpti. 

Kaip saulėgrąžai ji liepia 
Vis žvilgsniu lydėti šviesą, 
Taip pati pažinus tiesą 
Grožiu vis turės stebėtis. 


PASAULIS 
Ak, iš kur tokia tuštybė — 
Ką norėtum suvaidinti? 


GRAŽUOLĖ 
Man toksai vaidmuo paskirtas. 


PASAULIS 
Kas esi? 


GRAŽUOLĖ 
Žmogaus grožybė. 


PASAULIS 
Sniegas ir koralai — tai teisybė — 
Tau pritinka, piešiny tobulame 
Tu esi tokia viena. 


Duoda jai puokštę 

GRAŽUOLĖ 
Kokios skaisčios šitos spalvos, 
Lenkit, gėlės, savo galvas, 


Krištole, apšviesk mane. 


Išeina 


TURTUOLIS 
Duok man visą savo turtą, 
Duok man laimę, sėkmę duoki, 
Nes lemties apdovanotas 
Ateinu aš šičia būti. 


PASAULIS 
Aukso spindulingą liūtį 
Iš slaptų savo gelmių 
Tau aš dovanot galiu, 
Visą auksą ir sidabrą, 
Kur giliai esu uždaręs, 
Tau vienam dabar skiriu. 


Duoda jam brangenybes 


TURTUOLIS 
Kaip smagu, koks išdidus 
Su tieka turtų išeisiu. 


VIENUOLĖ 
Žemės, kur gyventi leistų — 
Toks vaidmuo turėtų būt. 


PASAULIS 
Koks vaidmuo, kuris toks bus? 


VIENUOLĖ 
Aš — vienuolė santūrioji. 


PASAULIS 
Tu - vienuolė pamaldžioji, 
Eiki — atgailauki, melskis. 

Duoda jai rožinį ir maldaknygę 


VIENUOLĖ 
Man vienuole būti lemta, 
Nieko kito ir nenoriu. 


Išeina 


PASAULIS 
Ko tu toks tylus eini, 
Ką vaidinsi šiam spektakly? 


KŪDIKIS 
Juk nereikia jokio daikto, 
Jeigu net negyveni. 
Man negimus teks numirt. 
Tavyje nė kiek nebūsiu, 
Vos įžengęs, tuoj pražūsiu, 
Iš tamsos einu į tamsą, 
O juk kapo aš negausiu 
Iš tavęs. Dosnus nebūsi. 


PASAULIS 
Na, o tau, žmogau, ko reikia? 


ARTOJAS 
Kad sakyti tau nenoriu. 


PASAULIS 
Vaidmenį man tuoj parodyk. 


ARTOJAS 
Tai sakau —- nesitikėki. 


PASAULIS 
Tu elgiesi kaip prastuolis, 
Ir atrodo, jau žinau — 
Prakaitu pelnysi duoną. 


ARTOJAS 
Likimas toks bjaurus užklupo. 


PASAULIS 
Tai paimki šį kauptuką. 


Duoda jam kauptuką 


ARTOJAS 
Pirmojo žmogaus anūkui 
Šitoks teko palikimas. 
Adomas savo žmona pasikliovė, 
Gražuolė jį gražiai apmovė, 
Sakė, kad nekaltą vaisių ima, 
O užgintas buvo tasai vaisius, 
Nežinojo vyras, kad taip baigsis, 
Mylėjo apgavikę jis visa širdim 
Ir todėl taip pat kaip aš 
Savo vaidmenį vaidino baisiai. 


Išeina 


VARGUOLIS 
Jau visiems padovanojai 
Laimę, džiaugsmą ir turtus, 
Na, o man duok skausmą tu, 
Duok nelaimes ir klajonę, 
Iš tavęs tikrai nenoriu 
Nei karūnos, nei grožybių, 

Man nereikia ir gausybės 
Aukso. Tu galėtum duoti 
Gėdai prisidengti lopą. 


PASAULIS 
Ką gi tu turi vaidinti? 


VARGUOLIS 

Vaidmuo manasis — tai kančia, 
Tai ašaros ir skausmas nuolatinis, 
Prie vaišių stalo visad paskutinis, 
Tai neviltis, aplankanti nakčia, 
Tai atjauta, kur bunda paslapčia, 
Atodūsiai, dejonės tylios, 
Tai pojūčiai ir viltys tos nebylios, 
Tai atmatų duobė pajuodus, 
Kai niekas nieko man neduoda, 
Kada slenku į naktį gilią. 
Tai panieka — aš atstumtasis, 
Ak, kas atjaus varguolį nuogą, 
Kuriam nuo ašarų jau bloga, 
Vargu, ar šiam pasauly rasis 
Bent vienas toks. Tai tęsis, 
Kol pasibaigs pasaulis šis. 
Tik skausmas vis mane lankys 
Ir badas, ir pašėlęs troškulys, 

162 Niekingas poreikis išlikt. 
Štai visa tai - mana lemtis. 


PASAULIS 
Tau nieko duot neprivalau, 
Nes tas, kuris vaidina vargšą, 
Žinoti turi — jis negausiąs 
Iš šio pasaulio nieko. Netgi tau 


suyup hueig 


Aš drabužius atimti privalau, 
Nuogas eisi. 


Nurengia jį 


Teneabejoja 
Nieks, kad aš rimtai darbuojuos. 


VARGUOLIS 
Toks liūdnas šis pasaulis. 
Kas aprengtas — dar turtų gauna, 
Varguolį jis palieka nuogą. 


PASAULIS 
Jau teatras paruoštas, veikėjai, 
Kurie turėjo būt, visi 
Į šitą teatrą pakviesti — 
Karalius, visada tiek daug galėjęs, 
Gražuolė, dėl kurios kentėjo 
Jausmai ne vieno sujaukti, 
Ir galingieji pagerbti, 
Gailiai maldaujantys varguoliai, 
Darbštūs artojai ir vienuolės — 
Visi į teatrą pakviesti, 
Kad mūsų šventėje vaidintų, 
O aš šitai didingai šventei 
Suteiksiu erdvę, būsiu teatras, 
Ir visa, ko tik reikalinga, 
Kad būtų pjesė suvaidinta. 
Išeik, galingasai Kūrėjau, 
Pažvelk, kaip žmonės atsidėję 
Šiai šventei ruošias, teatsivers 
Pasaulio vidurys, kuriam 
Scena tuoj pasitiks veikėjus. 

Su muzika atsiveria vienu metu du gaubliai — vie- 

name garbės sostas, kuriame sėdi Kūrėjas, kitame 
pavaizduoti dveji vartai - ant vienų lopšio atvaiz- 

das, kiti pažymėti antkapiu 


KŪRĖJAS 


Kilniam ir išdidžiam man tinka būti, 
Sukūriau šventę šią didingą 

Soste sėdėdamas galingas, 

Kur amžinai man laikas trunka - 
Dabar stebėsiu savo trupę. 

Kai į pasaulį įžengi, žmogau, 

Lopšio palydimas jaukaus, 

Ir kai į kapą jau slenki, 

Žinok gerai - ką vaidini, 

Kūrėjas stebi iš dangaus. 


Įeina Vienuolė su instrumentu ir gieda 


VIENUOLĖ 


Išeina 


Tegul Viešpatį pagarbins 

Saulė, mėnuo ir žvaigždelės, 
Tegul gėlės galvas kelia, 

Gieda giesmę Jojo garbei, 

Lai liepsna, šviesa ir spalvos, 

Ir rasa, ir šerkšnas baltas, 
Vasaros ir žiemos šaltos 

Lenkias Jam. Nusileis ši uždanga, 
Ir išvysim danguje 

Teisiantį kiekvieną žmogų. 


KŪRĖJAS 
Niekas neskamba geriau 
Nei viltis ištikimoji. 
Danielius taip giedojo 
Ir numaldė jis tuojau 
Tirono nirtulį žiauraus. 


PASAULIS 
Pjesę šią kažkas turėtų 
Priešgiesmiu dailiu pradėti. 
Štai ant pakylos aukštai 
Tu malonę jau matai. 
Ji galėtų mums padėti, 
Balsas jos labai tam tinka. 


Ant pakylos - ten, kur buvo Pasaulis, - pasirodo 
Malonė, jos rankoje - pjesė 


MALONĖ 
Šiandien aš esu malonė, 
Šventę pristatau šią, pone, 
Klystančius turiu taisyti. 
Šitoj knygoj surašyta 
Pjesė, kurią teks vaidinti, 
Galima trumpai priminti 
Esmę. 

Dainuoja 
Kaip save turi mylėti 
Artimą ir darbuotis netingėti, 
Nes Aukščiausias yra didis. 


PASAULIS 
Tai pratarusi, paliko 
Mus šį vakarą Malonė. 


Jau galėčiau ir nutilti, 
Noriu tik prisistatyti: 
Aš esu žiūrovas šičia. 
Ša, netrukus prasidės 
Lauktas taip ilgai spektaklis. 


Pro lopšio vartus įeina Gražuolė ir Vienuolė 


GRAŽUOLĖ 
Eikim pasivaikščioti sykiu 
Šiais laukais, kur kitados 
Gimė gegužė ir grožis, 
Saulė spindulius tik žeria, 
Tiktai mudviem visa tai, 
Tiktai mums visa grožybė, 
Spindulingoji šviesa, 
Kilimai žiedų gražiausi. 


VIENUOLĖ 
Tu žinai, kad aš nemėgstu 
Net išeiti iš namų, 
Man miela manoji celė, 
Jos palikti negaliu. 


GRAŽUOLĖ 
Tu norėtum tiktai melstis, 

166 Atgailauti ir kentėti. 
Nesidžiaugsi skaisčia saule. 
Dieve, kam tuomet sukūrei 
Pievą, kupiną žiedų, 
Jei negali ji pradžiugint 
Nei tavo uoslės, nei žvilgsnio? 
Kam tada sukurti paukščiai — 
Tie, kur girias savo plunksnom 

Kaip gražiausiais puošmenim, 
Jei negalim jų klausytis? 

Kam tuomet drabužiai puikūs, 
Jei lytėjimui užginta 

Jų pajusti švelnų svorį? 

Kam skirta saldybė vaisių, 
Jeigu skonio nenudžiugins 

Jų saldus, brandus nokumas, 
Jei negalime ragauti? 

Kam galiausiai Dievas kūrė 
Kalnus, slėnius, dangų, saulę, 
Jei žiūrėt į juos užginta? 

Man atrodo, nedėkinga 

Būsi, jeigu nesidžiaugsi 

Tuo, ką Dievas žmogui davė. 


VIENUOLĖ 
Viskuo žavėtis tinka, 
Džiaugtis galim ir grožėtis, 
Ir už grožį padėkoti, 
Bet negalime pamiršti — 
Ne savaime atsirado. 
Grožis turi mums priminti, 
Kad yra aukštai Kūrėjas, 
Turime Jam būt dėkingi. 
Neisiu niekur iš namų, 
Aš pasirinkau - tikėti, 


Aš atsižadėjau visko 167 
Ir dabar esu vienuolė. 

Noriu, kad mane matytų. 

PASAULIS 
Neilgai kartu keliavo 
Susilaikymas ir grožis. 


GRAŽUOLĖ 
Tebus tinklas mano kasos, 
Tepaspendžia meilė spąstus 
Kiekvienai šalčiausiai širdžiai, 
Net pačiam menkiausiam jausmui. 


PASAULIS 
Man atrodo, viena klysta, 
O kita gerai vaidina. 


VIENUOLĖ 
Kaip save man paaukoti, 
Ką daryti? 


GRAŽUOLĖ 
Kaip parodyt, 
Kad esu tokia graži? 


MALONĖ 
Dainuoja 
Darbuokitės, nes Dievas yra didis. 


PASAULIS 
Šitos suflerės, atrodo, 
Mūs gražuolė negirdėjo. 


Įeina Turtuolis 
TURTUOLIS 


Stebuklas tai, bet man dangus 
Turtus ir galią davė, 


Ir šis stebuklas leido man 
Pažint visus malonumus. 
Dabar man niekas nepatinka, 
Kas dar man nepriklauso, 
Prie savo stalo nustembu, 
Kad dar ne viską aš regėjęs. 
Atrodo, trūksta man tiktai 
Veneros pieno, pagaliau 

Vien tinginystė, malonumai, 
Pavydas, puotos ir troškimai 
Mano jausmus šiandieną valdo. 


Įeina Artojas 


ARTOJAS 


Kas pabandė sprandą lenkti 

Taip kaip aš. Vargstu kas dieną, 

Kad tiktai galėčiau 

Save ir šeimą išmaitint. 

Vagoja arklas žemės veidą, 

Aš jo valdovas, atiduodu 

Aš Žemei savo vargą ir mainais 

Už tai iš josios maisto gaunu. 
Ginklai manieji — pjautuvas ir arklas, 
Su jais, prieš juos kariauju nuolat, 
Prie vynuogynų pridera kauptukas, 
O rugiapjūtėj pjautuvo prireiks. 
Gegužė ir balandis kai ateina, 
Užpuola vandeniui aistra mane, 
Netekčiau aš vandens — tuomet 
Tikrai pražūčiau. 

Taip aš kasdien renku vis savo duoklę 
Iš tokio paveldo, kurį gavau, 

Ir godulys užklumpa vieną dieną 

Nuliūdusį artoją. 

Aš savo prakaitą praliejau, 

Todėl už mano darbo vaisių 

Man turi sumokėti tiek, kiek noriu, 
Kiek vertas jis, turėčiau gauti. 

Aš nekaupiu turtų, 

Man nesvarbu, ką kas kažkur galvoja, 
Bet turi sumokėti, 

Jei kas nepasirūpino savim. 

Be to, žinau, kad jeigu nepalytų 
Balandį (o aš melsiu Dievo, 

Kad nelytų) kainuotų 

Mano klėtis daug dukatų. 

Aš būčiau turtingiausias čia aplinkui, 
Visiems aš būčiau reikalingas, 

Bet jau labai pasipūčiau, 

Dabar - prie darbo metas. 


MALONĖ 
Dainuoja 


Darbuokitės, nes Dievas yra didis. 


VIENUOLĖ 


Jūs negirdėjot šito patarimo? 


ARTOJAS 


Atrodo kartais tarsi būčiau kurčias. 


PASAULIS 


Lengvai jo neišmuši iš vėžių. 


ARTOJAS 


Nes mano vėžėse — sunkus vežimas. 


Įeina Varguolis 


VARGUOLIS 
Nuo pačios pradžios pasaulio, 
Ar kas matė tokį vargą 
Kaip manasis. Šita žemė — 
Mano puikūs, erdvūs rūmai, 
O dangaus šviesusis skliautas — 
Man padangtė, bet kamuoja 
Mane ir šerkšnas, ir kaitra, 
O troškulys ir badas mane žudo. 
Suteik kantrybės man, o Dieve! 


TURTUOLIS 
Ką nuveikiau, kad toks turtingas 
Dabar esu? 


VARGUOLIS 
Ką padariau, 
Kad tenka brist per kančią? 


MALONĖ 
Dainuoja 


Darbuokitės, nes Dievas yra didis. 


VARGUOLIS 
Kaip guodžia šitas balsas. 


TURTUOLIS 
Kas gieda nuobodžias giesmes? 


VIENUOLĖ 


Į sodus šiuos tuojau įžengs karalius. 

TURTUOLIS 
Pakankamai galingas pats esu 
Ir nesilenksiu. 


GRAŽUOLĖ 
Reikia 
Man prieš karalių pasirodyt. 
Jei pastebės jis mano grožį, 
Tai mano meilei irgi pasiduos. 


ARTOJAS 
Aš iš paskos. Nenoriu, kad matytų, 
Jog esu tiktai artojas, 
Tegul tik laisvę man ir vėl palieka, 
Jokių kitų malonių ir nenoriu. 


Įeina Karalius 


KARALIUS 
Galinga manoji valstybė, 
Ji plyti aplink be ribų, 
Kiek saulė aplinkui užmato, 
Tiek žemių valdau ir turiu. 
Kur jūra skalauja tik krantą, 
Kur saulė įspindi rytais, 
Esu aš didysis valdovas 
Ir viešpatis tikras esu. 
Ir mano nuolankūs vasalai 
Suklumpa, kai aš praeinu. 
Ko dar man reikėti galėtų... 


MALONĖ 
Gieda 
Darbuokitės, nes Dievas yra didis. 


PASAULIS 


O suflerė kiekvienąkart 
Geriau vis pataria. 


VARGUOLIS 


Kančios prispaustas aš, 

Ir skauda man matyti, 

Kokie kiti laimingi. 

Galingasai karalius 

Patenkintas savo didybe, jis 

Net nepastebi, kad aš esu. 

Ponia gražioji susikaupusi karaliui 
Patikti stengiasi. 

Ji net nežino, kad pasauly 

Yra tiek daug kančios ir skausmo, 
Vienuolė visuomet 

Savoj maldoj paskendus, 
Tarnauja Dievui ji, 

Bet jai tarnauti patogu. 

Artojas, kai pavargęs 

Pareina iš laukų, jis randa 
Padorų stalą savo namuose, 

Nors ir ne visko ant to stalo būna, 
Turtuolis virš visų pakilęs; 

Visam pasauly tiktai vienas aš 
Kažko vis noriu iš kitų, 

Tad šiandien aš pas juos einu, 
Nes gali jie gyventi be manęs, 

O aš be jų neišgyvensiu. 
Kreipiuosi į Gražuolę 

Ir prašau. Dėl Dievo, duok 

Man išmaldos. 

GRAŽUOLĖ 
Šaltini, pasakyk, 
Tu mano sidabrinis veidrodėli, 
Koks rūbas man šįvakar tiks, 
Kuriais drabužiais reikia pasipuošti? 


VARGUOLIS 
Ar nematot? 


PASAULIS 
Tamsuoli, susiprask — 
Be reikalo į ją kreipiesi. 
Kodėl turėtų rūpintis tavim, 
Jei rūpesčio savim jai per akis? 


VARGUOLIS 
Tokia gausa patvinęs jūsų dvaras, 
Aš išmaldos kuklios prašau. 


TURTUOLIS 
Ar nėr daugiau, kur šaukti? 
Dar įsirioglinsi į miegamąjį man. 
Prie slenksčio pasilikęs sau maldauk 
Ir į namus man nesilaužk, 
Ramybės mano netrikdyk. 


VARGUOLIS 
Nebūk toks griežtas man. 


TURTUOLIS 
Varguoli įkyrus, keliauki sau. 


VARGUOLIS 
Kai šitiek visko išmeti, 
Perniek, argi neduosi 
Man išmaldos? 


TURTUOLIS 
Na jau ne. 


PASAULIS 
Šykštuolis ir varguolis — 
Visai kaip toj patarlėj. 


VARGUOLIS 
O gal manęs pasigailės 
Įstatymas ir protas. 
Išdrįsiu į karalių kreiptis: 
Aš išmaldos tiktai prašau. 


KARALIUS 
Pasirūpint tuo turėtų 
Mano išmaldininkas. 


PASAULIS 
Sąžinę karaliaus saugo 
Jo ministrai, kaip žinia. 


VARGUOLIS 
Tu, artojau, gauni juk 
Su palaiminimu Dievo 
Iš to vieno sėto grūdo 
Kupinus javų aruodus. 
Vargo spaudžiamas prašau 
Išmaldos. 

ARTOJAS 
Jei ir duoda Dievas, 
Tai prieš tai 
Turiu daug prakaito pralieti, 
Turiu išarti žemę, prižiūrėti. 
Nuspręskit pagaliau! Neturit gėdos — 
Toks vyras, o maldauja. 
Darbuotis eikite, parsisamdykit, 
Nebūkit dykaduonis tinginys. 
O jei kamuoja badas iš tikrųjų, 
Kauptukas štai — jis gali greit padėt 
Jums duonos vakarui prasimanyt. 


VARGUOLIS 
Šįvakar šiam spektakly teko man 
Varguolį skurstantį vaidinti. 
Aš juk nevaidinu artojo. 


ARTOJAS 
Kiek aš žinau, nereikalauja 
Tasai vaidmuo tik išmaldos prašyt, 
O juo labiau - verkšlenti. 
O dirbti, prakaituot ir triūsti 
Pritinka ir vaidinančiam varguolį. 


VARGUOLIS 
Dėl Dievo meilės, būkit malonus 
Ir žmoniškas, ir atlaidus. 


ARTOJAS 
O jūs nebūkit įkyrus. 


VARGUOLIS 
Gal jūs paguodos man suteiksit? 


VIENUOLĖ 
Paimkit duonos - ir atleiskit. 


Duoda jam duonos 


VARGUOLIS 
Jūs davėt, ponia, duonos man, 
Tegul Galybių Viešpats lydi jus. 
Palaiko mus visus tik duona, 
Kurią Tikėjimas suteikia mums. 


VIENUOLĖ 
Man silpna. 


KARALIUS 
Kas gi tai? 
Tai rūpesčiai, kurie dažnai 
Taip slegia mūsų sesę. 


Vienuolė beveik krinta, bet Karalius jai paduoda 
ranką 


KARALIUS 
Norėčiau jums padėti. 


VIENUOLĖ 
Dėkoju. Jūs tik vienas 
Man iš tikrųjų galite padėt. 


KŪRĖJAS 
Dabar jau aš galėčiau ištaisyt 
Klaidas, kurių tiek daug regiu, 
Tačiau ar tam aš jums daviau 
Laisviausią valią 

Valdyti žmogiškas aistras, 

Kad kiščiausi į pjesės veiksmą, 

Tegul savo darbais užsitarnauja 

Sau atlygį. Paliksiu juos 

Laisvai vaidinti vaidmenis savuosius, 
Be abejo, kils sumaištis, 

Ir stengsis kuo geriau jie pasirodyt, 
O aš kiekvieną jų stebėsiu, 

Atėjus laikui nuosprendį paskelbsiu. 


MALONĖ 


Darbuokitės, nes Dievas yra didis. 


Deklamuoja 


Dabar skelbiu aš kiekvienam, 
Skelbiu taip pat visiems kartu — 
Nuo šios akimirkos klaida 
Nebus klaida, bet bus kaltė. 


Mylėkit artimą kaip ir save, 
Darbuokitės, nes Dievas yra didis. 


KARALIUS 


Manau, kad šis gyvenimas yra 

Tarsi vaidinimas, 

Ir žengiame keliu visi kartu. 

Tad gal tą kelią trumpinti padėtų 
Malonūs pokalbiai, istorijos įvairios. 


GRAŽUOLĖ 


Turbūt gyventi būtų taip sunku, 
Jei negalėtum net pasikalbėt. 


TURTUOLIS 
Kiekvienas lai istoriją paseks. 


VIENUOLĖ 
Tai užtruks. Geriau 
Tegul kiekvienas garsiai pasakys, 
Ką jo vaizduotė piešia. 


KARALIUS 
Regiu beribę savo aš valstybę, 
Savo didybę, šlovę, prakilnumą, 
Kur mano prigimtinis sumanumas 
Sukūrė miestų margą įvairybę. 
Tvirtovių aš turiu gynybai, 
Vasalai mano grožį kuria, 
Vieni turtingi, o kiti neturi 
Nieko. Aš esu teisybė 
Ir teisingumas, man pavaldūs 
Jų likimai. Kad valdyčiau, 
Kad galėčiau iš įvairovės tos 
Aš vientisumą kurti, davė dangūs 
Man mokslą, kaip valdyti, 
Iš atplaišų kaip visumą lipdyti. 


PASAULIS 
Kaip koks Saliamonas jis prašo 
Gebėjimo valdyti šį pasaulį. 


Liūdnas Balsas gieda tolumoj - toj pusėj, kur var- 
tai paženklinti kapu 


BALSAS 
Karaliau žuvusios valstybės, 
Savas aistras ir troškimus pamiršk, 

Nes šio pasaulio scenoje — 
Jau pabaigtas vaidmuo tavasis. 


KARALIUS 


Išeina pro kapo vartus, kiti taip pat turės eiti pro 


juos 


Man liūdnas balsas sako, kad baigiau 

Jau savo vaidmenį čionai. 

Šio balso aš klausau 

Net nebandydamas mąstyti. 

Jau baigėsi vaidmuo ir metas eiti, 

Bet nežinau, kur eit turiu. 

Nes į vartus pirmuosius, kur dar regiu 
aš savo lopšį, 

Negaliu, ak varge, negaliu 

Nė žingsnio žengti. Kaip žiauru. 

Aš negaliu link lopšio žengt nė žingsnio. 

Vėl eit bandau. Link kapo, 

Vis link kapo aš suku. Taip upė, 

Susiliejusi su jūra, tampa jūra. 

Taip linksmas trykštantis šaltinis, 

Iš upės gimęs (kaip siaubinga), 

Vėl grįžta būt upe, taip ir upelis, 

Kurs teka iš šaltinio, 

Ir vėl bus šaltiniu. Žmogus, 

Kai kitados išėjo iš gelmės, 

Sugrįš atgal į gelmę kaip nebuvęs 

Tuo, kuo ką tik buvo. Kaip klaidu! 

Jei baigės vis dėlto mano vaidmuo, 

Galingasai ir dieviškas Kūrėjau, 

Atleisk, jei kur buvau suklydęs. 

Dėl tų klaidų dabar labai gailiuosi. 


PASAULIS 
Paprašė atleidimo čia karalius, 


Gražiai mokėjo vaidmenį pabaigt. 


GRAŽUOLĖ 
Jis buvo apsuptas minios vasalų, 
Priklausė jam visa garbė. 
Nebėra jo. 


ARTOJAS 
Gegužę lijo. 
Javai gražiai subrendę. 
Bus metai šie geri ir be karaliaus, 
Gyvensim ir be jo. 


VIENUOLĖ 
O vis dėlto — kaip gaila... 


GRAŽUOLĖ 
Ir, aišku, nejauku, 
Ką mes be jo darysim? 


TURTUOLIS 
Grįšim 
Prie mūsų pokalbio. 
Sakyk, ką tu įsivaizduoji. 


GRAŽUOLĖ 
Aš taip įsivaizduoju viską. 


PASAULIS 
Kaip greitai sugeba pamiršti 
Gyvieji tuos, kurie numiršta. 

ARTOJAS 
Ypač kai velionis mielas 
Šitiek turto jiems palieka. 


GRAŽUOLĖ 
Nemarų savo grožį štai regiu, 


Karaliui nepavydžiu, pergalių nenoriu, 
Nes didingiausią valdžią grožis duoda, 


Tą valdžią aš ir taip turiu. 

Tiesa, tikrai karalius gali 
Gyvybes suvaldyt, aš - dvasią. 
Todėl manau, kad mano valioj 
Yra daugiau. Turbūt suprasit. 
Vadina filosofija „mažu pasauliu“ 
Žmogų, jis mano atspara, 

Jame yra padangė ir dangus yra, 
Taigi beveik prilygstu aš dievybei, 
Jei pavadinot žmogų jūs „pasauliu“, 
Tai moteris tuomet yra jo saulė. 


PASAULIS 
Neklydo Ezekielis, kai pasakė, 
Kad painiojasi nuolatos 
Pasipūtimas ir gražumas, 
Skaistumas ir bjauriausia bjaurastis. 


BALSAS 

Gieda 
Žmogiškasis grožis tėra tik 
Menkas žiedas gėlės. 
Laikas tau eiti, naktis 
Jau atsikratė aušros. 


GRAŽUOLĖ 


BALSAS 


Gieda 


Šis skambus ir liūdnas balsas 
Jau numirti grožiui liepia. 

Jis nemiršta, jis nemiršta, 
Tik į prieblandą sugrįžta. 
Bet, o varge, kas gi matė, 
Kad gražiausios baltos rožės, 
Tos, kurias diena išgyrė, 
Saulė apglėbė glamonėm, 
Kurios skleidės ir žydėjo, 
Nenuvystų. Vis dėlto 

Nė viena iš jų negali 

Vėl į pumpurą sugrįžti. 

Bet ar rūpi kam, kad žiedas, 
Vos tik aušrą pasitikęs, 
Skleidęsis karščiausioj saulėj, 
Vysta vakaro sulaukęs. 

Man dabar tikrai atrodo, 

Aš dabar tik supratau — 
Žiedas gimsta, žiedas miršta, 
Taip likimo žiedui skirta. 
Mano grožio tobulybė 

Turi trukti amžinai, 

Saulė matė, kaip pražydau, 
Teišvysta, kaip nuvysiu. 

Jei aš amžina, ar gali 

Viskas baigtis? Sakyk, balse. 

Tavo siela žydi amžius, 
Tavo kūnas — menkas žiedas. 

GRAŽUOLĖ 
Tai, ką tu sakai — baisu, 
Neturiu, ką atsakyti. 
Iš šio lopšio išėjau 
Ir į kapą šį einu. 
Gaila tik, kad negalėjau, 
Suvaidint vaidmens geriau. 


Išeina 


PASAULIS 
Baigė neblogai jinai, 
Atgailavo juk taip pat. 


TURTUOLIS 
Liko suknios ir karoliai, 
Tiktai veidrodžiuos nebėr 
Gražuolės. 


ARTOJAS 
Dar yra 
Duonos, vyno ir mėsos paršelio, 
Bus Velykos, o gražuolė — 
Man negaila jos visai. 


VIENUOLĖ 
Vis dėlto ir jos man gaila. 


VARGUOLIS 
Iš tikrųjų, kažko trūksta. 
Ką darysim? 


TURTUOLIS 
Vėl sugrįšim 
Ten, kur pokalbis nutrūko. 


ARTOJAS 
Kai nuo rūpesčių sulinkęs 
Aš skubu prie savo darbo, 
Karščio nebijau, nei vargo, 
Nebaisus man šaltis piktas. 
Ir tada man palengvėja 
Sieloj, ji tokia lengva. 
Aš žinau, kad ši dirva 
Kaip ir aš yra dėkinga, 
Tam, kuris toksai galingas, 
Kūrė žemę ir mane. 
Dėkui Tau, Kūrėjau didis. 


PASAULIS . 
Atpildo sulaukti gali 
Tas, kurs žino, kam skolingas. 


VARGUOLIS 
Man patinka šis artojas, 
Nors labai jis mane barė. 


BALSAS 

Gieda 
Jau, artojau, tavo darbas 
Dabar baigtas amžinai. 
Jau pažinsi kitą žemę. 
Kur jinai, težino Dievas. 


ARTOJAS 
Balse, jei galiu aš skųstis, 
Jeigu leidi žodį tarti, 
Tai norėčiau dabar kreiptis 
Į Aukščiausiąjį Teisėją. 
Nenorėčiau dabar mirti, 

Kol javai dar nesubrendę, 
Negaliu palikti žemės, 
Kur sudėjau šitiek vargo. 
Aš esu, kaip jau sakiau, 
Tiktai paprastas artojas — 
Apie tai rūsiai byloja 

Ir vynuogienojų kekės. 
Man laukai apžels žole, 
Kiek į šalį paėjėjęs, 

Niekas negalės matyti, 
Kur javai, kur vynuogynai. 
Kaip gražu — javai kaip mūras, 
Net smagu į juos žiūrėti, 

O manieji bus menkučiai, 
Nepakilę aukščiau grumsto. 
Jeigu kas mane girdėtų, 

Tai tikriausiai pasakytų, 

Kad puiki proga numirti, 
Kol nereikia derliaus pjauti. 
Atsakysiu — ar blogai tai, 

Jei norėčiau aš palikti 

Tam, kurs viską paveldėtų, 
Bet atrodo, kad malonės 
Nesulauksiu, nes jau sakė 
Balsas, kad man laikas mirti, 
Kapo žiojas juodi žabtai, 

Aš nepadariau dar visko, 
Kas priklausė suvaidinti, 
Rūpi tik, kad ne per daug 
Aš pasaulio šio gailiuosi. 


PASAULIS 
Niekinau jį iš pradžių, 
O jisai mane pamokė 
Niekad per anksti nespręsti. 
Neblogai artojas baigė. 


TURTUOLIS 
Liko štai kauptukas, purvas, 
Prakaitas, juodi arimai. 
Nebėra daugiau artojo. 


VARGUOLIS 
Rūpesčių daugiau turėsim. 


VIENUOLĖ 
Tai nelaimė! 


VARGUOLIS 
Mums jo stinga! 


VIENUOLĖ 
Aš pravirksiu! 


VARGUOLIS 
Ką daryt man? 


VIENUOLĖ 
Ką visiems daryti? 


TURTUOLIS 
Grįžkim 
Prie to pokalbio nutraukto. 
Aš taip pat kaip ir visi, 
Ką jaučiu, sakyti noriu. 

Ar neprimena, teiraujuos, 
Šis gyvenimas gėlės, 

Kuri sveikina pasaulį, 
Nors jau greitai nužydės. 
Niekas amžinai nežydi, 
Taigi džiaukimės dabar 
Ta akimirka trumpa, 
Dievas tegul būna pilvas, 
Valgyt reikia, reikia gert, 
Nes aušra gal ras negyvus. 


PASAULIS 
Dar Izaijas buvo sakęs, 
Kad turtai ne visada 
Žmogui išminties suteikia. 


VIENUOLĖ 
Kas toliau? 


VARGUOLIS 
Kalbėsiu aš. 
Tepradingsta ta diena, 
Kai gimiau šiame pasauly, 
Buvo ta naktis šalta, 
Neišvydau gimęs saulės, 
Lydi vis mane kančia. 
Nešviečia šviesa tyroji, 
Pro tamsias, baisias miglas, 
Ji įveikti nevalioja 
Sutemų galias juodas. 
Amžina naktis aplink, 
Ji galingai karaliauja, 
Be dangaus man tenka likt, 
Ir tamsa vien viešpatauja. 


Šimtas žiežirbų menkų, 
Viskas, ką galiu regėti, 
Saulės nėr, ir apanku, 


Nėr žvaigždžių šaltam pavėsy, 


Aš visai nenusivylęs, 
Viešpatie, tik man sunku, 
Nesiskundžiu, nes aš gyvas, 
Gimti nuodėmėj klaiku 

Ir todėl dabar baugu. 


PASAULIS 
Sekas neviltį parodyt 
Šiam varguoliui, panašiai 
Dieną šviesiąją prakeikė 
Jobas, kenčiantis labai. 


BALSAS 

Gieda 
Turi pabaigą nelaimė, 
Turi pabaigą džiaugsmai. 
Jums jau baigės ilgas kelias, 
Pasišalinkit abu. 


TURTUOLIS 
Varge, varge! 


VARGUOLIS 
Ak, koks džiaugsmas! 


TURTUOLIS 
Ar nesukrečia tavęs 
Šitas balsas, kuris gieda? 

VARGUOLIS 
Taip. 


TURTUOLIS 
Argi nenorėtum bėgti? 


VARGUOLIS 
Ne. 
Būti sukrėstai būdinga 
Sielai, kuri bijo, bet ir trokšta 
Pamatyti Dievo veidą, 
Stoti prieš Aukščiausią sostą. 
Neįmanoma pabėgti. 
Ir nuo galo šio nebėgo 
Nei galia savon tvirtovėn, 
Grožis — veidrodžių pavėsin... 
Vargas bėgt tikrai negali. 
Atvirkščiai — turiu dėkoti, 
Kad gyvenimas jau baigės, 
Nes su juo kartu ir skausmas. 


TURTUOLIS 
Argi tau palikt negaila 
Teatro? 


VARGUOLIS 
Neturėjau laimės 
Aš jame, tad nesunku 
Man dabar iš čia išeiti. 


TURTUOLIS 
Aš, kretinas, palikau 
Savo rūmuos savo sielą. 


VARGUOLIS 
Kaip linksma! 


TURTUOLIS 
Kaip man liūdna! 


VARGUOLIS 
Kokia paguoda! 


TURTUOLIS 
Neramu man. 


VARGUOLIS 
Tai laimė! 


TURTUOLIS 
Ak, kaip gaila! 


VARGUOLIS 
Pagaliau! 


TURTUOLIS 
Tai žiauru! 


Abu išeina 


PASAULIS 
Kai reikia mirt, labai skirtingai 
Šiedu tą žinią pasitinka. 


VIENUOLĖ 
Ir pagaliau šiame teatre 
Aš tik viena pasilikau. 


3 


se1]233 Oljnesed sis4pig 


No 
N 


skurguti hueig 


PASAULIS 
Juk manyje dažniausiai pasilieka 
Tikėjimas, kai nebelieka nieko. 


VIENUOLĖ 
Taip, nes jisai negali dingti, 
O aš galiu, nes juk nesu 
Religija, tiktai maža dalelė, 
Mane nevertą pasirinko. 
Manęs dar nepašaukus balsui 
Aš jau žinojau, kad jis šauks 
Mane iš kapo, todėl pasauly 
Palaidojau save. Dabar skelbiu, 
Kad baigėsi jau šis spektaklis, 
Kurį rytoj Kūrėjas vėlei kurs. 
Tad ištaisykite klaidas, 
Jei tik regėjote jas šiandien. 


Užsidaro žemės gaublys 


KŪRĖJAS 
Aš atlygį visiems jums pažadėjau, 
Kuris vaidybą jūsų atitiktų. 
Dabar tikrai jūs pamatysit, 
Kad visad pažadą tesiu. 


Užsidaro dangaus gaublys, Kūrėjas lieka jame 


PASAULIS 
Trumpai čionai jūs tevaidinot, ir galbūt 
Atrodė jums, kad reiks daugiau vaidinti. 
Tačiau taip šiam pasauly turi būti, 
Kad tai, kas gimsta, turi mirti. 
Dabar palikti teatrą jums skubu — 


Tuo, iš ko kilo, vėl pavirto. 

Turėjo formą, džiaugtis ja galėjo, 
Atskriejo dulkės, dulkėmis išėjo. 
Dabar aš iš visų turiu surinkti 

Tuos daiktus, kur vaidinti jiems padėjo, 
Ir be kurių būtų sunkiau vaidinti, 
Nes juos trumpam tik patikėjau. 

Aš atsistosiu vartuos, bus užginta 
Per slenkstį žengti tam, kuris turėjo 
Ką nors paėmęs. Turi tai palikti, 
Dulkės išeis, nes dulkėmis atėjo. 


Įeina Karalius 


Ką vaidinai tu šiam spektakly, pasakyki, 
Pirmasis pas mane dabar atėjęs. 


KARALIUS 


Negi pasaulis šitaip greit pamiršta. 


PASAULIS 


Pamiršta jis — apsidairyt nespėji. 


KARALIUS 


Buvau aš tas, kurs gali įsakyti 

Visiems, kurie žeme šia ėjo, 

Nuo pat aušros ligi tamsos juodžiausios, 
Kur atilsį suranda mūsų sielos. 

Aš daugely valdų buvau teisėjas, 

Ir atmintis apie mane ilgai gyvens. 

Aš pasirūpint žmonėmis galėjau 

Ir pergales švenčiau aš įvairias. 

Stačiau dar rūmus, ir šalis klestėjo — 
Istorija dar prisimins mane. 

Ir prabangiose menėse derėjo 
Man purpuras ir laurai, ir valdžia. 


PASAULIS 
Dabar išeidamas tu čia palik karūną 
Išsitrina iš atminties nuoga didybė. 


Palieka karūną 


Asmuo, išėjęs iš spektaklio, nuogas būna, 
Jį veja lauk negailestinga būtinybė. 

Ir purpuras, kurs dengė tavo kūną, 

Tuoj kito bus veikėjo nuosavybė. 

Nes neištrauks jau nieks iš mano rankų 
Šio skeptro, laurų, purpuro nei rango. 


KARALIUS 
Tu purpurais neleisi pasipuošti? 
Jei jau davei — ko grasinies atimti? 


PASAULIS 
Paskolinti tebuvo, o ne duoti — 
Tik kol patsai šioj pjesėje vaidinsi. 
Jau kitas tuoj į sceną ruošias kopti — 
Didybė ir šlovė jam priklausytų. 


KARALIUS 
Prisimenam, kai priežodį kartojam: 
Turi tik tai, ką noriai atiduodi. 
O ką, sakyk, aš gauti čia turėjau 
Už tai, kad scenoje karalių vaidinau? 


PASAULIS 
Ar tai pavyko tau, nuspręs Kūrėjas, 
Tai jis nuspręs — pagirti ar nubaust. 


O aš, jau patikėk, nesidomėjau 


Nei nuodėmėm, nei žygdarbiais žmogaus. 


Man rūpi tik atgauti, ką gavai, 
Išeiti toks turi, kaip atėjai. 


Įeina Gražuolė 


PASAULIS 
Ką vaidinai? 


GRAŽUOLĖ 
Buvau daili gražuolė. 


PASAULIS 
Ką tu gavai? 


GRAŽUOLĖ 
Grožio tobulumą. 


PASAULIS 
Bet kurgi jis? 


GRAŽUOLĖ 
Kape prapuolė. 


PASAULIS 
Pati gamta nustebo ir suglumo, 
Kad taip trumpai tu tebuvai gražuolė. 
Labai retai man po spektaklio šitaip būna, 
Kad noriu pasiimt, o negaliu — 
Tu grožio neturi ir aš jo neturiu. 
Karaliui savo galią teko man palikti, 
Štai čia padėjo savo jis karūną. 
O grožio negaliu aš atsiimti, 

Nes jis kartu su tavimi pražūna. 
Pažvelk į veidrodį. 


GRAŽUOLĖ 
Nenoriu nė matyti. 


PASAULIS 
Tai kur tas tavo grožis, kuris buvo, 
Kurį daviau? Turi man atiduoti. 


GRAŽUOLĖ 
Nugrimzdo jis į kapo duobę. 
Ten mano puošmenos, dažai, 
Ten dingo jazminai, koralai, 
Ten dingo rožių kvepiantys žiedai, 
Ten veidrodžių švytėjimas nubalo, 
Ten dingo ir troškimai, ir sapnai, 
Tenai paliko šėlsmas, karnavalai, 
Pražuvo atspindžiai ir blizgesys, 
Šešėlio nuo šviesos nieks neatskirs. 


Įeina Artojas 


PASAULIS 
O tau ką teko suvaidint? 


ARTOJAS 
Artoją — 
Taip vadinosi vaidmuo, kuris man teko, 
Tą žmogų, į kurį ranka numoja 
Visi ir niekas neužleidžia tako. 
Buvau aš tas, kuriam nedovanoja, 
Jei ką netyčia jis ne taip pasako. 
Aš dirbau žemę, nugarą lenkiau, 
Tiktai artojas paprastas buvau. 


PASAULIS 
Palik, ką gavęs. 


ARTOJAS 
Ką tu man davei? 


PASAULIS 
Daviau kauptuką. 


ARTOJAS 
Menkas toks niekutis. 


PASAULIS 
Menkas ar ne, tu duoną juo pelnei. 


ARTOJAS 
Ir kam dar čia galėtų linksma būti, 
Regint, kaip stveria įžūliai 
Net menką nieką iš artojo rankų, 


Kad aš sveikatą praradau — to nepakanka. 


Įeina Turtuolis ir Varguolis 


PASAULIS 
Kas ateina? 


TURTUOLIS 
Tas, kur niekad nenorėjo 
Tavęs palikt. 


VARGUOLIS 
Ir tas, kuris labiausiai troško 
Tave palikt. 

PASAULIS 
Ką jūs dabar abu suėję 
Čia kalbat? Gal tai koks pokštas? 


TURTUOLIS 
Buvau galingas aš, turtais apėjęs. 


VARGUOLIS 
Aš nelaimingas, alkanas, ištroškęs. 


PASAULIS 
Palik, ką tau daviau. 


Turtuolis palieka brangenybes 


VARGUOLIS 
Matai, kaip lengva, 
Kai tegali palikt tik vargą. 


Pasirodo Kūdikis 
PASAULIS 
Tu atėjai į teatrą šį vaidinti, 
Tačiau visai nepasirodei scenoj. 
KŪDIKIS 


Man dar negimus teko mirti, 
Karste paliko, ką buvau paėmęs. 


Įeina Vienuolė 
PASAULIS 


Kai kažkada pasauly teko gimti, 
Ką tau daviau, ką tau likimas lėmė? 


VIENUOLĖ 
Prašiau aš paklusnumo, atgailos, 
Maldaknygės, tikėjimo, maldos. 


PASAULIS 
Turi dabar man atiduoti viską, 


Juk surinkau jau iš visų, tad teks ir tau. 


VIENUOLĖ 
Aš negaliu. Tikrai tau nepaliksiu 
Maldos ir atgailos, aš supratau, 
Kad jos pranoksta viską, kas tik tviska 
Tavyje. Su savimi aš juos nešuosi jau. 
Bet pažiūrėk — kai ką ir palikau. 


PASAULIS 
Gerų darbų aš šitiek daug gavau. 
Tik juos išeinant jai pasilikau. 


KARALIUS 
Kas valdė už mane daugiau! 


GRAŽUOLĖ 
Kas už mane labiau žavėjo! 


TURTUOLIS 
Aš toks turtingas žemėje buvau! 


ARTOJAS 
Aš dirbau net kai negalėjau! 


VARGUOLIS 
O aš tikėjau tik, kad bus geriau! 

PASAULIS 
Vėlu. Jūs numirėt, ne aš turiu nuspręsti, 
Kur jūsų nuopelnai, kur kaltės. 
Atsiėmiau kadaise buvusią didybę, 
Blyškiu pavirto grožio tobulumas, 
Sumenkinau išdidžiąją tuštybę, 
Sulyginau kauptuką ir karūną, 
Keliaukit sužinot teisybės, 
Nes čia juk viskas išgalvota buvo. 


KARALIUS 
Kodėl palydi mus dabar kitaip, 
Nei sutikai? 


PASAULIS 
Matai, 
Žmogus ateidamas į šį pasaulį gauna 
Save, jis auga ir savim jis tampa, 
Jis skuba, bėgti nepaliauja, 
Atrodo, laimė jau už kampo, 
Tačiau tos dienos, kai jis buvo jaunas, 
Pradingsta. Ir prisimena jis kapą. 
O kapas priima kitaip negu lopšys. 
Dabar abu juos jau pažįsta jis. 


VARGUOLIS 
Jei jau Žiaurus pasaulis 
Mus išvaro iš šio teatro, 
Eikim prie to didžio stalo, 
Kur mums atlygį žadėtą 
Tuoj įteiks visų Kūrėjas. 


KARALIUS 
Nori tu keliauti pirmas? 
Ar taip pat jau pamiršai, 


Kas buvau? Esi tik skurdžius, 
Elgeta prie rūmų vartų, 
Mano tu pavaldinys. 


VARGUOLIS 
Baigėme dabar vaidinti, 
Kapo rūbinėje liko, 
Kas buvau ir kas buvai. 
Tai dabar jau nesvarbu. 


TURTUOLIS 
Ar jau pamiršai, kaip tąsyk 
Išmaldos manęs prašei? 


VARGUOLIS 
O ar tu man ją davei? 
Pamiršai? 


GRAŽUOLĖ 
Negi nežinai, 
Kad turi mane tu gerbti. 
Aš gražesnė, turtingesnė. 


VIENUOLĖ 
Kapo rūbinėj abi 
Esam visiškai vienodos, 
Ši drobulė lygiai dengia 
Mus abidvi. Neatskirsi. 


TURTUOLIS 
Net ir tu lendi į priekį, 
Kaimo jurgi? 

ARTOJAS 
Gal koks kvailas? 
Kai tu numirei, po saule 
Menkas tik esi šešėlis. 


TURTUOLIS 
Man truputį neramu 
Susitikt dabar Kūrėją. 


VARGUOLIS 
Žemės ir dangaus Kūrėjau, 
Susirinko tavo trupė, 
Ta, kuri vaidino trumpą 
Žmogaus būties spektaklį, 
Pakvietei mus vakarienės, 
Štai mes čia, tegul jau verias 
Šios užuolaidos, kur dengia 
Tavo spindulingą veidą. 


Su muzika atsiveria dar kartą dangaus gaublys, 
jame stalas su taure ir ostija, prie jo sėdi Kūrėjas 


Pasaulis išeina 


KŪRĖJAS 
Štai tas stalas, kur yra 
Duona, garbinama danguje, 
Pragarmėse gerbiama. 
Jūsų laukiu, bet svarbu 
Sužinoti, kas galės 
Prie manęs dabar pakilti, 
Nes iš trupės reikia rinktis 
Tuos, kurie dorai vaidino, 
Išsigelbėti svajojo, 


Kur prisiminė, žinojo, 

Ką jiems gero padariau, 
Būdamas toks gailestingas. 
Tegul žengia prie manęs 
Dviese — vargšas ir vienuolė, 
Nors pasaulį jau palikę 
Duonos šios jie ir nevalgys, 
Bet kartu su manimi 

Mano garbėje jie liks. 


Abudu pakyla 


VARGUOLIS 
Aš laimingas. Tiek daug buvo 
Praeity kančių ir skausmo, 
Bet jei kenčiame dėl Dievo, 
Tai kančia garbe pavirsta. 


VIENUOLĖ 
Visko aš atsižadėjau, 
Bet dabar esu laiminga, 
Nes teisingas buvo kelias. 
Taip, laimingas, kuris rauda, 
Kuris žino, kad suklysta. 


KARALIUS 
Aš, Valdove, nors valdžiau, 
Bet tavęs atleist prašiau. 
Tai kodėl man neatleidi? 


KŪRĖJAS 
O gražuolė ir karalius 
Žemiškos garbės turėjo. 
Jos jau gavo, dabar rauda. 

Jie pakils, bet ne iš karto, 
Ir su jais kartu artojas, 
Kursai vargšo negailėjo, 
Ne dėl to, kad nenorėjo, 
Gal ir gero jam linkėjo, 
Nes tikėjosi, kad pats jis 
Sau padėti sugebėsiąs. 


ARTOJAS 
Valkatų labai nemėgstu, 
Tai dėl to taip ir elgiausi. 


KūŪRĖJAS 
Jus dabar apdovanosiu. 
Verkėt, dėl kalčių gailavot, 
Prašėt dangiškos malonės, 
Taigi visi trys skaistykloj 
Lauksite, kol jus pašauksiu 
Pas save. 


VIENUOLĖ 
Didis Kūrėjau, 
Kai nelengva buvo Žemėj, 
Ištiesė karalius ranką, 
Jam turiu už tai atlygint. 


Duoda ranką Karaliui ir pakyla su juo 


KūŪRĖJAS 
Jau atleidau jam kaltes, 
Pamaldžioji žodį tarė, 
Jis gyveno su viltim, 
Tiktai laikas baisiai bėgo. 


ARTOJAS 
Mirusieji graudžiai verkia, 
Vos pamatę, kaip vargstu. 
Kas anksčiau, o kas vėliau — 
Mes visi čia susitikom. 
Negi tik valdovo Romos 
Šventas laiškas gali gelbėt 
Iš šios ašarų pakalnės, 
Šio laukimo begalinio. 


KūŪDIKIS 
Aš mokėjau suvaidinti, 
Tad kodėl, Kūrėjau didis, 
Neapdovanoji? 


KūŪRĖJAS 
Nes mažai 
Teko scenoj tau vaidinti — 
Nei bausmės tau, nei garbės 
Neturiu jokios paskyręs. 
Bet juk nuodėmėj gimei. 


KŪDIKIS 
Ak, kokia baisi naktis 
Apgaubia mane lyg sapnas — 
Nei bausmės, nei laimės teko. 


TURTUOLIS 
Jei karalius ir gražuolė 
Už anų laikų tuštybę, 
Nors raudojo, bet taip kenčia, 
O artojo gailios raudos 
Sugraudintų kietą uolą, 
Aš drebu vos pagalvojęs, 

Kad reikės prieit prie sosto, 
Kur Kūrėjas viską teisia. 
Kaip išdrįsiu ir pažvelgti? 
Bet vis viena reikia eiti, 
Nes nėra kur pasislėpti 
Nuo Kūrėjo teisingumo. 
Valdove! 


KŪRĖJAS 


Kaip drįsti mane tu šaukti? 
Nors tikrai esu Kūrėjas, 

Bet geriau jau patylėtum, 
Tau užginta žengt prie stalo. 
Aš — Kūrėjas ir skiriu tau 
Žengt į prarają giliausią, 
Kur tu pats save kankinsi, 
Kur baisias kančias patirsi, 
Amžinos tos kančios bus. 


TURTUOLIS 


Vargas man! Jau liepsnos supa, 
Aš krintu į juodą gelmę, 

Į bedugnę tokią juodą, 

Kad savęs net neįžiūriu. 
Kietos uolos virsta paskui 


Ir tamsoj mane uždaro. 


VIENUOLĖ 


Amžina garbė man teko. 


GRAŽUOLĖ 


Aš galiu dar jos tikėtis. 


ARTOJAS 
Mes abu kartu, gražuole, 
Viltį tokią pačią turim. 


TURTUOLIS 
Praradau menkiausią viltį. 


KŪDIKIS 
Nesulauksiu aš garbės. 


KŪRĖJAS 
Štai šviesos stulpus jau regit, 
Štai jie sminga iš padangių, 
Šitos šviesos žymi galą 
Atgailos, kurią turėjot. 
Tad tegul dabar prieina 
Ir artojas, ir gražuolė — 
Pagaliau abu laimingi prie Kūrėjo švento sosto, 
Nes už atgailą jiems tenka 
Su manim garbe dalintis. 


Abu pakyla 


GRAŽUOLĖ 
Kokia laimė! 


ARTOJAS 
Tai paguoda! 


TURTUOLIS 
Kokios kančios! 


KARALIUS 
Nugalėjom! 

TURTUOLIS 
Man taip gaila! 


VIENUOLĖ 
Kaip man lengva! 


VARGUOLIS 
Kokia šventė! 


TURTUOLIS 
Kokios kančios! 


KŪDIKIS 
Gauna jie, ko nusipelnę, 
Man netenka nieko gauti. 


KŪRĖJAS 
Padangėj angelai, 
Pasauly žmonės, 
Demonai pragare — 
Visi šios duonos trokšta, 
Dangyuj ir pragare, 
Visam pasauly pasigirsta 
Balsų dermė skambi, 
Ji šlovina Kūrėją. 


208 Skamba vargonų daugiabalsis Tantum ergo 
F PASAULIS 
Ž Nes visas šis gyvenimas yra 
= Tik pjesė, tik spektaklis. 
3 Todėl sudie ištardami 


Už viską, kas ne taip, atleisti prašom. 


DAMA VAIDUOKLĖ 


Vertė Aleksys Churginas 


VEIKĖJAI 


Donas MANUELIS 
DONAS LUISAS 
DONAS CHUANAS 
KosmMĖ, tarnas 
RODRIGAS, tarnas 
DONJA ANCHELA 
Donja BEATRISĖ 
KLARA, tarnaitė 
ISABELĖ, tarnaitė 


TARNAI 


Veiksmas vyksta Madride 


PIRMAS VEIKSMAS 


I scena 


Gatvė priešais dono Chuano namus 
Pasirodo donas Manuelis ir Kosmė kelionės 
drabužiais 


DoNAs MANUELIS 
Viena valanda tiktai 
Mes į šventę pavėlavom. 
Jau po iškilmių! Kaip gaila, 
Kad nespėjome atvykti 
Į infanto krikštynas. 


KosMĖ 
Kiek per valandą dalykų 
Gali žmogui atsitikti, 
Kaip per šitą trumpą laiką 
Gali viskas apsiverst! 
Na, bet jeigu šventė baigės, 
Tai į viešbutį skubėkim: 
Aš bijau, kad nereikėtų 
Mudviem gatvėje nakvot. 
Baisiai noriu pamatyti 
Mūsų mieląjį bičiulį, 

Kurs nekantriai laukia jūsų 
Tartum savo mylimos. 

Šiltas patalas ir stalas 
Paruošti yra iš anksto, — 

Net tikėti nesinori 

Tokia laime! Iš tikrųjų, 

Kam, dėl ko, kuriam perkūnui 
Jis taip dosniai šeria mus? 


Donas MANUELIS 
Don Chuaną iš Toledo 
Aš pažįstu daugel metų. 
Sieja mus sena draugystė, — 
Jos galėtų pavydėti 
Garsūs amžiai praeities. 
Mes su juo kadaise, Kosme, 
Mokėmės vienoj mokykloj, 
Ir sykiu, petys į petį, 
Mušėm priešą Piemontė. 
O kai hercogas man davė 
Aukštą laipsnį karininko, 
Mūsų vėliavą iš karto 
Jam aš įteikiau. Jisai 
Tapo mano adjutantu. 
Kada sužeidė jį sunkiai, — 
Savo lovon don Chuaną 
214 Aš lyg brolį paguldžiau 
Ir slaugiau jį dieną naktį. 
Niekas kitas šiam pasauly, 
Gal išskyrus vieną Dievą, 
Nepadėjo jam, kiek aš. 
Savo draugui dar nemaža 
Paslaugų esu padaręs, 
Bet garbingam žmogui dera 

Apie jas verčiau tylėt... 
Panašiai geradarybė 
Akademijoj aukštojoj 
Paveikslingai atvaizduota 
Kaip didinga moteriškė, 
Nusigręžusi nuo mūs: 

Tuo pasakoma be žodžių, 
Jog, padarę gerą darbą, 

Jį čia pat užmiršti turim, 
Nes kitaip kilniausias žygis 
Nebetenka juk vertės. 

Don Chuanas sužinojo, 
Kad netrukus pro Madridą 
Aš keliauti ketinu; 

Ir norėdamas už viską 
Tauriai man atsidėkoti, 
Malonion viešnagėn savo 
Pakvietė jisai mane. 

Bet nors jo laiške smulkiausiai 
Aprašyta gatvė, namas, — 
Aš nusprendžiau, kad neverta 
Man tąsytis su daiktais, 
Tad, į viešbutį užsukęs, 
Palikau tenai aš mulą 

Ir išsiruošiau į miestą 

Jo ieškot; tačiau staiga 
Pastebėjau daug livrėjų, 
Apdarų puošnių daugybę 
Ir, supratęs, kokia proga 
Vyksta iškilmės čionai, 
Pažiūrėti jų panorau. 

Bet atėjom per.vėlai mes, 
Užtatai... 

II scena 


Pasirodo donja Anchela ir Isabelė, abi užsidengu- 
sios veidus šydais 


DONJA ANCHELA 
Jei iš tiesų, 
Kaip tai rodo jūsų rūbas, 
Esat tikras kabaljeras, 
Toks, kuriuo tikėt galiu, 
Aš labai prašau pagelbėt 
Nelaimingai moteriškei! 
Mano laimė ir garbė 
Vien nuo to dabar priklauso, 
Ar pavyks anam idalgui 
Sužinoti, kas esu. 
Jei mane jis pasivytų, 
Vargas man! Dėl Dievo meilės, 
Teikitės kilmingą damą 
Nuo akibrokšto apsaugot 
Ir nuo gėdos ją apgint! 
Gali būt, ateis toks laikas... 
O, sudie! Mirtis man gresia! 


Abi greitai išbėga 


216 KosMĖ 
Kas čia — moteris ar vėjas? 


Donas MANUELIS 
Ką tai reiškia? 


siuigjuii huesg 


KosMĖ 
Kas daryt? 


DoNAs MANUELIS 
Keistas klausimas! Nejaugi 
Leisiu persekioti damą 
Ir visaip ją užgauliot? 
Tas Žmogus, matyt, jos vyras. 


KosMĖ 
Kaipgi manote jūs veikti? 


DoNAs MANUELIS 
Gudrumu. Pradžioj reikėtų 
Pabandyt jį sulaikyti; 
Jei klasta nepasiseks, 
Tąsyk, aišku, kalbos baigtos, 
Tąsyk viską spręs jėga. 


KosMĖ 
Jūs, vadinas, ieškot kliauties? 
Aš kai ką jau sugalvojau! 
Štai bičiulio mano laiškas: 
Jis tikriausiai mums pravers. 


III scena 
Donas Luisas, Rodrigas, donas Manuelis, Kosmė 


Donas LUISAS 
Aš turiu žūtbūt išaiškint, 
Kas tokia jinai. Ir ko gi 
Ji taip baidosi manęs? 


RODRIGAS 
Tai galėsit sužinoti, 
Jeigu pasivysit ją. 

Kosmė prieina prie dono Luiso; donas Manuelis 
pasitraukia į šalį 


KosMĖ 
Dovanokite, senjore, 
Kad į jus kreipiuos taip drąsiai... 
Kam tas laiškas adresuotas, 
Malonėkit pasakyt. 


Donas LuUISAS 
Neturiu dabar aš laiko. 


KosMĖ 

Neatstodamas nuo jo 
Jeigu ponui laiko trūksta, 
Aš turiu jo iki valiai 
Ir paskolinsiu mielai. 


Donas LuIsSAS 
Ko pristojote? 


Donas MANUELIS 
Pusbalsiu 
Lyg tyčia 
Gatvė ši tokia tiesi, 
Kad joje matyti viskas 
Kaip ant delno! 

Dieve, kas per įkyrumas! 
Jeigu neisite šalin, 
Aš praskelsiu jums pakaušį. 


KosMĖ 
Menkas pelnas bus iš to. 


Donas LuIsAS 
Su tokiais kaip jūs kalbėti 
Reikia angelo kantrybės. 
Atsitraukit! 


Stumia jį 


Donas MANUELIS 


Kabaljere, 
Šis vyrukas — mano tarnas. 
Ką gi jis padarė blogo, 


Kad užrūstino jus taip? 


Donas LuUIsAS 
Jūsų priekaištai ir skundai 
Man visai nereikalingi; 
Aš nepratęs niekam lenktis — 
Ir be reikalo nenoriu 
Burną aušinti. Sudiev! 


DoNAs MANUELIS 
Jeigu reiks, aš jus priversiu 
Nusilenkti mano jėgai 
Ir išmušiu jums bematant 
Įžūlumą iš galvos. 
Aš ramiai, be jokio pykčio, 
Pasakiau jums porą žodžių 
Ir, be abejo, nelaukiau 
Tokio atsako šiurkštaus. 
Žmonės vyksta į Madridą 
Pasimokyt mandagumo, — 

Aš gi pats turiu, kaip matot, 
Mandagumo mokyt jus. 


Donas LUISAS 
Kas man drįsta priekaištauti? 
Kas toksai... 


Donas MANUELIS 
Užtenka žodžių, — 
Tegu prakalba kardai. 


Donas LuIsAS 
Taip, teisingai pasakyta. 


Išsitraukia kardus ir kaunasi 


KosMĖ 
Kas per noras jiems badytis? 


RODRIGAS 
Kosmei 
Traukit špagą! 


KosMĖ 
Ji, vargšelė, 
Nekalta dar kaip mergaitė. 
Ir dėl to be niekur nieko 
Aš nenoriu judint jos. 


IV scena 


Įeina donja Beatrisė ir Klara, užsimetusios 
skraistes, paskui - donas Chuanas su tarnais 


DoNAS CHUANAS 
Leiskit, donja Beatrise! 


Donja BEATRISĖ 
Ne. Negalima - ir tiek. 


DoNAS CHUANAS 
Pažiūrėkit: mano brolis 
Kaunasi su kažin kuo. 


Donja BEATRISĖ 
Galas man! 


Donas CHUANAS 
Aš čia, Luisai! 


Donas LUISAS 
Luktelk, broli! Tu iškart 
Visą numušei man ūpą... 
Prašalieti, kabaljere, 
Aš prieš jus pakėliau ginklą 
Vienas būdamas; dabar, 
Kai turiu aš padėjėją, 
Tyčia dvikovą nutraukiu, 
Tuo paliudydamas aiškiai, 
Jog darau tai ne iš baimės. 
Likite sveiki. Sudie! 
Man baisiausia būtų gėda 
Dviese pulti savo priešą, 
Tiek parodžiusį drąsos. 

Donas MANUELIS 
Aš įvertinti mokėsiu 
Jūsų poelgį garbingą. 
O jei kiltų bent menkiausia 
Abejonė dėl manęs, 
Aš kiekvieną valandėlę 
Pasiruošęs jums tarnauti. 


Donas LuUISAS 
Viso gero! 


Donas MANUELIS 
Viso gero! 


DONAS CHUANAS 
Ką matau aš? Ką girdžiu? 
Manuelis! 


Donas MANUELIS 
Don Chuanas! 


DoNAS CHUANAS 
Kaip? Geriausias mano draugas 
Atakuoja mano brolį? 
Ne, nenoriu tuo tikėti... 


Donas LUISAS 
Tuoj suprasi. Kabaljeras 
Užsistojo va už šitą 
Tarną puskvailį, kurį 
Aš įdūkus išvanojau. 
Štai ir viskas. 


DoNAsS CHUANAS 
Ačiū Dievui. 
Aš manau, tu nesupyksi, 
Jeigu aš jį apkabinsiu. 
Tai kilnusis Manuelis, 
Mano mylimas bičiulis, 
Mūsų laukiamas seniai. 
Na, prieiki, mielas broli: 
Vienas kito narsią širdį 
Atviroj kovoj pažinę, 
Tapti turite draugais. 
Donui Manueliui 
Leiskite man jus apglėbti! 


DoNAs MANUELIS 
Iš pradžių aš don Luisui 
Noriu padėką išreikšti 
Ir užtikrinti, jog niekad 
Nenustosiu gerbti jo. 


Donas LUISAS 
Pagarbiai lenkiuos kaip draugas 
Nuostabiam narsumui jūsų. 
Gaila, kad nesupratau aš, 
Su kuo reikalą turiu. 


Donas MANUELIS 


Aš taip pat tik ką patyriau, 225 

Kaip jūs šauniai mokat kautis: 

Ar ne apie tai byloja 5 

Mano persmeigta ranka? < 
Donas LUISAS = 


Ak, kodėl aš šimtą kartų 
Pats nepersmeigiau savęs! 

KosMĖ 
Tos peštynės man atrodo 
Mandagumo pavyzdys! 


DONAS CHUANAS 


Einam. Reik sutvarstyt žaizdą. 


Tu gi, broli, dar palauk; 

Greitai donja Beatrisė 

Turi šičia pasirodyt: 

Ją, sodindamas karieton, 

Už mane atsiprašyk, 

Pasakyk, kad ji nepyktų. 
Donui Manueliui 

Prašom pas mane, senjore, — 

Pas save, tikriau pasakius: 

Jums pagalbą ten suteiks. 


Donas MANUELIS 
Menkniekis... 


DONAS CHUANAS 
Eime. 


DoNAs MANUELIS 
Pusbalsiu 
Madridas 
Spėjo mano atvykimą 
Atžymėti jau krauju. 
Blogas ženklas. 


Donas Luisas 

Pusbalsiu 
Baisiai pikta, 
Kad išaiškint nejstengiau, 
Kas gi buvo ta dama! 


KosMĖ 

Pusbalsiu 
Nukentėjo mano ponas... 
Ir pelnytai! Kitą sykį 
Beždžioniauti Don Kichotą 
Jis vargu ar panorės. 


Donas Manuelis, donas Chuanas ir Kosmė 
išeina 


V scena 
Donas Luisas, donja Beatrisė, Klara, Rodrigas 


Donas LuIsAS 
Pagaliau audra praėjo. 
Gali vėl dabar, senjora, 
Skaisčiai rožėmis žydėti 
Jūsų perbalę veidai. 


DoNJA BEATRISĖ 
Kur dingo don Chuanas? 


Donas LUISAS 
Teikitės atleisti jam: 
Reikalai be galo skubūs 
Jį užgriuvo netikėtai... 
Savo sužeistą bičiulį 
Jis turėjo palydėt. 


Donja BEATRISĖ 
Ak, aš mirštu!.. Don Chuanas 
Sužeistas? 

DoNas LUISAS 
O, ne, senjora, 
Ne jisai. Nejaugi aš 
Čia stovėčiau kuo ramiausiai, 
Jeigu mano tikras brolis 
Būtų sužeistas? Nurimkit, 
Nesisielokite. Man 
Juo skaudžiau į jus Žiūrėti, 
Kad jokiam nusiminimui 
Nėra mažiausios priežasties. 


Donja BEATRISĖ 
Aš, senjore don Luisai, 
Vertinu jautrumą jūsų, 
Rūpestį ir gerą širdį, 
Bet likimas man neleidžia 
Jums atlyginti už tai. 
Mūsų sostinėj, kaip žinot, 
Nuoširdumas — retas svečias, 
Tad įvertinkit kaip dera 
Mano atvirus žodžius. 
Dieve jums padėk! 


Išeina donja Beatrisė ir Klara 


VI scena 
Donas Luisas, Rodrigas 


Donas LuIsAS 
Sudiev. 
Ak, Rodrigai! Niekas šiandie 
Man nesiseka. Kai noriu 


Pasivyti gražią damą, 
Apsigaubusią šydu, — 

Man kvailys pastoja kelią, 
Ir užverda tuoj kova. 

Kas daryt, kada užgriūva 
Visos bėdos vieną žmogų?.. 
Bet prieš vėją nepapūsi. 


RODRIGAS 
Ypatingai graužia jus — 
Žinot kas? 


Donas LuUISAS 
Na, pasakyk. 


RODRIGAS 
Graužia jus pavydas broliui 
Ir žavingai Beatrisei. 


Donas LUISAS 
Neatspėjai. 


RODRIGAS 
Na, tai kas gi? 


Donas LuIsAS 
Priežastis tikroji — štai 
(Tau vienam ją teatskleisiu): 
Man bene užvis labiausiai 
Nesmagu, kad don Chuanas 
Toks yra neatsargus. 
Kaip galėjo jis, Rodrigai, 
Įsileisti pas save 
Tą vyriškį? Jis juk turi 

Jauną seserį gražuolę; 

Ji našlė ir nebendrauja 
Nė su kuo; vien Beatrisė, 
Artima jos giminė, 
Atsiskyrėlę aplanko. 
Šiaip nežino nieks, net saulė, 
Kad gyvena ji pas mus. 


RODRIGAS 


Regis, jos velionis vyras 
Uosto viršininkas buvo 
Ir karaliui kaltas liko 
Stambią sumą pinigų. 
Reikalai jos tiek pašlijo, 
Kad jai teko į Madridą 
Persikelti slapčiomis 

Ir pas jus čia apsistoti. 
Bet, norėdamas išvengti 
Visokiausių įtarimų, 

Don Chuanas liepė taip 
Užmaskuot duris jos pusėn, 
Jog dabar visiems atrodo, 
Kad ten stovi indauja. 


Donas LuUISAS 


Išeina 


Dievaži, menka paguoda, 
Jeigu mūs garbė priklauso 
Nuo trapaus, niekingo stiklo, 
Kurs nuo smūgio subyrės! 


VII scena 


Donjos Anchelos kambarys dono Chuano na- 
muose. donja Anchela, Isabelė 


DONJA ANCHELA 
Duok, Isabele, juodą skraistę. 
Deja! Likimas atšiaurus 
Jau nebeleis, turbūt, pakeisti 
Tuos mano apdarus niūrius. 


ISABELĖ 
Jums persirengti ne pro šalį, 
Nes jeigu brolis čion ateis 
Ir jus užklups su rūbais tais, 
Jisai dar prisiminti gali, 
Kad panaši į jus dama 
Jam šiandien rūmuos pasitaikė. 


DONJA ANCHELA 
O, Dieve, kaip kenčiu aš klaikiai 
Tarp šitų sienų vysdama!.. 
Nežino niekas šiam pasauly, 
Kad aš nelaisvėje liūdžiu, 
Nei mėnuo, nei skaisčioji saulė 
Nepastebi manų kančių. 
Be vyro mylimo, be draugo 
Aš praverkiau čionai akis... 
Du broliai per dienas naktis 
Mane visur akylai saugo 
Nuo lengvapėdiškų klaidų. 
Jie išsikraustytų iš proto, 
Jei netikėtai sužinotų, 
Kad, apsigaubusi šydu, 

Aš teatre buvau šiandieną, 
Kur Menas vario trimitu 
Vilioja, kviesdamas kiekvieną. 
Už ką man šitokia lemtis? 


ISABELĖ 

Nepykite ant jų, senjora: 
Jie skriausti jus neturi noro. 
Nėra juk niekam paslaptis, 
Kad jūs jauna, grakšti, žavinga 
Ir esate našlė; užtat 
Lengvai jūs galite kaipmat 
Nuslyst į kelią pavojingą. 
Nemaža sostinėj našlių, 
Iš povyzos labai kuklių: 
Jos, regis, nė žmonių nemato, 
Kai eina išdidžiai gatve... 
O kokį švelnų aromatą 
Palieka jos paskui save! 
Tačiau, įsmukusios už durų, 
Jos tuoj pakeičia veidą niūrų; 
Drauge su gedulo šydu 
Drovumą sviedžia ant grindų 
Ir pagal bet kieno dūdelę 
Jos ima šokti tučtuojau... 
Bet apie tai — šiek tiek vėliau. 
Apie prakilnų svetimšalį 

250 Norėčiau pašnekėti aš. 

Ranka numojęs į pavojų, 

Už jūsų garbę jis kovojo 

Kaip tikras riteris. 


skuju Awueig 


DONJA ANCHELA 
Dievaž, 
Man rodos, jog trumpai ir aiškiai 


Tu mintį manąją išreiškei. 
Pradžioj apie save mąsčiau 
(Kas darbo man, kas jis per 
vienas!), — 

Bet kai čia pat sužvango plienas, 
Aš jo narsumą pamačiau! 

Ir kaipgi aš galėjau drįsti 

Jį pastūmėt į šią kvailystę? 

Ak, visos moterys, deja, 

Galvos netenka bėdoje... 


ISABELĖ 
Dėl jo baugu man truputėlį... 
Bet don Luisas atkaklus 


Paskui išsyk paliko mus. 


DONJA ANCHELA 
Palauk truputį, Isabele... 


VIII scena 
Donas Luisas, donja Anchela, Isabelė 


Donas LUISAS 


Sesuo! 
251 
DONJA ANCHELA 
Senjore, aš matau, 3 
Kad sielvartas tave kamuoja. < 
Kas nors gal atsitiko tau! E 


Donas LUISAS 
Taip, įžeista garbė manoji. 

DONJA ANCHELA 

Pusbalsiu 
O, kas daryt dabar? Baisu... 
Luisas bus mane pažinęs! 


Donas LUISAS 
Man nusibodo, iš tiesų, 
Tas atšiaurumas nuolatinis... 


DONJA ANCHELA 
Bet, mielas broli, pasakyk, 
Kas tau yra? 


Donas LUISAS 
Kiekvienąsyk, 
Kai mudviem tenka susitikti, 
Aš vos galiu užgniaužti pyktį... 


ISABELĖ 
Pusbalsiu 
Džiugi naujiena! 


DONJA ANCHELA 
Ką gi tu 
Galėtum man prikišti blogo? 


Donas LuUISAS 
Ar ne dėl to kiekviena proga... 


DONJA ANCHELA 
Pusbalsiu 
Kas man daryti? 


Domas LuIsAS 
Kaip skaudu, 
Kaip nesmagu, kad mano brolis 
Taip elgiasi... 


DONJA ANCHELA 
Pusbalsiu 
Nelauktas šuolis! 


Donas LuIsAS 
Kodėl jis toks, nesuprantu... 
Gerai, kad svečią don Chuano 
(Kurio visai nepažinau) 
Aš taip kardu pakutenau, 
Jog jis pajuto ranką mano! 


DONJA ANCHELA 
Kaip atsitiko tai? 


Donas LUISAS 
Šiandieną 
Ėjau per rūmų aikštę pėsčias: 
Mat nei raitųjų nei važiuotų 
Tuomet sargyba nepraleido. 
Staiga matau: draugų būrys 
Su moterim kažkokia šnekas 
(Jai dengė veidą tankus šydas); 
Visi jos guvų protą giria, 
Visi ja žavis... Bet nespėjau 
Aš prisiartinti prie jų, — 
Jinai nutilo — ir nė žodžio. 
Kiti ją ėmė klausinėti: 
Dėl ko nustėro ji? Galbūt, 
Aš — kaltininkas tokio siaubo? 

Pagautas nerimo, aš veltui 
Bandžiau jos bruožus įžiūrėti: 
Jinai šydu labiau vis gaubės 

Ir leidos bėgti pagaliau... 

Aš — paskui ją. Kas valandėlę 
Grįžiojosi jinai atgal 

Ir stengėsi žūtbūt pasprukti. 
O aš, įkaitintas smalsumo, 
Tolydžio įkandin vijaus. 

Čia netikėtai prie manęs 
Prišoka kažin koks vyrukas 
(Liokajus mūsų naujo svečio) 
Ir prisispyręs reikalauja, 

Kad laišką perskaityčiau jam. 
Tačiau aš sumečiau iš karto, 
Kad jį ana dama paprašė 
Mane kaip norint sulaikyti, 

Ir pasakiau, jog aš skubu. 

Jis neatstojo. Aš įtūžęs 
Atšoviau jam kažką. Tuomet 
Atbėgo jo karingas ponas, 
Kurs paviešėt pas mus atvyko, 
Ir puolė savo tarno gint. 
Mums nebeliko nieko kito, 
Kaip griebtis kardo... Štai ir viskas. 
Galėjo baigtis dar blogiau. 

E Tave aš perspėt, jog nestinga 
z Čia apgavikių įvairių, 


Kurios net žmogų išmintingą 
Sugundyt moka. Bet jinai 
Tavęs, turbūt, nepažinojo 


Ir vien juokais tiktai viliojo. 


Tau aš kartosiu amžinai, 

Kad reikia moterų bijotis, 
Jei jų kaip reikiant nežinai 
Ir jei nenori kaip beprotis 


Su jom bedugnėn nuriedėt. 


Donas LUISAS 
O ką gi tu veikei popiet? 


DONJA ANCHELA 
Namie viena liūdėjau. 


Donas LuUISAS 
Brolis 
Cionai užėjęs buvo? 


DoNJA ANCHELA 
Ne. 
Aplankė rytą jis mane — 
Ir pasišalino. 


Donas LUISAS 
Keistuolis! 


Nejau nerūpi jam sesuo? 


DONJA ANCHELA 


Tik bartis nepradėk su juo. 
Mes turime gyvent gražiuoju 
Su mūsų broliu vyresniuoju, 


Kuris maitina mus abu. 


Donas LUISAS 


Gerai, tiek to, neprieštarauju. 


Tikėk, sesute, man svarbu, 

Išeina 


Kad tu sau negadintum kraujo. 
Bet jeigu tu esi rami, 

Tai pasikliauki manimi, — 

Aš neužrūstinsiu Chuano. 


IX scena 


Donja Anchela, Isabelė 


ISABELĖ 


Klausykite, senjora mano, 
Tas kabaljeras paslaugus, 
Kuris taip narsiai gynė jus, 
Po stogu šiuo dabar gyvena 
Ir gydo žaizdą... Velniava! 
Tiesiog man sukasi galva... 


DONJA ANCHELA 


Tikrai, nepaprastas dalykas! 
Vos į Madridą tik atvykus, — 
Su tokiu nuostabiu greičiu 

Dėl damos dvikovą pradėti, 
Nuo vieno brolio nukentėti, 

O kito brolio būt svečiu, — 

Ne, čia tai jau per daug trupūtį! 
Teisybė, viskas gali būti, 

Bet patikėt labai sunku. 

Kol mano akys to nematė... 


ISABELĖ 


Gerai, palaukite. Jį patį 
Aš jums parodyt sutinku. 


DONJA ANCHELA 
Nemėgstu aš kvailų šnekų. 
Nuo jo mane juk skiria siena! 


ISABELĖ 
Bet aš žinau vietelę vieną, 
Kur sienos tos kaip ir nėra... 


DoNJA ANCHELA 
Ak, Isabele, būk gera, 
Patarki man, kaip juoko dėlei 
Bent vieną trumpą valandėlę 
Į jį galėčiau pažiūrėt? 


ISABELĖ 
Nejau neteko jums girdėt, 
Jog pagal jūsų brolio norą 
Ties durimis, brangi senjora, 
Šiandieną stovi indauja? 


DONJA ANCHELA 


Tu siūlai ten (aš jau pagaunu!) 


Pragręžti skylę ir pro ją 
Stebėti svečią mūsų jauną? 


ISABELĖ 
Ne tai turiu aš galvoje. 


DONJA ANCHELA 
O ką gi būtent? 


ISABELĖ 
Man atrodo, 
Kad, ponui prašant to, slapta 

Prie durų, vedančių į sodą, 
Medinė spinta pristumta. 
Joje daug indų pristatyta; 
Bet, patikėkit, baldą šitą 

Jūs galit stumdyt šen ir ten. 
Gerai atsimenu: kai man 
Reikėjo indaują valyti, 
Įrėmus jon kopėtėles, — 

Ji ėmė slysti nuo manęs; 
Nespėjau nė apsidairyti, 
Kai ant grindų gulėjom mes: 
Ir aš, ir kopėčios, ir spinta... 
Šį kelią, dar neišmėgintą, 
Vertėtų išbandyt greičiau. 


DONJA ANCHELA 
Aš nesipriešinu. Tačiau 
Nedaro gėdos atsargumas. 
Juk jeigu, indaują atstūmus, 
Be jokio vargo aš galiu 
Tiesiog įŽengt į svečio butą, 
Tai lygiai tuo pačiu keliu 
Ir čia patekti lengva būtų. 


ISABELĖ 
Tik nebijokit! Į duris 
Reikės vinių įkalti porą 
258 Ir prieš įeinant vogčiomis 
Išiminėti jas, senjora. 
Šios paprastos gudrybės nieks 
Namuos atsekti nepajėgs. 

DONJA ANCHELA 
Jei kartais pamatysi tarną, 
Kuris atneš rūbus čionai, 


Tu timptelėki jį už skverno 

Ir šnektelėki būtinai. 

Pasiteirauk, kaip svečias laikos, 
Kaip jo žaizda... Man rodos, greit 
Jis iš namų galės išeit 

Ir vėlei bus žvalus ir sveikas. 


ISABELĖ 
Jūs norite pas jį patekt? 


DONJA ANCHELA 
Taip, man dabar smalsumas paikas 
Neduos ramybės dienąnakt... 
Aš nekantrauju sužinoti 
Ir įsitikint, jis ar ne 
Tuomet išgelbėjo mane. 
Jei savo kraują paaukoti 
Nepabijojo jis tada, — 
Tai mano pareiga šventa 
Jam bent slapčia atsidėkoti 
Ir jo brangiausia sveikata 
Tolydžio rūpintis. Man knieti 
Tuojau tą spintą apžiūrėti. 
Ir jeigu mudviem pasiseks 
Jo kambarin įkelti koją, — 
Mana širdis neabejoja, 
Kad graužtis jam dėl to neteks. 


ISABELĖ 
Tai man patinka! Na, o jeigu 
Jisai kaip nors prasiplepės? 


DONJA ANCHELA 
Gink Dieve nuo tokių išdaigų! 
Orumo mano ir garbės 

Jis nepaniekins, duodu žodį. 
Kiek ryžto, užmojo šaunaus, 
Kiek paslaugumo prakilnaus, 
Kiek sveiko proto jis parodė! 
Nepatikėsiu niekados, 

Kad šitas vyras tvirtabūdis 
Pradės kvailioti lyg padūkęs 
Ir mūsų paslaptį išduos. 


Abi išeina 


X scena 


Dono Manuelio kambarys 
Donas Manuelis, donas Chuanas, tarnas su 
žiburiu; paskiau pasirodo donas Luisas 


DONAS CHUANAS 
Prigulkit, mielas mano drauge... 


Donas MANUELIS 
O, nesirūpinkit! Nejaugi 
Dėl tokio nieko verta man 
Tuojau pat gulti patalan? 


DONAS CHUANAS 
Koksai likimas netikėtas! 
Aš nerandu tiesiog sau vietos... 
Juk tai nežmoniška kančia 
Jus sužeistą matyti čia 
Ir mintyse rūgot ant brolio, 
Kad mano draugą jis užpuolė 
Taip nelemtai... 


Donas MANUELIS 
Kaip kažin ką, 
Jo narsas, jo taikli ranka 
Pavydą žadina savaime, 
Ir aš laikau didžiausia laime 
Nuo šiol tarnauti jam... 


Įeina donas Luisas ir tarnas su uždengtu krepšiu, 
kur guli špaga su visais atributais 


Donas LUISAS 
O, ne! 
Aš — jūsų tarnas, — vien mane 
Dėl visko kaltinti prašau jus. 
Neperseniai pralietas kraujas 
Man liepia kardą nusijuost: 
Širdies įskaudintos paguost 
Nebegalės jisai vis viena. 
Prakeikiu jojo šveitrų plieną! 
Tarytum tarnas įžūlus 
Man pasidarė jis bjaurus 
Ir aš nenoriu jo matyti!.. 
Štai jis prie jūsų kojų švyti, 
Ir aš su sielvartu didžiu 
Pusiau jį perlaužti meldžiu. 


Donas MANUELIS 
Jūs toks narsus, taurus, galvotas, 
Jog aš jaučiuosi nuginkluotas. 
Su nuoširdžiu dėkingumu 
Šį kardą puikų aš imu: 
Jį su savim nešioti noriu, 
Nes aš žinau, brangus senjore, 
Kad jis man žygiuose visuos 

Įkvėps neregimai drąsos, 
Mane nuo pikto priešo saugos 
Ir gins visur kaip tikras draugas. 


DoNAsS CHUANAS 
Luisai, aš dėkoju tau. 
Dabar aiškiausiai aš matau 
Kilnius jausmus don Manuelio. 
Senjore, kuklią dovanėlę 
Priimsit iš manęs, tikiuos? 


DoNAs MANUELIS 
Nevertas aš garbės tokios... 
Kada už širdį jūsų gerą 
Aš atsilyginsiu kaip dera? 


Donas Chuanas išeina 


XI scena 


Pasirodo K o s m ė su lagaminais, nešuliais ir balno 
pasėstais: įeidamas juos meta ant grindų. Paskui įei- 
na donas Chuanas, donas Manuelis ir donas 
Luisas 


242 KosMĖ 
Užtenka! Dešimt tūkstančių velnių 


5 Lai išlenda iš pragaro gelmių 
ž Ir, pasivertę slibinais liepsnotais, 
2 Lai nešasi galvotrūkčiais mane 
E Ties bedugne 
Padangių plotais, — 


Tegul, jei nori, liepia man 


Drauge su jais prieš Dievą stot teisman, 
O aš vis viena 

Sakysiu tai, ką pasakiau: 

Man būtų šimtąkart smagiau 

Gimtoj Astūrijoj ramiai tupėt šiandieną 
Negu kad valkiotis po sostinės gatves. 


DoNAs MANUELIS 
Tu visiškai nebevaldai savęs! 


KosMĖ 
Įpulk tu man į tokią bėdą!.. 


DoNAs MANUELIS 
Nesuprantu, ką jis čia klieda? 


KosMĖ 
Kas priešui duot nedrįsta per dantis, 
Tasai yra didžiausias nevidonas. 


DoNAs MANUELIS 
Kur priešą tu matai? Ir kas gi jis? 


KosMĖ 
Vanduo, vanduo, kad jį šėtonas! 


Donas MANUELIS 
Ką tu čia vėl prasimanei? 


KosMĖ 
Įsivaizduokit, neseniai, 
Su lagaminais nusiplūkęs, 
Aš sunkiai kėblinau gatve. 


Staiga į griovį pliumpt — ir baigtas kriukis! 

sÁuiyu hureigą 


Išsivoliojau taip purve, 
Jog vos galiu pažint patsai save... 


Donas LUISAS 
Išeik iš čia. Tu girtas girtutėlis. 


KosMĖ 
Ne! Girtas būdamas, nebūčiau balso kėlęs 
Prieš vandenį! Kada skaitai knygas, — 
Žinai, kad upės gali keist vagas. 
Tad kas gi nuostabaus, jei vandenėlį gryną 
Čionai man pakeitė į vyną?.. 


DoNAs MANUELIS 
Dabar jis tol plepės, kol galą gaus! 


DoNAs CHUANAS 
Tasai vyrukas būdo gan smarkaus... 


Donas Luisas 
Norėtųsi Žinoti man: tu gyreis, 
Jog paskaitai knygas ir panašiai. 
Bet jeigu taip, tai kam gi prisispyręs 
Mane tu laišką perskaityt prašei? 
Kaip čia yra, sakyk? 


KosMĖ 
Dalykas aiškus: 
Skaityt knygas lengviau už laiškus. 


Donas LuIsAS 
Atsakinėti moki tu gražiai... 


Donas MANUELIS 
Nekreipkit dėmesio į šitą žmogų; 
Lai čia trupūtį pagyvena jis, — 
Ir jūs pakankamai turėsit prėgų 
Pats įsitikint, koks jis juokdarys. 


KosMĖ 
Taip, krėst juokus esu papratęs. 
Bet aš ne pėsčias, pamatysit patys! 


DoNAsS MANUELIS 
Atrodo, laikas nelabai vėlus; 
Aš dar kai ką norėčiau aplankyti. 


DoNAs CHUANAS 
Vakarieniauti kviečiame pas mus. 


Donas MANUELIS 

Kosmei 
Tu paskubėk rūbus man išvalyti 
Ir tuoj atidaryk lagaminus! 


Donas CHUANAS 

Kosmei 
Štai raktas tau. Į šiuos namus 
Nėr kito įėjimo. Tad kiekvieną sykį 
Jį savo vietoj duryse paliki. 
Turiu aš antrą sau. Pas jus kasryt 
Ateis tarnaitė kambarių tvarkyt. 


Išeina visi, išskyrus Kosmę 

XII scena 
Kosmė 


KosMĖ 
Lagaminėli mylimas, eik šen! 
Pirmiausia pasakyk tu man, 
Kiek pinigo — skatiką prie skatiko — 
Susižvejot kelionėj mums pavyko. 
Ką tu Žmogus gali nusukt namie? 
Visur tvarka, visur drausmė!.. 
Bet viešbuty užtat kur kas geriau man klojas: 
Čia tikras rojus! 
Į svetimą kišenę įlendi kaipmat, — 
Tiktai žiopsot nereikia niekuomet. 
Atidaro savo lagaminą ir išima iš ten piniginę 
Na, kaip kruti, šaunus kapšeli mano? 
Mes su tavim geri draugai nuo seno. 
Kai iš namų iškeliavai, 
Subliūškęs, liesas tu buvai, — 
Dabar pilviukas tavo apskritutis 
Maloniai pūpso išsipūtęs. 
Reik suskaičiuoti kapitalą... Ne! 
Tegu sau ponas pabara mane, 
O aš ne koks piemuo jam. Tesižino. 
Atsineša kitą lagaminą 
Pakol jo nėr, iš šito lagamino 
246 Turiu iškrauti drapanas greičiau. 
Taip, regis, įsakyta man. Tačiau 
Kam gi skubėt? Ak, didelio čia daikto! 
Įsakė — pamanykite! — ir baigta... 
Tik plušk ir plušk! Nejau galų gale 
Nueiti tarnui niekur nevalia? 
Kad taip kur nors dabar užsukus! 
Negi pakenktų vyno buteliukas?.. 


skuijuii huresg 


Kaip tu galvoji, Kosme? Pritari mielai? 
Jei taip, — į šalį pono reikalai! 


Išeina 
XIII scena 


Donja Anchela ir Isabelė įeina pro duris, prie 
kurių stovėjo pristumta indauja 


ISABELĖ 
Nieko nėr čionai. Rodrigas 
Sakė man, kad jūsų broliai 
Ir svetys kažkur išėjo. 
Matote, kaip lengva buvo 
Mums patekti kambarin. 


DONJA ANCHELA 
Taip, iš tikro, Isabele, 
Aš be reikalo bijojau; 
Viskas klojasi puikiausiai. 
Mes be vargo atidarėm 
Ir uždarėme duris. 
Pastebėt ar ką įtarti 
Neįmanoma tiesiog... 


ISABELĖ 
Kam gi šičia mes atėjom? 


DONJA ANCHELA 
Kad išeitumėme vėl. 
Jei dvi moterys, kaip mudvi, 
Sugalvojo tokį pokštą, 
Ko gi dar iš jų norėt? 

Jau esu aš tau minėjus, 
Jog turiu tik vieną tikslą — 
Atsilyginti kaip moku 
Tam narsiajam kabaljerui, 
Kurs, pavojaus nepabūgęs, 
Drąsiai stojo gint manęs... 


ISABELĖ 
Jūsų brolis savo špagą 
Dovanojo mūsų svečiui, — 
Štai ant stalo guli ji. 


DONJA ANCHELA 
Pažiūrėk! Du lagaminai. 


ISABELĖ 
Ir abu atidaryti! 
Kaip jūs manote, senjora, 
Verta dirstelėt į juos? 


DONJA ANCHELA 
Gal tatai smalsumas kvailas, 
Bet matyt jo daiktus noriu, 
Brangenybes jo visas. 


ISABELĖ 
248 Jis kariškis, ieško vietos, — 


Nieko gero ten nebus... 


Žiūrinėja daiktus, mėtydamos juos po visą kambarį 


sÁuryun Aueijg 


DONJA ANCHELA 
Kas čia? 


ISABELĖ 
Popieriai, senjora. 


DONJA ANCHELA 
Moterų laiškai? 


ISABELĖ 
Vargu. 
Tai visoki svarbūs raštai, 
Surišti krūvon ir sunkūs. 


DoNJA ANCHELA 
Taigi! Moterų laiškai 
Daug mažiau tikriausiai svertų... 
Bet palik tu juos ramybėj. 


ISABELĖ 
Marškinių yra taipogi. 


DONJA ANCHELA 
Kuo jie kvepia? 


ISABELĖ 
Skalbimu. 


DONJA ANCHELA 


Tai patsai geriausias kvapas. 249 
ISABELĖ 5 
Jie balti, ploni ir švelnūs: Ž 
Trys gražiausios ypatybės! Ž 
Bet, senjora, kas gi čia? = 


Didelis odinis kapšas 
Su visokiais instrumentais... 


DONJA ANCHELA 
Leisk į jį man pažiūrėti... 
Šitokius kapšus nešioja 
Dantų gydytojai. Ne: 
Tai — gnybtuvai sukti ūsams, 
Prietaisai — raityt plaukams. 


ISABELĖ 
Va dar šukos, šepetukai... 
Apsirūpinęs kaip reikiant! 
Mūsų svečias, rodos, mėgsta 
Ir dailius batus? 


DONJA ANCHELA 
Dėl ko? 


ISABELĖ 
Štai jo kurpaliukai. 


DONJA ANCHELA 
Dar kas? 


ISABELĖ 
Antras popierių ryšelis; 
Tai laiškai, iš formos sprendžiant. 


250 DONJA ANCHELA 
Gal nuo moterų? Duok šen. 
A, ir atvaizdas pridėtas! 


ISABELĖ 
Ko sustojote, senjora? 


sÁuryu Aueig 


DONJA ANCHELA 
Gražų žmogų ir paveiksle 
Mums regėti malonu. 


ISABELĖ 
Bet dėl šito radinėlio 
Jūs tarytum susikrimtus?.. 


DONJA ANCHELA 
Kvaiša tu! Gana žiūrėt. 


ISABELĖ 
Ką jūs žadate daryti? 


DONJA ANCHELA 
Parašyti jam laiškelį. 
Še tau atvaizdą. 


Sėdasi rašyti 


ISABELĖ 
Tuo tarpu 
Aš jo tarno lagaminą 
Apieškosiu. Pinigai!.. 
Ak, variokai, jūs begėdžiai, 
Paprasti, menki plebėjai 
Tos galingos karalijos, 
Kur dukatai ir dublonai 
Viešpatauja išdidžiai! 
Sugalvojau gerą pokštą: 
Variokus aš pasiimsiu 
Ir padėsiu jųjų vieton 
Tyčiomis kelias anglis. 

Prideda anglių į Kosmės piniginę 


DONJA ANCHELA 
Parašiau. Bet kur man dėt jį, 
Kad staiga atėjęs brolis 
Negalėtų pastebėt? 
Kaip manai tu? 


ISABELĖ 
Ant pagalvio, 
Štai, po apdangalu, čia. 
Kai svetys ranka jį kilstels, 
Pamatys tikriausiai laišką. 
O lig tolei niekas kojos 
Neįkels čionai. 


DONJA ANCHELA 
Puiku. 
Kišk jį ten — ir tuoj surankiok, 
Ką išmėtėm kambary. 


ISABELĖ 
Girdit? Raktas sugirgždėjo... 


DONJA ANCHELA 
Meskim viską, kaip yra! 


Greitai slėpkis, Isabele! 


ISABELĖ 
Na, spintele, gelbėk mus. 


Pasislepia 


XIV scena 


KosMĖ 
Pasirūpinau savim... 
O dabartės —- magaryčiom — 
Galima ir savo ponu 
Pasirūpinti šiek tiek. 


Pamato išdraikytus daiktus 


Kas gi tai? Dievuli mano! 

Koks perkūnas mūsų mantą 

Taip ištaršė, jog atrodo, 

Lyg varžytynės čia vyko... 

Turgus, o ne kambarys! 

Atsiliepkit, ei! Nė garso... 

Nieko nėr; o jei ir būtų, 

Vis tiek pat neprisišauktum. 

Na, tiek to. Gal ir geriau. 

Apsieisime be šauksmo, — 

Nusibodo man šauksmai. 

Bet menki juokai. Iš baimės 

Visas virpu aš kaip lapas... 

Kad tik tas daiktų knisikas, 

Kurs čionai šeimininkavo 

Tartum savo namuose, — 

Kad tik jis nebūtų kartais 255 
Man nudžiovęs pinigų! 

Ką matau aš? Dieve šventas! 
Tas nežinomas siaubūnas 
Juos man pavertė anglim... 
Kas bebūtum tu - raganius, 
Kaukas, aitvaras ar šmėkla, 

Tu gali darkyt kaip nori 


Nuosavus pinigėlius, 
Bet vogtais variokais mano 
Kam susiviliojai tu? 


XV scena 


Donas Manuelis, donas Chuanas, donas 
Luisas ir Kosmė 


DoNAS CHUANAS 
Kas čia klykia? 


Donas LUISAS 
Kas yra tau? 


Donas MANUELIS 
Pasakyk, kas atsitiko! 


KosMĖ 
Nieko sau! Gražus dalykas! 
Jeigu čia, pas jus, senjore, 
Įsikūrė koks vaiduoklis, 
Tai kuriam, sakykit, galui 
Jūs atsikvietėte mus? 
Vienai trumpai valandėlei 


254 Pasišalinau — ir ką gi? 
Kambary, atgal sugrįžęs, 
S Tokį jovalą radau, 
3 aai i 
Jog čionai atrodo viskas 
X Tarsi rankoje kokioj. 


DoNAS CHUANAS 
Dingo kas? 


KosMĖ 
Ne, ačiū Dievui. 
Tiktai pinigus, kurie 
Mano kapšyje gulėjo, 
Pavertė kažkas anglim. 


Donas LuUISAS 
Suprantu jau! 


Donas MANUELIS 
Šitas pokštas — 
Nerangus, nevykęs, kvailas. 


DONAS CHUANAS 
Ir gerokai įžūlus. 


KosMĖ 
Pokštas? Ne, kaip Dievą myliu! 


Donas MANUELIS 
Patylėk. Tu nuolat girtas. 


KosMĖ 
Bet kai išsipagirioju, 
Visiškai blaivus jaučiuos. 


DONAS CHUANAS 
Metas gult, don Manueli. 
Viso gero! Lai vaiduokliai 
Jūsų poilsio nedrumsčia, 
Lai jie tarnui kitą sykį 
Nekrečia tokių juokų. 

Donas LUISAS 
Laimė dar, kad jūs, senjore, 
Toks narsus. Turbūt dažnokai 
Tenka jums apnuogint kardą 
Ir už mulkio šito pokštus 
Atsakyt, deja, pačiam... 


Donas Chuanas ir donas Luisas išeina 


XVI scena 
Donas Manuelis, Kosmė 


DoNAs MANUELIS 
Štai, matai, kiek pridarai tu 
Man visokių nesmagumų! 
Iš tikrųjų, beprotybė — 
Taip terliotis su tavim. 
Kažkodėl kiekvieną sykį 
Į šimtus bėdų keisčiausių 
Tu įvelt mane turi. 


KosMĖ 

Mes dabar vieni, senjore, 

Ir juokauti juoko dėlei 
256 Aš nelinkęs su jumis. 
Lai du tūkstančiai šėtonų 
Pragaran mane nutrenkia, 
Jei meluoju! Kažin kas, 
Man išėjus, aukštyn kojom 
Viską apvertė čionai. 


skuvguui hueig 


Donas MANUELIS 
Kam dar teisinti tu stengies 
Savo būdą nevalyvą? 
Kambarį verčiau tvarkytum 
Ir keliautum gult. 


KosMĖ 
Tegu 
Aš galeroj galą gausiu, 
Jei... 


Donas MANUELIS 
Nutilk, dėl Dievo meilės, 
Arba trenksiu tau galvon. 


Pasitraukia į alkovą 


KosMĖ 
Jeigu šitaip atsitiktų, 
Tai man būtų ne pyragai. 
Ką gi! Reikia kibt į darbą 
Ir tą šlamštą išdraikytą 
Kraustyt į lagaminus. 
Viešpatie, kodėl neduodi 
Man trimito stebuklingo, 
Kad paėmęs jį galėčiau 
Viską tuoj krūvon surinkt? 257 


Donas Manuelis grįžta su popieriu rankoj 


DoNAs MANUELIS 
Ei, pašviesk man, Kosme! 

KosMĖ 
Kas ten? 
Gal, senjore, jūs aptikot 
Kokį svečią neprašytą? 


DoNAs MANUELIS 
Kai atidengiau aš, Kosme, 
Savo patalą, — matau 
Ant pagalvio šį laiškutį; 
Jau tik antrašas jo vienas 
Smarkiai stebina mane. 


KosMĖ 
Kam tas raštas adresuotas? 


DoNAs MANUELIS 
Man. Tačiau labai keistai. 


KosMĖ 
Kaipgi būtent? 


DoNAs MANUELIS 
Štai, klausyk: 

Skaito 
„Nieks manęs teneatplėšia, 
Išskiriant don Manuelį“ 


KosMĖ 
Dieve duok, kad tik netektų 
Jums nenorom patikėti 
Tuo, ką aš sakiau... Palaukit, 
Dar neplėškite! Pradžiėj 
Užkeikimą pakuždėkit. 


DoNAs MANUELIS 
Liaukis, Kosme. Tai ne baimė, 
O vien įvykio keistumas 
Jaudina bent kiek mane. 
Tas, kas stebisi, - nebijo. 

Skaito 
„Aš labai susirūpinusi Jūsų sveikata, nes dėl 
manęs Jūs rizikavote savo gyvybe. Tad, kupina 
dėkingumo ir nerimo, maldauju pranešti 
man, kaip šiuo metu jaučiatės ir kuo aš Jums 
galiu būti naudinga. Kelias labai paprastas: 
palikite atsakymą toj pačioj vietoj, kur radote 
šį raštelį. Įspėju, kad svarbu išlaikyti paslap- 
tį, nes jeigu viską sužinos kuris nors iš Jūsų 
draugų, man gresia gėda ir mirtis“ 


KosMĖ 
Tikri stebuklai! 


DoNAS MANUELIS 
Niekai, brol. 


KosMĖ 
Jūs nenustebęs? 


Donas MANUELIS 
Anaiptol. 
Dabar man viskas paaiškėjo. 259 


KosMĖ 
Kas paaiškėjo? 

DoNAs MANUELIS 
Kad dama, 
Kuri gatve kažkur nuskriejo, 

Nuo don Luiso bėgdama, 
Matyt, yra jo mylimoji 
(Žmonos neturi jis tikrai) — 
Na, o kai šitaip pagalvoji, 
Tai aišku darosi, kad jai 

Pas savo mylimą patekti 
Yra tiktai vieni juokai. 


KosMĖ 
Nors kalbat lyg ir neblogai, — 
Mana širdis neliauja plakti... 
Su mielu noru sutinku, 
Kad ji meilužė don Luiso; 
Bet tu nujausk man šitaip visa, 
Kas atsitiks greitu laiku... 
Ne, tai daugiau negu sunku! 
Aš negaliu įsivaizduoti, 
Kaip atsidūrė laiškas čia? 


Donas MANUELIS 
Galėjo tarnui jį įduoti, 
Kad tas pakištų paslapčia. 


KosMĖ 
Ne, neįmanoma atrodo: 
Jokių tarnų aš nemačiau. 


Donas MANUELIS 
Gal atsitiko tai anksčiau? 


KosMĖ 
O kad ir taip, - menka paguoda! 
Aplink išmėtyti daiktai, 
Sujauktos drapanos ir laiškas, — 


Ar jums nesako visa tai, 
Kad reikalai labai neaiškūs? 


Donas MANUELIS 
Patikrink langus: gal kurį 
Tu palikai neuždarytą? 


KosMĖ 
Pasišalina ir vėl sugrįžta 
Puikiausiai viskas sutvarkyta. 


DoNAs MANUELIS 
Tad kas gi buvo kambary? 
Nebegaliu suprasti nieko... 


KosMĖ 
Kaipgi? 


Donas MANUELIS 
Sunku tau pasakyt. 


KosMĖ 
Kas jums dabar daryti lieka? 


DoNAs MANUELIS 
Be baimės, drąsiai parašyt 
Atsakymą į laišką josios 
Ir kuo ramiausiai sau toliau 
Stebėti, kaip dalykai klosis. 
Taip veikdami mes pagaliau 
Ištirt galėsime gražiuoju, 
Kas laiškelius čionai nešioja. 

KosMĖ 
O šeimininkui visa tat 
Pranešti žadat? 


DoNAs MANUELIS 
Niekuomet. 
Aš niekad damos neužgausiu, 
Kuri taip tiki manimi. 


KosMĖ 
O jei įžeisit jos brangiausią, 
Bus jūsų sąžinė rami? 


DoNAs MANUELIS 
Aš elgsiuosi visai padoriai, 
Jai nedarydamas skriaudos. 


KosMĖ 
Kad tik paskui daugiau bėdos 
Iš to nebūtų jum, senjore! 
Ne taip čia paprasta, deja... 


Donas MANUELIS 
Hm... Ką turi tu galvoje? 


KosMĖ 
Jei nesurastumėte rakto 
Nuo tų keistybių, ir kasdien 
Laiškeliai piltųsi vis vien, — 
Ką tąsyk jum daryti tektų? 


DoNAs MANUELIS 
Pradėt tikėti, jog kažkas 
Lankyti mus vogčia panūdo 


Ir sugalvojo naują būdą, 
Kaip rakinėt duris visas. 

Yra, matyt, dar slaptas kelias, 
Kuriuo prasmukti čia gali, 
Tik jo nežinom mes, kvaili... 
Bet, nusibaigęs ir nualęs, 
Veikiau išeisiu iš galvos, 
Negu stebuklų išsigąsiu. 


KosMĖ 
Argi nėra visokių dvasių? 


DoNAs MANUELIS 
Jų nemačiau aš niekados. 


KosMĖ 
Nėra namiškių, nei raganių? 


DoNAs MANUELIS 
Juos tyčia žmonės prasimanė. 


KosMĖ 
O vilktakai, o aitvarai? 


DoNAS MANUELIS 


= Turbūt galvoj tau negerai... 

DoNAs MANUELIS 
Tai vis tamsumo piktos sėklos. 


KosMĖ 
Gal nėr, ko gero, nė velnių? 


DoNAS MANUELIS 
Ir apie juos nedaug žinių. 


KosMĖ 
O kenčiančios skaistykloj vėlės?.. 


Donas MANUELIS 
Kurios taip ilgisi manęs!? 
Ar dar ilgai kvailiosim mes? 
Gana tau malt, nebūk pašėlęs! 


KosMĖ 
Ką jūs nusprendėte? 


DoNAs MANUELIS 
O štai: 
Budėsiu uoliai dieną naktį; 
Kol paslaptį pavyks atsekti, 
Atsekti tiesiai, paprastai, 
Be kipšų ir kerų pagalbos. 


KosMĖ 


Per daug ankstyvos tokios kalbos... 


O aš velniais tikiu šventai. 
Man nujautimas širdžiai sako: 
Nebūna dūmų be tabako. 


Uždanga 


ANTRAS VEIKSMAS 


I scena 


Donjos Anchelos kambarys 
Donja Anchela, donja Beatrisė, Isabelė 


Donja BEATRISĖ 
Įdomių labai dalykų 
Tu papasakojai man. 


DONJA ANCHELA 
Tai ne viskas: sužinosi 
Žymiai dar įdomesnių. 
Kur sustojom? 


Donja BEATRISĖ 
Tu sakei man, 
Kaip pro spintą paslaptingą 
Patekai be jokio vargo 
Mūsų svečio kambarin 
Ir raštelį palikai ten, 
Į kurį rytojaus dieną 
Tu atsakymą gavai. 

DONJA ANCHELA 


Taigi, taigi. Parašytas 

Jis taip meiliai ir maloniai, 
Taip grakščiai ir sąmojingai, 
Taip šiam atvejui pritinka 

Ir pamėgdžioja taip šauniai 
Stilių riterių romanų, 

Kur istorijos panašios 
Pasitaiko neretai! 

Štai jo laiškas, Beatrise. 

Tau tikriausiai jis patiks. 


„Žavingoji senjora, kad ir kas Jūs būtute, Jūs, 
kuri esate nukamuotojo riterio paguoda ir 
teikiatės gailestingai atjausti jo visas kan- 
čias, - malonėkit nurodyti man, kas yra tasai 
šlykštus nenaudėlis ar įžūlus pagonis, kuris 
jus persekioja savo kerais; aš geidžiu tatai 
žinoti, idant pagijęs nuo žaizdų galėčiau dėl 
Jūsų pakartotinai stoti su juo šiurpulingon 
dvikovon, nors ir žūčiau besikaudamas: juk 
tikras riteris yra pasiryžęs veikiau numirti, 
negu kad nusidėti savo garbei ir priedermei. 
Šviespatis Jus tesaugo ir tenepamiršta manęs. 
Damos Vaiduoklės Riteris. 


“u 


Donja BEATRISĖ 


Iš tiesų, žavingas stilius! 
Ir kaip derinasi puikiai 
Jis su nuotykio dvasia! 


DONJA ANCHELA 


Aš tikėjaus gauti laišką, 
Pilną nuostabos rimčiausios, 


Bet, suradusi netrukus 

Šį atsakymą juokingą, 
Nutariau linksmumo dėlei 
Eit toliau keliu pradėtu 

Ir jam šitaip atrašiau... 


Donja BEATRISĖ 
Cit... Ateina don Chuanas! 


DONJA ANCHELA 
Tavo riteris meilingas 
Nori mielai Beatrisei 
Padėkoti ir pareikšti, 
Kad jis džiaugiasi be galo, 
Čia regėdamas tave. 


Donja BEATRISĖ 
Kai man sakoma teisybė, 
Aš nerūstauju dėl to. 


II scena 


Donja Anchela, donja Beatrisė, Isabelė ir 
donas Chuanas 


DONAS CHUANAS 

Nėr pasauly tokio blogo, 
Kurs į gera neišeitų, — 
Skelbia liaudies išmintis. 
Aš ir pats tatai patyriau, 
Nes nelaimė jūsų tapo 
Mano laimės priežastim. 
Jūs, gražioji Beatrise, 

Kaip girdėti teko man, 
Susipykote su tėvu 

Ir be džiaugsmo ypatingo 
Čia nenoromis atvykot, 
Štai į šiuos namus; deja, 
Aš turiu prisipažinti, 
Kad dėl jūsų nesmagumų 
Nenusimenu taip baisiai 
Ir net džiūgauju veikiau, 
Nes galiu po savo stogu 
Jus matyt - vien jų dėka. 
Įvairiai mat veikia meilė: 
Jums ji atneša kartybę, 
Man - palaimą dovanoja; 
Panašiai juk ir gyvatėj 
Kartais gydomieji syvai 
Slypi su nuodais kartu. 
Taigi sveikinu širdingai! 
Kuklioje viešnagėj mano 
Saulė angelo draugijoj 
Neturėtų nuobodžiaut. 


Donja BEATRISĖ 


Jūsų žodžiuos taip kvailai 
Pagyrimai susiliejo 

Su užuojauta švelnia, 

Jog nelengva atsakyti. 
Teko čia man prisiglausti, 
Nes susibariau namie, 
Nors tikrasis kaltininkas 
Šito vaido — esat jūs. 
Mano tėvas sužinojo, 

Jog kalbėjausi aš naktį 
Nuo balkono su kažkuo, 


Bet sakyti nenorėjau, 

Kad tai buvot jūs... Užtat, 
Pasikliaudamas tvirčiausiai 
Seserėčios dorumu, 

Šičia atsiuntė mane jis, 

Kol jam apmaudas atlyš. 
Ką daugiau galiu pridėti? 
Tai nebent, kad aš dėkoju 
Savo tėvui už rūstybę... 

Aš taip pat žinau, kad meilė 
Įvairiausiai veikia žmones: 
Ji kaip saulė, nuo kurios 
Vienos gėlės nyksta miršta, 
Kitos — puošniai išsiskleidžia. 
Taip įspindo mano sielon 
Meilės karštas spindulys, — 
Ir iš karto mirė skausmas, 
Ir širdy pražydo laimė, 
Laimė būti šalia jūsų, 
Namuose, kuriems galėtų 
Perlai, angelai ir saulė 
Žavingumo pavydėt. 


DONJA ANCHELA 


Aišku man, kad jūs abudu 
Meilės pertekę šiandieną, 
Nes taip dosniai mano vardui 
Žeriate komplimentus. 


DoNAS CHUANAS 


Ak, sesute, man atrodo, 

Jog tu keršiji už svečią, 

Kurs tiek rūpesčių tau teikia, 
Ir todėl nusprendei tyčia 

Šitą viešnią atsikviest, 
Kad ji, savo ruožtu, drumstų 
Man ramybę. 


DONJA ANCHELA 
Tu neklysti. 
Aš užvis labiausiai troškau, 
Kad tu linksmintumei ją. 


DoNAS CHUANAS 
Šitokiu kerštu taipogi 
Aš patenkintas esu. 


Nori išeiti 


DONjA BEATRISĖ 
Kur skubi tu, don Chuanai? 


Donas CHUANAS 
Tau skubu tarnaut, brangioji... 
Su tavim aš nesiskirčiau, 
Jei ne svarbūs reikalai. 


DONJA ANCHELA 
Tegu eina sau. 


DONAS CHUANAS 
Sudie. 


Pasitraukia 


III scena 
Donja Anchela, donja Beatrisė, Isabelė 


DONJA ANCHELA 
Tas jo svečias man užkrovė 
Aibes rūpesčių visokių! 
Panašiai kaip mano brolis 
Nebežino, ką daryt, 
Taip ir aš nesusigaudau, 
Ko dabar čia griebtis... Galvą 
Susukai tu mano broliui, 
Svečias jo — susuko man. 


Donja BEATRISĖ 
Kaip nyku be don Chuano! 
Pasakok toliau: galbūt 
Tai praskaidrins truputėlį 
Mano liūdesį... 


DONJA ANCHELA 
Žodžiu, 
Laiškas ėmė eit po laiško — 
Viens už kitą prašmatnesnis 
(Omeny turiu aš jį!)... 
Moka mat jisai kaip niekas 
Rimtą šneką pabarstyti 


Gero sąmojo druska. 271 

DONJA ANCHELA 
Kad esu tikrų tikriausiai 
Mylimoji don Luiso, 

Nes čionai slapstaus — ir raktą 
Aš nuo kambario turiu. 


Donja BEATRISĖ 
Viena keista man atrodo... 


DONJA ANCHELA 
Kas gi būtent? 


Donja BEATRISĖ 
Kad jisai, 
Pats matydamas tolydžio, 
Jog kažkas nešioja laiškus, 
Nepatykojo tavęs 
Ir už rankos nenutvėrė. 


DoNjA ANCHELA 
Tai sunkoka. Prie jo durų 
Nuolat budi mano tarnas, 
Ir tiksliai pranešinėja, 
Ar namie jisai, ar ne. 
Į jo kambarį įeina 
Isabelė tik tada, 
Kai nėra tenai nė dvasios. 
Ak, brangioji, kartais tenka 
Vargšui tarnui kiaurą dieną 
Veltui lūkuriuot. Beje, 
Aš prisiminiau, kad reikia 
Šitą krepšį, Isabele, 
Nugabent laiku tenai. 


Donja BEATRISĖ 
Dar man kyla abejonė... 
Tu laikai jį išmintingų 


Ir protingu žmogumi; 
Kaipgi toks galvotas vyras 
Nepajėgia to suprasti, 

Jog kalta čia indauja? 


DONJA ANCHELA 
Ar girdėjai tu, kaip buvo 
Su Kolumbo kiaušiniu? 
Mokslingiausi protai veltui 
Prakaitavo, suko galvas, 
Kaip ant stalo marmurinio 
Pastatyti jį stačiom, 
O Kolumbas tą kiaušinį 
Stuktelėjo lyg juokais — 
Ir anas tuoj atsistojo... 
Paprasčiausi mat dalykai 
Kaip mįslė dažnai atrodo, 
Kol esmės jų nežinai. 


Donja BEATRISĖ 
Dar paklausti aš norėčiau... 


DONJA ANCHELA 
Klausk mane. 


Donja BEATRISĖ 


Sakyk man, kam 275 
Visos tos išdaigos paikos? 
S 
5 
DONJA ANCHELA < 
Nežinau, kaip tau pasakius... Ž 
+ o 
Šitaip gal aš jam norėčiau = 


Lyg ir padėką pareikšti 
Ir vienatvę savo nykią 

Pajvairinti sykiu. 

Bet aš pastebiu su gėda, 

Kad mane pavydas graužia... 
Aš radau jo kambary 
Damos atvaizdą - ir trokštu, 
Pirmai progai pasitaikius, 
Pasivogti jį žūtbūt! 

Man baugu prisipažinti, 

Bet esu aš pasiryžus 

Net jį patį pamatyti 

Ir pasikalbėt su juo. 


Donja BEATRISĖ 


Išsiduot kas tu? 


DONJA ANCHELA 


Gink Dieve! 

To nebus. Mane jis laiko 
Don Luiso mylimąja; 
Užtatai jis taip kukliai, 
Santūriai ir droviai rašo. 
Nemanau, kad savo draugą, 
Savo mielą šeimininką 

Jis įžeistų. Aš pati 

Atsargi taipogi būsiu. 


Donja BEATRISĖ 


Kaip su juo tu susitiksi? 


DONJA ANCHELA 


Mano planas - toks: klausyk. 
Gal sunku tuo patikėti, 

Bet aš jį žadu priimti 

Kuo ramiausiai pas save, 


Jam gi bus visai neaišku, 
Kur jis. 


Donja BEATRISĖ 
Stabtelk valandėlę: 
Štai ateina don Luisas. 


DONJA ANCHELA 
Baigsiu pasakot paskui. 


Donja BEATRISĖ 
Ar ne keista, kad likimas 
Neretai du žmones lygiai 
Talentais apdovanoja, — 
Bet tarp juodviejų bedugnė 
Pasilieka kažkodėl: | 
Vienas žavi mus, o kitas 
Atstumia. Verčiau išeisiu, 
Nes matyti don Luisą 
Jokio noro neturiu. 


Nori išeiti 


IV scena 


Donas Luisas, donja Anchela, donja Beatri- 275 
sė, Isabelė 


Donas LuISAS 
Jūs išeinate? Dėl ko gi? 

Donja BEATRISĖ 
Tik dėl to, kad jūs atėjot. 

Donas LUISAS 


Ar tai galimas dalykas, 
Kad tokia skaisti grožybė, 
Lyg diena prieš tamsią naktį, 
Šitaip bėgtų nuo manęs? 
Nebijokite, aš jūsų 
Neužtemdysiu! Atleiskit, 
Kad drįsau jus sutrukdyti, 
Ir nerūstaukit ant savo 
Vargšo vergo paklusnaus! 
Apie jūsų prielankumą 
Nesvajoju nė iš tolo, 
Nesiryžtu jo maldaut, — 
Trokštu vieno tik: išgirskit 
Mano balsą ilgesingą! 
Pamilau jus kaip beprotis, 
Nors jaučiu, kad meilė mano — 
Meilė be vilties krislelio... 
Bet, nepaisydamas nieko, 
Aš mylėsiu vis tiek pat 

Ir už jūsų abuojumą 
Atsikeršysiu bent tuo. 

Tad manęs nesigailėkit 

Ir draskykit mano širdį: 
Juo smarkiau manęs nekęsit, 
Juo karščiau mylėsiu aš! 

O jei visa tai matyti 
Pernelyg yra skaudu jums, 
Jei labiau nenorit audrint 
Įsisiautusių aistrų, 

Tai išmokite mylėti — 

Ar suteikite man galią 
Neapkęsti taip kaip jūs. 
Paniekos, abejingumo 

Ir aitrios pagiežos meno 


Jūs išmokykit mane, — 

Aš gi meilės ir jautrumo, 

Ir lipšnaus prisirišimo 

Jus pamokysiu už tai... 

Arba - ne, nereik! Amūras — 
Atšiaurus, reiklus dievaitis: 
Tad už du manęs nekęskit, 
Kad mylėčiau jus už du! 


Donja BEATRISĖ 


Jūsų skundai išsilieja 

Taip žavingai, jog galėčiau 
Aš palengvint jūsų gėlą, 
Bet mane pagunda ima 
Paklausyti dar... 


Donas LUISAS 


Matau, 

Kad užuojautos mažiausios 
Nepažįstate... Jei šitaip, 
Pasistengsiu aš kalbėti 
Šalta paniekos kalba. 


Donja BEATRISĖ 


Tuo geriau, nes tąsyk veikiai 
Jūsų skausmas iškalbingas 
Dings be pėdsako. 


Nori išeiti; donas Luisas bando ją suturėti 


Donas LuUISAS 


O, ne, 
Neišeikit, palūkėkit! 
Dar pabūkime... 


277 


SpJONPIEĄ ewed 


278 


sÁuyu hueig 


Donja BEATRISĖ 
Nenoriu 
Nė klausyt. 
Donjai Anchelai pusbalsiu 
Dėl Dievo meilės, 
Prilaikyk tu jį, brangioji. 


Išeina 


DONJA ANCHELA 
Kaip ne gėda tau? Būk vyras. 


Donas LuIsSAS 
Kas gi man daryt, sesuo? 


DoNJA ANCHELA 
Savo nuoskriaudas pamiršti, 
Nes paniekintoji meilė — 
Tai kančia, mirties kančia! 


Donas LuIsAS 
Ją pamiršti? Ne, pakolei 
Aš jaučiuosi jos atstumtas, 
Neįmanoma tatai. 
Lai mane jinai paguodžia, — 
Ir laimingas pasijutęs 
Ją pamiršti aš galėsiu, 
Bet dabar — nieku būdu. 
Protingiausiam Žmogui noris 
Su kitu pasidalinti 
Tuo, ką išgyvena jis... 
Maloniausi atminimai 
Išsisklaido tartum dūmas, 


Bet širdy ilgam palieka 
Gilūs nuoskaudos randai. 


Išeina donja Anchela ir Isabelė 


V scena 


Kitas kambarys dono Chuano namuose 
Rodrigas, donas Luisas 


RODRIGAS 
Iš kur? 


Donas Luisas 
Neklausk manęs, Rodrigai. 


RODRIGAS 
Kiek skausmo jūsų akyse!.. 


Donas LUISAS 
Aš ką tik su Beatrise 
Kalbėjausi. 


RODRIGAS 
Tarytum knygoj 
Iš jūsų povyzos niūrios 
Matau atsakymą aš jos. 
Bet kurgi ji pati? Lyg tyčia 
Neteko man jos pastebėt. 


Donas LUISAS 
Ji neseniai atvyko šičia 
Pas mano sesę paviešėt. 

Ta moteris — tikra despotė... 
Ir reikia dangui padėkoti 

Už tai, kad šitokia viešnia 

Ir kad toksai svetys narsuolis 
Mus pagerbė... Sesuo ir brolis 
Lyg susimokė prieš mane! 
Čionai, žiūrėk, don Manuelis, 
Ten Beatrisė... Pavydu 

Degu aš, vaikštau lyg šešėlis 
Ir sau ramybės nerandu. 


RODRIGAS 


Senjore, būkime atsargūs: 
Ateina štai patsai svetys! 


VI scena 


Donas Manuelis, tie patys 


Donas MANUELIS 
Pusbalsiu 


Nesusigaudau... Tikras vargas! 
Ir kas gi čia per paslaptis? 
Pasaulį, rodos, atiduočiau, 

Kad tik kaip norint sužinočiau, 
Ar iš tikrųjų ta dama 

Yra meilužė don Luiso 

Ir kaip, kieno padedama, 

Jinai taip šmaikščiai daro visa... 


DoNAS LUISAS 


Don Manueli, labadien. 


Donas MANUELIS 
Laba diena! 


Donas LUISAS 
Iš kur, senjore? 


Donas MANUELIS 
Iš rūmų. 


Domas LulIsAsS 
Klausti lyg nenoriu, 
O klausiu kažkodėl vis vien... 
Neišgirdau aš nieko naujo! 
Kam tenka šio ar to prašyt, 
Tasai šiandieną arba ryt 
Žūtbūt į rūmus atkeliauja. 


DoNAs MANUELIS 
Jei būtų tiek tiktai bėdos, 
Tai aš turėčiau laisvo laiko. 
Bet aibės kliūčių visados 
Kely manajam pasitaiko. 
Jo didenybė neseniai 
Išvyko į Eskorialą, 
Ir man svarbu, svarbu be galo 
Patekti kuo greičiau tenai. 


Donas Luisas 
Jei aš galiu jums būt naudingas, — 
Prašykit visko iš manęs... 


DoNAs MANUELIS 
Už jūsų pastangas kilnias 
Nepaprastai esu dėkingas. 

Donas LUISAS 
Ir savo kūnu, ir dvasia 
Don Manueliui aš tarnausiu. 


Donas MANUELIS 
Jumis lyg broliu pasikliausiu... 


Donas LuUIsAs 
Džiaugiuos. 
Tylomis 
Ko stovit akyse, 
Manęs ramybėj nepaliekat? 


DoNAs MANUELIS 
Be abejo, nedrįsiu niekad 
Jus atitraukt nuo pramogų, 
Kurios senjorą tokį supa; 
Man būtų baisiai nesmagu 
Prašyt visokių paslaugų 
Ir tuo gadinti jūsų ūpą. 


Donas LUISAS 
Ak, jūs nežinote, deja, 
Ką prieš minutę aš sakiau čia... 


Donas MANUELIS 
Ką turit jūs omenyje? 


Donas LuIsAS 
Gražuolę vieną; neužjaŭčia 
Manęs ledinė jos širdis... 
Nesuprantu, už ką lemtis 
Man siunčia šitą prakeikimą? 


Donas MANUELIS 
Kodėl gi jus toks pyktis ima? 


Donas LuUIsSAS 
Susiviliojęs gražuole, 
Ją pamilau aistra gilia, 
Bet neturiu pasisekimo... 


DoNAs MANUELIS 
Tikiuos, jog visa tat juokai? 


Domas LuIsAsS 
O, kad galėčiau aš juokauti! 
Tuomet nereiktų taip ilgai 
Ir taip tuščiai man sielvartauti. 
Tarytum rytas nuo nakties, 
Ji bėga nuo manęs tolydžio, 
O aš ją myliu — ir pavydžiu, 
Ir laukiu savo pražūties... 
Ribų neturi jos patyčios! 
Manęs gyvai nekęsdama 
Ir nenorėdama, kad vyčiaus 
Ją iš paskos, — toji dama 
Įprašė vieną prašalietį 
Mane užpult ir suturėti, 
Kad būtų kaip pabėgti jai... 
Du žmonės trečią pasikviečia 
Dažnai į talką. Bet jinai 
Pagalbos griebės pašaliečio 
Tam, kad galėtų jo dėka 
Pasprukt šalin... Kaip kažin ką! 


Išeina kartu su Rodrigu 

VII scena 
Donas Manuelis, vienas 


Donas MANUELIS 
Dabar man daug kas paaiškėjo. 
Dabar žinau, kas per viena 
Ta jo pabėgėlė jauna, 
Kuriai pagalbos taip reikėjo: 
Tai buvo, aišku, ji, — o aš 
Padėjau bėgti jai, dievaž! 
Būt jo meilužė - ji negali... 
Tad kas gi rašo laiškus tuos? 
Atnarpliojau kol kas tik dalį 
Šios paslapties nepaprastos. 
Matyt, tarp sienų šito namo 
Ji negyvena... Velniava! 
Apsaugok, Viešpatie, nuo damų, 
Nes man, ko gero, plyš galva... 


VIII scena 
Kosmė, Donas Manuelis 


KosMĖ 
Kaip laikosi neregimoji? 
Gal ją pamatėt pagalios? 
Po šimts! Kada gi mes nuo jos 
Atsikratysim? 


DoNAsS MANUELIS 
Ko burnoji? 


KosMĖ 
Turiu dar begalę darbų, 
Bet kaip man kambarin įeiti? 


Donas MANUELIS 
O kas yra? 


KosMĖ 
Baisu... Drebu... 


DoNAs MANUELIS 
Man nusibodo plepalai tie. 
Ar gali vyras būt bailys? 


KosMĖ 
Taip. Ir geriausias pavyzdys — 
Aš pats. 


Donas MANUELIS 
Visi juokeliai šitie 
Įgriso jau. Verčiau nueik 
Atnešti žiburio: man reik 
Šį tą nedelsiant parašyti... 
Nakčia išvykstam. Supratai? 


KosMĖ 
Aha, dabar žinau tvirtai, 
Kad baugulys ir jus pagavo! 
Jūs išsigandot! Argi ne? 


Donas MANUELIS 
Palik ramybėje mane, — 
Aš neklausau kvailysčių tavo, 
Nes kitkuo užimtas esu. 

Išeina 


Žiūrėk, kad būtų man šviesu! 
Kol kas! Skubu pas don Chuaną 
Jam pasakyt sudie. 


KosMĖ 


Išeina 


Kas mano, 

Kad aš nemokša ir kvailys, 
Tas klysta. Išeitį mes rasim, 
Susidorosime su dvasiom, 
Nors kūną purto drebulys... 


IX scena 


Dono Manuelio kambarys 
Pro spintą įeina Isabelė, jos rankoj uždengtas 
krepšys 


ISABELĖ 


Jie išėjo: prieš minutę 
Sužinojau tai iš tarno. 
Nėr ko delsti. Pastatysiu 
Į nurodytą man vietą 
Krepšį, pilną baltinių. 
Kaip tamsu! Aiman! Oi vargas! 
Aš pati savęs bijausi 

Ir drebu kaip drebulė... 
Pagailėk manęs, o Dieve! 
Šmėkla pirmąsyk pasauly 
Prašo Viešpatį pagalbos! 
Niekaip stalo nerandu... 


Kas per daiktas čia? Iš baimės 
Kambario neatpažįstu, 

Nei, kur stoviu, nežinau. 
Viskas maišos... Ką daryti, 
Jeigu siaubo apimta 
Nesurasiu išėjimo 

Ir mane užklups čionai? 
Tąsyk — galas... Dieve šventas! 
Jau kažkas duris rakina... 
Neša žiburį kažkas... 

Kur man dingti? Kaip pabėgti? 
Pražuvau dabar visai. 


X scena 
Kosmė su žiburiu, Isabelė 


KosMĖ 
O, neregimoji dvasia! 
Jei išauklėti vaiduokliai 
Moka vertint mandagumą, 
Tai maldauju nuolankiausiai 
Nepaikiot ir nedaryti 
Man šunybių — štai dėl ko. 


Eina. Isabelė sėlina iš paskos, stengdamasi, kad 
Kosmė jos nepastebėtų 


Priežastis pirmoji — aiški; 
Antrąją — pati numanot; 
Apie trečiąją — neverta 
Nė kalbėti; o ketvirtą 
Pasakysiu eilėmis: 

Dainuoja 
„Neregimoji dima, 
Tu ant manęs nepyk! 
Aš jaunas - ir į bėdą 
Papuoliau pirmąsyk“ 


ISABELĖ 

Pusbalsiu 
Kai šviesu tik pasidarė, 
Tuoj kitaip pasijutau. 
Jis manęs nepastebėjo! 
Nagi žiburį užpūsiu 
Ir kol jis patamsy klaidžios, 
Smuksiu savo kambarin! 
Net ir brazdesį išgirdęs, 
Jis manęs nepamatys. 
Iš dviejų blogybių - šitą 
Aš pasirenku. 


KosMĖ 

Iš baimės 

Kartais pradedi dainuoti!.. 
ISABELĖ 


Pusbalsiu 
Šit kaip mes tai padarysim... 


Suduoda Kosmei ir gesina žiburį 
KosMĖ 
Oi oi oi, pasigailėkit! 
Mirštu! Kunigą greičiau! 


ISABELĖ 
Reikia nešdintis. 


XI scena 
Donas Manuelis, Isabelė, Kosmė 
DoNAs MANUELIS 
Ei, Kosme! 
Ko gi sėdi tu tamsoj? 
KosMĖ 
Šmėkla man tik ką taip trenkė, 


Jog užgeso net šviesa... 


DoNAs MANUELIS 
Atsipeikėk! Tu sapnuoji. 


KosMĖ 
Dėkui jums už tokį sapną! 


ISABELĖ 


Pusbalsiu, ieškodama apgraibomis durų 


Kurgi durys? 


Susiduria patamsyje su donu Manueliu, kuris 


griebiasi už krepšio 


Donas MANUELIS 
Kas čionai? 


ISABELĖ 

Pusbalsiu 
Dar geriau!.. Aš susidūriau 
Su pačiu šeimininku. 


` 

DoNAs MANUELIS 
Kosme, tuoj uždek man šviesą: 
Aš vaiduoklį sučiupau. 


KosMĖ 
Kad jisai tik neištrūktų! 


DoNAs MANUELIS 
Būk ramus. Na, pasiskubink. 


KosMĖ 
Jūs laikykite stipriau. 


Pasišalina 


ISABELĖ 
Pusbalsiu 
Įsikibo į pintinę! 
Ką gi, teks palikti ją. 
Štai ir spinta... Na, sudieu! 


Pasprunka, palikusi dono Manuelio rankose krepšį 


DoNAs MANUELIS 

Kas bebūtumei, sustoki, 

Ir palauk, kol tarnas grįš. 

Jei iš vietos pajudėsi, 
290 Aš tave, kaip Dievą myliu, 
Durklu perversiu iš karto! 
Betgi ką aš sugavau? 
Vien tiktai bekūnį orą... 
Lengvą marškoną kažkokį 
Rankomis užčiuopiu aš. 
Dieve mano! Kas čia daros? 
Tai galvosūkis, tikrai! 


sÁujjun ñweiq 


XII scena 
Kosmė su žiburiu, donas Manuelis 


KosMĖ 
Pagaliau mes pamatysim, 
Kaip atrodo šmėkla toji. 
Kurgi ji? Jos jau nebėr? 
Ar nebuvot jos nutvėręs? 


DoNAs MANUELIS 
Aš nė pats nesusigaudau... 
Štai, pakišo man tą krepšį — 
Ir pradingo kažin kur... 


KosMĖ 
Iš tiesų, tikri stebuklai! 
Jūs gi tvirtinot, kad laikot 
Savo rankose vaiduoklį, 
O jisai tik šmakšt - ir nėr! 


DoNAs MANUELIS 
Aišku man, jog ta būtybė, 
Kuri taip gudriai ir šmaikščiai 
Nuolat landžioja pas mus, 
Bus pakliuvusi šią naktį 
Netikėtai į žabangas 
Ir norėdama išsprūsti 
Užgesino šviesą tau, 
Man gi — krepšį tą įbruko 
Ir patamsyje pabėgo. 


KosMĖ 
Kaip? Pro kur? 

Donas MANUELIS 
Pro šias duris. 


KosMĖ 
Po velnių! Aš išprotėsiu... 
Bet juk, paskutinį kartą 
Blausiai blėstelėjus šviesai, 
Aš vaiduoklį pats mačiau. 


DoNAs MANUELIS 
Kaip jisai atrodė? 


KosMĖ 
Šitoks: 
Mažučiukas žmogeliukas, 
Apsigaubęs gobtuvu, 
Lyg kokia dvasia vienuolio — 
Ir veikiausiai kapucino. 


Donas MANUELIS 
Visa tai prisivaideno 
Tau iš baimės. Na, pašviesk. 
Pažiūrėsime, ką gero 
Atgabeno mums broliukas. 
Palaikyk pintinę. 


KosMĖ 
Ką? 
Šitą pragaro pintinę? 


DoNAs MANUELIS 
Aš sakau tau, palaikyk! 


KosMĖ 
Ak, senjore, mano rankos 
Visos suodinos... Nenorom 
Aš galiu sutepti šilką, 
Kuriuo uždengtas krepšys. 
Ant grindų jį pastatykit. 


Donas MANUELIS 
A, čia švarūs baltiniai — 
Ir, be to, pridėtas laiškas. 
Ką vienuolis rašo mums? 

Skaito 
„Kadangi Jūs tik neseniai apsigyvenot šiuos 
namuos, aš nesuspėjau per tokį trumpą laiką 
paruošti Jums daugiau baltinių. Bet aš nesė- 
dėsiu sudėjus rankų, ir Jūs nieko nestokosit. 
Jūsų spėjimas, jog aš tariamai esanti dono 
Luiso mylimoji, visiškai nepagrįstas; drįstu 
užtikrinti Jus, kad šito apskritai niekad negali 
būti. Netrukus pats gausite tuo įsitikinti. Te- 
saugo Jus Dievas. 
Toji šmėkla gan dievota; 
Ji turbūt krikščionė. 


KosMĖ 
Matot: 
Šmėklų tarpe pasitaiko 
Dievobaimingų taip pat. 


DoNAs MANUELIS 
Jau vėloka. Malonėk man 
Sutvarkyti lagaminą; 
Į kelionmaišį įdėki 
Šituos popierius svarbius. 

Aš tuo tarpu parašysiu 
Šmėklai atsaką. 


Duoda popierius Kosmei, kuris padeda juos ant 
kėdės. Donas Manuelis rašo 


KosMĖ 
Gerai. 
Kad netyčia neužmirščiau, 
Juos padėsiu čia, pašonėj. 
Leiskite man jus paklausti: 
Dvasiom tikite dabar? 


DoNAs MANUELIS 
Rašydamas 
Ta pati kvaila giesmelė! 


KosMĖ 
Ak, vadinas, tai kvailystė? 
Nieko sau! O kaipgi jums 
Į rankas atskrido oru 
Šitos dovanos? Puiku! 
Abejokit, jei patinka, — 
Jums tai eina į sveikatą, 
Bet tiktai, deja, ne man!.. 
Aš tikėti nenorėčiau, 


294 Bet tikėt turiu. 
S Donas MANUELIS 
3 l 
Ž Dėl ko? 
“ KosMĖ 


Ogi štai dėl ko. Kai šmėkla 
Kambary išmėto daiktus, 


Jūs skaniai sau pasijuokiat, 
Man gi tenka prisiplūkti, 
Kol surankioju juos vėl. 
Jum dvasia palieka laiškus, 
Jūs atsakymus jai kepat, — 
Man ji krausto piniginę, 
Man ji kaišioja anglis. 
Jums nešioja saldumynus 
Ir vaišina kaip kleboną, — 
Aš gi tų gardžių kąsnelių 
Nematau ir lyg prakeiktas 
Pasninkauju per dienas... 


Jums ji marškinius ploniausius, 


Nosines ir kitką siunčia, — 
Man gi tenka vien spoksoti 
Ir karpyti ausimis. 

Vos tiktai suspėjom mudu 
Kambarin įkelti koją, — 

Jūs, senjore, gaunat krepšį 
Su visokiom prašmatnybėm, 
Aš gi gaunu į pakaušį 

Tokį niuksą, jog net smegens 
Apsiverčia man galvoj. 

Tai, kas jums tik malonumas 
Pramoga ir grynas pelnas, — 
Man tik siaubas ir kančia. 
Aksominėm letenėlėm 
Šmėkla švelniai glosto jus, 
O mane kanopom spardo 
Be atodairos jokios. 

Kaip galiu aš netikėti 

Tuo, ką regi mano akys, 
Tuo, ką pats aš savo kailiu, 
Nelaimingas, išbandžiau? 

Donas MANUELIS 
Dėki daiktus — ir keliaujam. 
Aš kol kas pas don Chuaną 
Dar užsuksiu valandėlei; 
Lauksiu ten tavęs. 


KosMĖ 
Oką 
Įsakysit dėt? Juk rūmuos 
Tamsiai pridera vilkėti; 
Išsiversite puikiausiai 
Vienu juodu apsiaustu. 


DoNAs MANUELIS 

Viską užrakink - ir raktą 
Pasiimk su savimi; 
Antrą turi don Chuanas, 
Tad bėdos nebus. Lyg tyčia, 
Paslapties nesužinojęs, 
Aš turiu skubiai palikti 
Šiuos namus. Tačiau — tiek to. 
Čia juk šiaip sau — nieko rimto, 
Pramogėlė paprasta... 
Rūpi man tokie dalykai, 
Nuo kurių priklauso šiandien 
Mano asmeniška laimė 

296 Ir garbė: prieš ją pasauly 
Visa kita — tik juokai! 

XIII scena 


Donjos Anchelos kambarys 
Donja Anchela, donja Beatrisė, Isabelė 


DONJA ANCHELA 
Ką sakai tu, Isabele! 


ISABELĖ 
Dar trupūtį — ir apgaulė 
Būt iškilusi aikštėn... 
Kaip gerai, kad nepavyko 
Jam manęs nutverti vietoj! 
Jau maniau, kad viskas žuvo, 
Bet išsprukti suskubau. 


DONJA ANCHELA 
Įdomu, tikrai! 


ISABELĖ 
Svarbiausia, 
Kad jisai nematė nieko, 
- Ojo rankose pintinė 
Atsidūrė iš kažkur. 


DoNJA ANCHELA 
Jei, be to, dar pasisektų 297 
Man su juo pasimatyti 
Taip, kaip tau esu minėjus, — 
Jis išeitų iš galvos! 

Donja BEATRISĖ 
Aš manau! Čia ir išminčius 
Išsikraustytų iš proto. 


Pagalvokite: slaptai, 
Užrištom akim jį veda 
Kažin kur - ir netikėtai 
Mato jis šalia savęs 
Nepažįstamą gražuolę, 
Puošnią, jauną ir turtingą, 
Iš kurios jisai išeina 

Tokiu pat keistu būdu. 
Menkas juokas, iš tikrųjų! 


DONJA ANCHELA 
Viskas paruošta. Galėtų 
Kad ir šiąnakt jis ateiti, — 
Jei ne tu. 


Donja BEATRISĖ 
O, nebijok, 
Niekam aš neprasitarsiu. 


DONJA ANCHELA 
Aš dėl to rami. Bet broliai 
Taip yra susižavėję 
Tavo dievišku grožiu, 
Jog kol tu namie sėdėsi, 
Tol jie niekur neišeis... 
Štai kodėl aš savo plano 


298 Vykdyt nedrįstu kol kas. 
S 
ž XIV scena 


Donas Luisas, pasislėpęs už portjeros, Donja 
Anchela, Donja Beatrisė, Isabelė 


Donas LUISAS 

Sau 
Dangau! Dėl ko žmogus toks silpnavalis? 
Dėl ko jisai neturi galios 
Geismus, pajautas nuslopinti 
Ir pažabot sparnuotą mintį? 
Nejaugi mano protas.būdo neatras 
Sutramdyti įšėlusias aistras? 


Donja BEATRISĖ 
O vis dėlto norėtųsi man pačiai 
Matyti, kokį priėmimą svečiui 
Netrukus ketini suruošti tu. 


DONJA ANCHELA 
Bet kaip tai padaryt? Kuriuo būdu? 


Donas LUISAS 

Sau 
Jas gąsdina net jųjų balso aidas... 
Nesuprantu, ko jos taip baidos? 


DoNjA BEATRISĖ 
Mes tyčiomis paleisim gandą, 
Neva manęs tėvelis pasigenda, 
Ir aš tuoj iškilmingai iškeliausiu, 
O paskum kuo tyliausiai 299 
Sugrįšiu vakare į šiuos namus. 


Donas LUISAS 
Sau 
Man tas dalykas baisiai įdomus! 

Donja BEATRISĖ 
Ir, vėlei atsidūrus čia, 
Stebėsiu viską paslapčia... 


Donas LUISAS 
Sau 
Tai štai ką jiedvi sugalvojo! 


DoNJA BEATRISĖ 
Mane pralinksmins išmonė tavoji. 


DONJA ANCHELA 
Bet kaipgi mes paaiškinsim, kodėl 
Čionai taip greit atsiradai tu vėl? 


Donja BEATRISĖ 
Koks keistas klausimas! Prireikus 
Išsimeluosime: ne tokios mudvi paikos! 


Donas LUISAS 

Sau 
O, jūs išsimeluosit visada! 
Užgriuvo dar nauja bėda!.. 


Donja BEATRISĖ 
Vadinas, kai sumigs visi 
Ir nusileis naktis tamsi, 
Aš, tykiai įsigūžusi kamputy, 
Galėsiu gyva liudininke būti 
Šios paslaptingos meilės scenos 
Ir man girdėsis žodis jo kiekvienas. 


Donas Luisas 
Štai kokios jūsų užmačios! Baisu... 
Nejaugi toks bailys esu, 


Išeina 


Jog nedrįstu pasidaryt sau galo? 

Ji pasiryžus griebtis melo, 

Kad aš kaip nors nesutrukdyčiau jai 
Pasimatyt su mano broliu! Kaip labai 
Pavydžiu aš, kaip įžeistas jaučiuos! 
Ne, nepakelsiu pragaro kančios! 

Tokia niekšybė!.. Viešpatie, padėk! 

Jūs meile nesidžiaugsite vis tiek! 
Nepasislėpsi niekur nuo manęs tu! 

O jeigu namuose vietelė atsirastų, 
Kurios dar nežinau, tai aš visus kampus 
Išgriosiu, dievaži... Kas bus, tas bus, — 
Bet ją surasiu būtinai! 

Pavirs į nieką juodviejų planai. 

O Viešpatie! Tave maldauju iš širdies, 
Padėk man! Neturiu kitokios išeities, 
Kaip kelią laimei jų pastoti 

Ir sau pavydą numalšint besotį! 


DONJA ANCHELA 


Donas Chuanas, donja Anchela, donja Bea- 


trisė, 


Tad viskas nutarta. Paskelbsim tuoj, 
Jog tu apleidi mus rytoj. 


XV scena 


Isabelė 


DONAS CHUANAS 


Gražioji Beatrisė?.. Anchela, sveika. 

Donja BEATRISĖ 
Mes buvom pasigedusios tik ką 
Kaip tyčia jūsų, don Chuanai. 


DONAS CHUANAS 
Ne, 
Tikėti aš nenoriu, kad mane 
Taip lepintų likimas. O, nejaugi 
Tatai tiesa? Širdis neatsidžiaugia 
Šia netikėta laime, — ir, man regis, 
Jog, karšta meile užsidegęs, 
Aš sau pačiam pavydžiu... Bet sykiu 
Save aš sieloje smerkiu 
Ir niekinu už elgesį nedorą, 
Nes priverčiau jus laukt manęs, senjora. 


Donja BEATRISĖ 
Maloniai jūsų kalbai prieštarauti 
Netiktų man. Bet vieną mažą kliautį 
Turėčiau vis dėlto. Jei šitiek laiko | 
Jums be manęs išbūti pasitaiko 
Ir jūsų nekankina ilgesys, 
Tai aišku, jog kiekvienas pasakys, 
Kad nuobodžiaut neteko jums tikrai, 
Nes ten, kitur, tokie nepaprasti kerai 
Jus buvo spėję užvaldyti, 


5302 Jog nebetroškote visai manęs matyti. 
s DoNAs CHUANAS 

Kad aš buvau užėjęs truputėlį 
Pas mūsų mieląjį don Manuelį; 
Jis iškeliauja naktį. 


DONJA ANCHELA 
Ai!.. 


DONAS CHUANAS 
Ko, Anchela, tu taip išsigandai? 


DONJA ANCHELA 
Juk džiaugsmas, kaip ir sielvartas ūmus 
Vienodai veikia mus. 


DoNAsS CHUANAS 
Jei taip, — labai tavęs gailiuos: 
Rytoj jis grįžta atgalios. 


DONJA ANCHELA 
Pusbalsiu 
Sugrįžo mano viltys! 
Garsiai 
Duodu žodį, 
Man, don Chuanai, neatrodė, 
Kad taip lengvai nusikratysiu juo. 


DONAS CHUANAS 
Tau nieko nepadarė jis, sesuo. 
Bet tu ir don Luisas visada 
Man priešginiaujate: kokia keista mada! 


DONJA ANCHELA 
Nuo tavo priekaištų man jau širdis apkarto, 
Bet nekalbėsiu apie tai šį kartą. 
Žinau, tu rūstauji slapčia, 
Jog aš šiandieną kaip trečia 
Į jūsų meilės reikalus kišuosi; 
Taip, nelabai smagu, kai trečias kiša nosį 

Tenai, kur būtų žymiai patogiau 

Tvarkytis dviese... Aš baigiau. 
Pusbalsiu Isabelei 

Na, Isabele, einame. Norėtųs, 

Kad šiąnakt būtinai anas portretas 

Į mano pereitų rankas: 

Atrodo, sąlygos palankios mums kol kas. 

Tad pasirūpinki paruošti žvakę 

Ir atsidėjus viską seki... 

Kas rašo laiškus man, tam nederėtų 

Laikyti damos svetimos portretų! 


Donja Anchela ir Isabelė išeina 


XVI scena 
Donja Beatrisė, donas Chuanas 


Donja BEATRISĖ 
Man jūsų meile patikėt sunku. 


DONAS CHUANAS 
Nesu pripratęs prie tuščių šnekų. 
Tad mano sielos balso išklausykit 
Ir pasakyti leiskite... 


Donja BEATRISĖ 


Sakykit. 


DoNAs CHUANAS 
(sonetas) 
Gražioji Beatrise, aš degu, 
Nors stėngiuosi tavęs neberegėti. 


Audringą savo meilę nugalėti — 
O, patikėk! — aš neturiu jėgų. 


Tegu aš šaltas tapsiu tau! Tegu 
Numirs jausmai, tiek kartų apgailėti! 
Liepsningai vėl tave įsimylėti — 

O, patikėk! —- man būtų taip smagu! 
Kas myli tik dėl to, kad jis negali 
Išsižadėt būtybės jam brangios, 
Tasai nevertas padėkos jokios. 


Aš dievinu tave prieš savo valią, 
Lyg tolima žvaigžde tavim džiaugiuos, — 
Ir laiminu laimingą savo dalią! 


Donja BEATRISĖ 

(sonetas) 
Nors laimini tu savąjį likimą 
Ir lyg vilties žvaigžde manim džiaugies, 
Bet netikiu jausmais tokios širdies, 
Kuri nežino savo pašaukimo. 


Kas valios balsui prieštarauti ima, 
Tasai vis vien bedugnėn nuriedės. 
Valia manoji — ne šviesa žvaigždės, 
O laidas meilės amžino troškimo. 


Ir jei vienam akimirksniui tiktai 


Mana širdis tave mylėt nustotų, 20) 
Nors ir gerai iš anksto ji žinotų, Š 
> 
Jog paskum vėl užsiliepsnos karštai, — £ 
Aš, dievaži, numirčiau kaip matai, 3 
F 


Iš sielvarto baisaus netekus proto! 


Abu išeina 


XVII scena 


Gatvė 
Kosmė bėga nuo persekiojančio jį dono Manuelio 


DoNAsS MANUELIS 
Jei nebijočiau tik skandalo... 


KosMĖ 
Jūs turit elgtis apdairiai. 


DoNAs MANUELIS 
Prakeiktas niekše! Kokią žalą 
Tu man šiandieną padarei! 


KosMĖ 
Aš tarnavau drausmingai; dykas 
Nemėgau niekad aš sėdėt. 
Bet ir geriausias katalikas 
Juk gali kartais nusidėt! 


DoNAs MANUELIS 
Taip, pasitaiko ir suklysti. 
Tačiau užmiršti būtent tai, 
Kas man svarbu nepaprastai — 
Nedovanotina žioplystė! 

KosMĖ 
F Kaip tik svarbiausius dalykus 
£ Užmiršta neretai žmogus. 
a Jei būčiau mat šlamštelį kokį 
ž Užmiršęs, — tai menka bėda! 


Mes būtume tik nusijuokę. 
Aš jūsų popierius tada 


Į šalį tyčia atidėjau... 


Paskui kelionėn taip skubėjau, 


Jog palikau netyčia juos. 


Donas MANUELIS 


Tiek to. Aš dar labai džiaugiuos, 


Jog tenujojęs pusę kelio 
Susigriebei. 


KosMĖ 
Aš pajutau, 


Kad man kažko lyg širdį gelia, 


Bet priežasties nesupratau 

Ir nenuvokiau tikro blogio. 
Staiga man topt į galvą... Ogi 
Nėr popierių! 


DoNAs MANUELIS 
Reikėtų tau 
Eit pasakyti arklininkui, 
Kad pasiruošęs lauktų mūs. 
Sumigę jau visi aplinkui; 
Tad aš jeisiu į namus 
Savu raktu ir, tylutėliai 
Raštus paėmęs, leisiuos vėlei 
Kelionėn su tavim kartu. 


KosMĖ 

Išeina ir tuoj vėl sugrįžta 
Jau pasakiau. Bet šiuo metu, 
Šviesos neturint, bus kebloka 
Juos susirasti tamsoje. 


Sukelsim triukšmą dar — vaje!.. 


Labiau, man rodos, apsimoka 

Tiesiog nueit ir paprašyt, 
Kad don Chuanas duotų žvakę. 


DoNAs MANUELIS 
Klaikus nenaudėli! Ak šit 
Ką siūlai tu? Nėra tau tekę 
Ko nors ieškot apgraibomis? 
Dabar pats įmygis, naktis, — 
O tu čia žmones budint nori! 


KosMĖ 
Teisybę sakote, senjore. 
Nors būtų kaip grabe tamsu, — 
Bet rasčiau aš be jokio triūso 
Staliuką, ant kurio esu 
Palikęs tą ryšelį jūsų. 


Donas MANUELIS 
Duodamas jam raktą 
Greičiau rakink! 


KosMĖ 

Man nedrąsu... 

Kaip aš galiu dabar atspėti, 

Kur toji nelemta dvasia 
308 Sumanė popierius nudėti? 
Gyvena šmėkla namuose; 
Ir man jinai kiekvieną kartą 
Sujaūkia viską ir išvarto! 


suyu huejg 


DoNAs MANUELIS 
Jei vėl ką pastebėsi tu, 
Mes pasielgsime kaip dera. 


O šiaip nereikia žadint tų, 
Kurie mums daro šitiek gero. 


Abu nueina link namų 


XVIII scena 


Dono Manuelio kambarys 


Donja Anchela ir Isabelė įeina pro spintą 


DONJA ANCHELA 
Svečio nėr dabar namuos. 
Nieks nedrumsčia ramumos; 
Miegas jau visus apglobia 
(O, jisai tylom pagrobia 
Kone pusę mūs buities!). 
Eikš, padėk man, Isabele, 
Suieškoti atvaizdėlį — 
Ir kančias manos širdies 
Nuraminki truputėlį. 


ISABELĖ 
Ženkit atsargiau. 


DONJA ANCHELA 
Iš ten 
Užrakink gerai duris tu, 
Kad įeiti nieks nedrįstų, 
O jei kas, - praneški man 
Apie gresiantį pavojų. 


ISABELĖ 
Tučtuojau sargybon stoju. 


Išeina ir iš anos pusės užrakina duris 

XIX scena 


Donas Manuelis ir Kosmė, pro duris įeina kam- 
barin donja Anchela 


KosMĖ 
Atrakinta pagaliau. 


Donas MANUELIS 
Tik nešūkauki, tyliau: 
Gali dar išeit skandalas. 


KosMĖ 
Man baisu, kad jį kur galas!.. 


DONJA ANCHELA 

Pusbalsiu 
Užsižiebsiu tuoj žibintą, 
Ir jaukiau bus kambary. 


Užsižiebia slaptą žibintėlį 


KosMĖ 
Šmėkla dar nepagadinta, 
Jeigu ji tokia jautri. 
Ta pasiutusi plevėsa 
Tyčia man gesina šviesą, — 
Jums, nespėjus žodžio tart, 
Šviesą uždega iškart! 


DoNAs MANUELIS 
Nesinori nė tikėti... 
Dieve! Kambary šviesu. 
Tai dalykai neregėti! 
Tai stebuklai, iš tiesų. 


KosMĖ 
Aš manau dabar, kad baigės 
Jūsų smarkavimas... Va, 
Matot? 


Donas MANUELIS 
Stoviu lyg apsvaigęs... 


Bėkime verčiau. Eiva. 


KosMĖ 
Jūsų narsas jau išrūko? 


DONJA ANCHELA 


Sau 
Štai, matau aš, ant staliuko 
Guli popieriai. 

KosMĖ 


Dvasia 
Eina tiesiai stalo linkui 


DoNAs MANUELIS 
Gal man raibsta akyse?.. 
Kas čia darosi aplinkui? 


KosMĖ 
Taip, dalykas įdomus! 
Stebuklingas žiburėlis, 
Lyg į orą pasikėlęs, 
Pats, kur reikia, veda mus. 


Donja Anchela išima iš žibinto žvakę, įdeda ją 
žvakidėn, kuri stovi ant stalo, ir paėmusi krėslą sėdasi 
nugara į doną Manuelį ir Kosmę 

DONJA ANCHELA 

Sau 
Pastatysiu šičia žvakę. 
Kas gi tai per raštai? 


DoNAs MANUELIS 
Cit. 
Blandžioje šviesoj žvakutės 
Spindinčią regiu gražuolę... 
Viešpatie! Nesu kaip gyvas 
Nieko matęs panašaus. 


KosMĖ 
Štai ji krėslą prisistūmė, 
Kad jai būtų patogiau. 


DoNAs MANUELIS 
Tokio grožio stebuklingo 
Net pasaulio šio Kūrėjas 
Pavydėtų. 


KosMĖ 
Dieve duok! 


DoNAs MANUELIS 
Spindi akys jos kaip žvaigždės... 


KosMĖ 
Arba, dar tiksliau pasakius, — 
Kai Liuciferio liepsna. 


DoNAs MANUELIS 
Jos kiekvienas plaukas tvaska 
Tartum saulės spindulys... 


KosMĖ 
Aišku: apvogė ji saulę. 


Donas MANUELIS 
Žiba garbanos lyg auksas... 


KosMĖ 
Visko laukt iš jos gali! 


Donas MANUELIS 
Kokia dieviška grožybė! 


KosMĖ 
Jūs kalbėtumėt kitaip, 
Jei į tos dievaitės koją 
Gautumėt pasižiūrėti: 
Kojos - jų silpna vieta. 


DoNAs MANUELIS 
Ji puiki, žavi kaip sapnas 
Ir kaip angelas skaisti! 


KosMĖ 
Angeliukas su kanopom... 


DoNAs MANUELIS 
Ką tai reiškia? Jai parūpo 
Mano popieriai? 


KosMĖ 
Senjore, 
Aš galiu lažybų eit, 
Kad ji nori pasiimti 


Tuos raštus, kurių mes ieškom.... 


= 
Oi 


| JONPIEĄ ewed 


z 
$ 


sÁutyun ħñweiq 


Ką gi, bus mažiau bėdos. 
Paslaugi, tikrai, ta šmėkla! 


Donas MANUELIS 
Dieve šventas! Kas daryti? 
Pirmąsyk jaučiu aš baimę. 


KosMĖ 
Aš jaučiu ją daug dažniau. 


DoNAs MANUELIS 
Lyg kokiais lediniais pančiais 
Mano kojos surakintos, 
Pasišiaušė man plaukai... 
Rodos, gerklę smaugia kilpa, 
O krūtinę raižo peiliai, — 
Atsikvėpti negaliu... 
Bet šalin, gėdinga baime! 
Pažiūrėsime, ar moku 
Aš kovoti su kerais. 
Prieina prie donjos Anchelos ir griebia ją už 
rankos 
Deive, ar dvasia piktoji, 
Ar mirtingoji būtybe, 
Kas bebūtumei, — vis viena 
Nepaspruksi nuo manęs! 


DONJA ANCHELA 

Sau 
Vargas man! Galbūt jis tyčia 
Pasiskelbė išvykstąs? 
Gali būt, jis sužinojo... 


KosMĖ 
Vardan Dievo, pasakyki, 
Kas tu, pragaro vaiduokli?.. 


DONJA ANCHELA 
Pusbalsiu 
Reikia veikti gudrumu. 


KosMĖ 
Ko iš mudviejų tu nori? 


DONJA ANCHELA 
Prakilnus don Manueli, 
Nelytėk manęs, meldžiu! 
Neik, o, neik prieš savo laimę, 
Prieš Apvaizdą maloningą 
Ir likimą visagalį, 
Kurs yra tau prielankus! 
Paskutinį kartą laišku 
Aš tau pranešiau, kad greitai 
Susitiksim su tavim. 
Kaip matai, aš nesuklydau: 
Žvelk - pavidale žmogaus 
Tu regi mane šiandieną; 
Žodį savąjį tesėjau; 
Tad keliauk dabar sau sveikas, 
Nes dar laikas neatėjo 
Paslaptį atskleisti tau. 
Ryt tu viską sužinosi. 
O tuo tarpu niekam nieko 
Nesakyki, jei nenori 
Savo laimės praganyt. 
Tad keliauk, keliauk sau sveikas. 

KosMĖ 
Girdit? Prašo išsinešdint 
Ir sveikatos linki mums. 
Ko gi mes, senjore, laukiam? 


DoNAs MANUELIS 
Viešpatie, kaip man ne gėda 
Būkštauti niekingų dvasių! 
Ne, aš netikiu jomis! 
Tik daugiau drąsos — ir viskas 
Vienu mirksniu paaiškės. 
Moterie, kas tu bebūtum 
(Dievaži, tu neatrodai 
Į vaiduoklę panaši!), — 
Pasakyk greičiau man, kas tu, 
Kaip ir kam čion atėjai? 
Nebelaukdamas rytojaus, 
Noriu tučtuojau, iš karto, 
Išblaškyti dvejones. 
Jeigu tu dvasia piktoji, — 
Atvirai prisipažink; 
Jeigu moteris mirtinga, — 
Pasakyk, kas tu tokia. 
Negrūmok, nes jokio siaubo 
Vis tiek pat neišsigąsiu, 
Ir nekrūptelėsiu net, 
Sužinojęs, jog tu velnias, — 
Nors ir povyza, ir kūnas 
Verčia patikėt, jog tu — 
Moteriškė. 


KosMĖ 
Tas pats velnias! 


DONJA ANCHELA 
Prie manęs neprisilieski, 
Pagailėki savo laimės! 


KosMĖ 
Dievaži, senjoras kipšas 
Sako tiesą: kam jį liest? 
Negi arfa jis ar smuikas? 


DoNAs MANUELIS 
Išsitraukdamas špagą 
Tuoj ištirsim: jei dvasia tu, 
Tąsyk mano kardo smūgiai 
Nesužeis tavęs. 


DONJA ANCHELA 
Aiman! 
Suvaldyk kraujuotą ranką, 
Špagą savo suvaldyk! 
Atvirai prisipažįstu: 
Aš esu tik nelaiminga 
Moteriškė... Gali būt, 
Meilė — tai nusikaltimas, 
Bet mirtim už meilę bausti — 
Per žiauru. Tad nesutepki 
Savo kardo sidabruoto 
Mano nekaltu krauju! 


Donas MANUELIS 
Kas gi tu esi? 


DONJA ANCHELA 
Aš nieko 
Nenuslėpsiu nuo tavęs. 

Vienas kelias man belieka: 
Savo ilgesį ir aistrą, 

Savo ištikimą meilę, 

Savo širdį tau atvert. 

Bet jei mus čionai užtiktų 
Ar bent kalbantis išgirstų, 
Viskas baigta, žuvę mes... 
Mat sunku tau net iš tolo 
Numanyti, kas esu. 
Užtatai dėl viso pikto 
Uždarykite, senjore, 

Šitas ir anas duris, 

Kad pro priemenę taipogi 
Negalėtų iš maniškių 
Niekas pastebėt šviesos. 


Donas MANUELIS 
Gal tu man pašviestum, Kosme? 
Reik duris užsirakinti. — 
Įsitikinai, kad tai 
Moteris, o ne šėtonas? 


KosMĖ 
Panašiai ir aš sakiau! 


Abu išeina 

XX scena 
Donja Anchela, paskui Isabelė 
DoNJA ANCHELA 


Čia mane užklupo svečias, 
Ir aš sėdžiu uždaryta. 


Patekau į spąstus... Dieve! 

Išeities kitos nebėr, 

Kaip atskleisti visą tiesą... 
Isabelė atstumia spintą 

Spinta, regis, sujudėjo. 


ISABELĖ 
Cit... cit... Brolis ieško jūsų. 


DONJA ANCHELA 
Ačiū Dievui! Bet vis vien 
Abejonės nepalieka 
Mano mylinčios širdies! 


Pasišalina už spintos 


XXI scena 
Donas Manuelis, Kosmė 


DoNAs MANUELIS 
Visos durys užrakintos 
Na, senjora, malonėkit 
Pasakot dabar toliau... 
Ką tai reiškia? Kur ji dingo? 

KosMĖ 
Bene aš žinau, senjore? 5 
s 
Donas MANUELIS 2 
Gal įlindo į alkovą? = 


Eik į priekį. 


KosMĖ 
Jūs gi pėsčias: 
Priešais eiti nedrįstu. 


DoNAs MANUELIS 
Aš visus kampus išgriosiu... 
Duok man žvakę. 


KosMĖ 
Mielu noru. 


Donas Manuelis ima iš Kosmės žvakę ir eina į 
alkovą 


DoNAS MANUELIS 
Prakeikimas! 


KosMĖ 
Pro duris 
Ji pasprukti negalėjo. 


Donas MANUELIS 
Kaipgi ji iš čia ištrūko? 


KosMĖ 
Net sunku įsivaizduoti. 
320 Matot, aš gi jum sakiau: 
Tai ne moteris, o velnias! 


DoNAs MANUELIS 
Kambary visas pakampes 
Apieškosiu, dievaži! 
Gal yra po gobelenais 
Ar kur norint po paveikslais 


suyun hueIg 


Sienoje plyšys? Gal kartais 
Čiukuras yra stoge? 


KosMĖ 
Nieko nėr. O gal ta spinta?.. 


DoNAs MANUELIS 
Ji pilna stiklinių indų; 
Tad palikim ją ramybėj 
Ir toliau pasižiūrėkim. 


KosMĖ 
Aš nesu per daug smalsus. 


DoNAs MANUELIS 
Negi man prisivaideno? 
Jeigu šitai buvo šmėkla, 
Tai kodėl ji nusigando, 
Kai ginklu pagrasinau? 


KosMĖ 
Taip; bet, kita vertus, kas gi 
Ją įspėjo, kad šią naktį 
Mes atgal turėsim grįžti 
Ir čionai sutiksim ją? 


Donas MANUELIS 
Šmėstelėjo lyg šešėlis, 
Įstabia šviesa nušvito — 
Ir pradingo vėl. Bet aš 
Ją mačiau, laikiau už rankos, 
Net jutau, kaip dreba ji 
Tarsi moteris mirtinga. 

Ir staiga jinai prapuolė, 
Išsisklaidė kaip svajonė 

Ar kaip sapnas apgaulus... 
Tai mįslė, kaip Dievą myliu! 
Nežinau, nė ką galvoti 
Nežinau, nė kuo tikėti... 


KosMĖ 
Aš gerai žinau. 


Donas MANUELIS 
Sakyk. 


KosMĖ 
Toji moteris — šėtonas, 
Ir stebėtis tuo netenka: 
Jeigu moteriška gali 
Velniu būt visus metus, 
Tad ne keista, jei ir velnias 
Neiškentęs pasiverčia 
Pagaliau moteriške! 


Uždanga 


TREČIAS VEIKSMAS 
I scena 


Donjos Anchelos kambarys 
Isabelė veda patamsyje už rankos doną Manuelį, 
kuris eina lyg apgraibomis 


ISABELĖ 
Prašau trupūtį palūkėti, 
Senjora tuoj ateis pas jus. 


Išeina, lyg ir užrakindama paskui save duris 


DoNAs MANUELIS 
Kada gi čia nustos man krėtę 
Juokus ir pokštus įvairius? 
Atrodo, kad nėra jiems galo... 
Aš uždarytas, — taip, deja! 
Parvykęs iš Eskorialo, 
Laiškutį aš radau ant stalo; 
Dievaitė mano ir svaja, 
Mano fėja paslaptinga, 
Kuri sušvito tamsoje 
Ir lyg regėjimas vėl dingo, 
Palikus kibirkštį vilties, — 
Maloniai teikiasi rašyti: 

„Jei norite mane matyti, 
Ateikit vidury nakties 

Į Šventojo Sebastijono 
Senąsias kapines (vieta 

Iš tikro puikiai parinkta!), 

Ir tebūnie prie jūsų šono 
Anas vyrukas. Du tarnai 

Jau su neštuvais lauks tenai“ 
Aš ateinu, sukaupęs drąsą, 

Ir sėduosi į neštuvus; 

Mane ilgai kažkur jie tąso, 

O aš galvoju: kas čia bus? 
Galų gale kankynė baigias. 

Iš nuovargio pusiau apsvaigęs 
Apsidairau žvilgsniu baugiu — 
Ir prieš save portalą nykų 

Lyg juodą pabaisą regiu. 

Čia tiesiai prie manęs iš tyko 
Prieina mergina (kuri 

Man pasirodė nebjauri!) 

Ir tylomis, be žodžių, veda 
Mane per eilę kambarių, 

O aš einu beveik be žado 

Ir veltui tamsumon žiūriu... 
Bet kas gi tai? Šviesos ruoželį 
Pro durų plyšį pamačiau. 
Nejaugi išsipildyt gali 

Mana svaja? Greičiau, greičiau 
Prie tikslo, meile visagale! 


Žiūri pro rakto skylutę 


Kokia puiki, didinga salė 

Ir kiek ten damų prašmatnių! 
Gražiausių rūbų begalybė! 
Rečiausių puošmenų daugybė! 
Sunku aprėpti net žvilgsniu! 


Atsidaro durys, ir įeina damos, nešinos saldumy- 
nais, gėrimais ir servetėlėmis; praeidamos pro doną 
Manuelį, jos pagarbiai pritupia; užpakaly visų 
eina donja Anchela, apsirengusi puošniais rūbais, 


ir donja Beatrisė 


II scena 


Donja Anchela, donja Beatrisė, damos, do- 


nas Manuelis 


DONJA ANCHELA 

Donjai Beatrisei pusbalsiu 
Abudu mano broliai tiki, 
Kad jūs išvykot į namus. 
Čionai nemato niekas mūs; 
Tad pasismaginkim bent sykį. 


Donja BEATRISĖ 
Donjai Anchelai 
Ką aš vaidinti privalau? 


DONJA ANCHELA 
Vaidink tuo tarpu, Beatrise, 
Tarnaitę mano, o vėliau 
Tu pasislėpsi — ir matysi 
Savom akim, ką veiksim mes. 
Donui Manueliui 
Jums nusibodo laukt manęs? 


Donas MANUELIS 
O, ne, senjora! Tas, kas laukia, 
Kas ilgisi aušros mielos, — 

Nejaučia skausmo ir gėlos, 
Pamiršęs tamsumą nejaukią. 
Nepajutau aš graužaties: 
Buvau aš kupinas vilties 
Išvysti jus kaip saulę šviesią, 
Tikėjau, kad rytai išblėsę 
Paraudonuos ir sušvitės! 
Kada tamsu visam pasauly, 
Man spindi jūsų grožio saulė; 
Net ir juodi nakties sparnai 
Užtemdyt jus negali niekad, — 
Jūs mano sieloj pasiliekat 
Šviesi kaip saulė amžinai! 


DONJA ANCHELA 


Turėčiau tart širdingą ačiū 

Už malonius žodžius. Bet ne: 
Subart aš noriu brangų svečią, 
Kuris išliaupsino mane. 

Jūs ne karališką viešnagę 

Čia matot. Jūsų akys regi 
Namus taikingus ir kuklius, 

Ir jeigu būtumėte vengęs 
Mane taip kelti į padanges, 
Labiau įvertinčiau aš jus. 
Skubėkit nuomonę pakeisti: 
Nė vienu savo bruoželiu 
Prilygti aušrai negaliu, 
Nemoku aš kaip saulė skleisti 
Tiesos ir džiaugsmo spindulių. 
Žinokit, gerbiamas senjore: 
Aš — moteriškė paprasta 

Ir šioj pastogėje slapta 

Už viską padėkot jums noriu. 


Donas MANUELIS 


Stiprumo tų šiltų jausmų 
Man dar neteko išmėginti, 
Ir aš — turiu prisipažinti — 
Ant jūsų pykti net imu... 


DONJA ANCHELA 


Ko mano svečias užsigavo? 


Donas MANUELIS 


Jūs nepasakot vardo savo... 


DONJA ANCHELA 


Tatai girdėti man skaudu; 
Bet aš išduoti jo vis viena 
Jums negaliu nieku būdu, 

Ir jei norėsit kitą dieną 

Su manimi matytis vėl, 

Tai suvaldykit savo pyktį 

Ir nė neklauskite, kodėl 
Privalo viskas pasilikti 
Griežčiausioje paslaptyje. 
Supraskite: esu kitokia, 
Negu atrodau jums, deja, 

Ir matot jūs mane ne tokią, 
Kokia esu. Mes su jumis 
Dar susitiksim vogčiomis; 
Tačiau jei slaptingumo skraistę, 
Kuria dabar dangstausi čia, 
Jūs pabandysite praskleisti, 
Tai mano meilė virs kančia, 
Nes jūs galbūt prakeiksit visa, 
Kuo taip žavėjotės lig tol... 
Bet aš, senjore, anaiptol 

Ne mylimoji don Luiso, 
Ir jums galiu prisiekti net, 
Jog to nebuvo niekuomet. 


DoNAs MANUELIS 
Kodėl gi jums žūtbūt norėjos 
Nuo jo pabėgti? 


DoNJA ANCHELA 
Jei tada 
Mane jis būtų pastebėjęs, 
Galėjo grėsti man bėda. 
Jūs prieš save gal matot damą, 
Kurios aukšta kilmė... 


DoNAs MANUELIS 
Tačiau 
Kaip jūs patenkat į šį namą? 


DONJA ANCHELA 
Nesiteiraukite verčiau: 
Aš priversta esu tylėti. 


Donja BEATRISĖ 
Sau 
Turbūt jau laikas prakalbėti... 
Donjai Anchelai 
Štai saldumynai, riešutai, 
Vanduo... Ką jūsų prakilnybė 
Dar įsakys? 


DONJA ANCHELA 
Kokia paikybė! 
Kam reik šaipytis taip piktai? 


Kur „prakilnybė“?.. Ar tiktai 
Nenorit jūs don Manuelį 
Įtikinti, jog iš tiesų 

Žymi senjora aš esu? 


Donja BEATRISĖ 
Atleiskit... 


DoNAs MANUELIS 
Pusbalsiu 
Mergina iškėlė 
Man visą paslaptį aikštėn! 
Tai, aišku, didelė senjora, 
Kuri paišdykaut panoro; 
Ji mėto pinigus kairėn 
Ir dešinėn — ir vieno trokšta: 
Kaip nors nuslėpti savo pokštą. 


III scena 


Donja Anchela, donja Beatrisė, damos, 
donas Manuelis ir donas Chuanas 


Už scenos kažkas beldžiasi į duris; visi sumyšta 
DoNAsS CHUANAS 
Atrakink greičiau duris man! 329 


Isabele, ar girdi? 


DONJA ANCHELA 
Kas čia daros? Dieve šventas! 

IsABELĖ 
Mirštu! Oi! 

Donja BEATRISĖ 
Stingstu į ledą! 


DoNAs MANUELIS 

Pusbalsiu 
Nesibaigia mano bėdos... 
Viešpatie, pasigailėk! 


DONJA ANCHELA 

Donui Manueliui 
Ak, senjore, tai tikriausiai 
Mano tėvas. 


Donas MANUELIS 
Kas daryti? 


DoNJA ANCHELA 
Nieko kito nebelieka, 
Kaip tik saugiai pasislėpti. 
Isabele, veski svečią 
Tuoj į kambarį aną... 
Supratai?.. 


ISABELĖ 
Eime, senjore. 


DONAS CHUANAS 

Už scenos 
Ar ilgai turėsiu laukti? 
Atrakinkit! 


DoNAs MANUELIS 
Pastatyta 
Ant kortos gyvybė mano 
Ir garbė... Padėk, dangau! 


Isabelė ir donas Manuelis išeina 


DoNAS CHUANAS 
Už scenos 
Jeigu taip, duris išlaušiu! 


DONJA ANCHELA 

Donjai Beatrisei 
Kad tavęs jisai nerastų, 
Miegamajam pasislėpk. 


Donja Beatrisė pasišalina 
Įeina donas Chuanas 


Ko triukšmauji? Ko tau reikia 
Naktį mano kambary? 


DoNAs CHUANAS 
Ne, pirmiausia malonėki 
Tu paaiškinti, ką reiškia 
Toji tavo apranga? 


DONJA ANCHELA 
Gedulingas, juodas rūbas 
Kaip akmuo man slegia širdį, 
Ir aš nutariau šiandieną 
Apsirengti prašmatniau, 
Kad galėčiau išblaškyti 
Savo rūškanas mintis. 


Donas CHUANAS 
Aš nė kiek neabejoju, 
Kad barškučiai ir blizgučiai 
Šimtąsyk geriau už vaistus 

Gydo moterų kančias. 
Vis dėlto man nepatinka 
Šitas tavo maskaradas. 


DONJA ANCHELA 
Niekas juk manęs nemato. 
Ką gi bloga aš darau? 


DoNAS CHUANAS 
Na, tiek to. Ar Beatrisė 
Jau sugrįžo į namus? 


DONJA ANCHELA 
Taip. Jos tėvas susiprato 
Ir atlyžo. 


DONAS CHUANAS 
Štai tik tiek 
Man rūpėjo sužinoti. 
Pamėginsiu šiąnakt vėlei 
Ją prašnekint. Lik sveika — 
Ir atmink: netinka našlei 
Šitas apdaras puošnus. 


DONJA ANCHELA 
Dieve tau padėk! Laimingai! 


252 Donas Chuanas išeina; įeina donja Beatrisė 

2 Donja BEATRISĖ 

Išsikėpurnėjom! Baimės 
Daug turėjom... Tavo brolis 
Eis manęs dabar ieškoti. 


DONJA ANCHELA 
Greitai vėl visuos namuos 
Bus tyla; don Manuelis 
Pas mane sugrįš netrukus; 
Tad užeikime tuo tarpu 
Į šį kambarį, kad niekas 
Negalėtų mus išgirst. 


Donja BEATRISĖ 
Jei išbrisi neįkliuvus 
Tu iš šitos painiavos, 
Pasakysiu, jog esi tu 
Lyg dvasia — neregima! 


Abi išeina 
IV scena 


Dono Manuelio kambarys 
Donas Manuelis ir Isabelė išeina iš už spintos 


ISABELĖ 
Laukit čia; tik nebrazdėkit, 
Nes jus gali pastebėt. 


Donas MANUELIS 
Lyg uola — nė krust iš vietos. 


ISABELĖ 

Pusbalsiu 
Taip drebu, jog nepataikau... 
Dieve, kaip čia užrakint? 


Išeina 

DoNAs MANUELIS 
Argi tai ne beprotybė 
Kažin kur nusidanginti, 
Be atodairos jokios 
Leistis štai į tokį žygį, 
Kur galbūt kas žingsnis gresia 
Tau pavojus... Aš dabar 
Menėje kilmingos damos 
(Ne mažiau kaip „prakilnybės“!), 
Nuo savų namų toli... 
Kas čia? Durys atsidarė?.. 
Lyg įeina kažin kas? 


V scena 
Kosmė, donas Manuelis 


KosMĖ 
Eina apgraibomis 
Ačiū Viešpačiui! Bent kartą 
Aš galiu ramiai, be baimės, 
Savo kambarin įeiti. 
Nors tamsu, bet nebaisu! 
Lai sau džiaugiasi Vaiduoklė, 
Pasigavus mano poną, — 
Aš sau švilpauju užtat. 
Susiduria kaktomušais su donu Manueliu 
Per anksti rengiuosi švilpti... 
Kas čia toks? Ko reik? 


Donas MANUELIS 
Tylėk — 
Arba aš tave nudursiu. 


KosMĖ 
Tartum elgeta, patekęs 
Į turtingo dėdės rūmus, 
Nepraversiu aš burnos... 


Donas MANUELIS 
Pusbalsiu 
Tai veikiausiai koks nors tarnas, 
Čia netyčiomis užklydęs. 
Reikia jo pasiteirauti, 
Kur aš patekau. 
Kosmei 
Klausyk! 
Pasakyk, kas tai per namas? 
Kas yra jo šeimininkas? 


KosMĖ 
Šeimininkas ir namai — 
Rankose paties šėtono, 
Kad velniai mane kur griebtų! 
Mat čionai dama gyvena, 
Ji vadinasi Vaiduoklė. 
Tai — šėtonas, pasivertęs 
Moterim. 


Donas MANUELIS 
O tu kas toks? 


KosMĖ 
Aš? Liokajus, pakalikas, 
Pono tarnas paslaugus, 
Ant kurio galvos, senjore, 
Nežinia kodėl užgriuvo 
Šitas pragaras... 

Donas MANUELIS 
O kas 
Tavo ponas? 


KosMĖ 
Kvaišas, mulkis, 
Skystaprotis, besmegenis 
Asilas, kurį už nosies 
Toji ragana vedžioja. 


DoNAs MANUELIS 
Kuo gi tas kvailys vardu? 


KosMĖ 
Vardas jo — don Manuelis, 
Pavardė — Enrikesas. 


DoNAsS MANUELIS 
Jėzau! Ką girdžiu? 


KosMĖ 
O aš 
Vadinuos Katiboratas, 
Kosmė. 


DoNAs MANUELIS 
Kosmė? Kaipgi tu 
356 Atsidūrei čia? Nejaugi 
Iš paskos mane lydėjai 
Ir pasislėpei taipogi 
Šitame kambaryje? 


sįurguius Auesjg 


KosMĖ 
Nieko sau, graži naujiena! 
Būtų įdomiau žinot, 


Kaip jūs pats čionai pakliuvot? 
Jūs taip drąsiai iškeliavot 

Pas gražuolę paslaptingą, — 
Ko gi tuoj ir vėl sugrįžot? 
Pagaliau neaišku man, 

Kaip duris jūs atrakinot, 

Jeigu aš turėjau raktą? 


Donas MANUELIS 


O kieno čia kambarys? 


KosMĖ 


Jūsų ar, jei norit, — velnio. 


Donas MANUELIS 


Tu begėdiškai meluoji! 
Dievaži, prieš valandėlę 
Aš tikrai buvau kitur, 
Gan toli nuo šitos vietos. 


KosMĖ 


Aš žinau: Dama Vaiduoklė 
Krečia tas visas išdaigas. 
Tiesą jums tada sakiau! 


Donas MANUELIS 


Išsikraustysiu iš proto!.. 


KosMĖ 


Kaip įtikint jus galėčiau? 
Ogi va! Atidarykit 

Tas duris — ir atsidursit 
Priemenėj. To maža dar? 

Donas MANUELIS 
Tyčia eisiu pažiūrėti. 


Išeina 


KosMĖ 
Į publiką 
Pasakykite, senjorai, 
Ar ilgai mums dums akis? 


Iš už spintos išeina Isabelė 


VI scena 
Isabelė, Kosmė, paskui donas Manuelis 


ISABELĖ 

Pusbalsiu 
Don Chuano atsikratėm. 
O dabar don Manuelį 
Reikia išdangint greičiau, 
Kad, ko gero, nesuprastų, 
Kur jis. 

Kosmei 
Cit, senjore, cit... 


KosMĖ 

Pusbalsiu 
Cit! Nuo šitų „cit“ koktu man 
Lyg nuo citvaro... 


ISABELĖ 
Senjoras 
Jau atsigulė. 


KosMĖ 
Pusbalsiu 
Hm! Kokį 
Turi ji galvoj senjorą? 


Įeina donas Manuelis 


DoNAs MANUELIS 
Taip, tai mano kambarys. 


ISABELĖ 
Jūs čia? 


KosMĖ 
Taigi. Aš. 


ISABELĖ 
Skubėkim. 


DoNAsS MANUELIS 
Tu neklydai. 


ISABELĖ 
Greičiau gi. 
Nebijokite. 
KosMĖ 
Senjore! 


Kipšas tempia jau mane. 


Isabelė ima Kosmę už rankos ir vedasi už spintos 

VII scena 
Donas Manuelis 


DoNAs MANUELIS 
Tebesikreipdamas į Kosmę 
Na, sakyki man, kada gi 
Paaiškės, ką reiškia toji 
Velniava? Ei, Kosme, Kosme! 
Ko tyli tu? Atsiliepk! 
Ar girdi, kvaily?.. Vien sienas 
Teužčiuopiu... Kurgi jis? 
Aš ką tik su juo kalbėjau. 
Gal jisai staiga prasmego 
Skradžiai žemės? O galbūt 
Visa tai prisisapnavo? 
Dieve! Man jau maišos protas... 
Bet anksčiau arba vėliau 
Turi čia kas nors ateiti! 
Įdomu, pro kur ir kaip? 
Pasislėpsiu į alkovą 
Ir iš pasalų stebėsiu, 
Kas toliau bus. Aš tvirtai 
Pasiryžęs sužinoti, 
Kas gi ta Neregimoji! 
|| 
Pasitraukia į alkovą 


VIII scena 
Donjos Anchelos kambarys 


Donja Anchela, donja Beatrisė, patarnauto- 
jos, paskui - Kosmė, Isabelė 


DONJA ANCHELA 
Na, išprašėm don Chuaną; 
Ieško jis dabar tavęs. 
Isabelė svečią mano 
Šičia vėl tuojau atves. 
Patarnautojoms 
Jį priimkite kaip dera. 
Vakarienę ruoškit greit! 
Kad jam būtų linksma, gera, 
Kad norėtų vėl ateit. 


Donja BEATRISĖ 
Dyvų šitokių regėti 
Man neteko, iš tiesų... 


DONJA ANCHELA 
Jau ateina? 


PATARNAUTOJA 
Taip. Girdėti 


Žingsniai jo. 


Įeina Isabelė, tempdamasi už rankos Kosmę 


KosMĖ 

Oi kaip baisu! 

Kur aš? Kur? Oi kinkos dreba! 34) 
Nors tu gyvas lįsk į grabą... 

Bet palauk, Kosmiuk, palauk! 5 
Netikiu akim... Kiek daug < 
Damų spindinčių šioj menėj! a 
Ar tai aš? Gal pavirtau = 


Į Amadį, Belianį? 


JITA 

ĪSABELĖ 
Štai jis... Dieve! Ką matau? 


KosMĖ 
Pusbalsiu 


Gal aš kliedžiu? Kosme, kur tu? 
Tai vis pokštai velnio burtų! 


DONJA ANCHELA 
Isabelei 
Ką tu atvedei? 


ISABELĖ 
Dievaž, 
Išėjau prieš valandėlę 
Atsikviest don Manuelio, 
O radau jo tarną... 


DONJA ANCHELA 
Aš 
Pasiteisinimu tokiu 
Nepatenkinta esu. 


ISABELĖ 
Buvo mat labai tamsu. 


DONJA ANCHELA 
Žuvom! Viską jis suvokė — 
Ir pradės plepėti... 


Donja BEATRISĖ 

Donjai Anchelai 
Reik 
Suklaidinti tą vyruką. 
Kosme! 


KosMĖ 
Ką? 


Donja BEATRISĖ 
Arčiau prieik. 


KosMĖ 
Ačiū, man ir čia nestriuka. 


DONJA ANCHELA 
Ko gi tu bijai? 


KosMĖ 
Bijau? 
Aš — bijau? Tik to betrūko! 


DONJA ANCHELA 
Tad prieiki pagaliau! 


KosMĖ 

Pusbalsiu, sau 
Išsisukti bus sunkoka: 
Tai jau klausimas garbės... 

Artindamasis prie damų 
Aš su damom elgtis moku. 
Man širdis nesudrebės, 
Pastebėjus net šėtoną 343 
Moteriškais apdarais. 
Lengvumu puošnių sijonų 
Ir kitoniškais kerais 
Nelabasis visą laiką 
Tik ir gundo žmogų paiką. 
Pasakiška jo galia! 
Vieną sykį, pasivertęs 

Stebuklinga gražuole, 

Ėmė jis ant kaklo kartis 
Piemeniui, kuriam tuoj pat 
Atsivėrė žemės rojus... 

Su dama susidorojęs, 
Linksmas jis kaip niekuomet! 
Tąsyk velnias pasirodė 

Vėl raguotas ir kraupus 

Ir sušuko: „Duodu žodį, 
Nelabai smagu tau bus 
Prisiminti, jog siaubūną 
Glamonėjai tu tik ką!.. 
Nusidėjėli! Lai būna 

Visa tai — tau pamoka!“ 

O piemuo, lyg niekuo dėtas, 
Jam atšovė: „Kipše, tu 
Apgavikas negirdėtas — 

Ir tikiesi tuo būdu 

Man pakenkti? Bergždžias noras! 
Prisiimk kad ir rytoj 

Povyzą gražios senjoros, — 

Ir tave pamilsiu tuoj. 
Korsetukai ir sijonai 

Greitai apžavi akis; 

Bet nors tai ir velnio monai, — 
Kas prieš juos atsilaikys?“ 


DONJA ANCHELA 
Atsigauk, paimk štai uogų. 
Gal išgertum? Visados 
Juk po baimės patirtos 
Troškulys kankina žmogų. 


KosMĖ 
Apsieis. 
DONJA ANCHELA 
Juokai menki: 
Du šimtai su viršum mylių 


Jums dar lieka priešaky... 


KosMĖ 
Pasakos, kaip Dievą myliu! 


Girdėti beldžiantis 


DONJA ANCHELA 
Kas ten? 


Donja BEATRISĖ 
Beldžias į duris... 


ISABELĖ 
Dieve!.. 


DONJA ANCHELA 
Na ir padėtis! 


IX scena 


Donja Anchela, donja Beatrisė, patarnauto- 
jos, Kosmė, Isabelė ir donas Luisas 


Donas LUISAS 
Isabele! Isabele! 


243 


2|JONPIEĄ ewed 


Donja BEATRISĖ 
Viešpatie! 


DoNas LUISAS 
Atidaryk! 


DONJA ANCHELA 
Mano broliai lenktyniauja 


Persekiodami mane... 


ISABELĖ 
Tai įkliuvom! 


Donja BEATRISĖ 
Pasislėpsiu. 


Slepiasi 
KosMĖ 
Na, šį kartą iš tikrųjų 


Atsibeldė nelabasis! 


ISABELĖ 
Sprukime greičiau. 


KosMĖ 
346 Mielai. 


Kosmė ir Isabelė pasišalina; įeina donas Luisas 


DONJA ANCHELA 
Ko tau šičia reikia, broli? 


sÁutyunu hueig 


Donas LuIsSAS 
Blaškomas nusiminimo, 
Aš drumsčiu kitų linksmybę. 
Pastebėjau aš prie durų 
Neštuvus — ir pamaniau, 
Kad sugrįžo Beatrisė. 
Brolis irgi jau namuos. 


DONJA ANCHELA 
Ko galų gale tu nori? 


Donas LuIsSAS 
Man per sieną pasigirdo 
Triukšmas tavo kambary; 
Neiškentęs atskubėjau 
Pažiūrėt, kas atsitiko? 


Pakelia portjerą ir mato donją Beatrisę 


Beatrisė!? 


Donja BEATRISĖ 

Išeidama 
Taip, aš čia. 
Vis dar tėvas tebeširsta, 
Ir man teko grįžt atgal. 


Donas Luisas 
Kaip sumišusios abì jūs!.. 
Ką gi reiškia vaišės tos? 


Lėkštės, taurės, saldumynai?.. 


DONJA ANCHELA 
Ko stebies? Iš nuobodumo 
Negi moterys negali 
Pasimėgauti šiek tiek? 

Brazdesys spintoje 


Donas LuUISAS 
Kas ten brazda? 


DONJA ANCHELA 
Pusbalsiu 
Mirštu!.. 


Donas LuIsAS 
Aišku, 
Jog čionai yra kažkas, 
Bet tiktai ne don Chuanas: 
Jis slapstytis nepripratęs. 
Ima žvakę 
Vargas, vargas man, beprėčiui! 
Aš tikėjausi krūtinėj 
Nuslopint pavydo liepsną, 
Meilės kurstomą kasdien, 
Bet dabar matau, jog tenka 
Savo garbę gint. Šviesa 
Dvejones tegu išblaško 
Ir sykiu nešlovę mano 
Drąsiai iškelia aikštėn! 


Išeina 
348 X scena 
Donja Anchela, donja Beatrisė, patarnautojos 
DONJA ANCHELA 
Jei tiktai don Manuelį 


Mano brolis pastebės, — 
Mudvi žuvom, Beatrise! 

DoNJA BEATRISĖ 
Jis juk savo kambary, 
Tad nėra ko nuogąstauti: 
Spinta mūsų neišduos. 


DoNjA ANCHELA 
Taip, bet jeigu Isabelė, 
Per tą sumaištį lyg tyčia 
Atdaras duris paliko — 
Ir jisai staiga įeis?.. 


Donja BEATRISĖ 
Jūs turėsite pabėgti, — 
Kito būdo nežinau. 


DONJA ANCHELA 
Tąsyk aš pas tavo tėvą 
Pulsiu priebėgos ieškoti: 
Jo duktė čionai surado 
Sau pastogę, — tad nejaugi 
Nusigręš jis nuo manęs? 


Abi išeina 
XI scena 
Dono Manuelio kambarys 
Isabelė, Kosmė, donas Manuelis, paskiau 
donas Luisas 
ISABELĖ 


Įstumdama Kosmę 
Na, žvaliau! 

DoNAs MANUELIS 
Kažkas įėjo; 
Aš tai aiškiai pajutau. 


Iš spintos išeina donas Luisas su žvake 


Donas Luisas 
Pastebėjau aš vyriškį!.. 
Kas čia daros, po perkūnais!.. 


KosMĖ 
Pusbalsiu 
Reikalai — visai prasti... 


Donas LuIsAS 
Kas atstūmė šitą spintą? 


KosMĖ 
Su žvake artyn vis slenka... 
Po stalu palįsiu aš. 


Lenda po stalu 
DoNAs MANUELIS 
Pusbalsiu 

Reikia baigt... 


Griebiasi špagos 


Donas LuUISAS 
Don Manuelis? 


DoNAs MANUELIS 
Don Luisas? Kaip? Iš kur? — 
Kas per makalynė! 


KosMĖ 
Pusbalsiu 
Šit kaip 
Jis įėjo čia! Kieksyk 
Vis niežėjo man liežuvį 
Pasakyti apie tai! 


Donas LuIsSAS 
Kabaljere nedėkingas, 
Pasalūnėe, išdavike! 
Gėdą, sąžinę pamiršęs, 
Tu įžeisti išdrįsai 
Garbę tavojo bičiulio 
Ir globėjo nuoširdaus! 
Trauk nešvankią savo špagą! 


Išsitraukia špagą 


Donas MANUELIS 
Vien tik noras apsiginti 
Liepia kautis man. Deja, 
Jūsų poelgiai ir žodžiai 
Sukrėtė mane taip baisiai, 
Jog nebetikiu aš savo 
Ausimis ir akimis. 
Jūs mane nudurti trokštat, 
Bet esu aš tiek patyręs 
Atšiauraus likimo smūgių, 
Jog mirties nebebijau. 


Donas LUISAS 
Kalbomis manęs įveikti 
Nevaliosit! Tik jėga! 

Donas MANUELIS 
Don Luisai, kam karščiuotis? 
Leiskite paaiškint jums... 


Donas LuIsAS 
Nėr ką aiškinti. Man viskas 
Aišku: pro slaptas duris 
Einat jūs pas tą begėdę! 
Ar begali būt didesnis 
Įžeidimas? 


DoNAs MANUELIS 
Don Luisai! 
Šimtą kartų savo špagą 
Man įsmeikit į krūtinę, 
Jei bent nuovoką mažiausią 
Aš turėjau kada nors 
Apie šitą įėjimą! 


Donas LUISAS 
Tai kodėl tada patamsy 
Užsidarę sėdit jūs? 


DoNAs MANUELIS 
Sau 

Ką čia jam dabar atsakius? 
Garsiai 

Laukiau tarno. 


Donas Luisas 
Betgi aš 
Pats mačiau, kaip jūs mėginot 
Pasislėpti nuo manęs. 
Negi man meluoja akys? 


Donas MANUELIS 
Taip, jos klysta neretai. 


Donas LUISAS 
Gal mane tuomet apgavo 
Ir klausa? 


Donas MANUELIS 
Turbūt. 


Domas LUISAS 
Žodžiu, 
Viskas ir visi meluoja, — 
Vienas jūs teisybę sakot, 
Vienas jūs tiktai... 


DoNAs MANUELIS 
Nutilkit! 
Jeigu dar jūs pabandysit 
Prasižiot, — tą patį mirksnį 
Vietoje nukausiu jus. 
Bet likimas teišsprendžia 
Mūsų ginčą — ir lai mirsiu 
Pirmas... Nors yra šventi 
Man įstatymai draugystės, — 
Jiems turiu aš nusižengti. 
Kausimės. Tačiau dorai. 353 
Pastatykite tarp mūsų 
Lygiam nuotolyje žvakę, 
Kad abiem vienodai šviestų; 
Uždarykite duris, 
Pro kurias čia įsibrovėt, 
O tuo tarpu aš kitas 
Užrakinsiu; paskum raktą 

Mes padėsim ant grindų, 
Kad pabėgti tas galėtų, 
Kam bus lemta likt gyvam. 


Donas LuUIsAS 
Indaują stalu užremsiu 
Tam, kad niekas iš anapus 
Nejeitų. 


Pakelia stalą ir pamato Kosmę 
KosMĖ 
Pusbalsiu 


Įkliuvau!.. 


Donas LuUISAS 
Kas čia kiūkso? 


Donas MANUELIS 
Sau 


Prakeikimas! 


KosMĖ 
Nieko nėr — tuščia vieta. 


DoNAS LuUISAS 


354 Ar nebus, don Manueli, 
Tai kaip tik anas vyrukas, 
S Kurio laukiat? 
3 
2 DONAS MANUELIS 


Apie tai 
Pasakot dabar ne laikas. 
Aš Žinau, jog aš teisus — 


Ir galvokit sau, ką norit! 
Tad tegu prabyla špagos: 
Tas gyvens, kas nugalės. 


Donas LUISAS 
Pulkit dviese! Ko jūs delsiat? 


Donas MANUELIS 
Kaip giliai mane užgauna 
Jūsų šitokia kalba! 
Negaliu aš apsispręsti, 
Ką daryti su tarnu: 
Jei išvysiu jį už durų, 
Jis tuojau paleis liežuvį; 
Jei paliksiu čia, — tikriausiai 
Mano pusėn stos jisai. 


KosMĖ 
Būkite ramus, nestosiu, 
Kad jau bijot taip... 


Donas LUISAS 
Yra 
Prie alkovo kambariukas; 
Ten jūs tarną uždarykit, — 
Ir abiėjų pusių jėgos 
Lygios bus. 355 


Donas MANUELIS 
Gera mintis. 

KosMĖ 
Tektų jums ilgai patūpčiot, 
Kad sutikčiau griebtis ginklo; 


Bet kad ginklo nesigriebčiau — 
Rūpintis nėra prasmės. 


Donas Manuelis nuveda Kosmę į alkovą ir, jį ten 
užrakinęs, grįžta atgal 


XII scena 
Donas Manuelis, donas Luisas 


Donas MANUELIS 
Stai mes ir vieni. 


Donas LuUISAS 
Pradėkim! 


Kaunasi 


DoNAs MANUELIS 
Pusbalsiu 
Kaip glebiai jis atakuoja! 


Donas LuIsAS 
Pusbalsiu 
Kaip pasiutiškai jis puola! 
356 Garsiai 
Baigta! Man špaga nulūžo. 
Nuginkluotas aš likau... 


Donas MANUELIS 
Kaltas atsitiktinumas, 
O visai ne jūs. Nueikit 
Paieškoti sau kitos. 


sÁuyu hureig 


Domas LUISAS 
Jūsų dvasios prakilnumas 
Ne mažesnis kaip narsa. 
Pusbalsiu 
Kas daryti? Jis man garbę 
Atėmė ir nugalėjęs 
Dovanojo man gyvybę! 
Reikia pagalvot rimtai. 


DoNAs MANUELIS 
Na, tai ko gi neinat špagos? 


Donas LuIsAS 
Tuoj einu ir greit sugrįšiu, 
Nepriversiu laukt ilgai. 


Donas MANUELIS 
Bet kuriuo laiku mane 
Sičia rasite. 

DoNAS LuUISAS 
Laimingai! 


Su Dievu, don Manueli! 


DoNAs MANUELIS 
Ačiū. Dieve jums padėk! 


Donas Luisas išeina 

XIII scena 
Donas Manuelis, Kosmė (užrakintas) 


DoNAs MANUELIS 
Užrakinsiu ir iš durų 
Raktą tyčiomis išimsiu, 
Kad nepastebėtų niekas, 
Jog čionai yra kažkas. 
Susipainiojo man viskas! 
Kratinys minčių klaikiausių. 
Tikras jovalas galvoj... 
Tai, vadinasi, teisingai 
Spėjau aš, kad turi būti 
Slaptos durys kambary 
Ir kad toji moteriškė — 
Mylimoji don Luiso. 
Viskas taip, kaip aš maniau. 
Bėdos niekad nemeluoja! 


KosMĖ 
Iš alkovo 
Pagailėkite, senjore! 
Jeigu esate dar gyvas, 
Tai išleiskite mane! 
Dar, ko gero, nelabasis 
Atsivilks, — o kurgi aš 
8 Toj skylėj su juo tąsysiuos? 
Čia nėra kur pasisukti, 
Ir be jo man papjūtis. 


DoNAs MANUELIS 
Na, tiek to, atidarysiu — 
Bent jau tam, kad negirdėčiau, 
Kaip tu tauziji niekus! 


sÁuyun hureig 


Pasitraukia į alkovą 


XIV scena 


Donja Anchela apsigaubusi šydu; donas Chua- 
nas sustoja tarpdury; donas Manuelis ir Kosmė 
už scenos | 


DoNAS CHUANAS 
Būk čionai, pakol nueisiu 
Išsiaiškinti smulkiausiai, 
Kokios priežastys tave 
(Ir dar šitokiu laiku!) 
Privertė namus palikti. 
Tu nedrįski, besarmate, 
Sprukti pas save atgal. 
Vienas pats turiu ištirti 
Visą reikalą. 

Pusbalsiu 
Prie durų 
Pastatysiu savo tarną, 
Kad jisai don Manuelio 
Neįleistų kambarin, 
Jei anas sugrįžtų kartais. 


Išeina 
DONJA ANCHELA 
Vargas man! Viena nelaimė 


Vejas kitą... Pražuvau!.. 


Įeina donas Manuelis ir Kosmė 

KosMĖ 
Bėkime greičiau, senjore! 


Donas MANUELIS 
Ko bijai? 


KosMĖ 
Tos moteriškės — 
Ar, geriau pasakius, kipšo, 
Kurs prikibo prie manęs. 


DoNAs MANUELIS 
Mums dabar jau paaiškėjo, 
Kas jinai. Štai vienos durys 
Užremtos yra stalu; 
Kitos — užrakintos. Kaipgi 
Ji galėtų dar įeiti? 


KosMĖ 
Kaip norės, taip ir įeis. 


Donas MANUELIS 
Kvailas tu. 


KosMĖ 
Pamatęs donją Anchelą 
Vai, Jėzau, gelbėk! 


Donas MANUELIS 
Kas yra? 


KosMĖ 
Ogi veizdėkit: 
Velnią minim - velnias čia! 


DoNAs MANUELIS 
Moterie, manęs pribaigti 
Atskubėjai? Kas tu? Šmėkla? 
Ir kuriuo, sakyk, būdu 
Atėjai? 


DONJA ANCHELA 
Don Manueli!.. 


Donas MANUELIS 
Atsakyk! 


DONJA ANCHELA 
Gerai, klausyki. 
Pas mane, vos tverdamas pykčiu, 
Don Luisas įlėkė kaip vėjas 
Ir, visus kampus iššniukštinėjęs, 
Staigiai jus išvydo... Jau girdžiu, 
Kaip šveitrių kardų sužvango plienas, 
Jau matau aš, kad belieka vienas 
Kelias man - ir, siaubo vejama, 
Rūbo negailėdama šilkinio, 
Tamsoje kas žingsnis klupdama, 
Bėgti pasileidžiu. O, kankynė! 
Pagaliau — pažįstami namai, 
Mano skausmo būsima šventovė; 
Bet prie jų kažkoks vyriškis stovi, — 
Ir širdis nustėro man ūmai: 
Stovi don Chuanas, mano brolis, 
Laukia savo damos pavyduolis... 
Blankioje mėnulio šviesoje 
Blikstelėjo brangakmeniai mano 
(Brangenybės ir šilkai, deja, 
Veda mus į pražūtį nuo seno!), 

Sušiugždėjo prabangi suknia, — 
Ir akis iš karto į mane 

Įsmeigė jisai. Netekę žado, 

Mes ilgai tylėjome abu; 

Jis galų gale pralaužė ledą 

Ir pasakė rūsčiai: „Be kalbų 

Eik paskui mane, begėde sese. 
Mūsų garbę plėšti tu drįsti? 
Atsimink, jog šito nepakęsiu! 
Bus darbeliai tavo atskleisti. 

O kol kas sėdėsi uždaryta“ 

Ir mane jis atvedė čionai. 

Bet, dienas bestumdama liūdnai, 
Pamačiau aš jus — ir man nušvito 
Laimė netikėta. Lyg dvasia 
Klaidžiojau paskui aš namuose 
Ir slapsčiaus nuo jūsų žvilgsnio mielo, 
Nors buvau nejučiomis 

Nuolat su jumis 

Mylinčia ir tyra savo siela. 

Vieną tik išganymą matau — 

Ligi pat mirties tarnauti tau, 
Vien tave mylėt — ir dieną naktį 
Būti tavo verge paklusnia... 
Vieno tebijau — tavęs netekti! 
Vieno temeldžiu: apgink mane! 


Donas MANUELIS 


Sau 


Aš lyg patekau į labirintą... 

Ant galvos vis naujos bėdos krinta. 
Pasidarė aišku pagalios: 

Don Luisas — tikras brolis jos, 

O ne mylimasis; ar ne keista? 


Tūžta jis dabar, nes užgauta 

Meilė jo... Kaip tūžtų jis tada, 

Jei garbingą vardą jo įžeistų? 

Kas daryti? Drąsiai ginti ją, 

Nuskandinus aklą keršto norą 

Nekaltam jos brolio kraujyje? 

Niekšiška tai būtų ir nedora. 

Viską atidengt — ir tuo būdu 

Išsisukti jos nelaimės kaina? 

Tai be galo būtų man skaudu... 

Ne! Ir šiaip ir taip — blogai išeina. 

Jeigu ši tvirta ranka nedrįs 

Jai padėt, - pelnysiu bailio vardą; 

Jei prieš brolį jos pakelsiu kardą, — 

Būsiu niekšas ir piktadarys. 

Išeities nėra. Tad man belieka, 

Mirt kovoj drąsuolio mirtimi... 
Donjai Anchelai 

O, senjora, nebijokit nieko! 

Jus apginsiu — būkite rami. 


Beldžiasi į duris 
KosMĖ 


Beldžiasi! 


Donas MANUELIS 
Atidaryk. 
Tai veikiausiai don Luisas 
Su nauja špaga pareina. 


DONJA ANCHELA 
Mano brolis!.. Aš žuvau! 

Donas MANUELIS 
Nesibaiminkit: neduosiu 
Jūsų skriausti. Atsistokit 
Man už nugaros, senjora. 


Donja Anchela pasislepia už dono Manuelio 
nugaros. Kosmė atrakina duris 


XV scena 
Tie patys, donas Luisas 


Donas LUISAS 

Štai ir aš... Bet ką matau? 
Donjai Anchelai 

Išdavikė!.. 


Išsitraukia špagą 


DoNAsS MANUELIS 

Neskubėkit 

Leist į darbą savo špagą! 

Jūs grįžtant, don Luisai, 

Laukiau šiam kambaryje. 

Kaip, iš kur čia atsirado 
364 Ta jauna dama, kuri 
Jus vadina savo broliu, — 
Aš suprasti negaliu. 
Duodu kabaljero žodį, 
Kad visai jos nepažįstu 
Ir kad aš su ja kalbėjaus, 
Nežinodamas, kas ji. 
Bet esu aš pasiryžęs 


sÁutyun hureig 


Ją išgelbėti, nors reiktų 
Paaukot gyvybę tam. 
Mūsų ginčo nevertėtų 
Kelt į viešumą. Užbaigsim 
Šitą dvikovą vėliau; 

Aš turiu mat pasirūpint 
Taip, kaip sąžinė įsako, 
Šios senjoros saugumu. 
Tad labai prašau man leisti 
Savo priedermę įvykdyt — 
Panašiai kaip aš jums leidau 
Naują špagą atsinešt. 


Donas LuIsAS 
Štai ją atnešiau, kaip matot, 
Bet vien tam, idant galėčiau 
Ją padėt prie jūsų kojų 
Kaipo ženklą pagarbos. 
Jūs gi duodate iš sykio 
Pagrindą naujam kivirčui: 
Aš esu tos damos brolis, 
Ir tik būsimas jos vyras 
Mano akyse galėtų 
Išsivesti ją iš čia. 
Pradžioje susižadėkit — 
Ir drauge su ja keliaukit, 
Kur tik norite. Paskui 
Grįšit dvikovos užbaigti. 


Donas MANUELIS 
Taip, aš grįšiu — ir ant kelių 


Pulsiu nuolankiai prieš jus... 


Puola ant kelių 

DoNAS LUISAS 
Atsikelkite, nereikia. 


Donas MANUELIS 
Man garbė — prašyti rankos 
Jūsų mylimos sesers. 


XVI scena 


Donja Beatrisė, Isabelė, donas Chuanas ir tie patys 


DoNAs CHUANAS 
Jeigu jaunajai tetrūksta 
Rūpintojo, — štai jisai. 
Čion atėjęs, aš prie durų 
Jūsų pokalbio klausiausi, 
Bet į tokius dalykus 
Kištis man nesinorėjo. 


Donja BEATRISĖ 
Viskas baigėsi laimingai, 
Tik bereikia pamergės. 


DONAS CHUANAS 
Kaip? Ir tu čia, Beatrise? 


266 DONJA BEATRISĖ 

Nebuvau aš niekur kojos 
Kėlusi iš šių namų. 
Pašnekėsime vėliau mes. 


sÁuyun Aurelg 


DoNAs CHUANAS 
Reikalai taip puikiai klojas, 
Jog belieka džiaugtis mums. 


KosMĖ 
Štai galų gale Vaiduoklė 
Išaiškėjo... Ačiū Dievui! 
Donui Manueliui 
Ką? Ar girtas aš buvau? 


DoNAs MANUELIS 
Jeigu ir dabar tu blaivas, 
Tai vertėtų tau šiandieną 
Pasipiršti Isabelei. 


KosMĖ 
Kad galėčiau, tokia proga 
Pasigerčiau aš mielai! 


ISABELĖ 
Kas gi draudžia tau? 


KosMĖ 
Nenoriu 
Niekais leisti brangų laiką. 
Tad pakol dar nevėlu, 
Paprašykime senjorų 
Dovanot už mūsų kliaudas, 


Kaip to geidžiame mes patys. 


Na, ir autorius kartu! 


Uždanga 

LIEPSNOJANTIS GRANITAS 


Viskas prasidėjo nuo Kristoforo Kolumbo. Jeigu 
jis nebūtų sugalvojęs, kad į Indiją galima mėginti nu- 
plaukti per kitą pusę nei iki to laiko plaukiodavo vi- 
sokie portugalų tyrinėtojai, greičiausiai ispanų dailės, 
literatūros ir teatro aukso amžiaus nebūtų buvę. O 
gal kaltas portugalų tyrinėtojas Bartolomėjas Diasas, 
kuris keletą metų iki Kolumbo kelionės apiplaukė Af- 
riką bei pasiekė Indiją ir taip ilgam laidavo portugalų 
keliautojų ir prekijų prekybos su prieskonių turtinga 
Azija monopoliją. 

O gal kaltas vienas įspūdingiausių visų laikų Euro- 
pos valdovų duetas — Izabelė I Kastilietė ir Ferdinan- 
das II Aragonietis? Jie tik ką buvo sutvarkę maurus 
Pirėnų pusiasalyje, suvieniję Ispaniją ir maloningai 
atkreipė dėmesį į keliautojo projektą nušluostyti nosį 
portugalams. 

Niekada iki tol Ispanija nebuvo taip suklestėjusi. 
Ispanų imperijos ir ispanų kultūros aukso amžiaus 
pradžia dažnai ir laikomi du 1492 metų įvykiai: tada, 
kai krito paskutinė maurų atrama - Granada, ir buvo 
atrasti žemynai už Atlanto. 

Užjūrio kolonijos Pietų ir Šiaurės Amerikoje su- 
kūrė pamatą Ispanijos ūkinei galiai — sidabro upės 
plaukė iš tų kraštų, kurie dabar vadinasi, pavyzdžiui, 
Argentina („sidabrinė“) ir tų, kur teka Rio de la Plata 

(„sidabro upė“). Apie tų laikų Ispanijos kolonijų vaid- 
menj pasaulio finansų sistemai bylotų, pavyzdžiui, ir 
tai, kad viena iš pačių realiausių dolerio simbolio — 
$ — kilmės versijų yra ispaniškoji: tai buvusi ispanų 
piniginio vieneto „peso“ santrumpa. 

Ispanija tada valdė ne tik milžiniškas teritorijas 
abiejose Amerikose, bet ir žemes dabartinėje Belgijo- 
je ir Olandijoje, Liuksemburge, Prancūzijoje, Vokie- 
tijoje, Italijoje, Azijoje, Okeanijoje ir Afrikoje. Saulė 
virš Ispanijos imperijos žemės niekada nesileisdavo. 
O XVII amžiuje buvo paplitęs posakis, kad „Dievas, 
ko gero, yra ispanas“. 

Ūkinis klestėjimas dažnokai reiškia ir menų, kul- 
tūros klestėjimą. Siglo de Oro (aukso amžius) — bū- 
tent taip ispaniškai vadinamas šis laikotarpis — pa- 
sauliui davė dailininkus El Greco, Diegą Velasguezą, 
Francisco Zurbaraną, rašytojus Miguelį de Cervante- 
są, Lope de Vegą, Tirso de Moliną, Francisco de Ou- 
evedo, mistikę Teresą iš Avilo. 

Ispanų karinio ir ekonominio dominavimo Eu- 
ropoje saulėlydžiu istorikai laiko mūšį prie Rokrua 
(1643 m.), kai Flandrijoje dislokuotos ispanų kariuo- 
menės daliniai buvo sumušti prancūzų. 

Bet kultūrinio ispanų aukso amžiaus pabaiga daž- 
nai įvardijami 1681 metai. Tų metų gegužės 25 dieną 
mirė poetas, karys ir dvasininkas Pedro Calderėn de 
la Barca y Barreda Gonzales de Henao Ruiz de Blasco 
y Riaño. Paprastai jis vadinamas trumpiau — Pedro 
Calderėnas de la Barca. 


Vienas iš dviejų garsiausių ispanų aukso amžiaus 
dramaturgų gimė 1 600 metų sausio 17 dieną Madri- 
de. Jo tėvas idalgas Diego Calderėnas buvo iždo se- 
kretorius, motina — Ana Maria de Henao - iš kilmin- 


gos vokiečių šeimos. Pedro buvo trečiasis iš penkių 
sūnų. Motina mirė, kai jam sukako dešimt. 

Pedro Calderėnas de la Barca studijavo Valjado- 
lide, Madride ir mokslus baigė Salamankoje. Tapo 
teisininku, nors jo tėvas labai norėjo sūnų matyti ku- 
nigu. Jo ir brolių santykiai su tėvu toli gražu nebuvo 
romantiškai idealūs. Tad pereiti mokytis į Salamankos 
universitetą galėjo tik 1615 metais, kai tėvas mirė. 

O 1621-ieji - poeto gimimo metai. Tais metais 
Pedro Calderėnas dalyvavo poetiniame konkurse, 
skirtame šventojo Izidoriaus beatifikacijai ir kano- 
nizavimui (1622 m.), ir laimėjo trečiąją vietą. Apie 
tuos pačius metus jau poetas, bet dar ne dramaturgas 
stojo į karo tarnybą, kovėsi Flandrijoje ir Šiaurės Ita- 
lijoje. Ir tik 1623 metais debiutavo pirmąja pjese. Na, 
bent jau mums tai pirmoji žinoma jo pjesė. Ji vadinosi 
„Amor, honor y poder“ — „Meilė, garbė ir galia“. Iš 
esmės pirmosios pjesės pavadinime jau įvardytos vi- 
sos pagrindinės būsimos dramaturgo kūrybos temos. 
Kad ir apie ką jis vėliau rašys, kad ir kokius persona- 
žus pasikvies į sceną, vis tiek bus kalbama apie meilę, 
garbę ir galią. Ir dar — žinoma — apie žmogaus santykį 
su Aukščiausiuoju. 


Ispanijoje XVII amžiuje teatras nebuvo tik laisva- 
laikio pramoga. Netgi visai nebuvo. Teatras tarnavo 
kaip galingiausia idėjų skleidimo ir žmonių ugdymo 
priemonė. Na, panašiai kaip televizija XX amžiuje. 
Ne šiaip sau Pedro Calderėno de la Barcos kūryba 
kartkartėmis sulaukdavo Izabelės ir Ferdinando lai- 
kais atgaivintos inkvizicijos dėmesio. 

Baroko laikotarpiu teatras buvo itin svarbus. Tie- 
są sakant, būtent tada ir radosi daugiau ar mažiau 
toks teatras, kokį žinome dabar. Atsirado scenos 

mechanika, didesnis dėmesys skiriamas scenografi- 
jai, kostiumams, svarbus vaidmuo atitenka muzikai. 
Opera - ilgai buvusi pati sinkretiškiausia meno rū- 
šis — taip pat buvo atrasta šiuo laikotarpiu (Jacopo 
Peri „Dafne“ premjera Florencijoje 1597 m.). 

Kodėl teatras pasidarė svarbus ypač šiuo — baroko 
laikotarpiu? Kad ir kaip paradoksaliai skambėtų, bet 
labiausiai turbūt prie to prisidėjo vienas Vitenbergo 
dvasininkas, 1517 metų spalio 31 dieną prie bažny- 
čios durų prikalęs 95 teiginius. Dvasininko vardas 
buvo Martinas Lutheris, ta diena laikoma Bažnyčios 
Reformacijos pradžia. 

Atsakydami į protestantizmo iššūkius Romos 
Katalikų Bažnyčios tėvai Trento taryboje (lot. Con- 
cilium Tridentum, 1545-1563) tiksliau apibrėžė 
Bažnyčios doktriną. Be to, Trento tarybos nutarimų 
dvasia reikalavo, kad vaizduojamasis menas Bažny- 
čios kontekste bylotų veikiau paprastiems žmonėms 
nei gerai išsilavinusiems. Taigi, kalbant kiek meta- 
foriškai — priešingai nei mes iki šiol dažnai manė- 
me — barokas radosi labiau kaip populizmas baž- 
nytiniame mene nei kaip aristokratijos prabangios 
saviraiškos būdas. 

Daugiau dramatizmo, daugiau emocijos — nes 
emocijos yra tai, kas bendra daugeliui žmonių, o ne 
argumentai, ne racija. Beje, ir metafora theatrum 
mundi — pasaulio teatras — įsigalėjo būtent baroko 
laikais. 

Taigi turtingas įvykių, detalių — o tik toks gali ža- 
dinti emocijas — vaizdas. Teatre tai reiškė ne tik ir ne 
tiek turtingą scenografiją ir kostiumus, bet ir gausų 
žodyną, ilgus monologus (tokius ilgus, kad šiuolaiki- 
niai aktoriai ne visada ir užtenka jėgų juos pasakyti), 
detalių, metaforų ir alegorijų perteklių: 


Pasaulis regi spindulius skaisčiausius, 
Šiandieną mus aplankiusios kometos, 
Ir sveikina ant kelių atsiklaupęs. 

Štai būgnai ir trimitai skamba, 

Ir muzika į skaistų dangų kyla. 

Kai regi žengiančią tave, po kojų 

Tau gaudžia plunksnuotieji ragai, 

Ir paukščiai metaliniai tau dainuoja, 
Ir jų giesmė, atrodo, truks ilgai. 


„Gyvenimas — tai sapnas“ 


Pedro Calderėnas produktyvumu nepralenkė 
savo pirmtako ispanų aukso amžiaus teatro sceno- 
je — Lope de Vegos. Anot pastarojo biografų, jis yra 
parašęs 1800 komedijų ir daugiau nei 400 trumpų re- 
liginių pjesių. Iš visos šios gausos mes žinome 637 
pjesių pavadinimus, iš kurių iki mūsų laikų išliko 450 
kūrinių tekstai. 

Pedro Calderėnas, kaip jis pats yra suskaičiavęs 
savo mirties metais, teatrui skyrė „tik“ 110 pjesių ir 
80 religinių alegorinių pjesių — autos sacramentales. 
Lope de Vegą minime neatsitiktinai. Jo ir Pedro Cal- 
derėno kūryba yra lyg dvi to paties popieriaus lapo 
pusės, du to paties kalavijo ašmenys. Pirmoji XVII 
amžiaus pusė ispanų teatre paženklinta Lope de Ve- 
gos genijaus. Antroji — besąlygiškai Pedro Calderėno 
karalija. 


Calderėno kūrybą lengviau suprasti panagrinė- 
jus, iš kokių ispanų literatūros klodų jis ateina — 
pirmiausia čia dera paminėti Miguelį Cervantesą 
ir Lope de Vegą. Cervantesas, įvesdamas į savo ro- 
mano audinį karnavalo kultūros elementų, padeda 
mums atsisveikinti su viduramžių matymo ir mąs- 

tymo schemomis. Sanča Pansa, ištikimas Don Ki- 
choto palydovas, iš esmės ir yra baroko pasiuntinys 
viduramžių riterių romano peizaže. Ko gero, galima 
būtų įvardyti ir taip — barokas atsiranda tada, kai 
bažnyčia leidžia karnavalinei kultūrai vėl sugrįžti 
į šventorius. Ir nėra tokios Calderėno pjesės, kur 
šalia blizgios, puošnios ir aistringos pagrindinių 
herojų retorikos nebūtų žemiškos tarno ar tarnų 
intonacijos. Bet palyginti su Lope de Vega, Pedro 
Calderėnas savo kūryboje yra daug tikslesnis, racio- 
nalesnis, labiau paklūstantis dėsniams ir taisyklėms 
nei kūrybos stichijai. 

Lope de Vegos plunksna skrenda, nešama įkvėpi- 
mo, Pedro Calderėno plunksna tvirtai valdoma au- 
toriaus. Beje, Lope de Vega niekada į rašymą teatrui 
gana neblogas būdas užsidirbti pinigų. Skaitant Pedro 
Calderėno kūrinius atrodo, kad jam teatras — veikiau 
aukščiausiosios tarnystės atmaina nei amatas. 


Liepsnojantis granitas — ne, ne lava, tekanti ugni- 
kalnio šlaitais, būtent — išlaikantis griežtą struktūrą, 
bet liepsnojantis akmuo. Tokia man atrodo Calderėno 
dramaturgija — čia viskas turi tikslią struktūrą, viskas 
labai gerai apgalvota, racionalu ir tvarkinga — ir kartu 
pilna įtampos, pilna aistros. Net ir eilėdara tai liudi- 
ja — čia poetas rikiuoja griežtas vienuolikaskiemenio 
eilutes, čia peršoka prie trūkaus, buitinę kalbą prime- 
nančio ritmo. Čia rūmų kurtuazijos perlai, plunksnos 
ir pašvitai, o čia jau — bufonadiški tarnų pokštai. 

Šitame rinkinyje — trys gana tipiški (ir bene ge- 
riausi savo rūšies) Pedro Calderėno plunksnos kūri- 
niai — filosofinė drama, „apsiausto ir špagos“ kome- 
dija (comedia de capa y espada) ir religinė misterija 


(auto sacramental). Lygiai taip jo gyvenimo kelias 
paženklintas iš esmės trimis asmenybės skleidimosi 
būdais — poetas, karys, kunigas. 1651 metais priėmęs 
dvasininko šventimus, Pedro Calderėnas rašė dau- 
giausia religines vienaveiksmes misterijas. 

Filosofinėje dramoje „Gyvenimas — tai sapnas“ 
(pastatyta 1636 m.) — svarbiausia tema yra santykis su 
likimu ir, kadangi mūsų žemiškus kelius brėžia Aukš- 
čiausioji valia, — santykis su Viešpačiu. Ar gali žmogus 
mesti iššūkį likimui — ir ar gali pergudrauti likimą? Ar 
apskritai yra toksai dalykas kaip laisva valia? 

Gyvenimas yra sapnas — galbūt pjesės pavadini- 
mas kiek tiesmukiškas. Juk tai — beveik lozungas. Sa- 
kykime, kad taip ir yra. Ir jeigu taip, vadinasi, galima 
viskas. Bet ar tikrai taip yra? Ar tikrai palikdami už 
urvo, kuriame sapnuojame, angos bendruosius buvi- 
mo dėsnius išsivaduojame iš likimo mums nubrėžtų 
kelių ir galime būti kas norime ir kaip norime. 

Sapnuodami patys kuriame savo pasaulį - mes 
esame sapno valdovai, savo pasaulio kūrėjai, vadinasi, 
prilygstame Kūrėjui. Ir vėlgi — ar tikrai? 

O gal kitaip — gal galime perskaityti Kūrėjo valią 
dangaus, žemės ar vandens ženkluose? Ir perskaitę tą 
valią bandyti nusibrėžti sau saugų taką. 

Na, ne - taip irgi neišeina. Greičiau atvirkščiai — 
bandydami išvengti nelaimės, pabėgti nuo griūties, 
mes ją ir sukeliame. 

Tai ką daryti? Nesiaiškinti ir neabejoti. Tikėti. Bet 
tikėti sąmoningai, ne aklai. Pjesės idėjinė esmė yra 
nusižeminimo (lot. Aumilitas), veiklaus, bet nuolan- 
kaus Viešpaties valios priėmimo ir puikybės (gr. hy- 
bris) įveikimo patosas. Nesistenk užimti ne savo vie- 
tos, būti ne savimi. Ir todėl — suvok savo vietą ir savo 

galias. O jos gan rimtos. Koks skirtumas, sapnuoji tu 
ar ne — juk ir sapne gali daryti gera: 


Nežadinkit manęs, jei aš sapnuoju. 

O jei tikrovė tai, neužmigdykit, 

Bet nesvarbu - tiesa tai bus ar sapnas, 

Žinau tik viena: aš darysiu gera. 

Jei tai tikrovė - kad taip pasiliktų, 

Jei sapnas, kad neliktume vieni, 

Kada lemtis pažadins, lieps mums keltis. 
„Gyvenimas — tai sapnas“ 


Taigi — visai nesvarbu, ar gyvenimas yra sapnas. 
Vis dėlto tik mes esame atsakingi prieš Aukščiausiąjį 
už tai, kaip gyvename ir kaip veikiame. Tegul ir sapne. 


Žmogaus visi darbai tėra tik sapnas, 
Ir taip kaip sapnas jie pradingsta, 
Todėl aš noriu visą išnaudot 

Tą laiką, kurs sapne man skirtas. 


„Gyvenimas — tai sapnas“ 


Drama „Gyvenimas — tai sapnas“, be abejo, ne tik 
apie tai. Ji dar apie garbę, apie tai, kaip turi veikti pro- 
tingas valdovas, apie meilę ir melą. Ir apie juoką — juk 
visada yra liaudies balsas, sveiko proto balsas — šioje 


376 Calderono pjesėje tai tarnas Klarinas. 
S Šventas veiksmas (isp. auto sacramental) — šiam 
E žanrui rinkinyje atstovauja itin barokinis ir tipiškas 
= „Didysis pasaulio teatras“, pastatytas, kaip spėjama, 
Ę 1634 arba 1635 metais. Visai kitas reiškinys — tai ale- 


gorinė pjesė, vaidinama Kristaus kūno šventės metu 
ir atskleidžianti bei vaizdžiai parodanti eucharistijos 


stebuklo prasmes. Paprastai veikėjai tokioje pjesėje — 


įvairių teologinių, istorinių ar filosofinių sąvokų per- 


sonalizacijos. 

Pasaulietinio teatro dramose personažai, nors ir 
paklusdami autoriui, gali gyventi pagal charakterio 
logiką, ir veiksmas skleidžiasi konkrečioje žmonių 
gyvenamoje erdvėje ir laike. 

Auto sacramental personažai yra tik iliustracijos, 
tik simboliai, ženklinantys kažką kitą, o veiksmas 
vyksta anapus konkrečios erdvės ir laiko. 

Pamokyti, parodyti, įkvėpti ir perspėti — pagrin- 
dinis tokio vaidinimo tikslas. O kartu — atskleisti žiū- 
rovams eucharistijos, Šventosios Dvasios, pasaulio 
sukūrimo stebuklų paslaptį: 


Kūrėjas 

Jei tik žmogus, aš taip jaučiu, 

Galėtų vaidmenį sau rinktis, 

Tai nesiimtų suvaidinti 

Nė vienas skausmo nė kančių, 

Bet būtų daugel norinčių 

Vaidint valdovą ir karalių, 

Bet tai tikrai ne jūsų valioj, 

Ir mūsų šitame spektakly 

Ne tik vaidinti gali tekti, 

Bet ir gyventi tekti gali. 

Nes aš, aukščiausiasis Kūrėjas, 

Žinau, kas gali kaip vaidinti, 

Jau laikas vaidmenis dalinti, 

Priimkit juos, mano veikėjai. 
„Didysis pasaulio teatras“ 


Auto sacramental rašytojas turi labai daug gali- 
mybių sukurti negyvą, bespalvį, per daug iliustratyvų 

ir visiškai neįdomų kūrinį. Pedro Calderėno garbei 
tenka pasakyti, kad tai jam nepavyksta. 

Sakykim — nors Artojas pjesėje yra tiktai artojo 
simbolis, bet jo monologuose justi ir žemės kvapas, ir 
vynuogių kekės svoris, ir karšta Ispanijos saulė. Gra- 
žuolė irgi yra tik apibendrinta gražuolė, bet tekstas, 
įdėtas į personažo lūpas, galėtų būti ištartas kiekvie- 
nos save įsimylėjusios rūmų damos. 


Teatras teatre, gyvenimas, susipinantis su teatru, 
tikrovės ir menamos tikrovės santykiai — visos šios 
temos vienija abu jau minėtus kūrinius. 

Tikrovės ir iliuzijos susipynimo rasime ir trečia- 
jame — „apsiausto ir špagos“ komedijų žanrui pri- 
klausančiame - kūrinyje „Dama Vaiduoklė“ (pasta- 
tyta 1629 m.). Ši pjesė, ko gero, panašiausia į Lope 
de Vegos rašytas. Vietoje asmenybės būties dramos — 
romantiškų santykių drama, gausi nuotykių, apsiriki- 
mų, persirengimų. Čia gausu ir iš Cervanteso kūrybos 
atkeliavusio liaudiško humoro. Bet vėlgi — tikslusis 
mąstytojas Calderėnas lieka ir čia tvarkingas — ko- 
medijoje viskas pasverta, apgalvota. Kiekvenas įvykis 
turi savo atsvarą, įvykiai tvarkingai veja vienas kitą. 
Bet — griežtoje ir apgalvotoje struktūroje pulsuoja 
gyvybė. Tai ir yra Pedro Calderėno kūrybos paslaptis. 
Liepsnojančio granito paslaptis. 


Pedro Calderėno kūryba niekada nebuvo pamiršta 
Ispanijoje, bet likusioje Europoje per visą XVIII am- 
žių jis buvo menkai teskaitomas, menkai teverčiamas 
ir menkai testatomas. Kol XIX amžiaus pradžioje į 
didįjį ispaną atkreipė dėmesį Augustas von Schlegelis 
ir Johannas Wolfgangas von Goethe - jie išvertė jo 
dramas į vokiečių kalbą. 


Kuo patraukė Calderėno kūryba vokiečių roman- 
tikus? Greičiausiai tuo pačiu, kuo traukia iki šiol ir 
mus — atkakliu ir aiškius atsakymus toli gražu ne vi- 
sada pasiūlančiu mėginimu suvokti atskiros asmeny- 
bės vietą pasaulyje, suprasti žmogaus skirtį. 


Aurelijus Katkevičius 


379 


sej:UE13 sijue(ousdai1 


UAB „Baltų lankų“ leidyba 

Kęstučio g. 10, LT-08116 Vilnius 
leidyklagbaltoslankos.lt 
www.baltoslankos.lt 

Spausdino Spaudos namai „ARX Baltica“ 
Veiverių g. 142 b, Kaunas 
www.arxbaltica.lt 

Tiražas 1 000 egz. 


Pedro Calderón de la Barca (1600-1681) - žymiausias brandžiojo baroko ispanų kūrėjas. Teatro 
kritikai jį laiko vienu iš trijų įtakingiausių Europos dramaturgų ir rikiuoja į lygią gretą su tokiais 
literatūros genijais kaip Shakespeare'as ir Goethe. Calderonas nugyveno prieštaringą gyvenimą: 
jis kilo iš senos bajorų giminės, dalyvavo kare prieš Prancūziją, po mylimosios ir sūnaus mirties 
tapo dvasininku, vėliau buvo paskirtas Šv. Petro jėzuitų brolijos galva ir kūrė pjeses karaliaus 
rūmų teatrui. | 


Šis unikalus - ir žodžiais, ir muzika į mus prabylantis - leidinys rodo Calderėno kūrybos kelią 
Lietuvoje. Rinkinį sudaro trys žinomiausios jo dramos: vienintelis lietuviškas ir jau bibliografine 
retenybe tapęs „Damos vaiduoklės" vertimas bei dvi dramos, kurias režisierius Gintaras Varnas 
pastatė Lietuvos teatro scenoje - „Didysis pasaulio teatras" (1997) ir „Gyvenimas - tai sapnas" 
(2000); | 


Tikroji, kultinė, lakmusinė baroko pjesė ir turbūt geriausia Calderono pjesė yra „Gyvenimas - tai 
sapnas“ (G. Varnas) 


Prie knygos pridėta kompaktinė plokštelė su Giedriaus Puskunigio muzika, sukurta spektakliui 


„Gyvenimas - tai sapnas“. Taip pat leidinyje pateikiamas vertėjo Aurelijaus Katkevičiaus straipsnis 


apie Calderono dramaturgiją „Liepsnojantis granitas“: 


„ne, ne lava, tekanti ugnikalnio šlaitais, būtent - išlaikantis griežtą struktūrą, bet liepsnojantis 
akmuo. Tokia man atrodo Calderėno dramaturgija - čia viskas turi tikslią struktūrą, viskas labai 
gerai apgalvota, racionalu ir tvarkinga - ir kartu pilna įtampos, pilna aistros. (A. Katkevičius) 

